
MOTO: 


„Magnific timp, te-arăţi în vis şi treci... 
Mă uit la spadă: spada mi-e de humă... 
O, calul meu, ridică-te, şi du-mă. 
Nălucă albă-n timpurile reci”. 


PARTEA ÎNTÂI 


1. CEVA DESPRE BIOGRAFIA SAU, MAI BINE 

ZIS, PARABIOGRAFIA NARATORULUI, CA SĂ 

PUTEM ÎNŢELEGE MAI UŞOR LUMEA DESPRE 
CARE NE VA POVESTI 


Cel care ne-a spus povestea ce va urma este un ins 
straniu. Are, mai ales, în toată făptura sa, nişte ochi, ale căror 
priviri te fură, te învăluie ca-ntr-un crepuscul, şi te poartă 
departe, dincolo de hotarele timpului acesta. 

Una din marile lui ciudăţenii este şi aceea că pretinde a şti 
despre sine, despre viaţa sa - mai bine zis vieţile sale - 
misterioase lucruri, în al căror adevăr greu ţi-ar veni a crede, 
dar în care el crede cu nestrămutare şi tărie. 

Nu a fost înzestrat de la natură cu o memorie deosebită, 
nici cu darul silinţei la învăţătură, motiv pentru care n-a 
izbutit să devină intelectual, nici cu simţ practic, ca să fie... şi 
să aibă de toate, dar, a fost, în compensație, dăruit cu o 
putere de a-şi aduce aminte ieşită din comun. 

Crede, cu tărie, că a mai trăit de mai multe ori, în aceeaşi 
persoană, pe acest asteroid care se cheamă Pământ, şi-şi 
aminteşte aievea de toate acele reîntrupări în timp şi loc 
diferit ale pricoliciului vieţii, ba mai mult şi mai grozav, îşi 
aduce aminte chiar şi de nişte reîncarnări într-alte planete, 
din alte galaxii... 

Ascultându-l povestind despre acele vieţi şi-acele lumi, în 
care ele s-ar fi petrecut, te cuprinde un sentiment de 
nemărginită dezolare metafizică, din nouă motive: unul, că 
nu poţi să-ţi aminteşti şi tu de celelalte ale tale vieţi, al 
doilea, că dacă este adevărat ce crede el, atunci înseamnă că 
viaţa nu sfârşeşte nicăieri şi niciodată, deci drama omului 
este eternă. Dacă universul este infinit, iar timpul nu are 
început, nici sfârşit, atunci şi viaţa este infinită, iar moartea 
nu există... decât ca o schimbare de veşmânt a vieţii, o altă a 
ei zare şi menire. 

Zice, de pildă, că prima sa existenţă de care-şi aminteşte 
s-ar fi petrecut undeva în fantasticul Sumer..., că ar fi fost el 
acolo, atunci, un fel de preot care slujea Soarelui, şi că s-ar fi 
dăruit acelei grele slujbe ca să se pedepsească din cauza 
unei iubiri neîmpărtăşite pentru o fiinţă-fecioară aidoma 
soarelui de frumoasă. Era, susţine el, o fiică a soarelui, iar 
dacă părinţii ei pământeşti - un soi de sfetnici şi slujitori pe 
lângă rege -, nu au vrut să i-o deie de femeie, atunci el s-a 
devotat slujirii celuilalt al ei genitor, Soarele, în credinţa 
suavă că acesta, adică Soarele, i-o va redărui într-o altă viaţă, 
dintr-un alt timp, pe alt tărâm, chiar de pe vreo altă planetă. 

Şi, într-adevăr, mărturiseşte dânsul, i-a fost redată, târziu 
de tot, după multe secole trăite-n beznă ca noctilucul, pe 
podişurile Celtiberiei, unde se afla a fi cavaler al ordinului 
sepulcral. Şi că fiinţa aceea solară, mult râvnita lui iubire, ar fi 
fost fiind din boreal, din ţara cu cântece săgetător de 
frumoase, şi necontenite, adormitoare zăpezi, anume din 
cetatea Upsala. 

A compus el şi nişte versuri despre acea fecioară galbenă a 
zăpezilor. 

„lată un crâmpei: 


„O, brad frumos, brad veninos, 

Din nopțile de-atunci, în sala 

Cu-ntunecate panoplii, din Aix sau din Upsala, 
Durerea mea te-aprinde-acum 

Zadarnic, şi invocă 

Vedenia cu trup de crin 

Și zâmbet lin. 

Cu părul galben în declin 

Și ochi adânci, de fum...” 


XX K 


A doua oară, zice el, ar fi trăit la Atena, şi era pe vremea lui 

Socrate. Retor cică ar fi fost atunci, acolo, şi scriitor, dar 
dintre cei de pe la coada cortegiului sicofant. 

Susţine că avea o iscusinţă aparte în a compune şi-a rosti 
el însuşi în Plateea, nomoi, un fel de stihuri pe teme civice, 
menite a chema pe cetăţeni la virtute şi pe hopliţi la luptă 
pentru apărarea cetăţii, precum şi de-a ţintui la zid ticăloşia, 
şi mai compunea şi peanuri, acestea fiind un gen de texte 
sacre ce se rosteau fie la nuntă fie la moarte. 

Nimic nu a rămas din ele, nimic n-a dăinuit, ceea ce vrea 
să însemne că n-au fost de preţ şi că, deci, n-au meritat să 
rămâie. Ceea ce este menit să dăinuiască dăinuie în ciuda 
oricăror vitregii şi inamiciţii, în virtutea acelui ceva ce se 
numeşte a fi peren. 

Ca retor, cică bătea câmpii şi apa-n piuă, cu înflăcărare 
mare, despre virtuțile cele mai înalte, cine ştie, poate că din 
pricina că-i lipseau cu desăvârşire, deci dintr-o nostalgie de a 
nu le fi avut, deşi, în anumite clipe, ale ultimei încercări, se 
dovedea a le fi stăpânit cu fantastică prisosinţă. 


XX x 


A treia oară a fost, zice el, purtător al sigiliului 
judecătoresc, undeva prin Englitera de astăzi. Cică ar fi fost 
dânsul, în exercitarea acelei funcţii de magistrat suprem, 
atâta de drept şi de sever în aplicarea legilor dreptăţii, încât 
regii şi reginele timpului se temeau de judecata lui ca de alui 
Satana. Îi pedepsea, pe aceştia şi acestea, mai cu spor decât 
pe borfaşi şi pe tâlhari, deoarece, susţine el, borfaşul e 
borfaş, deci i se cuvin circumstanţe îngăduitoare, în vreme ce 
regii şi reginele sunt ce sunt, iar dacă se poartă ca borfaşii şi 
tâlharii, atunci se cere a fi pedepsiţi mai cu străşnicie şi mai 
făr de îndurare decât ceilalţi. 

Până la urmă, nu prea târziu, a plătit cu moarte prin ardere 
pe rug nesăbuinţa de-a fi fost drept, cinstit şi curajos. „Căci 
dreptatea, oftează el cu seninătate, nu aparţine celor care 

deţin virtutea, ci acelora care deţin puterea; nu înţeleptului, 
ci suveranilor. „lată de ce, adăugăm noi, potentaţii trebuie 
păziţi şi controlaţi cu străşnicie şi nu lăsaţi să-şi facă de cap. 
L-au ars, aşadar, pe rugul dintre ziduri sumbre şi de sub 
stele, după ce l-au schingiuit cu aleasă pricepere de alchimie 
medievală, ca pe un schismatic foarte primejdios, un 
răzvrătit, un eretic smintitor al rânduielilor dumnezeieşti... 


XX K 


A patra oară ar fi trăit, aşa cum pomeneam în treacăt mai 
adineauri, pe  podişurile aspre şi fantasmagorice ale 
Celtiberiei, unde era un cavaler din cei fără teamă, nici 
prihană, „sans peur et sans reproche” cum se exprimă mai 
elocvent galii, şi tocmai din această cauză, că a fost fără 
teamă nici greşeală, Soarele l-a învrednicit să-şi regăsească 
marea iubire de pe vremurile când o pierduse, în Sumer. 

Şi despre aceea, fecioara solară din Sumerul fabulos, a 
compus el stihuri, nu numai despre cea reîncarnată-n 
„vedenia cu trup de crin şi zâmbet lin...” fecioara cu păr 
galben din Upsala. lată două catrene de dragoste cu rostiri 
specifice firii şi patosului sumerian: 


„Zimbru-nsetat eram, iar tu,- nstelat izvorul. 
Flămâna, eu, cerbul nopţii, iar tu casta prelucă... 
Cutremuratei clipe, tu, covorul. 

Demonul, eu, ce-n el crepuscular se culcă..." 


„Cum marea, când dogoarea amiezii o pătrunde, 
Oftează răscolită-n substraturile-afunde, 

Așa mândria-mi toată şi aspră când căzu 

“N abisurile tale, al morții chip văzu”. 


Se simte în aceste versuri şi firea lui de fost retor în 
cetatea lui Pericles, nu numai de slujitor al soarelui la Sumer, 

în folosirea unor cuvinte mari şi solemne, întocmai ca-n 
grandilocvenţa retoricească. 


XX x 


A cincea oară îşi aduce-aminte cum că ar fi trăit pe vremea 
lui Alexandru Machidon, fiind el unul dintre cei mai apropiaţi 
şi mai dragi ai lui prieteni şi ofiţeri, de aceeaşi vârstă cu 
„genialul apucat” cum îl necăjea dânsul eufemistic, şi, mai 
ales născut pe aceleaşi pământuri, din aceleaşi care l-au 
zămislit pe marele Ares de la Pella. 

Zice că i-ar fi încredinţat lui, cu rugăminte mare, 
demoniacul rege tânăr, atunci când şi-a presimţit moartea - 
căci toţi o presimţim într-un fel - misiunea de-a alcătui o 
gardă anume formată numai din macedoneni, să-i aşeze - 
după ce va muri - rămăşiţele pământeşti într-un sicriu simplu, 
din lemn de pin, şi să le ducă să le îngroape în ţărâna din 
care s-au fost zămislit... Acest adevăr este întărit şi de o 
scrisoare ce se găseşte la biblioteca Academiei din Athena, 
scrisoare adresată de Alexandru mamei sale Olimpiada şi prin 
care îi cere cu rugăminte filială şi ei acelaşi lucru, adică să i 
se depună osemintele în pământul din care se născuseră. Și 
prietenul din copilărie şi viteaz ofiţerul de-atunci al lui 
Alexandru, povestitorul de azi al istorisirii ce urmează, şi-a 
îndeplinit promisiunea cu cinste şi bravură, căci n-a fost uşor 
să străbaţi distanţe imense, punctate la tot pasul cu primejdii 
dintre cele mai dure şi mai viclene, de la Babilon până la 
Pella. Şi nu s-a mai întors ofiţerul acela altul la îndatoririle 
ostăşeşti, ci s-a dăruit unei alte lupte cu frumoasa Thesia, la 
capătul căreia a rezultat o familie şi-o vatră statornică şi 
frumoasă. Apoi iarăşi a pierit în bezna cea de sub pământ şi 
iarăşi a trăit acolo timp îndelungat aidoma noctilucului... 


XX x 

Şi cică ar fi luat parte mai târziu la lupta de la Pydna, 
localitate aşezată la poalele Olimpului şi aproape de Marea 
Egee, luptă grea care s-a purtat între ultimul rege al 
Macedoniei, Perseu, şi consulul roman Lucius Aemilius Paulus. 
Centurion, zice dânsul, crezând cu tărie nezdruncinată, că a 
fost acolo, iar după înfrângerea cu desăvârşire a lui Perseu de 
către Lucius Aemilius, a falangelor macedonene de către 
legiunile romane, ajutate, ce-i drept, acestea şi de armatele 
greceşti - căci grecii îi duşmăneau pe macedoneni din cauză 
că aceştia îi cotropiseră de trei ori, Alexandru, ultimul 
cotropitor arzând până-n temelii Teba, care cutezase să i se 
opună, şi umilind Athena, umilit la rândul său de prăpăditul 
de înţelept cinic, Diogene acela... 

Atunci, acolo s-a îndrăgostit el de o băştinaşă fecioară, 
atâta de frumoasă încât, după cum însuşi se exprimă 
metaforic, parcă simţeai un îndemn „nu ştiu cum anume să 
vă spun... să-i tai capul nu altceva. 

Şi s-a cununat cu ea, şi-a rămas acolo lângă frumuseţea ei, 
iar mai apoi lângă frumuseţea copiilor lor, cari copii nu sunt 
alţii decât - iarăşi după credinţa sa - primii prunci ai stirpei 
neo-romanice din marginea de la miazăzi a marei seminţii de 
mai apoi, sporită de legiunile lui Pompei înfrânte şi risipite de 
către Cezar la Farsala, localitate şi aceasta ca şi Pydna 
aşezată între Olimp şi Marea Egee, şi altoite pe trunchiul 
etniei băştinaşe de traci, sporită generos şi temeinic mai 
târziu, împărăteşte, de către Traianus, biruitorul lui Decebal 
şi cuceritorul Daciei Felix. 

Uneori, astăzi, când îşi aduce aminte de acele timpuri din 
aceea, altă a lui viaţă, de bătălia de la Pydna şi de iubirea 
pentru fecioara cu trup alb îmbrăcat în albastru, îl cuprind 
aspre şi fără de leac mâhniri, şi-atunci îşi îngână, înlăcrimat, 
stihuri ca acestea: 


Pe câmpul de la Pydna am învins 
Sumbre falăngile etniei tale... 
Deasupra-ne urla Olimpul nins 

Jur-imprejur câmpiile tesale. 


De n-ar fi fost să fie-atunci cu noi 
Într-ajutor şi ostile eline. 

Ne-ar fi strivit de tot asprul puhoi 
Și nu mi-aş aminti azi despre tine, 


Iubirea mea, trup alb îndoliat. 

Decât adânca beznă mai amarnic. 

Și decât seceta de ploi mai ahtiat, 

Și decât soarele din primăveri, mai darnic! 


Pe cât am fost de dur şi-nverşunat 
In bătălie, şi făr' de-ndurare. 
Pe-atâta de sfios m-am arătat. 

Și blând, naintea frumuseții tale. 


Cât bolțile Egeei ochii tăi 

de-albaştri. 

Răni îmi sunt astăzi, coşmare... 

Și mă tot strigă-n selenare văi 
Nesomnul tău sub nimburi legendare... 


Şi se consolează apoi amăgindu-se cu adevărul din spusa 
lui aceea: Tragedia, dar şi şansa vieţii stau în aceea că viaţa 
nu se sfârşeşte niciodată, nicăieri. 


XX K 


Ar mai fi trăit, crede iarăşi el, şi-ar fi făcut parte dintre acei 
păcurari afurisiţi, cu spete late şi plete năvârloase, greoi, 
negrăbiţi şi alene legănaţi în mers, care l-au săvârşit, la locul 
ce se cheamă „Stejarii frumoşi”, undeva la intrarea în 
trecătorile Balcanilor munţi, pe unul - şi pe toţi din suita lui - 
care-şi zicea că este rege... cândva, prin secolul al VIl-lea al 

erei noastre... 

Venea dânsul - adică măria-sa - învelit în veşminte bălţate 
şi sporite cu eşarfe, pompoane, peneturi, pănuşi, mănuşi, 
fireturi şi ciucuri şi zurgălăi peste dânsul, din tinichele, de 
credeai - relatează domnia-sa naratorul - că nu rigă era, ci 
vreo sorcovă mare şi cântătoare ca acelea cu care umblă la 
colindat, de Ignat, feciorii din Dacia. 

Vistavoi călare părea a fi lrodul şi nu crai adevărat, 
aşijderea şi cei care-l însoțeau, alte sorvoce ţingălitoare, mai 
mărunte, şi alţi vistavoi mai voinici. 

Şi pentru că se năpustiseră asupra alaiului regesc dulăii şi 
căţelele, smintindu-le tihna şi voia cea bună, lrodul-Sorcovă a 
dat poruncă aspră - aprins de tot la faţă şi cu ochii zbucniţi 
afară cât cepele - să fie tăiaţi din săbii, numaidecât, urşii 
aceia zoioşi, dimpreună cu câinii lor toţi, iar turmele de oi şi 
herghelia de cai să fie trecute de urgenţă în patrimoniul 
regesc. Astfel a început cumplita încăierare dintre alaiul 
vistavoiului, pe de o parte, şi păcurarii şi dulăii pe de cealaltă. 
Dulăii au vânzolit în văzduhul amiezii cozile a urgie mare, au 
zburlit viforos părul de pe spinări, au arătat în lumina soarelui 
nişte dinţi mai tăioşi şi mai reci decât cosoarele de la 
şerparele stăpânilor, şi unde nu s-au asmuţit asupra alaiului 
bălţat, rupând şi înşfăcând cu înverşunare şi infernală 
mârâială, din pulpele, şoldurile şi bucile domniilor lor bălţate. 

Braţele acelea albe, păroase ale păcurarilor s-au dovedit a 
fi atunci, acolo mai puternice decât braţele veşmântate 
pestriţ ale musafirilor, iar topoarele, bâtele şi cuţitele cu care 
au luptat, mult deosebite ca forţă, de lovire şi iuţeală, şi 
precizie, decât săbiile şi lăncile vrăjmaşilor... 

Bătălia a luat sfârşit repede de tot, iar alaiul regesc a fost 
mântuit de păcate şi trimis pe lumea ailaltă. Pe Măria-Sa 
Dânsul, pe marele Vistavoi, ne încredinţează naratorul, cum 
că însuşi el a fost acela dintre păstorii valahi care l-a isprăvit 
pe rege, smulgându-i de la loc grumajii, după ce îl croise cu 
muchia toporului drept în creştetul încoronat. În timpul cât 
săvârşea acele acte teribile, simultan, răcnea zicând cu tunet 
şi fulgere: „Regele nostru este muntele! Măria-Sa Muntele pe 

care-l stăpânim şi ne stăpâneşte, iar nu voi, viituri de circ!” 
lar în sinea sa ascunsă îşi mai zicea cu magnifică melancolie: 
«Noi am avut un singur rege, tânăr şi mare cum nu va mai 
vedea soarele pe pământ, dar l-a chemat pustia şi depărtările 
ei şi l-au dus de la noi... Noi însă, iată, îl aşteptăm mereu, 
rezimaţi în bâte ori stând la vetre cu picioarele încolăcite sub 
noi, ca şerpii, şi cu ochii pierduţi departe foarte în zările 
albastre de unde are să apară El, unicul nostru rege! 

Cosorul cu care l-a despicat - defalcat - l-a azvârlit la naiba 
să-l ducă, deoarece nu-i îngăduit a tăia animal ori, doamne 
fereşte, pâinea cu el, după - ce fusese spurcat în scârne 
„regeşti ... 


Apoi, zice el, cică ar mai fi trăit prin secolul al XVI-lea, în 
persoana unui haiduc, pe cât de sălbatic pe atâta de chipeş şi 
de mărinimos, care s-ar fi îndrăgostit de neîntrecuta până 
atunci pe pământ în frumuseţe şi mândrie Teodora, fata 
gospodarilor harnici şi cinstiţi din satul Padini, în Penyr, 
mama, mai apoi, a celui mai viteaz dintre viteji, Liahim. 

Ca să-şi scape fata de la o ruşine atât de mare - urgisire nu 
altceva - de a fi iubita unui spulberat din lume, trăind cu 
capu-n traistă şi în afara legii, repede au trimis-o la un frate 
de-al ei în Velhia, om foarte bogat fiind acela, negustor mare 
de grâne, piei şi lânuri. 

Au izbutit ei, părinţii, s-o scape astfel de ruşine, pe ea, ca şi 
cinstea întregii familii, dar nu şi de înverşunarea în dragoste a 
haiducului, de chemarea patimii, căci acesta a mers după 
urmele ei, strecurându-se printre poteri, vameşi vicleni şi 
caraule, folosind nu arareori braţul dar şi agerimea minţii, 
furişându-şi umbra stăpânită de demon, prin ape şi peste 
munţi, pe cărări şi trecători perfide, până ce, la capătul 
capătului, a dat de ea. In fundul iadului să se fi ascuns şi tot o 
găsea! s-ar fi strecurat şi într-acolo, păcălind până şi pe 

diavoli, încăierându-se la bătaie cu încornoraţii aceia... 

S-a bătut el cu boierii cei haini, cu poterile feroce, plătite 
de ei ca să-l prindă şi să-i taie capul şi i-a dovedit pe toţi, 
d'apoi cu niscaiva vârcolaci proşti ca noaptea-n care 
trăiesc...! 

Dar frumoasa Teodora n-a ajuns în talpa iadului, ci în 
braţele voievodului, nu fecioara, ci Doamna Ţării, dar ursita 
n-a vrut să prindă viaţă în trupu-i minunat de la stăpânul ei, 
deşi avea El sămânță aleasă, dovadă fiul său dintâi, cu altă 
muiere făcut, Paul, zis Sprânceană, care a uimit cu 
frumuseţea şi iscusinţa minţii sale pe toate segniorele şi 
segniorii apusului. Altul îi era ursit să-i fie soţ zămislitor de 
viaţă... Domnul între timp a răposat la o mănăstire, între 
maici, cântece şi luminări, suferind fiind de ohtică. 

Haiducul nostru, adică naratorul, ar fi ajuns între timp 
ispravnic peste străjile de la curtea voievodului, destoinic, 
viteaz din cale-afară şi falnic ca un pisc de munte cum era. 

Ca fiara rănită gemea surd noaptea-n aşternut, cu gândul 
la ea, cea aproape de el, dar lângă altcineva..., iar când se 
nimerea să-şi încrucişeze privirile - şi de la o vreme, nu ştiu 
cum se făcea că li se încrucişau cam des -, prin curţi ori pe 
terase, rămâneau încremeniţi ca de gheaţă amândoi pentru o 
clipă, clipă înfricoşată... Două strigăte de chemare îngheţate 
unul în celălalt... dorinţă dureroasă şi spaimă în acelaşi timp. 

Când s-a întâmplat să se pomenească faţă-n faţă pentru 
prima oară în curtea palatului, ca aduşi unul înaintea celuilalt 
de nişte mâini nevăzute, Ea a slobozit în întreagă fiinţa ei un 
strigăt mut, iar El s-a întunecat, tot, deodată, aidoma 
muntelui când îl fulgeră şi-l detună brusc furtuna de 
grindină... cum soarele înaintea mării care-l aşteaptă să-l 
alunece-n genuni. 

Noaptea întreagă a stat Doamna Teodora îngenuncheată 
sub icoana cu licăr de candelă, între făclii cu mireasmă de 
ceară şi de pajişti alpine, aşa, ca între dorinţa şi setea lui, ca 
între izvoarele destupate, iar el a scrâşnit şi-a gemut, cu 
fiinţa-i toată numai o rană cuprinsă de vâlvătăi. 

Dar după moartea voievodului şi după ce au trecut zilele 

de doliu, cei doi s-au cunoscut, Teodora a luat de la el în 
pântece viaţă, după atâta aşteptare şi dorinţă, şi astfel s-a 
zămislit viteazul între viteji Liahim. 

Apoi, ne spune mai departe povestitorul, cică ar fi stat el 
alături de fiul său în toate clipele cele grele ale vieţii sale - 
barda fulgerată năprasnic din întuneric, braţul teribil venind 
nălucitor şi ucigător din umbră, pretutindeni prezent unde era 
trebuinţă, scăpându-l de la moarte de atâtea ori -, că tot el l- 
ar fi plătit pe călău, cu ameninţare de moarte, să nu-i taie 
capul atunci când Liahim a fost osândit la decapitare, ca 
uzurpator, de către dregătorii dreptăţii - căci Liahim acela era 
un nestăvilit ca străbunul său din cealaltă existenţă, 
Alexandru, şi un necugetat la minte atunci când se dezlănţuia 
într-însul mânia, ca taică-su de altfel, despre care în veci n-a 
bănuit că i-ar fi fost genitore. 

Numai la blestemata aceea de câmpie căreia i se spune A 
Murgii, bătrâna fiară a nopţii nu s-a aflat de faţă când au 
venit cu vicleşug valonii şi l-au ucis pe Liahim, căci dacă ar fi 
fost acolo, doamne, ce praznic făcea din ei!... Se încurcase şi 
el, ca tot omul, la ospeţie, în casa unor oameni îmbrăcaţi la 
fel ca cei din părţile locului unde se născuse - cu cioareci, 
cămeşi, căciuli şi şerpare late şi vorbind aceeaşi limbă -, căci 
sărbătoreau şi oamenii aceia biruinţa, tot atât de strălucită ca 
şi altele, cea de la Gărgălaie, câştigată de Liahim. 

După moartea fiului lor, Teodora s-a pustiit, cu alt nume, 
întru schimnicie, iar el, haiducul, bătrâna fiară, întunecatul 
cavaler, s-ar fi pustiit şi el, zice-se, întors în pământurile de 
unde se ivise-n lume, ori la vreun schit din prăpastia 
muntelui... 


lar acum să ne oprim asupra aceleia dintre vieţile lui 
petrecute pe acest pământ, care este direct legată de 
istorisirea din această carte. 

Aşadar, a mai trăit, crede el, de la anul 100 până la anul 
56, înaintea erei noastre, în Dacia, în timpurile când domnea 
peste ea negurosul crai Burebista, iar la Roma unul egal în 
iscusinţă şi vitejie cu al dacilor rege, divinul Cezar. Dacă nu ar 
fi fost ucişi amândoi în acelaşi an, prin uneltirea senatului, pe 
Cezar ca uzurpator, pe Burebista ca surpător, urma 
confruntarea dintre ei doi, şi nu se poate şti care ar fi fost 
soarta Romei, ori care ar fi fost soarta Daciei. 

Ori că Roma ar fi fost nimicită, ori că poporul român de 
astăzi l-ar fi avut de tată şi botezător nu pe Traianus, ci pe 
Cezar... 

Era, zice el, al şaptelea copil al unui prisăcar solomonar, cu 
casa şi rosturile-i toate statornicite într-o poiană împresurată 
de dumbrăvi ce se întindeau până la capătul lumii. De la bun 
început s-a dovedit a fi stângaci şi neîndemânatec din fire 
pentru treburile gospodăreşti, îndărătnic la orice poruncă ce 
venea de la indiferent cine dinafară, a refuzat să se înroleze 
în oastea craiului cu sfruntare, deşi viguros şi bine clădit fizic, 
şi-a rămas un fel de fluieră-vânt, trăind din te miri ce, din mila 
părinţilor, a surorilor, îndeosebi a mamei, mai puţin a fraţilor. 

Rătăcea zile şi nopţi de-a rândul, cu gândurile în roire 
aiurea, cu ochii pierduţi cine ştie unde... Călca locuri pustii şi 
afunzimi de codri, vorbind în taină cu arborii, cu florile, cu 
buruienile şi cu toate vieţuitoarele, până şi cu pietrele uneori, 
iar pământul Daciei nu ducea - cum nu duce nici -, azi - lipsă 
de atari lucruri. 

Inţelegând el până la urmă că nu poate trăi o viaţă 
întreagă teleleu, din milostivirea altora, fără a-şi făuri un rost, 
s-a gândit, apoi s-a hotărât să se încorporeze în ceata 
tinerilor neofiţi ce slujeau marelui preot Deceneu, care la 
rândul său slujea lui Zamolxe-zeu. 

Primirea, însă, în acea tagmă a tinerilor meniţi iniţierii nu 
se făcea aşa cum s-ar face astăzi înscrierea în vreo şcoală 
oarecare sau în vreo organizaţie, ci numai după ce treceai cu 
bine un examen foarte sever, vecin cu moartea, aşa-numitul 
prag sau aşa-numita probă „sărutul şarpelui . 

După o lungă şi nemiloasă asceză de curăţire şi iniţiere în 

tainele necunoscutului, dusă până la mortificarea totală a 
ispitelor şi instinctelor oarbe şi până la o întărire miraculoasă 
a puterii de voinţă şi autostăpânire, urmează trecerea 
ultimului examen - „sărutul năpârcii”, după care cuprinzi loc 
printre tinerii neofiţi, numiţi şi „cei fericiţi”. 

Proba se desfăşura în modul următor: Curăţit şi limpezit 
până la incandescenţă, până la limita inexistenţei, îţi făceai 
apariţia brusc, dimineaţa, la răsăritul soarelui, pe muntele 
Gridava, cel năpădit de năpârci, şi astăzi, pe stâncile, steiurile 
şi căţânii lui, înaintea uneia dintre satanaelicele târâtoare 
veninoase care leneveşte voluptuos la căldura soarelui. Ea, 
târâtoarea, întărâtată foc de prezenţa cutezătoare, nepoftită 
a nesăbuitului musafir, ridică, şuierând, capul şi dă să 
lovească, cu iuţeală fulgerată. 

Înainte însă cu o miime de secundă de-a muşca, se 
pomeneşte ea lovită mai fulgerător, drept în grumaz, cu 
muchia pălmii, de către neofitul în examen - aşa, ca la 
loviturile de carate ale niponilor - îşi frânge brusc capul, iar 
înainte de a-l ridica din nou ca să lovească, tânărul o sărută 
drept în creştet, peste veul enigmatic. 

Mişcarea se repetă - tânărul sărută, pe fruntea frântă 
înainte-i sub lovitura fulgerată în grumaz, şarpele - până ce 
veninoasa târâtură, învinsă şi cătrănită, se descolăceşte, se 
răsuceşte posomorât iritată şi se strecoară în crăpăturile 
stâncii, alunecând până în Hades. 

În tot acest timp cât durează înfricoşatul ritual al 
confruntării dintre şarpe şi tânărul neofit, marele preot alb, 
înconjurat de toţi neofiţii care-i slujesc, şi aceştia tot în alb 
îmbrăcaţi, asistă, la zece până la douăzeci de metri distanţă, 
pititi după stânci şi jnepeni. 

Astfel proba împlinită, a slujit el - naratorul de azi - cu 
vrednicie şi credinţă, până la moarte, lui Deceneu, iar acum, 
în această nu se ştie a câta a lui viaţă pe pământ, 
considerată de dânsul a fi cea mai netrebnică dintre toate, 
dată lui spre ispăşirea cine ştie a căror păcate săvârşite în 
vieţile anterioare, zice că a fost menit unei singure bucurii, 
aceea de a-şi aduce aminte şi de a povesti. De a povesti 

fapte şi întâmplări şi de-a zugrăvi lucruri şi stări din alte zodii, 
cum este şi povestirea care va urma, despre oameni, lucruri 
şi fapte petrecute în Dacia, pe când stăpânea peste ea 
uriaşul crai Burebista şi cu albul pontif dac, Deceneu. 

„Despre Cezar, Alexandru, Hanibal, Napoleon şi alţii, zice 
dânsul, s-au scris cărţi multe şi adevărate, iar atunci de ce să 
nu se scrie una măcar şi despre Burebista, chiar dacă nu atât 
de doctă, care, dacă nu i-a întrecut pe ceilalţi este, fără doar 
şi poate, egalul lor”. 

Probe teribile ca aceea a sărutului năpârcii pe frunte, se 
mai săvârşeau în Dacia cea de demult, la care erau supuşi, 
de data aceasta tinerii doritori de-a deveni căpetenii de 
oaste, ca de pildă, supunerea ursului în luptă, a cerbului, a 
mistreţului şi lupilor, dar despre acele crâncene probe veţi 
afla amănunte în povestea ce urmează... 

Eu l-am cunoscut pe narator în urmă cu şaizeci de ani şi 
sunt fericit că am putut să-i câştig prietenia. Lucruri minunate 
am auzit spuse de dânsul, şi le spunea pierdut în transă, la 
locuri şi timpuri anume potrivite cu fantastica lor frumuseţe. 

Este un fantast, dar nu ştiu cum să spun, văzând lucrurile 
cu fantezia, parcă ele devin mai transparente, aşa încât vezi 
până dincolo cu mult de marginile lor empirice şi raţionale. 
Poartă cu sine o rană, aceea de a nu fi făcut în această a lui 
viaţă de acuma nimic deosebit: A dorit să facă fapte vrednice 
de recunoştinţa semenilor săi, dar când s-a apucat de ele, s-a 
făcut de minune, de ruşine ori de ocară... 

A vrut să rămână demn, aşa cum îi este firea, dar n-a 
rămas decât de căruță, căci la ce îţi foloseşte demnitatea 
când lumea nu se teme de tine şi nu are interes de pe urma 
ta, un sărântoc? 

„Fală goală, traistă uşoară”, spun dacii la o astfel de 
demnitate. Singurul lucru bun pe care l-a făcut, totuşi, este 
acela că nu a făcut rău nimănui... decât doar celor care l-au 
iubit şi cari au fost fericiţi să-l poată ierta. 

Spune el, atunci când îl năpădesc tristeţile şi părerile de 
rău, că viaţa ne este dată ori pentru a ne primi cuvenită 
răsplată, ori pentru a ispăşi meritată pedeapsă, după cum în 


19 


vieţile anterioare ai slujit binele, frumosul şi dreptatea, ori te- 
ai dedat la crime, minciună, samavolnicii, violări şi violuri, 
pâră sau furturi din munca altora, sau alte mârşăvii, abjecţii, 
turpitudini şi deriziuni desfiguratoare ale chipului ideal al 
vieţii, pentru că ea are şi un astfel de chip nu numai... 

Ai fost, de pildă, nedrept în viaţa anterioară, te reîncarnezi 
în alta pentru a mărturisi şi împlini dreptatea până la 
martiriu... Ai fost nedemn şi laş? Te reîntrupezi pentru a 
răscumpăra acel păcat practicând demnitatea şi fermitatea 
până la anularea de sine... 

Ai fost într-o altă vieţuire ingrat?: Revii pentru a 
răscumpăra  ingratitudinea prin supunerea şi abnegarea 
desăvârşită faţă de suferinţele altora... 

Ai fost un nelegiuit, un scelerat, un trădător?: Eşti menit în 
cealaltă să fii atâta de bun, generos şi loial încât lumea să te 
considere idiot, chiar periculos, şi te izolează dintre oamenii 
normali... căci, crede tot el, naratorul, omul până ce ajunge 
Om, trece prin absolut toate formele de vieţuire, de la 
protozoar până la antropoid, de la Lombroso până la lisus, şi, 
după cum a slujit vieţii sau degradării ei, el revine în forme 
odioase pentru a expia, sau în forme elevate pentru, se 
bucura de răsplată. 

Ai trădat, să zicem o frumoasă iubire, aducând mari 
suferinţe fiinţei care te-a iubit, eşti rechemat la viaţă pentru a 
iubi în pustie, zidit între pietroaie, ca nimeni să nu-ţi auză 
strigătul spre Ea... 

Ai fost o otreapă? Mătură de curăţat cele mai rău 
mirositoare gunoaie vei ajunge într-alta... 

Cam aceasta ar fi, după părerile dânsului, ale naratorului 
din povestirea ce urmează, dialectica din sânul ocult al vieţii, 
chiar dacă paradoxală. După faptă şi răsplată. Omul este o 
fiinţă menită libertăţii care îi este arbitru în tot ce face, dar 
tot ea, libertatea, este instanţa care-l judecă întru pedeapsă 
sau întru recompensă. 

Viaţa noastră nu e decât o înlănţuire ciclică de expieri şi 
recompense, în funcţie de felul cum ai înţeles să tratezi cu 
ea, cu acest dar (nu întâmplare) misterios şi înfricoşat, pe cât 

de frumos pe atâta de odios, pe cât de plăcut pe atâta de 
dureros, pe cât de minunat pe atâta de blestemat, pe cât de 
ademenitor pe atâta de respingător, pe cât de fermecat pe 
atâta de abject, pe cât de magnific pe atâta de oribil, pe cât 
de elevat pe atâta de josnic, pe cât de la-ndemâna raţiunii pe 
atâta de ininteligibil şi de irațional, iar cursurile ei nu se 
încheie decât atunci când s-au încheiat toate conturile, şi ne 
întoarcem, şi ne regăsim, şi ne reintegrăm în unica Sursă — 
cea care nici nu izvorăşte, nici nu curge, ci numai este — din 
care purcede totul. Ce se mai întâmplă după aceea nu vom 
şti niciodată, şi este bine că nu putem şti, pentru că... 

Aşa gândeşte el, şi din această filosofie naivă deduce un 
sistem de valori etice aureolat de ideea binelui, a frumuseţii 
şi-a dreptăţii, a bucuriei şi, mai ales, a Libertăţii - sursa 
tuturor virtuţilor după dânsul, atunci când ai ajuns să înţelegi 
ce anume să faci cu Ea. 

Este mult mai mare fericire şi te simţi mult mai bogat şi 
mai luminos atunci când eşti drept şi cinstit, deci demn, 
decât altminteri. 

Din cauza acestei filosofii despre lume şi viaţă umblă 
numai pe marginea bătătorită a locurilor şi pe cărări, ca să nu 
calce peste frăgezimea şi taina ierbii şi-a florilor, „Ochii 
Marelui Izvor”, cum metamorfozează el, ca nu cumva să calce 
peste tăcerea vie, astfel, arătată, a fiinţelor din sub 
pământ..., cele dragi cândva. 

Dacă se întâmplă să se întâlnească-n cale cu şarpele, nu 
numai că nu-l loveşte, ba din contră, îl agrăieşte cu un fel de 
blândeţe care este numai a sa, ca pe un prieten drag, iar 
şarpele atunci se opreşte-n loc, se ridică-n coadă, şi-l ascultă 
cu mirare copilărească, şuierând încântat. 

Un alt citat din gândirea sa: „Când oamenii vor înceta de-a 
fi cruzi, lacomi, mincinoşi, adică ticăloşi şi tiranici, când nu se 
vor mai crede a fi sarea vieţii, buricele pământului şi raţiunea 
existenţii, căci toate aceste hidoşenii atentează la ceea ce 
este esenţa creatoare a vieţii, Libertatea, atunci din nou 
şarpele va deveni îngerul cel frumos din paradis, iar mielul va 
dormi bleguţ şi la adăpost în braţele lupului”. 

El se călăuzeşte după preceptul înţeleptului hindus Tagore, 
care zice: „Viaţa este un dar, şi ca să-l meriţi, trebuie la 
rându-ţi să-l dăruieşti”. „Bogat este nu cel care are, ci cel 
care dă; nu cel care primeşte, ci cel care dăruieşte”, adaugă 
el. 

„O lacrimă picurată peste amintirea unei jigniri aduse pe 
nedrept cuiva este mai frumoasă decât o cântare de slavă, 
iar căinţa este mai înălţătoare şi mai purificatoare decât orice 
euharistie”. 

Ce-am mai putea spune despre firea şi gândirea 
naratorului?... Da, un amănunt paradoxal: pe cât este de 
tandru, de milos, de blând, de bun şi de înţelegător, se 
transformă brusc într-o fiară apocaliptică şi devine de-o 
cruzime şi-o ferocitate dincolo de orice închipuire omenească, 
atunci când i se arată înaintea ochilor dezmăţul şi 
neruşinarea samavolniciei şi-a tiraniei... 

Şi-acum să ascultăm povestirea spusă nouă, un grup de 
prieteni, într-o noapte împresurată toată de aştri, pe creasta 
muntelui Dălbi-dan din ţara Baragavanilor. 

Stăteam tolăniţi într-o rână, cu falca-n palmă şi coatele 
rezemate de piatra muntelui, iar el, în picioare, aidoma, unui 
druid pe amvonul unei fără de margini catedrale, a istorisit, 
transportat cu fruntea şi fantazia într-alte zodii decât cele 
care ne înconjurau, până ce s-au stins, una câte una, toate 
stelele şi-a apărut lumina zorilor. 

Odată cu lumina zorilor, faţa şi mintea i-au revenit pe 
pământ, şi-a tăcut. „Acum să ne vedem de-ale noastre... "a 
zis. 

2. IDILĂ-N CODRII DACIEI ŞI POVESTEA 
MARELUI MELC 


Undeva, în spaţiul cosmic al Daciei, soarele tocmai răsare 
şi inundă cu lumini aurii somnul întregii naturi, care se 
trezeşte lent la viaţă, cutremurată ca de un sărut adânc, 
îndelung stăruitor. 

Un suspin euharistic este, la acest ceas, pământul Daciei 
întregi, o extatică înfiorare, o totală dăruire întru voluptate, 
soarelui. 

În inima bătrânului codru, se arată, iată, un ochi mare de 
lumină, un luminiş anume ... prin care parcă ar comunica 
inima lui, a codrului, cu nucleul solar. Te întâmpină la tot 
pasul trunchiuri de stejar şi de alte seminţii ale florei, 
retezate de puterea furtunii. Picioarele ţi se încâlcesc între 
brusturi, curpeni, ferigi şi alte stihii venind din imperiul 
ctonic, iar răcoarea pe care ţi-o strecoară-n carne ele o 
resimţi ca pe-o chemare a adâncurilor pământului, ca pe un 
alb orgasm al contopirilor cu el. 

Ochiul acela-poiană este luminat de licărirea tremurată 
multicolor şi adormitor mirositoare a florilor de tot neamul 
lor. Ce templu înmiresmat, cu podirile înflorate luminător şi 
cu codrii de jur-împrejur drept columne negre şi pilaştri 
foşnitori, şi cu cerul însorit deasupra - catapeteasmă! 

Aşezările omeneşti, trezite şi ele din somn, intră lent în 
ritmul unei liniştite hărnicii. Bărbaţii tocmesc vreo unealtă, 
cioplesc grinzi, potrivesc coadă la topor, încearcă tăria 
arcurilor cu tăria braţelor albe, vânjoase, şi mai necăjesc 
nişte câini tineri, ciobăneşti, care în zadar se tot gudură 
răsturnându-se cu labele-n sus, doar doar se vor încumeta 
stăpânii să se joace cu dânşii. 

Într-un ţarc, stau laolaltă mieii şi iezii, adică vreau să spun 
că stau doar mieii, căci iezii, aceste scorniri ale diavolului, n- 
au stare, ci sar pe spinările bieţilor miei care-şi fac siesta la 

soare cu rânzele pline de lapte înmiresmat, apoi, pufăind, sar 
de pe spinări, se pitulesc după gard, mijesc cu şiretenie de 
drăcuşori ca să vază cât de prostănaci sunt mieii, iar după ce 
mieii au reînchis ochii reluându-şi odihna, ei, drăcuşorii, 
pornesc tiptil, tiptil şi iarăşi sar, pifăind, pe miei şi de pe ei, ca 
de pe nişte pietre ori cioate, zburdând prin ţarc şi stârnind 
pulberea bălegarului. 

Alături, într-un mic ocol îngrădit, un mânz roşietic 
exersează pe loc mersul pentru deprinderea mai târziu a 
trapului, a galopului sau a buiestrului, iar vecin cu el, într-o 
altă îngrădire restrânsă, un viţeluş poartă un amarnic război, 
război angajat între botul mirosind încă a corastră şi-a raze 
de luceafăr pe de-o parte, şi muştele care-l cotropesc 
furtunatic, aidoma unor hoarde de tătari iuți şi mărunți, 
înarmaţi cu suliţi şi arcuri şi ţipând foarte subţire. 

Şi bietul viţeluş se lasă învins, necăjit foarte că nu-i poate 
ajunge cu coada prea mică şi neîndemânatică, nătângă, ca 
să-i smintească pe tătari şi să facă din nărăvitele muste la 
bot de vițel mânijit cu lapte, un adevărat măcel. 

Tinerii daci par, unii istoviţi, alţii nervoşi şi fugoşi, după 
cum şi-a petrecut fiecare dintre ei noaptea, iar femeile, 
viguros de frumoase, deretică prin case şi prin curţi, sapă-n 
grădini, ţes la războaie, se luptă în pădure, retezând arborii, 
ară chiar, îngrijesc cu asprime şi nu cu prea multă duioşie de 
pruncii care mişună prin preajmă asemeni căţeilor şi tulucilor 
pe lângă mamele lor, lupoaice ori ursoaice, având ele o 
condiţie de viaţă foarte dură la daci, fiind, în acelaşi timp, 
principala forţă de muncă a familiei, muiere la îndemâna 
bărbatului, folosul casei şi-al plăcerii lui, al celui care pleacă 
fie în vânzoliri, fie la încăierări cu alte triburi. 

Femeia, aşadar, oricare dintre ele, bătrână, nevastă ori 
fată, de regulă, se supune tăcută, căci aceasta îi este soarta: 
să trudească şi să se supună. -... 

La acest ceas al zilei, deasupra poienii, la marginea ei, se 
ridică o înfricoşată, prăpăstioasă stâncă, enigmatică foarte, 
cu creasta parcă aciulită înspre depărtările zării şi-ale 
înălțimilor, adulmecând şi slomnind acolo numai ea ştiind ce 

anume semne şi înţelesuri. 

Peste ea vuieşte vag, înfricoşând vietăţile toate, un 
stindard-dragon. Vuietul seamănă când a alean venind din 
tenebre, când a geamăt opintit, când a jalnică, tragică 
chemare, când a urlet şi-a îndemn la luptă. 

Din stânga, suind parcă de-a dreptul din genunea codrului, 
escaladând trunchiuri şi buturugi cioturoase, încolăcindu-li-se 
la răstimpuri peste picioare câte un şarpe de pădure, apar 
ţinându-se de mâini, Dorada şi Micapor, tineri în jur de 18 - 
19 ani. 

De abia s-a ridicat rouă de pe vegetaţia... care s-a 
preschimbat în abur îmbălsămat. 

Pânze diafane şi răzlețe plutesc înmiresmate-n văzduhul 
însorit, iar poiana, pătrunsă de căldura molcomă a dimineţii 
ca de suflul unei fecioare în aşteptare, parcă ar vrea să se 
tăvălească-n iarbă şi-n flori şi să se alinte în lenevire 
dezmierdată. 

Mulțimea de raze ale soarelui acum bâzâie şi zumzăie 
ameţitor, preschimbate şi ele în albine, viespi, tăuni şi 
băzgăuni... iar când foşnesc, ele se preschimbă-n fluturi 
felurime. 

Ea poartă veşmânt alb, tivit cu negru. Faţa-i albă de abia i 
se ghiceşte şi i se deosebeşte de albul veşmântului. Părul 
negru de tot îi atârnă greu peste umeri şi spete, până la 
coapse, aidoma greului vieţii şi-al pământului, sublim şi 
elocvent blestem peste albul trupului şi-al veşmântului. 

Din albul feţei se disting limpede, săgetători, ochii negri - 
toată alcătuirea ei pare să fie făcută numai din alb şi negru - 
adumbriţi de gene lungi, mult răsucite-n sus, până peste 
sprâncele scrise deasupra ochilor, negre şi ele, de bună 
seamă, aidoma unor arcade peste ocniţele unei sihăstrii plină 
de mister nocturn. 

Haina sau mantila de pe ea îi ajunge numai până la 
genunchi, aşa că poate fi uşor pradă ghimpilor, urzicilor şi 
altor vieţuitoare cu dinţi. 

EI, Micapor, înăltuţ şi suplu, numai vână şi nerv, cu privirea 
ochilor căprui ageră ca vântul sub talazurile castanii ale 

pletelor, cu sprânceana mult şi prelung arcuită peste 
găvanele aprig iscoditoare, cu gura frumos scrisă sub nările 
în continuă veghe şi nasul în continuă adulmecare, straşnic 
împlântat în oasele feţei pe cât de feciorească pe atâta de 
gravă, parcă ar fi un alt fel de întrupare a soarelui, 
omenească. 

Poartă o tunică scurtă până deasupra genunchilor, de 
culoare azurie, tivită cu alb, de sub care se arată muşchii într- 
o continuă mişcare de neastâmpăr, ca o înverşunată 
întruâncolăcire de şerpi. 

In picioare poartă, amândoi un fel de sandale, legate 
grațios peste glezne, peste pulpe, până sub genunchi. 

S-au lansat, aproape zburând, prin aer, peste aşternuiurile 
proaspete şi proaspăt îmbălsămate, a dimineaţă, ale poienii, 
şi s-au cuprins în braţe cu dor mare răsturnându-se şi 
tăvălindu-se peste florile - ochii - şi luminiţele pământului - 
ierburile. 

Erau un singur dor, un singur strigăt, o singură dorinţă, o 
singură aşteptare, o singură bucurie; una singură fiinţare în 
două albiile aceluiaşi fluviu. 

Apoi, întinşi întru destindere pe spate, unul mult aproape 
de celălalt, cu pălmile perini sub ceafă şi ochii în viitoarea 
văzduhului, au început a se tachina unul pe altul. A început 
necăjitul, după cum era şi firesc, ea: 

— Uite-aici. Aici l-am întâlnit... Se târa liniştit şi anevoie 
printre pomi, apoi printre ferigi, întocmai ca un solomonar 
moşneag, către creasta stâncii... Era uriaş! Casa ce-o ducea-n 
spinare era ... cât o măgură ... cât un munte de mare! ... Se 
răsuceşte spre el şi, căscând ochii ei negri şi înălţând mâinile 
ca să-i arate cât anume de mare era melcul, îl cuprinde 
năvalnic în ele şi-l pedepseşte cu strânsoare duşmănoasă şi 
mai duşmănoase sărutări. 

— Nu mai spune, bolboroseşte de sub buzele ei răspuns 
Micapor. Mare cât furtuna din fiinţa ta, cât eresurile din 
mintea-ţi puţină, dar minunată, o drege el cumva. 

Acuma el o cuprinde-n braţele-i de viteaz şi-o strânge de s- 
o sfarme, şi-o sărută, ce zic, o strecoară-n sărutări. 

— Nu mă crezi, îngaimă de data aceasta Dorada de sub 
încleştarea buzelor lui şoaptă, şi-ţi râzi de mine, dar eu îţi jur 
că spun adevărul. Poţi tu să gândeşti, şi să te îndoieşti cât 
pofteşti cu mintea ta de bărbat... nătâng... Avea în spate o 
căsoaie... cât un munte de var... Uite-atâta! Ridică din nou 
braţele-n aer ca să arate concret cât de mare era casa 
melcului, dar el i le cuprinde iute şi le adună la pieptul său, şi 
i le alintă acolo destintindu-le şi muşcându-le mincinos. 
Atunci o întreabă: 

— Cât zici că era de mare? 

— Nu mai mare decât neobrăzarea ta ... îi vâră cu putere 
pumnii în piept ca să-l îndepărteze de ea, dar el râde spre şi 
mai mare întărâtarea ei, deoarece, oricât de tare se sileşte ea 
să-l înlăture, nu izbuteşte nici măcar să-l clintească niţel din 
loc. Văzând că nu poate face nimic prin forţa mâinilor, îl 
ameninţă cu vorba: 

— Vezi, ai grijă..., poate că stă ascuns undeva aici prin- 
prejur, de pildă după stâncă, te aude... şi-apoi să te văd eu 
pe unde îţi scoţi cămaşa, viteazule. 

— Uite, m-am speriat tare de tot şi te ascult... pentru că 
vorba ta e tot atâta de adevărată ca şi buzele tale atunci 
când sărută. 

Şi continuă pe un ton de seriozitate prefăcută: ori că te-aş 
săruta, ori că te-aş asculta vorbind, aceeaşi îmi este bucuria. 

O sărută lung-îndelung şi se adună unul în celălalt într-o 
înfricoşată tăcere,  căutându-se febril,  contopindu-şi 
respiraţiile care sfârşesc în suspin. 

Se desprind lent unul de celălalt, dar, privindu-se, în ochii 
lor par a fi una şi aceeaşi fiinţă ... El rupe tăcerea minunatei 
comuniuni: 

— Şi... cum zici că era melcul? Cât de mare?... Poate că te- 
a agrăit şi ţi-a dat bineţe... Poate că te-a alintat pe faţă cu 
coarnele şi te-a sărutat... Apoi, poate că te-a ademenit şi te-a 
dus în loc dosit, acolo ţi-a ghicit în palmă cine ştie ce 
amăgitoare lucruri, căci prea-mi povesteşti cu zel despre acel 
melc al tău uriaş, melc-himeră. 

— Ai să te miri şi-ai să te îndoieşti, şi-ai să râzi iarăşi de 

mine, dar a fost chiar aşa cum spun. 

— Cum adică! ... Vrei să zici că este adevărat că te-a 
sărutat dihania? ... Se frământă trepidând pe loc a mânie, 
mai degrabă a şagă. 

— Mai mult decât atâta, îi întoarce ea vorba, făcându-l să 
caşte ochii mari ca de înjunghiat... Dacă vrei să ştii, află că 
mi-a... 

Micapor îşi iese din fire de-adevăratelea; izbucneşte: 

— Pe Zamolxe, Dorada, am să-l spintec... Mă duc să-l caut. 
Trebuie să fie pe-aici undeva, pe-aproape. Îi arăt eu intrusului 
şi monstrului, iar pe tine, stricato, (îi mângâie şi-i sărută lin 
pletele negre) am să te leg de răsuri, lângă cuibul cu tăuni, 
şi-am să te dau lor şi viespilor să ... te sărute ei, şi ca să le fie 
mai dulce sărutarea, am să te ung cu miere aleasă din florile 
de pe crestele muntelui celui mare... Apoi la ureche, lipindu-şi 
obrazul de al ei: Spune-mi repede, ce ţi-a descântat băiatul? 


— Te conjur pe Zamolxe, Micapor al meu, că mi-a vorbit. 
Da, da... mi-a vorbit întocmai cum vorbeşte un om, un dac. 

— Bine, să zicem că ţi-a vorbit, dar despre ce?... Despre 
cine?... Ce fel de glas are?... De om burduhănos, de bărbat 
zdravăn, ori de spin şi de famen? ... Bubuie ca tunetul?... 
Băsneşte a jale ca buciumul?... Strigă sfâşietor ca uliul?... 
Răcneşte ca, vulturul cel mare? Urlă ca lupul singuratic la 
lună?... Înluminează cu triluri în toate culorile curcubeului 
văzduhurile nopţii precum privighetoarea, ori scânceşte ca 
broasca şi ariciul, broasca fascinată de ochii şarpelui - 
şarpele voi fi eu în cazul de faţă -, ariciul atunci când îşi 
iubeşte soaţa?... Ori te pomeneşti că va fi şuierând ca şarpele 
nopţii săgetat de cine ştie ce chemare? ... 

— Mi-a arătat şi mi-a desluşit semne pe cer... semne 
întunecate pentru noi, Micapor! 

— Poate că va fi fost vreun celt astfel ascuns în carapacea 
de melc cu gândul să te ademenească în culcuşurile lui, ca să 
afle de la tine taine şi să se desfete întru superba taină a 
fiinţei tale, care va fi numai a mea, apasă el. Am să-l fac 
ciozvârte! ... Prea ni se viră-suflet şi-n viaţă de la o vreme- 

ncoace. Cată să ne răpească şi fecioarele şi toate 
frumuseţile, toată mândria şi bucuria noastră, să ne despoaie 
de tihna şi fericirea de-a fi noi înşine... Unde-i! Mă duc să-l 
caut! 

Doamne Zamolxe, mare praznic are să fie!... [i-o jur, 
Dorada: Dă să pornească. Dorada însă râde cu înţeleaptă 
drăgălăşenie de el: 

— Potoleşte-te, mistrețul meu zănatec şi pizmaş, îi 
ciufuleşte chica şi-aşa zburlită de mânie, apoi îi cuprinde 
capul la pieptul ei şi i-l alintă. Îi zice murmurat: Acuma, şi aşa 
cum arăţi acuma, ca un copil bosumflat şi necăjit, murdărit 
pe faţă cu noroaie, cu şiroaie de lacrimi şi cu zgârieturi, parcă 
eşti mai bun de sărutat... În învălmăşeala buzelor care se 
sărută, ea îngaimă abia desluşit: ce-ţi năzare?... ce-ţi căşună, 
nătângul meu drag?... 

— Cum ce-mi căşună?! Cum ce-mi năzare?! N-ai spus chiar 
tu că... 

— Ce? 

— Că te-a... 

— Că mi-a nucă m-a... 

— ŞI... ce ... ţi-a... dacă nu-i cu supărare? 

— Mi-a vorbit despre ceea ce tu nu eşti în stare să înţelegi. 
Ai înţeles? 

— Cum să înţeleg dacă nu vorbeşti ca oamenii, desluşit, ci 
mă perpeleşti pe jăratec, uite-aşa, ca pe-un păstrăv? 

— Dacă vrei să ştii, află de la mine că melcul acela nu era 
melc... Era zeu! Poate că era chiar El, Zamolxe! 

— Să fie cine-o vrea. Să fie chiar Zamolxe: ce este al meu 
nu-i al nimănui altcineva, fie el chiar stăpânul şi creatorul a 
toate. Tatăl nu poate fi bărbatul femeii fiului său... Am să 
detun şi-asupra lui dacă se poartă astfel cu neruşine. Am să 
detun cu arcul în neguri până ce-l dobor grămadă la 
picioarele mele şi, mai cu seamă (cu emfază) la ale tale. să 
afle cât îi preţuieşte cutezanţa. ŞI-I rup în bucăţi, şi-l dau de 
hrană păsărilor şi fiarelor. lar din pielea lui zeiască voi face 
balaur mugitor, stindardul cel mai mare şi mai măreț peste 
toate ale noastre stindarde, şi-am să-l port chiar eu în luptă, 

cu braţele acestea ale mele... (işi arată cu şfătoşenie muşchii 
de pe ele, izbind cu pumnii în bicepşi.) 

— Pe cât de brav te ţii, pe atâta eşti de năuc. 

— Da, da, reia el cu şi mai mare înfocare, eu, acesta pe 
care-l vezi, netotul, nătângul, năucul, eu am să-l port în luptă 
alături de craiul tânăr şi prieten al meu, Burebista. Urletul lui 
în vâltoarea bătăliei se va auzi până-n temeliile lumii şi va 
sparge catapetesmele cerului, şi va face să îngheţe sângele 
în vinele duşmanilor, iar în cele ale dacilor va aprinde flăcări 
pustiitoare. Cine le-ar mai sta în cale atunci? Poate că numai 
Zamolxe cu armatele lui de tineri sacrificați înainte de 
prihana vieţii, a nunţii. Dar ei nu se vor lupta, ci vor merge în 
zbor înaintea noastră, cântând albe cântări de biruinţă. 

— De acest tânăr rege al nostru să nu-mi vorbeşti. El vine 
cu primejdie asupra noastră. De când s-a ridicat pe tron, 
pământul Daciei parcă nu dă roade dintr-însul, ci aruncă-n 
sus vâlvătăi, de pretutindenea, iar fruntariile seminţiei par 
încinse toate cu jăratec fremătător... Să nu-mi vorbeşti 
despre el. 

— Dar de cine ai vrea să-ţi vorbesc?... De-al Sarmaţilor?... 
De  înfoiatul de Critosiros al celţilor?... Ori de făloşii, 
burduhănoşii împărați ai Romei?... Eu despre el am a-ţi vorbi, 
căci el este al nostru şi nu-i ca oricine. Ehei!, răspunde cu 
emfază Micapor. 

— Află că nu-mi place de el deloc, întoarce vorba cu moft 
grațios Dorada. 

— Desigur, îi retează el vorbirea, bărbăteşte, ţie-ţi plac 
numai melcii cei mari, cu casa-n spinare cât un munte şi... 
aşa mai departe. De marele nostru crai nu-ţi place ... Ca şi 
cum lui are să-i facă mare plăcere când am să-i spun că te ţii 
cu dihăniile întunecimilor jilave, cele care lasă dâre de argint 
bălos în urma lor. Şi... pentru ce motiv, mă rog, nu-ţi place de 
tânărul nostru crai?... Pentru că e frumos ca un răsărit de 
soare? ... Ca un aragonit arătat la lumina lunii?... Pentru că-i 
chipeş la înfăţişare precum zeii din Cogainon?... Pentru că-i 
viteaz cum nu se află altul ca el sub stele şi că se luptă cu 
ursul aşa cum m-aş mădări eu cu un viţeluş, sau (o zboară pe 

Dorada-n aer smulgând-o fulgerat de pe pământ, şi iar o 
cuprinde din aer în braţe) aşa cum m-aş juca eu cu tine de-a- 
azvârlita? ... Şi mi-l strânge-n braţele lui de piton din 
văgăunile Scorilei, uite-aşa: (O cuprinde cu străşnicie şi-o 
striveşte la pieptu-i, sărutând-o cu sălbatică lăcomie). 

— Stai, scânceşte ea şi cu necaz, dar şi cu oarecare 
plăcere, nu fi tâlhar; potoleşte-te, hoo, (îl îndepărtează de la 
ea cu năduf) că doară nu-s tuluc de ursoaică să te lupti cu el 
precum regele tău cu ursul. (larăşi este cuprinsă şi adunată la 
piept, şi iarăşi ea se zbate - nu chiar de-adevăratelea - ca să 
se smulgă din încleştarea lui, chipurile, anevoie. Incinsă toată 
ca o pară de foc şi cu părul vâlvătaie neagră vălurind peste 
ea, îl dojeneşte cu asprime mare, dar nu chiar atât de mare: 
„Să-ţi fie ruşine!”). 

El însă, cuprins de fervoare şi admiraţie pentru rege, cu 
ochii aruncaţi undeva departe, îşi continuă ditirambul: 

— Pentru că prinde cerbul din fugă, îi sare-n spinare şi, 
apucându-l strâns de ramurile coarnelor ca de hăţuri, îl 
călăreşte şi zboară cu el peste păduri şi peste genunile 
muntelui până la cer?... şi-apoi îl răsuceşte, tot din coarne, îl 
îndoaie şi-l răstoarnă la pământ? Pentru că înşfacă zimbrul de 
coarne, tot din fugă, şi-l frânge din grumaz, îl îngenunchează, 
şi-apoi îl întinde grămadă peste poiană? ... 

Ori poate pentru că atunci când, fie ursul, fie mistrețul, fie 
cerbul, fie zimbrul, fie orice altă fiară vieţuitoare pe pământ, 
zburătoare, umblătoare ori târâtoare îi întâlneşte din 
întâmplare privirea, simte deodată ca un fel de furnicare rece 
pe la încheieturile care încep încet încet să se înmoaie, se 
uită-n ochii lui rugător cerând îndurare, iar dacă el le lasă-n 
pace ori le zâmbeşte, ele pornesc după dânsul ca nişte miei 
mănari?... 

Din faţa lui, de arătare a codrilor, nu i se zăresc decât doar 
ochii ca nişte grote încinse de un foc vâlvăitor, vetre 
incandescente, primordiale! (Cască înspre ea ochii mari ca să 
o convingă astfel). 

— Ori poate pentru că-i lat în spate cât un zid de cetate, 
vânjos ca un trunchi de carpen şi hotărât în tot ceea ce spune 

şi făptuieşte precum furtuna?... Sau, te pomeneşti că nu-ţi 
place de el pentru că este bărbos, colţuros ca o creastă de 
munte stâncoasă peste care au crescut muşchii şi tufa şi 
smârdarul?... 

Da, da! (cade în extaz) când apare, parcă de-a dreptul din 
ponoarele cele mai din adâncuri ale pământului nostru 
răsare, cu paloşul în mână aidoma cavalerului călare, 
ucigătorul de balauri, leviatani şi zgriptori!... Nu un rege 
oarecare este el, ci... întruchiparea înfricoşată a marelui şi 
întunecatului duh de la temelia vetrelor noastre, ale celei mai 
numeroase, nemuritoare seminţii a tracilor. 

Fireşte că o atare arătare fioroasă nu este o plăcere, nici 
bucurie pentru o fată gingaşă ca tine, şi mofturoasă (o alintă 
lin) şi... care povesteşte cu melcii cei mari... 

Nasul îi stă împlântat cu înverşunare-n oasele feţei cu colţi 
de cremene, cu nişte nări arzătoare, atente, adulmecând 
departe ca fiara pădurilor şi-a nopţii; fruntea îi stă deasupra 
ochilor - grote de jăratec incandescent - albă, înaltă, rece, ca 
o moarte... ca o prăpastie cu revărsarea apelor şi-a luminilor 
parcă în sus, lată şi neînduplecată precum o judecată, o 
instanţă cum spun juriştii romani, peste care nu se mai poate 
trece, adică, tot după spusa juriştilor romani, nu există 
recurs. Atât! Gura nu i se vede deloc, căci n-are gură. El 
vorbeşte cu fapta, iar faptelor lui le porunceşte mintea 
luminată de fulgere din adâncuri şi inima-i înflăcărată. Minte 
luminată ca de un cer răsturnat acolo, cerul Daciei cel spuzit 
noaptea de stele... şi-o inimă care arde-n pieptul lui şi 
clocoteşte precum lava şi luminile de aur arzând în inima 
Munţilor de la Apus... Aidoma miezului acela incandescent 
care se zbate căutându-şi craterele, izbucul cum îi spun 
Costobocii din acei munţi ai detunării, aşa este inima lui. 

Şi dacă vrei să ştii încă ceva, află că nu are gură şi din altă 
pricină, şi anume din pricina bărbii viforoase cu mustăţile 
vălmăşindu-se-n ea ca-ntr-o încrâncenată întunecime. lar 
acea gură a lui, aşa cum am arătat-o, n-are buze, căci n-a 
fost făcută ca să se desfete întru sărutări cu alte buze ca... 
ale tale de pildă (şi iarăşi o sărută, de data aceasta cu niţică 

mânie) ci ca să tacă şi să ţină ferecate-n genunea lor 
pietroasă mâniile şi gândirile lui înfricoşate. lată de ce gura 
lui este doar ca o tăietură de sabie, închisă, încleştată, 
zăvorâtă şi pecetluită cu blestem de moarte peste ursita lui 
cea fără de asemănare întru menirea Daciei. 

Dorada, după ce l-a ascultat cu uimire frumoasă, dar şi, 
cum să spun, şi cu niţică pizmă şi, de asemenea, cu o adiere 
de zâmbet compătimitor ironic din colţul buzelor ei viclean 
trandafirii, i-a zis: 

— Oare, când ai să-mi vorbeşti şi despre mine cu acelaşi 
foc, cu aceeaşi ardoare nestăpânită şi aceeași iubire 
înflăcărată, ca despre el?... Unei fete n-ai voie, băzgăunule, (îi 
ciufuleşte chica şi-l sărută pe ochi) să-i vorbeşti despre 
altcineva, indiferent cine ar fi acela ori aceea, mai frumos 
decât cea care ţi se află de faţă... adică eu... nătărăule drag 
mie cum nimeni altul şi nimic altceva pe lume. (Îşi mângâie 
unul altuia părul - ea cu o înfiorare ca de frică venind din 
neunde - faţa, umerii, alunecând de-a lungul braţelor până 
când îşi întâlnesc mâinile, şi le încleştează unele într-altele, 
odată cu încleştarea mâinilor şi pe aceea a buzelor unele 
întru celelalte.) 

— Nici nu mă gândesc a vorbi despre tine; nicicând nu-ți 
voi vorbi asta s-o ştii... Nu mă interesează şi nu mă 
interesezi... (cu şagă rosteşte ultimele cuvinte.) Ţie nu vreau 
să-ţi vorbesc, ţie... vreau să-ţi cânt... şi să te descânt. 

— A, da, răspunde ea la ironia lui, înţeleg: aşa cum i-am 
descântat eu melcului... meu... 

— larăşi melcul?... izbucneşte el fugos; iarăşi dihania 
aceea? Să ştii că acuma nu ştiu ce-ți fac ... Îţi tai capul... îl 
azvârl apoi în stele aşa sângerat şi-l fac acolo, între stele, 
luceafăr. 

Sângele am să-l strâng într-o batistă ţesută-n fir de aur, iar 
când oamenii mă vor întreba: ce ascunzi acolo? am să le 
răspund: sângele iubitei mele. Aşa am să fac... dacă-mi mai 
pomeneşti de... 

— Da, despre melc, pentru că tu, în pornirile tale 
nestăvilite, nu mă laşi să-ţi spun până la capăt gândul. Eu te- 

am ascultat cu luare-aminte atunci când tu mi-ai îndrugat 
toate fantasmagoriile tale despre regele şi prietenul tău 
Burebista... Acuma, te rog, să mă asculţi şi tu pe mine ca să- 
ţi mărturisesc până la capăt minunea ce mi s-a-ntâmplat cu 
melcul acela mare... Este drept că de regele şi prietenul tău 
Burebista acela - încreţeşte din nas a moft şi-a femeiască 
viclenie -, nu-mi place deloc! ... Nu-l pot suferi şi gata... E 
urâcios ca... o ciumă... Când se uită la tine de sub 
sprâncenele acelea dese şi întunecate, crescute ca volbura 
peste ochi, de sub arcadele acelea cumplite, dintre barba-i 
neagră ca o gheenă, numai frumos nu poate fi şi numai de 
iubit nu-ţi arde... ce să-ţi spun!... L-ai cuprinde la piept şi l-ai 
alinta sărutându-l ca pe-un bebeluş... Ochii aceea verzi ca 
veninul heleşteielor apar din întunecimea încâlcită a bărbii, 
mustăţilor şi sprâncenelor ca dintr-o grotă nişte lei mânioşi. 
Atunci tu îi închizi pe ai tăi ca să te aperi, pui palmele 
înaintea lor ca să nu te atingă cumva focul lor vuitor şi să te 
ucidă. (Râde şi se amuză cochet de ceea ce a spus.) Pas de 
te drăgosteşte cu un asemenea bărbat, cu o atare arătare 
spăimoasă... Ce? vrei să îngheţ în braţele lui ... ori vrei să mă 
mistui ca-ntr-o dâră de fum de jertfă? ... Şi dacă vrei să-ţi mai 
spun ceva, ţi-oi spune. 

— Vorbeşti ca vrăjitoarele din marea şi ascunsa vale a 
Gâlcevilor. Se vede că te-a tulburat la minte melcul... Ce vrei 
să-mi mai spui?... Ce-ţi mai umblă prin căpşorul acesta 
diavolesc de fată? 

— Îl urăsc! Îl urăsc de moarte! Asta am vrut să-ţi spun. 

Şi într-adevăr, spune, dar nu chiar din toată inima, cu toată 
convingerea. Mai mult cochetează decât crede-n ceea ce 
zice. 

— Pe Zamobec, Dorada, că te voi înjunghia ca pe oaia cea 
îndrăcită dacă nu-mi mărturiseşti desluşit pentru ce-l urăşti 
cu-atâta înverşunare... 

Dorada, însă, îl ia în serios şi se avântă fremătător: 

— lată, îţi spun desluşit cum nu se mai poate: Pentru că ne 
va lăsa singure. Pentru că ne va răpi bărbaţii şi-i va duce pe 
drumurile vijeliei din capul şi inima lui... Pentru că mi te va 

răpi de lângă mine întâi şi-ntâi pe tine, şi nu vreau să te... (îl 
cuprinde cu durere la piept ca şi cum atunci ar vrea cineva să 
i-l răpească) mănânce fiarele, să te ciugulească păsările şi să 
te stoarcă şerpii şi libărcile peste cine ştie ce pământ străin... 
(plânge). 

— Numai pe pământul Daciei mă vor ciuguli păsările 
văzduhurilor, mă vor sfâşia lupii şi şerpii gliei noastre mumă! 
... Şi ce-ai tu împotrivă de va fi aşa? Există şi lucrează asupra 
noastră rosturi şi ţinte care stau mult deasupra persoanei şi 
numelui nostru, despre care nouă nu ne este îngăduit a afla 
adevărul. Impotrivirile tale sunt cu păcat... Şi-apoi, nu din 
Pământ este zămislită viaţa noastră?, nu din apă şi văzduh?... 
Atunci de ce să ne fie teamă de a ne întoarce în acelaşi 
pământ din care ne-am născut?, în acelaşi aer al soarelui din 
care am primit respiraţia, în aceleaşi ape din care-am sorbit 
nestatornicia?... Unde aiurea ai vrea să ne ducem, şi de ce, 
cu ce drept am pretinde să stăm noi mai presus decât 
pământul, soarele şi apa, să fim noi înşine aceştia, 
nesfârşirea şi eternitatea? Cu ce drept? Alt loc, altundeva nu 
se află. Mai mult decât atâta şi peste atâta nu se află nimic. 

— Ba se află, filosofule, ceea ce le-a creat sau născocit pe 
toate acestea şi trăieşte dincolo de ele, trimiţându-şi doar 
ceva din răsuflarea lui în fiinţa lor, fără de care ele n-ar mai fi 
ceea ce sunt. 

Poate că ceea ce este cu adevărat se află ascuns 
altundeva, dincolo de ceea ce vedem, simţim şi gândim noi 
că ar fi... Poate că pământul, aerul şi apa izvorăsc de dincolo 
de ceea ce numim noi pământ, apă şi aer. Cine poate şti dacă 
nu cumva aerul este respiraţia a altceva, a altcuiva, iar 
pământul şi apa ar fi ceea ce acel altceva aruncă din el afară, 
aşa încât apa şi pământul să-şi aibă şipotul, izvoarele în cine 
ştie care alt îndepărtat şi tainic tărâm... 

Toate cele trei elemente sunt stări ale uneia şi aceleiaşi 
fiinţări: pământul este aer condensat, apa, pământ lichefiat, 
curgător, de curăţire, iar aerul, ape şi ţărâni evaporate, 
regăsite-n starea lor esenţială, pentru ca astfel să se 
reîntoarcă acolo de unde au purces. 

EI, Micapor, însă, stăpânit de ideile lui şi furat de avântul 
tineresc, continuă astfel: 

— Şi-apoi, a te întoarce în humusul dătător de viaţă, în 
apele izvoditoare de poveşti şi-n văzduhurile izvorătoare de 
lumini, şi pe de deasupra ca un erou, este lucrul şi fapta cea 
mai de preţ şi mai plăcută lui Zamolxe decât oricare altele. 

— Dar mai este undeva un loc..., insinuează ea. 

— Unde? se miră el prosteşte. 

— Aici, - arată ea stăruitor cu degetul, - în inima mea. 

— Inima lui, replică Micapor cu fanfaronadă înaltă, este 
inima noastră a tuturora, locul unde bat toate, toate inimile 
adunate laolaltă a întregii seminţii. 

— Eşti neghiob. Vorbeşti aiurea, pe de rost... Acum, de 
pildă, parcă-l urăsc şi mai tare, iar pe tine te-aş lăsa aici 
părăsit, drept pedeapsă pentru spusele tale tenebroase, şi m- 
aş duce... 

— Ştiu, ştiu, te vei duce la dihania aceea multă, albă, 
băloasă care spune numai lucruri înțelepte, fermecate ... 

— ÎI urăsc pentru că tu iubeşti mai mult nebunia din capul 
şi inima lui, decât iubirea mea pentru tine şi-a ta pentru 
mine, iar marele melc spune, aşa după cum bine ai mărturisit 
însuţi - chiar în batjocură - lucruri înțelepte, cu mari tâlcuri 
ascunse-n ele. 

Îl urăsc pe prietenul tău şi regele nostru acesta 
(accentuează cu patimă) pentru că te iubesc pe tine, iar tu, în 
loc să stai lângă mine, la casa ta şi lângă pruncii noştri, tu 
abia aştepţi s-o porneşti după dânsul, la porunca lui, ca un 
bezmetic. Decât bucuria şi tihna casei şi-a dragostei mele, tu 
doreşti mai mult focul şi răcnetul de luptă. Decât cântecul şi 
alintul meu lângă vatra chemării noastre, tu visezi la şuieratul 
paloşului şi la urletul balaurului de stindard în furtuna luptei... 
Şi astea toate din cauza lui, a acestui bărbat întunecos, 
stăpânit de duhurile furtunii şi-ale vijeliei... şi care se crede a 
fi reîntruparea în nordul Istrului a lui Alexandros, cel care, - 
zice şi crede tot el, - ar fi fost aceeaşi reîntrupare a aceluiaşi 
geniu războinic al seminţiei tracice, unic, neîntrecut până 
astăzi şi de neîntrecut nicivreodinioară în viitorul istoriei 

omenirii. 

O să ne lase fără bărbaţi în pustia vieţii şi-a îndatoririlor ei, 
departe de logodnicii şi soţii noştri - se uită la el lung, tânjitor 
- şi-atunci noi o să ne iubim cu zmeii şi solomonarii ... (se 
sfătoşeşte cu alint). 

— Cu solomonarii?!... Ehei! atunci o să se nască pe acest 
pământ, răspunde-n răspăr Micapor, uriaşii cei de demult 
despre care ne vorbeşte marele nostru mag cititor în stele şi- 
n ape, Deceneu. 

— lar o iei razna cu închipuirile tale. 

— lar cât despre ce ziceai mai înainte, cum că o să ducă 
bărbaţii departe-n vijeliile bătăliilor şi-o să-i mânce fiarele 
pustiei pe pământ străin, şi că ai vrea mai degrabă să rămân 
lângă tine, acasă, lângă pruncii noştri, aceasta înseamnă 
mare rătăcire a minţii tale puţine de fată. Ceea ce gândeşti tu 
înseamnă moartea noastră întru fiinţa cea mare şi de dincolo 
de noi înşine, moarte în trup şi suflet. Şi aşa a fost până 
deunăzi, până n-a venit el. 

Fiinţa, trupul şi sufletul nostru trăiau întru moarte, 
deoarece erau risipite-n sute de părţi ale aceluiaşi trup, fiinţă 
şi suflet. Da, da: o mână-şi făcea de „capul ei”, cealaltă făcea 
numai ce-i căşuna-n degetele ei, picioarele acționau şi ele 
după gustul lor şi călcau aiurea, pe căi străine, chiar 
vrăjmaşe unităţii trupului; la fel se purtau şi celelalte părţi 
dinlăuntru: plămânii respirau unii către apus, alţii către 
răsărit, altul către miazănoapte, celălalt către miazăzi, în loc 
să respire într-un singur piept, pe verticală către cer: pieptul 
întregii seminţii, cu întreg şi unitar trupul, fiinţa şi sufletul ei 
pe drumul suitor al menirii sale. 

El va strânge - pe cei mai mulţi i-a şi strâns -, la un loc 
toate mădularele răzleţite ale trupului nostru şi va face din 
noi o putere de temut - puterea vieţii, libertăţii şi rostului 
nostru în lume. 

Seminţia aceasta a noastră, despre care marele înţelept 
elen Herodot spune că este cea mai numeroasă dintre toate 
din lume şi, dacă s-ar uni laolaltă, (norocul nostru este că nu 
este în stare să se unească, subliniază dânsul,) nimic nu le-ar 

sta în cale, căci în câteva ide numai ne-ar face să dispărem 
prin puterea covârşitoare a numărului lor, a rapidităţii cu care 
se înmulţesc, a sfruntării cu care privesc spre moarte, ca şi 
prin deschiderea mărinimoasă din cale-afară a sufletului şi 
concepţiei lor despre viaţă în stare să aducă la sânul ei şi să 
topească convertind la felul lor de a fi pe orişicine. 

— Se vede c-ai umblat la şcoli şi-ai învăţat acolo de la 
retori greci lucruri... mari! 

— Nu de la retori străini am deprins eu aceste adevăruri, ci 

de la ucenicii marelui nostru dascăl Deceneu, ba chiar de la 
el însuşi, şi dacă vrei să mai ştii, le-am deprins din propria 
mea dorinţă şi năzuinţă de-a învăţa, adevăratul, singur mare 
dascăl întru învăţătură. 
_ — Şi pe acela, pe... marele mag cititor în... pustie îl urăsc. 
Imi este urât şi omul acela alb de tot, şi la faţă şi la 
veşmânt... mă înfricoşează. Parcă ar fi întruparea duhului- 
duşman al vieţii. Albul în care se-mbracă, şi se ascunde, mă 
înfioară şi înspăimântă mai tare decât barba ursuză şi ochii 
de fiară a pădurii a celuilalt. 

Ochii albaştri azurii, licăritori ca cele mai depărtate stele, 
peste zâmbetul acela nelumesc al preotului Deceneu îmi sunt 
parcă mai străini de fiinţa mea decât fulgerele verzi din ochii 
celuilalt, şi mă acoperă în pânza unei frici mai mari, mai 
nefirească. 

Şi mai sunt pornită asupra acelui om - căci bărbat nu-i pot 
spune - acelui bătrân demon alb, pentru că el este cel care-l 
aţâţă, îl îndeamnă şi-l porneşte pe drumurile primejdiilor celor 
mari pe tânărul rege ambițios. El îi sminteşte minţile şi 
stârneşte-n inima lui furtunile şi vijelia. 

— Intre cei doi este o dreaptă şi aceeaşi judecată şi 
năzuinţă. lar tu prin felul tău de a cugeta urăşti şi urgiseşti 
întreagă Dacia. Te urăşti pe tine. Mă urăşti pe mine. Pe copiii 
pe care ţi-i voi dărui. (O sărută lung strângând-o cu alean la 
piept.) Urăşti acest sărut al meu tot atât de mult cum urăşti 
pe al tău pentru mine ... dacă mai gândeşti aşa. (Ea 
lăcrimează.) El continuă: 

Urăşti iubirea noastră. Nesocoteşti poruncile părintelui 

protector, sus, al acestui pământ al nostru, Zamolxe. 

Până la urmă (insidios) ai să-l urăşti şi pe misteriosul melc 
acela despre care vorbeşti cu atâta... cum să spun... 
părtinire. 

— Şi despre care îţi voi mai vorbi, îi smulge Dorada 
cuvântul din gură, dacă, bineînţeles, ai să-mi dai cât de cât 
niţel răgaz, deoarece văd că întreci în vorbă multă nu numai 
pe toate femeile, dar şi gâlceava apelor de la prăpăstii. Da. II 
urăsc şi pe uriaşul acela de melc bâlbâit, căci mi-a prorocit 
lucruri înfricoşate. 

— Ţi-a prorocit?! se miră şi întreabă Micapor. Şi cum 
anume? 

Cu voce omenească?... N-ai să-mi spui că da. Poate - mai 
ştii - că te-a cuprins între coarnele lui ca-n braţe un nepot, ori 
o nepoată - în cazul de faţă - un bunic, ca să le povestească 


— Chiar aşa, cu grai omenesc şi cu sfătoşenie de moşneag, 
zâmbind ghiduş şi făcând din coarne felurite figuri hazlii... nu 
ca tine, aşa cum vorbeşti tu, furtunatec şi încâlcit, uitând de 
mine şi rătăcind cu privirea, cu toată fiinţa ta, numai pustiul 
ştie unde, de nu mă vezi şi nici nu mă mai simţi aproape, aşa 
cum aş dori eu, ci vezi doar arătările ce ţi se năzăresc cine 
ştie unde departe şi care te cheamă cu glas mai săgetător 
decât al meu, şi cu o neprihană mai diavolească ... 

— Mie mi se pare că tu acuma ai vizii mai ciudate, mai 
ceţoase decât ale mele, care ţi se nasc nu dintr-o stare de 
fervoare - ca la mine - ci dintr-una de pizmă, de egoism. 

— Drept care, îi ia Dorada vorba din gură, iarăşi, - şi 
întinde înspre el faţa - te rog să mă săruţi, dar cu pizmă şi 
egoism, cu tot egoismul tău pentru mine şi cu toată pizma 
cum că m-aş gândi la altcineva decât la tine. 

— Va să zică tot am eu niţică dreptate când... 

— Ba, află că n-ai niciun pic... Eşti mai bleg şi mai 
prostănac decât, mielul bălţat şi pintenog pe care l-a fătat 
aseară-n poiată oaia noastră cea mare cât o ursoaică, cu miţe 
pe ea câte să ajungă să-mbraci toată armata regelui, care dă 
lapte cât o zimbroaică şi care are ochi grozavi, de ghionoaie. 


39 


(Îi zburleşte chica.) 

— Bine, răspunde el stângaci şi încurcat ca măgăruşul între 
muşte între sărutările ei, fie aşa cum spui tu şi precum crezi 
tu... Cine s-ar încumeta să se prindă la vorbă cu tine? N-ar 
scoate-o la capăt nici toţi grecii adunaţi buluc în agora, nici 
chiar apele cele iuți şi guralive de la prăpăstiile Carpaţilor... 
Dar să-ţi mai zic una despre omul negru şi omul a/b pe care 
tu îi urăşti: Ar trebui să le fii cu recunoştinţă mare, cu toate 
femeile din Dacia şi din toată seminţia lor! Au nu ei au nimicit 
viile şi v-au mântuit de la mare urgie? Din mintea albă a celui 
alb s-a născut şi-a pornit gândul cel bun... 

— Bun pe dracu, a sărit ea ca vipera, dar el nu o lasă să-şi 
continue gândul... 

— ... iar aducerea lui la îndeplinire s-a făptuit cu braţul şi 
voinţa de vifor a celui cu barba neagră, sălbatic tălăzuită. Cu 
acelaşi braţ şi cu aceeaşi voinţă de nestăvilit va aduna 
laolaltă, sub acelaşi acoperământ şi acelaşi soare - sceptrul 
său! -, sub aceeaşi lege şi-acelaşi nume, aceeaşi vatră şi sub 
acelaşi cer, pe toţi cei de-o seminţie şi-o limbă, şi-a menire... 
toate vetrele cele risipite ale tracilor, ce se smintesc între ei 
cu zurbe şi pizme mărunte, cu funest de anarhic fel de a 
înţelege ei însuşirea libertăţii... 

Asta nu se cheamă libertate, ci răzleţire în neant, sau în 
pântecele altor seminţii, dacă nu mai numeroase decât noi, 
atunci mai unite, mai straşnic adunate laolaltă sub steaua - 
chiar oribilă uneori - a unui ideal. 

El va face din noi cea mai mare, mai temută şi mai 
înţeleaptă, şi, mai ales, cea mai dreaptă putere şi stăpânire 
din câte a cunoscut până azi lumea, dar între fruntariile 
propriei sale etnii, restul n-au decât să-l imite, dacă vor să 
trăiască-n pace şi cinste omenească. 

lar tu, ca o minunat de dulce otravă ce eşti şi cu minte 
departe văzătoare, urăşti pe cel mai frumos vis al nostru, al 
celor de-un sânge, de-o sorginte, de-o limbă şi de-o menire. 
Mai drept şi mai cuviincios ar fi din partea voastră a femeilor 
din Dacia, să veniţi la el, să înclinați genunchii cu smerenie 
mare înaintea lor şi să sărutaţi mâinile care v-au scăpat de 

marea urgie a îmbătării nesăbuite a oamenilor voştri. 
— Ba, deloc, dacă vrei s-o ştii, replică ea cu ţâfnă şăgalnică 


Puțin vin nu strică bărbaţilor, căci puţinul acela vin pe care- 
| beţi voi nu ne supără deloc. Ai înţeles?... Ce, parcă tu, atunci 
când ai golit două cupe de vin nu eşti mai blânduţ, mai 
uşuratic şi mai drăgăstos, mai ghiduş şi mai copil, aşa cum ne 
place nouă? ... 

Căci almintrelea rămâneţi ursuzi şi stâncoşi, reci şi 
nepăsători, fuduli şi scârboşi, cu aere dispreţuitoare faţă de 
noi. Voi cei care sunteţi în stare să vindeţi orice şi să vă 
pretaţi la orice umilinţă atunci când vă... căşună, ceva... 

Decât să vă împietriţi în sumeţia voastră de bărbaţi şi până 
la urmă tot la noi să veniţi a cerşi, nu-i mai bine să vă înşelaţi 
niţel firea cu puţin vin şi să vă purtaţi cu noi copilăreşte, şi nu 
să vă aşteptăm înfricoşate în aşternutul... necazului? 

— Ba mai înfricoşate aşteptaţi atunci când se-ntorc acasă 
beţi, şi, pentru că nu sunt în stare să facă ceea ce trebuie, 
răcnesc la voi, vă suduie şi vă bat... 

— Nu ştiu... Sper să nu-mi vii beat ca o fiară rănită acasă. 
Eu vorbesc de niţel vin şi nu de beţii descreierate... Eu una îţi 
spun că n-a fost deloc bine că le-a stârpit de tot. Nici răul cel 
mai rău nu ar trebui stârpit de tot, pentru că atunci n-am mai 
înţelege ce-i binele şi s-ar nimici şi acesta. Răul este ceva 
împotriva căruia trebuie să lupţi necontenit, nu să-l distrugi 
cu totul... 

Ne-au răpit şi puţina bucurie pe care o mai aveam şi noi 
uneori... Adică, eu mă iau după felul tău de-a te purta atunci 
când te tulburi niţel la minte cu puţin vin... (ÎI mângâie cu 
alint.) Dacă, de pildă, acuma eu ţi-aş da un strop de vin cu 
miros de tămâie, nu te-ar mai purta gândurile aiurea, la regi 
negri şi preoţi albi; ci te-ai îndeletnici doar cu dragostea 
pentru mine, mai prosteşte decât atunci când eşti treaz... 
adică, vreau să spun... bleguţ ca acuma. li ciufuleşte părul. 

Acum, însă, Deceneu cel alb şi cu regele îi vor aduna uniţi 
laolaltă - o bună parte deja au fost adunaţi - sub acelaşi scut, 
sceptru şi streaşină a noastră, şi vor face din unirea sub 

acelaşi acoperământ al tuturora, a braţelor aprige, a inimilor 
adânci ca marea şi pădurea, a forţelor risipite până ieri, un 
uragan mişcător în timp, căruia nimic şi nimeni nu va fi în 
stare să i se împotrivească ... 

Incât, cei care până ieri râdeau de netrebnicia noastră, 
acum visează-n somnul lor, spăimântaţi, cum că venim 
asuprăle şi nu ne pot nicicum stăvili, nici cu iscusinţa minţii, 
nici cu viclenia, nici cu puterea braţelor, şi-i scutură frigurile, 
noaptea, când le apar în vis, înaintea ochilor, noianurile albe, 
viforos mişcătoare ale dacilor. 

— Nu ştiu cum să-ţi spun, reia vorba, cu o înfiorare ciudată, 
Dorada, dar de la o vreme trece la răstimpuri prin fiinţa mea 
o adiere rece, ca o aripă de pasăre a pustiei, şi mă sperie, şi 
mă fac palidă de tot, mai cu seamă de când cu visul acela 
afurisit, când te-am visat pe tine că stăteai singur într-un 
câmp liber, singur şi îmbrăcat în alb, şi parcă aşteptai nu ştiu 
ce anume. Strigam către tine, iar tu nu întorceai capul spre 
mine... Am tot strigat, am tot strigat, până ce tu, încet, 
încet... te-ai prefăcut într-o dâră de fum, dâră care semăna 
leit doar cu vedenia ta, iar eu am tot strigat după tine, dar 
strigătelor mele nu le răspundea decât, batjocoritor, doar 
ecoul, iar tu te tot suiai până ce nu mai erai nimica. 

Cealaltă parte a ta rămăsese pe pământ, în mijlocul 
câmpului, ca un fel de vatră de cenuşă, pe care, venind 
vântul, a risipit-o-n văzduhuri ca pe-o roire de nimicuri... 

Visul acesta al meu nu-i a bună, dragul meu... Dar, să nu 
ne luăm după eresuri, cine ştie, poate că după moartea 
Deceneului ai să-i urmezi pe jilţul înţelepciunii, şi-atunci, te 
pomeneşti că ai să dai poruncă să fiu arsă pe rug de vie, ca o 
vrăjitoare, o eretică, o iscoadă primejdioasă pentru aşezările 
noastre statornicite temeinic de marele preot şi de marele 
rege al tău... Sau m-ai azvârli în prăpastia şerpilor şi-a 
tăunilor... 

— Întocmai aşa aş face cum zici; în ăst fel m-aş răzbuna pe 
tine dacă m-ai părăsi şi te-ai da altuia, chiar dacă acel altul ar 
fi zeu, solomonar ori... melc vrăjitor, şi tot la fel aş face dacă 
ai să ponegreşti pe mai departe persoana şi gândurile măreţe 

ale omului alb şi-ale regelui dacilor, atletul nepereche al 
seminţiei noastre. Nu ne putem bucura de iubirea noastră, 
nici nu avem dreptul de-a spune că ne iubim, dacă urâm 
tocmai ceea ce ne ţine şi ne susţine. 

Călătorim pe-o corabie cu iubirea noastră, iar ceea ce 
poartă şi duce corabia spre liman este marele ocean, iar dacă 
marele ocean va seca, noi vom pieri negreşit, sau dacă apele 
oceanului nu vor fi ale noastre, ci străine, atunci şi noi vom fi 
străini de noi înşine şi de lume, şi iarăşi vom pieri. Oceanul 
corăbiei noastre este întreagă seminţia noastră, iar peste jur- 
împrejurul care ne împresoară şi ne poartă spre împlinirea 
menirii noastre - despre al cărei secret numai Zamolxe poate 
şti unde şi-n ce fel se-ascunde, nici măcar marele preot, - 
peste toate  depărtările lui misterioase stăpânesc şi 
călăuzesc, precum nişte vedenii ale voinţei cerurilor, mintea 
omului alb şi braţul înalt al întunecatului la chip crai al nostru. 

— Eu văd acuma că tu descânţi mai frumos decât mine. 
Mai repede şi mai cu iscusinţă m-ai vrăjit tu pe mine şi m-ai 
adus pe făgaşul tău, decât am izbutit eu, cu toate dibăciile 
mele, să-l fac să grăiască omeneşte pe melcul acela. Mi s-a 
dezvăluit o altă putere a iubirii mele pentru tine: patima de-a 
pune voinţa mea întreagă în slujba voinţei tale. lar dacă vei 
pleca în furtunile urnite de fantasia lui Deceneu şi-a lui 
Burebista, atunci mă voi face şi eu oştean, şi nu unul 
oarecare, şi voi veni cu tine... la porunca (vorbirea ei îmbracă 
acelaşi ton cochet ironic şi năbădăios simpatic) acelui om 
urât şi ursuz ca o creastă de munte-n asfinţit, prietenul tău 
acela mare... Burebista. 

— Dar eu tot ţin să aflu ce anume ţi-a spus ţie melcul acela 
solomonar... 

— Ţi-aş spune un lucru de care mi-e frică să ţi-l spun... Dar 
tot am să ţi-l spun lucrul acela de taină ... Ca să-l înţelegi, va 
trebui... nu cutez a rosti cuvântul acela, să... (îl sărută 
dureros, a presimţire rea) dragul meu drag... să... mori 
puțin... aşa cum am murit eu de frica lui atunci când s-a uitat 
la mine lung şi-a început să-mi vorbească, întocmai cum sună 
vorba aceea spusă de nu ştiu care înţelept: „Ca să ştii ceva 

cu adevărat, trebuie să mori întâi”. 

Mi-a spus cam ceea ce mi-ai pălăvrăgit şi tu acum câteva 
clipe mai înainte. Mi-a vorbit tot atât de încâlcit şi de aiuritor, 
întocmai ca tine, şi tot cam despre aceleaşi fantasmagorii 
care bântuie şi prin mintea ta... Cam bolborosea dihania... 
aşa ca tine, dar am desprins eu ceea ce-mi trebuia din toată 
bolboroseala lui... că doară de aceea sunt femeie, ba mai 
mult: fecioară. Căci numai fecioarele, copiii şi marii bătrâni, 
cei orbiţi de ani, şi care nu zăresc cele din preajma lor, văd 
până în adâncul alcătuirilor, departe. 

Numai noi suntem departevăzătorii, noi iscoditorii-n stele şi 
dincolo de ele. 

Devine  insidioasă şi continuă  mângâindu-i  pletele, 
resfirându-le între degete ca-ntr-un descântec, adiindu-le cu 
buzele uşor: căci să ştii, continuă ea, că dacă nu eram 
fecioară, ci ... soţia ta, melcul nu m-ar fi agrăit în veci. 

— Bine, bine, am înţeles... Şi... cum a fost? Cum s-au 
petrecut lucrurile, cum au decurs convorbirile? Cum ai izbutit 
să-l farmeci în aşa hal, încât a devenit povestitor papăiarbă 
ala? 

— Intâi s-a arătat îndărătnic şi neghiob şi căpăţânos, aşa 
ca tine când vreau să te fac să înţelegi unele lucruri, şi să le 
faci, şi nu izbutesc. 

N-a vrut nicidecum, oricât de stăruitor şi de frumos l-am 
rugat, întocmai cum faci şi tu... îşi mişca nervos, cabalistic 
coarnele-i cu stranii licăriri în vârful lor fosforescent, şi-şi 
căuta alene şi oarecum sfielnic de drum, vădit încurcat de 
prezenţa mea, vădit complexat. 

Eu, însă, îndărătnică şi stăruitoare cum mă ştii că sunt... 

— Adică, vrei să spui pisăloagă... şi o sărută a împăcare pe 
ochi. 

— Eu nu m-am lăsat. O apuca dumnealui la stânga, eu mă 
puneam pup înaintea lui. O apuca spre dreapta, eu ţuşti în 
cale-i. Incerca, iuţindu-şi mersul - adică târâişul - înainte, eu 
iarăşi hop, îi aţineam drumul. Se răsucea anevoie ea s-o 
apuce îndărăt, eu iarăşi în faţă-i ca obrăznicătura. 

— Trebuia să te împungă cu coarnele şi să te trimită de-a 

berbeleacul la vale, uite-aşa: (învârteşte mâinile una în jurul 
celeilalte.) 

— Te-ar fi distrat, nu? ... Ei află că n-a fost aşa. Sâc! Ciudă! 

— Dar, ia spune-mi, tu ce căutai pe-aici singură? 

— Uite numai aşa, ca să te roadă pe tine pizma... E bine? 
(Schimbă tonul, arătându-se când foarte serioasă, când de 
neînțeles, enigmatică şi tandră în acelaşi timp, ascunsă şi 
totodată arătată). 

Am venit, continuă ea, după nişte buruieni dintr-acelea 
despre care se zice cum că ar vindeca orice beteşug. Numai 
tata le cunoaşte taina şi zice că i-ar fi dezvelit lui acel miez 
ascuns al lor, la un ceas de asfinţit, un vraci din ceata aceea 
care se cheamă a „iscoditorilor în fum”, şi despre care se 
spune că după ce mor se fac pomi stingheri pe câte o 
măgură, sau piatră grăitoare ivită fie pe câte o creastă, fie la 
răscrucile drumurilor. După acele buruieni tămăduitoare de 
orice beteşug şi suferinţă umblam. Acum ai priceput? 

— Intocmai... Nu mi le-arăţi şi mie pe acele buruieni 
satanaelice?... (Să îi închide atunci brusc gura - la rostirea 
cuvântului „satanaelice” - cu buzele gurii ei, dojenindu-l 
astfel pentru necuviinţa săvârşită.) lar el continuă, bolmojind, 
pentru că Dorada nu-l slăbeşte din încleştarea braţelor şi-a 
buzelor, rostind cuvinte mutilate, de prunc neîmplinit: poate 
că sorbind din duhul lor taumaturgic, din veninul lor luminos, 
să nu te mai iubesc atâta, să mă vindec de veninul şi dulce şi 
întunecat al iubirii ce mă bântuie. 

Sau să te iubesc şi să te doresc mereu, mereu ca acuma, 
numai ca acuma, necurmat, până la capătul lumii şi-al 
nelumii... Numai aşa ca acuma, mereul!... (Alunecă alb, cu 
ochii închişi, în fiinţa ei ca-ntr-o genune viscolită de omături 
toride, sărutând-o.) 

— Numai atunci am să-ţi destăinuiesc numele lor, răspunde 
ea de-abia articulând cuvintele, pierdută de tot în torentul 
bucuriei de fecioară dezmierdată-n braţele voinicului iubit, şi- 
am să-ţi arăt locul unde cresc - căci este loc de mare taină 
acel loc, ascuns şi de ochiul soarelui dar şi de vraja 
bozgonitoare a ochiului lunii - ca să te duci să le culegi - şi 

numai plângând, căci numai atunci ţi se dăstăinuiesc în toată 
taina lor -, numai atunci când am să mă îmbolnăvesc de 
moarte din cauza ta. 

Nu te speria; am vrut numai să te necăjesc niţel... îi 
trebuiau tatii acele buruieni vindecătoare sau vindictoare - 
spune-le cum vrei - ca să se vindece ori să se răzbune... să-şi 
astâmpere dorul după mama care s-a prăpădit (o podideşte 
plânsul, iar el îi netezeşte buclele) acum doi ani... Tata zice 
că arăt leit ca mama, de aceea mă iubeşte el pe mine atât de 
mult. Şi-am venit ca să le culeg şi să-i fac pe plac. 

— Am înţeles. Şi... umblând după buruieni ai dat peste 
tata-melc. 

— Da, am dat peste iubitul meu cel adevărat, melcul. Îţi 
place? 

Şi ne-am cuprins în braţe, ne-am strâns îndelung, şi ne-am 
sărutat frumos de tot, nu ca şi cu tine... 

— Şi... (ea îi acoperă gura cu palma.) 

— O, stai!... Intâi m-am speriat rău de tot şi-am căzut la 
pământ de frică. Nici n-am putut măcar să strig, atâta de 
mare mi-a fost spaima. 

Când şi-a îndreptat coarnele acelea mari cât nişte 
strămături subţiri şi lungi de tot şi luminescente la vârf 
asupra mea, mi-a pierit glasul... şi-am murit... Dă-ţi seama; 
stai singură în acest loc pustiu şi te îngâni cu nişte gânduri şi 
viaturi frumoase şi... 

— Te gândeai şi visai la mine?, se bucură el. 

— Ai fi vrut tu, răspunde ea dând părul peste umeri din 
mişcarea capului, dar te rog ascultă-mă; deci, stai singură în 
acest loc pustiu şi deodată, din adâncul codrului apare o 
dihanie albă de melc, mare cât un bou din aceia albi, cu 
coarnele drepte ca lumânările, cu o căsoaie-n spinare cât o 
colină de var... Când şi-a dat seama că m-am speriat, s-a 
ruşinat tare, a lăsat coarnele-n jos a plecăciune, s-a răsucit 
dinaintea mea cu jenă mare şi-a apucat-o smerit la deal. Din 
când în când întorcea capul spre mine milos dar şi surâzând, 
a ruşine, dar şi-a îmbiere, ca şi cum şi-ar fi cerut în felul 
acesta iertare pentru necuviinţa făcută. lar eu atunci m-am 

trezit deodată din moarte, am prins repede curaj şi, hai după 
el... 

El atunci a râs ca un copil, ca un unchiaş când aleargă spre 
el o nepoţică, şi, oprindu-se din mers, mi-a făcut semn cu 
coarnele, mişcându-le în sus şi-n jos, să mă duc la dânsul. 
„Hai, hai la moşu”, zicea şi-mi tot făcea cu coarnele vino- 
ncoa. Mişcându-se, coarnele făceau prin aer lumini ca nişte 
curcubeie. Obraznică din fire cum sunt, şi inimoasă... 

— Îndeosebi inimoasă, încearcă el să o ironizeze... 

— Fii fără grijă... M-am dus la el, făcându-i graţii... îţi place? 
... Şi l-am întrebat cine este şi cum îl cheamă, din ce soi de 
oameni face parte... 

El a râs de mine cu înţelepciune, dar nu mi-a răspuns. A 
mişcat doar înainte şi-napoi coarnele-i lungi, luminescente-n 
vârf. 

Am înţeles îndată că se simţea bine în tovărăşia mea, căci 
se uita galeş şi cu o nespus de dulce blândeţe la mine... Am 
prins atunci curaj şi mai mare. Vorba aceea: cu cât dai mai 
mult cuiva - mai cu seamă uneia ca mine - cu atât mai mult 
îţi cere, cu atât mai neruşinată devine... Vorbeşte! m-am 
răstit cu asprime mare la el, ce stai aşa ca o cultură de 
hamei, mălai mare ce eşti!... Ce te tot uiţi aşa ciondiş la mine 
şi galeş?... Cine eşti? Răspunde odată! Eşti vreun papă-lapte 
dintr-aceia de care-şi râd grecii? 

El a dat, zâmbind, din coarne, semn cum că aşa ceva ar fi 
fiind, cum ziceam-eu, şi-a purces a râde înfundat, amuzându- 
se foarte de ştiinţa şi cunoştinţele mele. 

A, da. Am priceput, reiau eu: eşti un papă-iarbă sadea. 

El iarăşi a râs cu şi mai mare poftă de mine şi iarăşi n-a 
vrut să-mi vorbească. Şi-atunci văzând eu că drăguţul meu 
de unchiaş nu se hotărăşte nicicum să-mi vorbească - după 
ce l-am auzit lămurit vorbind ca oamenii - mi-am adus aminte 
de ceva... De un descântec pe care l-am auzit şi l-am învăţat 
pe de rost, „pe deasupra”, aşa cum spun pe cât de 
înfumuraţii pe atâta de încuiaţii noştri fraţi de la sud, Sucii, de 
la bunica. Îi zic: am să te vrăjesc cu descântec şi-atunci, 
negreşit, ai să-mi vorbeşti... Bine? 


47 


El a dat prosteşte din cap că da, zâmbindu-mi totodată. Se 
pare că melcilor, ca şi oamenilor blegi şi curaţi la suflet, le 
place poezia - cea cu descântec în ea - nu cea... ştii tu bine 
care... 

Şi-atunci m-am aşezat la umbra coarnelor lui cu luminiţe-n 
vârf, întocmai cum stau acuma în faţa ta, aproape de tot, ca 
sub nasul tău, îndoind genunchii şi adunând picioarele sub 
mine, m-am uitat lung şi pătrunzător în ochii lui blegi, aşa 
cum fac cei care ştiu să adoarmă pe oameni cu privirile, şi i- 
am descântat astfel, îngânând cuvintele ca-ntr-un cântec 
spus iarna târziu de tot, noaptea, sub zăpezi, când eşti 
singură şi împresurată de vedenii: 


„Ploilor, ploaie de mai. 
Mume-ale melcului-crai; 
Ploilor, ploi de florar. 
Har peste melc solitar; 
Ploilor, lacrimi solare. 
Duhuri dintr-alte hotare. 
În ele 

Ca-n stele 
MI-I spele, 
In de-alde 
Mai calde 
MI-I scalde... 
În dulci 
Preluci 
Să mi-l culci, 
În line leiri 
Să-l usuci... 
L-implântă 
Și-l zvântă 

'N cea sfântă 
Răspântie 

Unde fata pustiului cântă 
Pentru el 

Cătinel. 

Cu chemare 

De jale 

Sub cetini amare. 
In greauğ de pârg 
Aşteptare. 


Şi-i coace 

Pogace 

Din albă fărină. 

Din lapte, uşor. 

Din trup de-alior. 
Pentru melcul aliodor. 


Și-i coace pogace 
'Ntre două răstoace. 
Și alb colăcior 

Din zodia lor. 

'Nalt mistuitor. 

Să-i treacă de dor. 


Ploilor, ploi. 

Rogu-mă de voi 

Udaţi-l să crească 

Peste lege lumească. 
Frumos şi mare 

Cu coarnele până la soare”. 


Se uită lung la Micapor aşteptând ceva. Uite-aşa i-am 
descântat. 

Ţi-a plăcut? 

— Nu bănuiam că-am să-mi iau de soţie o joimariţă şi o 
sibilă, o... vântoasă ca tine. Şi, după ce i-ai boscorodit astfel, 
ţi-a vorbit? 

— De bună seamă, şi încă anume cum! Părea pierdut ca- 
ntr-un fel de nour, vag luminat dinlăuntru, cu privirile întoarse 
undeva adânc şi departe... Cu săgetătoare dulceaţă şi 
blândeţe îmi vorbea, de parcă psalmodia, transportat şi risipit 

aiurea undeva, într-o altă zodie. Pierdut şi tulburat de un 
simţământ ca acela care te-a cuprins pe tine şi te-a înfrigurat 
atunci când ţi-am mărturisit pentru prima dată că mi-eşti 
drag. Îţi aminteşti? Te-ai zăpăcit de tot şi te-ai smintit din 
firea obişnuită, şi te bâlbâiai ca solomonarii solomnind 
înţelesuri de neînțeles şi dibuind anevoie cuvintele, şi 
potrivindu-le de tot aiurea. Erai atâta de caraghios, de nostim 
şi de... cum să-ţi spun... mai bun ca oricând de strâns la piept 
şi de sărutat. 

De pildă, ca acuma. Îl sărută ştrengăreşte necăjindu-l. El se 
fereşte, încurcat de tot, ca un măgăruş între muşte... Îngână 
abia: 

— Şi ce ţi-a spus?... Ce ţi-a... 

— Lucruri înfricoşate mi-a spus... Pe cât de greu de a le 
înţelege, pe atâta de pline de înţeles. 

— Cum? Ce anume lucruri înfricoşate? 

Am a-ţi mărturisi ceva ce nu voiam să-ţi mărturisesc. De la 
o vreme încoace, dimineaţa şi înspre seară mai ales, mă 
încearcă şi pe mine un fior ca de răcoare. Parcă nişte mâini 
albe fantomatice îmi torc firul vieţii şi mi-l subţiază cu 
încetineală, apoi mi-l trec parcă dincolo de mine, într-un fel 
de zare a tăcerii depline, mute de tot, şi-acolo mi-l destramă 
până ce nu mai rămâne nimic din acel fir astfel tors şi 
petrecut în acea zare misterioasă a tăcerii. Nu pricep ce 
poate să-nsemne această visare dinspre seară... 

— Mărturiseşte-mi, ce anume ţi-a spus? 

— Cam aşa mi-a vorbit... A fost totul ca un fel de ameţeală 
aidoma aceleia pe care o simţi atunci când te afli pe un pisc 
şi te uiţi de pe el în genunea fără capăt de sub dânsul. 

lată ce mi-a grăit. Ascultă, te rog, cu băgare de seamă 
mare: „Eu sunt cel care ştie, iar cel care ştie nu are voie să 
smintească adevărul, din firea sa mijlocindu-l în cuvinte. Asta 
înseamnă cădere şi decădere; cădere a adevărului în 
sminteală, iar a omului în păcatul trufiei şi-al şarlataniei. 
Vorbesc numai cei cărora li se pare că ştiu sau care vor să 
înşele. Singurii fericiţi, în afară de păcat, sunt cei care 
vorbesc din nevoia de a se amăgi frumos, creatorii cei săraci 

cu duhul de amăgiri sublime. Ceea ce ni se dă cu adevărat 
pentru a-l cunoaşte este tăcerea. Ceea ce ştim cu adevărat 
este ceea ce face cu desăvârşire. 

Cunoaştem cu adevărat ceva din viaţa noastră, poate, 
după ce murim. Deci, (aici a râs cu şiretenie) vom muri şi 
vom vedea, vorba noastră a dacilor. Eu sunt cel ce vede sus 
şi departe, iar cuvântul, oricât de tare s-ar îndemna el, nu 
cuprinde până la capăt înălţimea toată, nici depărtările de 
tot. Poate că numai atunci când îmbracă mantia de in spălat 
în apele prăpăstiilor şi zvântat în razele lunii, să izbutească a 
adia cât de cât ceva, a sugera - aşa cum se exprimă retorii 
greci - din tăcerea cea vie cu adevărat şi cu adevărat 
grăitoare a adevărului. Eu sunt cel ce vede, iar cel ce vede nu 
are timp, nici dreptul de-a vorbi. Ar însemna să săvârşim 
marea necuviinţă faţă de cele dintru început pecetluite sub 
tăcere. Căci ceea ce se vede cu adevărat tace, şi cu cât tace 
mai adânc şi mai îndelung, cu atât mai în deplinătatea lui 
departe înluminată ni se arată, întru el însuşi, adevărul”. 

Uite-aşa bătea câmpii, precum nebunul acela de la palat 
care distrează la ospeţe pe rege, pe sfătuitorii şi marile sale 
căpetenii de oaste, şi-am uitat să-ţi lămuresc ceva de la bun 
început, că se suise peste stânca aceea mare şi prăpăstioasă 
care se vede deasupra noastră, şi, de-acolo sus, de pe 
creasta stâncii slomnea în cuvinte, iar coarnele-i de codobelc, 
ca nişte şerpi fosforescenţi întărâtaţi, se agitau înfiorate, 
până-n zodii, arătându-se astfel, în plină zi, stelele şi, 
nebulos, soarele. 

Uite-aşa le mişca, parcă-ar fi fost luminări lungi şi subţiri de 
lumină. 

— Intocmai precum mişcă acum genele ochilor tăi, de se 
zăresc departe, în adâncul lor alte stele-făclii şi un alt soare - 
inima ta împresurată ca de nuntă de luminile iubirii mele. 

— Şi-a mai bolborosit ceva în continuare, reia Dorada: 
„lată, zicea, o să-ţi vorbească-n curând, mai limpede şi mai 
hotărât decât mine, cel ce vine împreună cu ai lui care se 
cheamă că sunt şi ai tăi... Eu mă duc acuma să descânt fetei 
celei de la răspântiile văzduhurilor, care mă aşteaptă, şi care 

mă aşteaptă să mă nască iarăşi. 

Pentru că ceea ce a fost să se nască s-a născut pentru a 
renaşte mereu, până la întoarcerea din urmă în izvorul de 
dincolo de timp de unde au izvorât ele întru devenirile - al 
căror tâlc este tăcere - timpului. Totul este tăcere, iar 
cuvântul este opusul acesteia, adică minciuna”. 

Apoi şi-a ciulit coarnele şi-a ascultat cu atenţie mare 
tăcerea care-i vorbea doar lui: „O auzi cum mă strigă?, a zis, 
şi-a continuat: Ascultă-i chemarea... Fata aceea este de când 
lumea şi pământul, şi, poate că dinainte de-a fi lumea, şi este 
toată numai o necontenită strigare-n singurătate, o 
sfâşietoare tânguire întru ea însăşi... Mai mult şi mai multe 
decât ţie am să-i vorbesc ei. 

lar tu, fată a acestui pământ al Daciei, vorbeşte-le lor, 
dacilor; trimite-ţi şi arată-ţi către ei frumoasa ta minune, căci 
tu eşti plămada din care va rodi seminţia aceasta a lor, pe cât 
de numeroasă pe atâta de puţină, pe cât de puternică pe 
atâta de slabă, pe cât de capabilă, pe atâta de lăsătoare, pe 
cât de harnică, pe atâta de săracă, pe cât de vrednică şi de 
omenie, pe atâta de hulită şi dispreţuită, pe cât de aproape 
de Sine însăşi pe atâta de prigonită tot de Sine însăşi... Tu 
eşti pentru ei țarina roditoare dăruită lor de timpul cel care 
curge dincolo de vremi, pentru eternă şi exemplară 
statornicie. 

lată, vine trimisul care vă va face tot atât de mulţi pe cât 
de numeroşi sunteţi, tot atât de tari pe cât de puternici, tot 
atâta de temuţi pe cât de neluaţi în seamă şi tot atâta de 
serioşi pe cât de zurlini, tot atât de nendurători şi de fermi pe 
cât de răbdători şi de lăsători. Vine marea bucurie şi vijelia 
cea mare. 

Aşa cum m-ai descântat tu pe mine şi m-ai îndemnat să 
grăiesc - deşi îmi este neîngăduit, sub pedeapsă de moarte - 
tot astfel va descânta el timpul şi va despărţi apele de 
pământ, văzduhurile de negură, rostul vostru de rosturile 
altora. 

lar pentru tine, prietena mea, se arată întristare multă şi 
plângere, pentru ca din acea întristare şi plângere mare să 

renaşti mai limpede ca lumina cerului, mai curată, mai 
departe văzătoare şi mai mulţumită decât cea mai deplină, 
urâtă lui Zamolxe, mulţumire de sine. 

Apoi s-a oprit, a tăcut, şi-a trimis coarnele sus, sus de tot, 
de nu se mai zăreau de loc, decât doar luminiţele din vârful 
lor, pierdute undeva în adâncul cerului de amiază, şi-a tras 
sufletul şi-a urmat: lată, Ursa Mare îmi arată semn că duhul 
lui cel uriaş se va mai naşte întru alt viteaz. Marele fulger din 
inima lui va să se reîntrupeze în alţi fii ai acestui pământ, la 
zodie  sorocită, cu aceeaşi clară, departevăzătoare şi 
cutezătoare cuprindere, şi aceeaşi viforoasă fervoare ca ale 
acestuia de-acuma. 

Vei îndura pătimiri şi înjosiri grele, dar nu vei pieri nici nu 
te vei împrosti... 

Te vor răstigni întru mişelie căpcăunii toţi câţi vor pofti şi 
pe câţi îi va pofti urgisita ta ursită să te uzurpe, dar nu vei 
muri, ci vei rămâne vie, acolo sus pironită sau cât de jos 
undeva, până ce vor pieri în pulbere şi pustie, cu toată trufia 
lor umflată până la cer, cu tot dezmăţul hohotitor, zgripţorii 
cocoţaţi asupră-ţi împărăteşte. 

Pătimirea ta va fi spre o nouă naştere, sporită-n frumuseţe, 
bunătate şi înţelepciune, iar nepieirea ta va rămâne drept 
pildă departe călăuzitoare a mereu ascunselor înţelesuri din 
care se hrăneşte minunata şi dureroasa încercare care este 
viaţa. 

lată, dincolo de stelele ceasului - căci mi-a scăpat să-ţi 
spun că ne furase timpul într-atâta încât uitasem de el că 
trece, şi răsăriseră stelele, iar coamele lui se vedeau acum 
lămurit cum tot iscodeau între ele - şi-ale cerului, se arată 
cele trei constelații ale tale: veghea şarpelui, supunerea 
mielului şi cutezanţa vulturului... Acestea ţi-s date ţie spre 
călăuză. 

Astfel îmi îngână mie Ursa Mare, astfel Oreonul, la fel 
Aldebaran, aidoma Cloşca cu puii mereu forfotind sub aripile 
ei, şi Lucifer, şi toate celelalte cruguri... lar eu acum mă duc 
să mă pierd acolo... în acele cruguri, acolo unde mă aşteaptă 
fata vămilor celor mari, la marginea tuturor marginilor. 

Auzi?... Auzi tânguirea ei ca un minunat cântec de chemare 
a iubirii?” 

Şi, într-adevăr, s-a auzit atunci îngânare ca o dulce 
sfâşiere, o chemare de dincolo de timp... M-am înfiorat de 
moarte. 

În aceeaşi clipă în care Dorada povesteşte încă pierdută, 
un ecou aievea al acelei chemări de dincolo se face auzit... 
Amândoi pălesc şi ascultă cu uimire înfricoşată. 

Sfielnic, abia îngânând, ea mai spune: Apoi şi-a grăbit 
târâişul şi-a dispărut, lăsând în urma sa dâre largi de arginturi 
lichid luminescente... Adieri răcoroase ca de brume veneau 
spre mine şi mă învăluiau ca-ntr-un giulgiu de nuntă... vreau 
să spun ca de cu totul altceva. 

Brusc, în timp ce ea îngăima ultimele cuvinte, se ridică 
larmă mare din pădure. Parcă nu a răscolire de vânt, nici a 
năvală de oameni ori ropote de fiare hăituite răsună pădurea, 
ci a înalt răscolitoare cântare. 

Pe creasta stâncii de unde a vorbit melcul şi peste care 
urlă balaurul-stindard, apare statura lui Burebista. 

3. APARE BUREBISTA, APOI Al SĂI, ADUCÂND 
UN CIUDAT VÂNAT 


Parcă ar fi răsărit din însăşi alcătuirea stâncii deasupra; 
căreia şi-a făcut arătată vedenia. Parcă ar fi făcând trup 
cernun cu ea, închipuind antropomorfizarea ei la acea oră. 

Cuprins de luminile soarelui, pare a fi o zeitate a 
pământului acesta. Totul lasă impresia unei neobişnuite forţe 
fizice şi morale. 

Nu pare să aibă mai mult decât treizeci de ani, dar aerul 
sumbru în care este nimbat îl arată a fi mai înaintat în vârstă. 

Parcă-s adunate-ntr-însul, într-o concentraţie de-o unică, 
teribilă intensitate, toate lavele unui vulcan, lave ce-şi caută 
orbeşte izbucul. Telurică şi solară totodată arătare cu frunte 
de solomonar. 

Peste umeri ţine aruncată neglijent, o enormă piele brună 
de urs, parcă tocmai atunci răpus, deoarece abureşte 
răspândind mireasmă grea de fiară şi de somn al codrului. 

Pare un Hercule trac aşa cum stă pe creasta stâncii, 
înconjurat de oceanul verde al codrilor fără capăt şi cuprins 
de focurile soarelui de-a binelea ridicat în genunea bolţii. 

(Ne îngăduim a interveni aicea, doar pentru câteva clipe, 
noi, pentru a da răgaz de puţină odihnă fabulosului nostru 
narator - căci, aşa cum am lămurit de la bun început, noi am 
preluat doar, în felul nostru, istorisirea făcută nouă pe creasta 
muntelui Dălbidan de către minunăţia-sa - şi pentru a face 
unele completări la cele spuse de dânsul din perspectiva 
celor peste douăsprezece secole scurse de-atunci până-n 
zilele noastre: 

Luând drept o serie interesantă de date aperceptive 
trăsăturile fizice şi de caracter ale portretului articulat din 
doar câteva tuşe energice, înflăcărate, de către povestitor, ne 
permitem îndrăzneala, siguri fiind că facem un lucru necesar, 
de a schiţa la rându-ne o evoluţie în timp a extraordinarului 

personaj evocat aici, el, adică acesta, reprezentând o sinteză 
superbă în prefigurare a tuturor celorlalte ale sale reapariţii în 
istorie. 

Aşa ne îndeamnă pe noi închipuirea noastră, să facem 
această completare, deoarece ea vine să întregească 
traiectoria în timp a unui destin, a unui arhetip. 

Deci, la statură Burebista-Crai acesta parcă aduce leit cu 
Mihai cel de la 1600 an de la Hristos; dar nu numai cu Mihai 
are el înfăţişări comune, ci cu toţi oamenii de frunte ai istoriei 
Daciei, de la el până azi, şi până de-a pururea. 

Deşi avea ochii de culoarea codrului întunecat, care-l 
aminteau tot pe Mihai - aşa precum tot naratorul ne-a 
mărturisit nouă - în acei ochi ai lui se putea observa o 
nelinişte fără astâmpăr, de veghe în toate părţile, de credeai 
că n-au cunoscut în toată viaţa lor somnul, aidoma ochilor şi 
neastâmpărului care vestesc pe aceia ai lui Ştefan, cu toate 
că ai acestuia erau albaştri. Ai lui Burebista erau, ca să ne 
exprimăm aşa, de un albastru abisal. Şi, zice tot naratorul, că 
uneori ei se pierdeau cu privirea într-o stare de blândeţe 
stranie, stare de rugăciune adâncă, undeva foarte sus şi 
foarte departe, ceea ce ne îndreptăţeşte să-i prevedem pe 
aceia ai lui lancu... Viforul verde din ei şi dilatarea teribilă 
uneori amintesc aievea de aceiaşi ochi reîncarnaţi, reînviaţi în 
persoana - aceeaşi de altfel, dar în alt timp - a lui Dracula. 

lar smerenia, smerenia în care se drapau alteori, nu era 
smerenie ci, viclean ascunsă, o cumplită tenacitate, ceea ce 
aminteşte, prefigurează, altfel spus, de ochii lui Horia. 

Monumental, aşadar, ca Mihai, abil şi imprevizibil ca 
Ştefan, de o hieratică demnitate ca Mircea, feroce, la ceas 
necesar, ca Ţepeş, îngăduitor, atunci când era cazul şi 
încăpând în îngăduinţa lui tot ceea ce înseamnă omenia 
acestui pământ şi-a seminţiei sale, precum Alexandru cel 
Bun, Frumos, demn şi cuminte ca celălalt Alexandru, loan 
Cuza, iubitor la răstimpurile de tihnă ale vieţii - căci tihna 
este pentru oamenii acestui pământ al Daciei lucrul cel mai 
de preţ şi mai scump plătit, mai mult ca orice altceva, dorit şi 
aşteptat -, de marea şi veşnica frumuseţe a ceea ce 

înseamnă poezia ei. 

Eu unul mai cred, că, dacă i-am tăia - ferească Domnul -, 
barba aceea tenebroasă ca a haiducilor din ţara lui 
Alexandru-Crai, cel Mare şi cel Machidon, şi i-am reteza 
pletele, aranjându-i-le într-altă formă, aşa cum se purtau ele, 
mai cu seamă de către artişti, prin anii lui 1800 şi ceva, 
chipul lui ar prefigura atunci aievea chipul celuilalt Mihai, — 
Hiper-Eonul. 

Toate virtuțile, aşadar, cu care Dumnezeu a înzestrat pe 
marii bărbaţi reprezentativi, arhetipali ai istoriei acestui 
pământ şi-ai menirii acestei etnii au fost prefigurate şi 
concentrate în persoana unică şi exemplară a lui Burebista. 

Şi-acum să închidem paranteza noastră şi să-l lăsăm să ne 
băsnească pe mai departe, pe însuşi naratorul - martor viu al 
acelor locuri, oameni şi timpuri de atunci.) 


Poiana în care stăteau cei doi tineri îndrăgostiţi faţă-n faţă, 
el dintr-o rână şi cu picioarele întinse de-a lungu-i, iar ea 
drept în ochii lui, rezemată cu o palmă de pământ şi cu 
genunchii adunaţi sub dânsa - poziţie obişnuită la fecioare, 
ca şi cum ar vrea să apere de ceva primejdie, ceva foarte de 
taină, provocând, totodată, ademenitor, tocmai prin această 
poziţie, şi mai mult pe cel de faţă stătător, era toată 
aşternută cu un covor viu şi imens de flori în toate formele şi 
culorile misterioaselor chemări. 

Văzduhurile  pâlpâiau şi fremătau lin, pierdute în 
beatitudinea superintimă, de miresme neţărmurite, armonios 
îmbinate, ca-ntr-o cântare imnică într-o nuntă mirifică, în care 
Creatorul se uneşte cu Opera-i creată. 

O fără de margini bazilică părea a fi la ora aceea lumea 
toată câtă putea fi cuprinsă în ochii lor, bazilică având drept 
ziduri întunecimea codrilor din de jur-împrejur, drept fresce, 
pe pereţii dinlăuntru, vedeniile miresmelor arătate în chip de 
icoane înălţate-n văzduhuri, iar drept catapeteasmă având 
cerul cu ochiul soarelui arătat drept în crucea lui şi vărsând 
din ochii lui lumini podidite de lacrimi. Faţa lui toată — a 

soarelui - era acoperită de surâs şi de lacrimi. 

Coruri nevăzute de copii, de tineri şi de fecioare, intonează 
preaslăvire marelui astru, iar florile toate şi tijele lor păreau a 
fi un alt cor, intonând aceeaşi cântare, în şoaptă şi surdină. În 
mâini, se poartă pe ele însele drept lumini. 

El, acolo sus, pe creasta stâncii, stă în nemişcare, de parcă 
el ar fi ctitorul şi profetul acelei magnifice ctitorii... 

Miresmele prindeau aievea forme de candelabre în care 
ardeau felurit, miresme felurit înluminate. 

Albinele, bondarii, viespii şi alte diptere păreau şi ele a fi 
îngemănări netrupeşti, edenic de asurzitor sonore, iar fluturii, 
în nestarea lor, erau parcă duhurile tuturor copiilor morţii 
înainte de prihană şi astfel reînviaţi acuma ca să se 
veselească, zburdă ameţitor, nesupuşi nici unei porunci, 
decât doar bucuriilor pure ale acelei ore. 

Dintr-o dată zidurile cosmicei acelei arhitecturi au început 
a se legăna şi a cânta din adâncuri - gigantic cor bărbătesc 
numai din başi şi baritoni format. 

Parcă ar fi vrut să vestească astfel intrarea ziditorului, a 
Lui, în gigantescul acela templu. 

Drept temelii, uriaşa ctitorie, deosebită fundamental de 
cele ale Eladei - albe şi abstracte -, ale Egiptului - 
geometrice şi cenuşii, ale Romei - monumentale şi severe, şi 
tot abstracte -, ale Sumerului - abstract hieroglifice -, ale 
Incaşilor - sumbre şi absurde -, avea pare-se, toate vieţile 
sub formă de oseminte suprapuse şi stratificate, acolo 
depozitate şi astfel adăpostite, ale tuturor inşilor câţi au fost 
să vieţuiască pe acest pământ de când lumea fiinţează. 

lată, aşadar, o deosebire de neasemuit. De aceea etnia 
aceasta nu va pieri decât odată cu pieirea întregii lumi şi-a 
vieţii dintr-însa... Acolo, în acele temelii nedivulgabile, 
intangibile, inalterabile şi nedocumentare, numai ale lui, acel 
miez-Bermud fatal, unde dacă cumva ai reuşit să pătrunzi, 
rămâi îndată acolo încorporat şi mistuit şi asimilat, rezidă 
misterul şi miracolul nepieirii lor. 

Cunoscându-l astfel, mori întru învierea şi sporirea acelui 
miez de temut, a acelei zone oculte, funeste - zona Bermude. 

Coboară, deci, liniştit, într-o magnificenţă demnitate şi 
siguranţă de sine, ducând după el luminile soarelui şi pe 
umeri grozava piele de urs. 

Tinerii se ridică emoţionaţi, el cu faţa transfigurată, trecută 
într-o extatică admiraţie, ea, viclean spăimântată, dar nu mai 
puţin extaziată. 

Se opreşte-n dreptul lor şi-i priveşte-n ochi surâzând uşor. 
Apoi, îndreptând vorbă către Micapor, zice cu subînţeles 
fin: 

„Tot tu eşti cel mai iscusit dintre noi toţi, viteazule 
Micapor... 

Apoi către Dorada: „Am auzit hulire de la tine asuprămi... 
cum că ţi-aş fi cu urât. Aşa zici şi ai zis mereu despre mine”. 
Ultimele cuvinte le-a rostit învăluindu-le într-un zâmbet care- 
a trecut prin întreagă fiinţa Doradei ca un fel de răsărit de 
soare foarte ceţos, ceaţă cald luminescentă... Răspunde 
fâstâcită: 

— Nu, nu aşa am vrut să spun, adică vream să... să spun 
că nu eşti tocmai urât, ci... că eşti... cum să zic... (apasă 
şăgalnic pe cuvxnt ridicând înspre ochii lui ochii ei) urâcios... 
fioros... încâlcit de tot. Când te uiţi în ochii omului inima lui se 
face mică de tot, cât un purice. 

Şi... cine m-a pârât la măria-ta cum c-aş fi rostit vorbe de 
ocară, mă rog? 

— Am eu un solomonar al meu care-mi spune tot ce 
gândesc şi vorbesc oamenii despre mine. lar tu, Dorada 
noastră frumoasă, ia spune-ne, cum anume ai vrea să arate 
inima ta atunci când se uită la tine bărbaţii din Dacia? (Se 
uită cu subînţeles la Micapor.) 

— Aşa... răspunde Dorada, brusc înflăcărată şi inspirată, ca 
o casă ridicată-ntre izvoare cântătoare şi acoperită toată de 
stele, sus. 

...Cu ferestrele larg deschise, ca să se reverse prin ele 
luminile cerului peste odăile ei împodobite cu plocăzi albe şi 
scoarţe  ţesute-n toate văpăile răsăritului şi-n toate 
melancoliile asfinţitului, cu ştergare atârnând pe pereţii 
aidoma  plaiurilor înflorite şi alintate de adierile vântului 

venind de peste culmi... aidoma dealurilor încărcate de rodul 
pomilor sau de floarea care aşteaptă înrodirea... Aidoma 
viilor, (aici ezită niţel gândindu-se în sinea ei «pe care le-ai 
nimicit») aidoma viilor şi freamătului din holdele timpurilor 
când se înfioară de ideea apropierii secerişului şi culesului. 

Aşa să se deschidă inima ei inimii bărbatului ei, şi cu jerbii 
de busuioc şi niramză şi de mătrăgună în ungherele şi grinzile 
amirosind încă a trunchi viu, retezat, de brad ori de jugastru. 

Aşa am vrea să se înfăţişeze inimile noastre bărbaţilor 
noştri. 

Burebista o ascultă cu luare-aminte mare şi cu uimire, 
stând cu faţa spre ea şi sprâncenele mult ridicate, şi cu un 
zâmbet foarte îngăduitor pe faţă, apoi răspunde adresându- 
se lui Micapor: 

— Aşa să fie, Micapor, viteazule, cum a zis Dorada. Sileşte- 
te aşadar, a fi vrednic de o atare primire... Ce gândeşti? 
Merita-o-vei?... 

Micapor răspunde zâmbind cu sfială mare: 

— Mă voi strădui din răsputeri, Măria-Ta. 

Dinspre pădure se aud larmă şi răcnete. Acestea cresc şi 
se tot apropie lămurit. Parcă ar fi un tumult ori o goana 
înverşunată după ceva fiare. Tinerii dilată ochii: Dorada a 
spaimă, iar Micapor a uimire şi-a iureş. Regele observă starea 
lor de spirit. Zice: 

„Am întâlnire cu sfat aici, în această poiană ascunsă şi 
ferită, înspre care, ca s-o apuci şi să ajungi, drumurile sunt 
viclene şi cotite, cu ceilalţi soţi ai mei... lată-i! 

Din pădure ies la lumină nouă bărbaţi. Trei sunt daci, iar 
ceilalţi şase sunt de altă seminţie şi poartă-n cap coifuri 
semeţe, împopoţonate şi sunt îmbrăcaţi în haine scumpe, 
vopsite-n culori aprinse, vopsiți şi pe corp şi pe feţe, aşa ca 
să înfricoşeze lumea, aşa ca nişte papa-gali uriaşi. 

Cei trei daci duc în spate suliţele şi săbiile străinilor, 
precum şi, fiecare dintre ei, câte o piele, aburindă încă 
precum cea care o poartă peste umăr regele. Ei ridică fețele- 
n sus luând energic un fel de poziţie de drepţi, cum ar fi în 
zilele noastre, şi răcnesc într-un glas grav răsunător: 

— lată-ne, Măria-Ta! 

Regele-i cumpăneşte şi cu severitate, dar şi cu o vădită 
prietenie, şi răspunde: 

— Văd că v-aţi îndeplinit cu vrednicie legământul dintre 

noi, acela de-a răpune fieştecare câte o fiară, ca semn şi 
zălog că veţi răpune de-acum înainte tot ce ni se va arăta în 
cale cu duşmănie... orice inamiciţie oricât de mare şi de dură 
ar fi ea. 
_ Cum anume aţi uneltit şi reuşit nu voiesc să aflu acuma. 
Imi este destul să văd că aţi trecut cu bine peste încercarea 
la care am fost datori de-a fi supuşi, almintrelea nu ni s-ar fi 
cuvenit cinstea şi meritul de-a fi căpetenii peste alţii, peste 
toate vetrele din seminţia tracică... Almintrelea ne-am numi a 
fi nişte nemernici ajunşi prin josnicii, tertipuri şi crime, şi 
mârşăvii pe jilţuri de conducere, nu pe vrednicie şi chemare. 

Apoi, arătând, prin întoarcerea mândră din cap, enorma 
piele de urs care-i atârnă pe umăr, a continuat surâzând, 
vrând adică a spune prin acel surâs că n-a fost cine ştie ce 
minune... 

Deci, de acuma pot a vă face vânători de balauri. Sunt 
încredinţat că-i veţi răpune şi pe aceia ca pe aceştia. N-or fi ei 
mai cu moţ decât fiara codrului. 

— Atâta doar, Măria-Ta, întoarce cuvânt Dăziu, unul din cei 
trei, că balaurii sunt mai vicleni şi mai pidosnici, şi mai răi 
decât fiarele, care nu cunosc nici ticăloşia nici răutatea 
precum le cunosc şi le folosesc balaurii cei mari ai 
subpământului, ce din seminţia oamenilor, zice-se, s-ar trage, 
seminţie blestemată şi pedepsită... oameni care, având 
părere, au săvârşit hidoase nelegiuiri. 

— Le vom răspunde, aşa după cum binemerită, şi lor. Vom 
găsi noi ac şi de preţioasele lor cojoace. De aceea a fost dată 
omului mintea, drept armă: unora - ca balaurilor - ca să 
hrăpărească, iar altora ca să se apere şi să se ferească... 

Privind apoi, adică fulgerându-i întunecat din privire şi 
stăruitor pe străini, cumpănindu-i de jos în sus şi de sus în 
jos, îşi întreabă ortacii: Dar cu ăştia ce-i?... Ce soi de vânat 
este acesta? 

Răspunde Duras: 

— Tot hăituind fiare, Măria-Ta, am dat peste dânşii... adică 
întâi au dat câinii peste ei şi s-a întâmplat încăierare mare de 
tot între câini şi - arată cu mâna către musafiri - aceştia pe 
care-i vedem. 

Câinii - fiindcă uitasem să spun că cei trei feciori erau 
însoţiţi de şase câini: unii murgi, alţii negri sau albi, şi unul 
cenuşiu având o pată sumbră peste unul din ochi de credeai 
c-ar fi fost reîntruparea într-un câine a lui Hanibal, punul, toţi 
miţoşi, mari, din cale-afară de fioroşi -, câinii, deci stăteau 
acuma cu boturile peste labe şi limbile întinse peste ierburi, 
lihniţi de-atâta trudă, mulţumiţi de isprava săvârşită şi 
aşteptând laudă de la rege. 

Duras continuă: 

— Dacă nu ajungeam la timp ca să-i scoatem din fălcile 
dulăilor, mare minune ar fi fost să ne înfăţişăm nu cu dânşii, 
ci cu osemintele lor. Se învârteau domniile lor ca moriştile de 
jur-împrejur, cu suliţele şi săbiile întinse spre inamicii miţoşi, 
învârtindu-le cu mare sârg şi pe acestea, tot în jurul lor înşişi, 
şi strigând tare nu ştim ce anume, pe limba lor. 

— Când ne-au văzut că apărem, ridică şi Dăziu glas, şi 
după ce ne-am dat seama că nu după fiară se înverşunează 
câinii, ci după ceva oameni, şi-am poruncit la câini să 
înceteze lupta - şi câinii s-au supus îndată - ei, în loc să ne 
mulţumească, s-au aprins straşnic de mânie şi-au năvălit 
asupră-ne cu suliţi şi paloşe, răcnind pe limba lor cu mare 
asprime şi aprindere. 

— Şi...? se încruntă şi se întunecă la faţă, regele. 

— Şi atunci, reia Dăziu vorbirea, s-a dovedit pe loc, fără de 
nicio întârziere că ghioaga pumnului nostru este mult mai 
ageră decât paloşele şi suliţele lor. Când voiau să împungă-n 
noi, împlântau câinii dinţii în fesele şi pulpele lor - nesăbuitul 
acela de Semos - el cu pata lui Hanibal pe ochi, i-a sărit unuia 
drept în faţă, în loc de fesă, iar pe un altul - pe acela din 
dreapta care se schimonoseşte şi-acuma de durere - l-a 
apucat direct de-acolo... undeva, de era gata gata să-l lase - 
fără perpetuări -, iar când se asmuţeau buluc cu armele 

asupra câinilor, ne dădea nouă răgaz ca să-i înşfăcăm de cefe 
şi grumaji şi să-i ţintuim astfel locului. În această stare ne era 
mai greu să potolim şi să înlăturăm câinii decât să-i odihnim 
pe dânşii. 

l-am țintuit, Măria-Ta, de trunchiul arborilor, pe trei dintre 
dânşii, căci pe ceilalţi trei îi ţineau ţintuiţi câinii suiţi cu labele 
peste ei şi cu fălcile încleştate-n umerii lor, întocmai precum 
însuţi ai făcut atunci când ai fost supus la aceeaşi încercare a 
morţii şi-a tăriei de către marele nostru sfetnic alb, după care 
te-a rânduit rege peste toate seminţiile geto-dace, întinse din 
septentrion până-n miazăzi, şi de la Tiras la munţii de la 
Soare-Apune. 

Cântărindu-i bine, încă o dată, de jos în sus şi de sus în jos 
pe musafiri, Burebista întreabă; (Ei îşi mai protejau şi-şi mai 
fereau scărpinându-se pe la locurile muşcate.) 

— Cine sunteţi, şi cu ce treburi pe la noi? Şi cum de v-aţi 
rătăcit prin aceste locuri încâlcite? 

— Sunt Vojerix! răspunde cu ţâfnă mare cel mai motat 
dintre ei, bătând din paşi pământul de indignare, vexat din 
cale-afară de tare. 

— Da? Şi mai cine?... Mai ce?, pune din nou întrebare, 
Burebista. 

— Sunt marea căpetenie care răspunde de rezervaţiile de 
vânătoare ale marelui şi strălucitului nostru rege al celților 
taurisci, măreţia-sa Critosiros! 

— Mmmada! ŞI... cu ce rosturi pe-aici? Ce anume vânezi? Te 
pomeneşti că ţara noastră ar fi vreo rezervaţie de vânat 
pentru voi! 

— De asta nu am a-ţi da ţie socoteală, răspunde cu 
sumeţie şi dispreţ Vojerixul, întocmai ca acasă la dânsul. 

Calm, dar observându-se limpede cum cresc cotele mâniei 
într-însul, şi cum se-ntunecă-n adâncuri, Burebista reia: 

— Atunci, te rugăm supuşi a ne spune ce anume pofteşti 
de la netrebnicii de noi aceştia? 

— Întâi de toate, mie să nu-mi vorbeşti cu te şi cu tu, ci cu 
excelența voastră, se stropşeşte celtul. 

— Un bob zăbavă şi-am să te excelez... Fii fără grijă, dar 

spune-ne, te rugăm încă o dată, ce pofteşte execrația voastră 
de la noi? Vojerix, înțelegând că vorba execraţie ar fi un fel 
de apelativ de mare politeţe, s-a simţit foarte măgulit şi-a 
continuat - cu gesturi, căci erau lejer legaţi, şi rostiri ferme, 
decisive, irefutabile: 

— Să fie pedepsiți cu moartea prin schingiuire, 
numaidecât, aceşti trei mişei! Asta poftim! 

Burebista, în loc să-i dea răspuns la cerere, porunceşte 
celor trei ai săi, Duras, Badras şi Dăziu, căci aşa se numeau, 
spre bucuria musafirilor care au crezut că a şi purces în a-i 
pedepsi, deoarece nu pricepeau limbă băştinaşilor decât 
foarte slab: 

— Dezlegaţi-i! 

Cei trei se uită nedumeriţi unul la celălalt şi şovăie. 

— Dezlegaţi-i, am poruncit, apasă pe poruncă Burebista, ca 
să putem vorbi pe dreptate, liberi şi de la egal: frunte către 
frunte, om liber către om liber, deoarece insul slobod nu 
poate înţelege pe cel înlănţuit, nici cel puternic pe cel obidit. 
Ca să se poată cunoaşte şi pricepe unul pe celălalt, ei trebuie 
să fie liberi şi egali. 

Cei trei daci ezită, dar Burebista reia apăsat porunca: 
dezlegaţi-i! 

Alene şi cam mârâind în sinea lor, cei trei îi deznoadă din 
legături pe cei şase oaspeţi. Câinii mârâie şi ei a nemulţumire 
de la locurile lor, stând cu boturile pe labe. Regele se uită şi 
la ei cu surâzătoare dojană. Ei ridică voioşi cozile în aer, le 
mişcă încordate şi făloase, în semn că au înţeles şi, totodată, 
în semn de înaltă prietenie. 

Badras, care până atunci a tăcut, zice, cârtind, către ceilalţi 
doi: ia te uită, jigodiile împopoţonate, nici măcar multam n-au 
catadicsit a spune regelui nostru... Aşa i-aş păli peste 
obrazurile lor neobrăzate! şi ridică înviforat pumnul... 

— Nu te cătrăni, Badras, ci vino-ţi în fire şi aşteaptă... Apoi, 
răsucindu-se către cei şase celți taurisci, întreabă: Aşadar, ce 
poftiţi de la noi? 

— Dacă eşti mai marele peste ei, pedepseşte-i numaidecât, 
ţâşneşte cu vorba din nou, tot Vojerix. 

— Eşti cam grăbit, excelența ta, răspunde scrâşnit 
Burebista. 

— Ba nu, ba nu, reia celălalt cu şi mai mare hotărâre. 
Pedepseşte-i chiar acuma, în faţa noastră! Dă-mi numaidecât 
satisfacţie pentru jignirile şi umilinţele, şi maltratările la oare 
ne-au supus, şi după aceia îţi voi răspunde. 

— Dar de ce a trebuit să vă lăsaţi umiliţi, că doară sunteţi 
şase la număr, iar ei numai trei, şi pe deasupra aţi mai avut şi 
arme asupra voastră, în timp ce dânşii erau înzestrați doar cu 
nişte bâte? 

— Sunt nişte varvari fioroşi şi puturoşi, ca şi câinii lor şi 
poruncim a fi pedepsiţi pe loc, cu pedeapsă aspră. 

— lată, i-am pedepsit: v-am dezlegat... Acum răspunde la 
întrebarea mea: ce căutaţi aici? 

— Numai după ce-mi vei da satisfacţie, replică, tot ofuscat, 
dar fanfaron eroic, Vojerix, şi te mai... adică poruncim, vreau 
să spun, că mai cerem să fie omorât şi druidul acela alb al 
vostru, căci, după câte am aflat, el... 

— Şi... de unde ai aflat, îi curmă Burebista peroraţia, 
distant şi acrit... 

— El este geniul cel rău care vă învaţă să fiţi atâta de duri, 
de varvari. 

— Nu care cumva doriţi a ne fi voi sfetnicii vieţii noastre? 
Ba? De pildă chiar tu, căci văd că eşti vivace la vorbire nevoie 
mare şi cutezător pe deasupra. 

— Să-i pedepseşti fără întârziere pe aceşti tineri sălbateci, 
lotri de codru, şi să-l ucizi prin ardere şi pe preotul acela alb, 
şi să ne eliberezi cât mai repede şi fără a se sminti un fir de 
păr măcar de pe capetele noastre..., se răsteşte, într-o 
retorică vibrantă, bătând pământul pe loc de nevricos ce era, 
Vojerixul, aşa cum tropotesc la hore feciorii de la Mara-Mura; 
numai că acei feciori bat pământul dintr-o voioşie aprigă a lor 
şi dintr-o năvalnică iubire de viaţă, în timp ce acesta o face 
din trufie... vexată, cum spun ei. 

— Ai zis capetele voastre? Ei bine, jupâne, despre 
mintoasele voastre căpăţâni din care nu se poate pierde nici 
măcar un fir de păr, un poet-vates al nostru, Bărbos pe nume, 

spune undeva într-o frumoasă poezie din numai două 
catrene, sculptată ca o inscripţie tombală pe mormântul unei 
zeități: 


„lar capetele noastre, dacă sunt. 
Ovaluri stau, de var, ca o greşeală...” 


Vi se potrivesc cum nu se poate mai bine aceste stihuri... 
lar cât despre celălalt cuvânt pomenit aici fără de rost, 
cuvântul /otri de codru, ţin a-ţi spune şi-a te învăţa lucruri la 
îndemâna oricui, şi anume, că lotru de codru nu-i acela care 
umblă cum îi tihneşte prin bătătura casei lui - iar codrii 
aceştia sunt casa noastră a tuturor dacilor - ci acela care 
încalcă, precum voi, bătătura casei altora. 

— Nu-ţi dai seama ce vorbeşti? se oţărăşte şi clocoteşte 
fermentând Vojerixul. Încă o dată îţi ordon să-i ucizi pe cei ce 
i-am numit mai sus, iar în zilele ce urmează să vii cu aur, cu 
argint, precum şi cu alte daruri dintre cele scumpe, să cazi în 
genunchi şi să le depui la picioarele măritului nostru împărat 
Critosiros şi, căzut astfel în genunchi înainte-i, să ceri iertare 
ca să te dezlegăm de greşeala alor tăi şi să te scăpăm de la 
moarte. Altminteri vei fi nimicit cu toată ţara ta şi toţi ai tăi! 

— O, Ho! stai în loc. Ogoieşte-te. Nu te stropşi în halul ăsta 
c-ai să faci gălbinare neagră, şi-i păcat de... veşmintele 
scumpe de peste tine, şi nu te umfla de atâta mesianică 
asmuţire, ca nu care cumva să plesneşti cu detunet şi să ne 
umpli minunea de poiană neprihănită cu profeticele revărsări 
din  burdihanu-ţi fără astâmpăr, nici  îndestulare, de 
pantocrator. 

Uite ce, jupâne: La noi lucrează o datină străveche, cu 
putere de lege moştenită. După această lege a noastră 
nescrisă, dar vie în sângele şi alcătuirea noastră, înainte ca 
oamenii să cuteze a vorbi şi-a făgădui, ei sunt supuşi la o 
încercare grea, de moarte. Se cere adică încuviințarea zeului 
marilor sacrificii, dacă acelui ins cuvine-se a să i se încredința 
o atare cinste - aceea de a se pune în fruntea unei mulţimi - 
au ba. Dacă trece cu succes peste ea, bine, i se încredinţează 

lui slujbe, dacă nu, el rămâne atuncea un simplu ins care 
pălăvrăgeşte-n pustie, întocmai precum faci tu, excelenţă, 
acum. 

— Ai să o plăteşti scump cutezanţa ta! răcneşte vijelios 
Vojerix, cu orgoliul în flăcări al persoanei sale, ofuscată din 
cale-afară de către un... varvar. 

— Nu suntem răi de plată, nici de pagubă, răspunde liniştit 
Burebista, o linişte ca aceea care stăpâneşte peste mare şi 
peste pădure înainte de izbucnirea furtunii, de a se prăvăli 
vântul peste munte. Nu te oţări, nu te înfoia, nu te sumeti la 
noi cu ameninţare, ci - şi aici vocea regelui a devenit rece şi 
tăioasă ca de fier - mărturiseşte drept şi deplin, ce cauţi aici, 
pe glia părinţilor mei din părinţi şi din veac? 

— Am cucerit cu sabia acest pământ! ţipă magnific celtul, 
într-o stare de exoftalmie vecină cu delirul, deci, este al 
nostru! A apăsat dând şi cu talpa-n pământ pe cuvântul al 
nostru, Vojerix. 

— Şi nouă ce ne rămâne? întreabă cu prefăcută umilinţă, 
Burebista. 

— Ceea ce nu aveţi dreptul de-a avea, i-o taie scurt şi 
inspirat Vojerix. 

— De pildă, întoarce cuvânt Burebista, noi n-am avea 
nevoie de voi... şi, după o tăcere sumbră, în care timp faţa lui 
s-a înnegurat: ia spune-mi înălţimea-ta cocoţată peste neant, 
cu cine v-aţi luptat atunci când aţi cucerit acest pământ, aşa 
precum te lauzi? Deoarece, ca să cucereşti ceva cu adevărat 
trebuie să te lupţi, şi nu numai atâta, ci trebuie să şi ai pentru 
ce anume să te lupti. 

— Noi am luptat şi-am cucerit, iar ceea ce am cucerit cu 
sângele şi armele noastre se cheamă că este bunul şi dreptul 
nostru. 

— Să zicem că-i aşa cum declami matale, dar atunci, ia 
spune-mi, viteazule, cu cine aţi luptat?... Împotriva cui?... 

— Împotriva unor nemernici, dă răspuns dispreţuitor, 
curcanul înfoiat. 

— Nemernic şi becisnic, şi ucigaş, dă răspuns Burebista 
ucigaş de rând este acela care se bate în război cu sărmanii, 

cu cei care-şi văd de necazul lor, lipsiţi de apărare. Am să-ţi 
spun eu împotriva cui v-aţi vrednicit a vă bate, dacă, din 
cauza  trufiei răs-umflate şi zgomotoase îţi este greu a 
mărturisi. V-aţi luptat cu câinii de la stânele şi cătunele 
noastre şi-mpotriva unor bieţi oameni cu mâinile goale... Asta 
nu se cheamă cucerire, ci jaf, mişelie şi tâlhărie. 

Clocotul dintr-însul se simte cum urcă şi dă să izbucnească 
afară. Dorada îl aude şi-l vede - clocotul - şi se aprinde-n 
sinea ei cu mândrie mare şi cu spaimă totodată, îi şopteşte la 
ureche lui Micapor, care este tot, cu întreagă fiinţa lui, numai 
admiraţie pentru teribilul crai: „Doamne, Zamolxe, cât poate 
fi de frumos!” Dar Micapor, trezit din extază, îi răspunde tot 
la ureche, şoptit: „Cum adică, nu este urât, urâcios, ursuz? i 
s-a schimbat vederea deodată ca prin minune?... Ehei!... 
Aşteaptă numai până când se va aprinde-ntr-însul mânia cea 
mare! Atunci ai să vezi tu cât este de frumos! Este atunci ca 
un Zamolxe-Ares al nostru!” 

Deodată, pentru câteva clipe, s-a aprins în trupul ei de 
femeie dorinţa... căci a simţit-o alergând ca o nălucă nebună, 
despletită prin pustia din fiinţa ei făr' de prihană, iluminând-o 
nefiresc de plăcut, întru toate ale ei. Işi simţea faţa îngropată 
în întunecimile bărbii aceleia dese şi încâlcite, îi simţea până- 
n adânc respiraţia gemută, şi tot trupul ei părea a fi o prelucă 
ascunsă din munte, cotropită de floare şi stând supusă sub 
aripile tăcute, înalte, grele ale soarelui, şi, în acelaşi timp, 
simţea o dureroasă vinovăţie faţă de Micapor pentru acele 
trăiri nesăbuite şi nedorite. 

A închis ochii ca să alunge din faţa lor crâncena, solara 
vedenie, sau ca să nu o piarză din trăire. Parcă era toată o 
întunecată, crepusculară stupină. 

— Nu-l mai urăşti acuma? o necăjeşte Micapor, dibuind 
parcă simţămintele care o stăpâneau şi-i tulburau neprihana 
în ciudată clipa aceea. 

Vojerix, indignat măi presus de orice răbdare, tropoteşte 
tot mai cu zăduf, gata gata să-i sară-n ochi cu ghearele şi să-l 
sfâşie pe sfruntatul rege dac, (numai rege nu putea fi numit 
un ins ca acela îmbrăcat în cămaşă de canabis, cu cioareci 

grosolani din lână ţurcană traşi peste picioarele lui osoase şi 
muşchiuloase de bădăran uriaş, având cheptar din piele de 
vitel, împodobit cu _ ininteligibile forme geometrice - nu 
degeaba a fost Deceneu adeptul lui Pitagoras, grecul - cu 
mânecările şi gulerul şi mai de neînțeles brodate cu basme şi 
legende oculte, cu o căciulă miţoasă răsucită cu ţuguiul către 
frunte a sfidare şi-a nepăsare în faţa relelor, oricare ar fi ele - 
cu nişte plete tălăzuind tumultuos peste umerii de un 
stânjen, şi-n picioare cu nişte încălțări simple, dure, din piele 
de zimbru, fără ţinte ţanţoşe la călcâie care să zbârnăie, 
având doar jungher dac la şold, fără cizme roşii ori galbene, 
nici straie alese, cu mantii ori mantile peste ele, albastre, 
roşii, verzi, galbene ori pestriţe şi-acelea şi somptuos 
podobite cu flori şi păuni strălucitor desenaţi, şi coif măreț cu 
penaje care să fâlfâie a sărbătoare, acestea la rândul lor tot 
strălucitor colorate, şi, mai ales, fără decoraţii, medalii, 
ordine şi colanuri peste piept cu nemiluita, ca lăcustele peste 
holde, înaintând până peste pântecele imperialist burduşite 
pe dinlăuntru şi, era să uit! fără fireturi, pompoane, galoane, 
egrete, pănuşi, mănuşi, schiptru bătut în pietre scumpe pe 
aur din cel scump, pietre şi aur pe care nu le-a săpat din 
subpământ, nici nu le-a meşterit cu pricepere şi răbdare în 
cămările meşteşugăreşti etc. etc., acela numai rege, împărat 
şi faraon nu poate fi numit...) ţâşneşte din nădufu-i greu, cu 
aprindere delirantă, şi urlă: 

— Ar trebui să te...! 

— Mai încet cu... să te jupâne, şi mai modru cu... ar 
trebui... Aşteaptă numai... Şi cum îţi spuneam, dacă n-ai avut 
cinstea - continuă ideea de mai înainte Burebista - nici 
norocul de-a cuceri ceva prin dreaptă vrednicie şi prin luptă 
adevărată în viaţa ta, îngăduie-mi să-ţi ofer eu, chiar astăzi, 
aici, acel noroc. 

Am să te supun unei probe simple, ca după obiceiul nostru, 
simplă şi nu aşa de grea ca aceea prin care au trecut aceştia 
trei slujitori ai noştri - arată înspre cei trei daci pieptoşi - 
nemernicii, cum îi consideră excelenţa-voastră - chiar astăzi 
când te-au vânat, te-au cules şi mi te-au adus aici plocon... 

Astâmpără-te, nu gesticula, nu trepida. Vino-ţi în firea 
omenească. Proba la care au fost supuşi n-a fost prinderea 
ta. Cu aceasta n-ar fi săvârşit cine ştie ce ispravă. Nevrednici 
s-ar fi arătat înaintea noastră şi-a seminţiei. 

Dar, după cum te poftim a vedea, ei au supus, fiecare, câte 
o fiară, teferi rămânând. Şi nici eu n-am ocolit cerința acestei 
legi care din străvechimi ne vine şi ne porunceşte. 

Uite, excelenţă, şi îi arată pielea enormă, brună de urs, pe 
care aproape că i-o pune-n faţă, deoarece Vojerix strâmbă 
din nas, se schimonoseşte îngreţoşat şi iritat... Zice 
dumnealui: 

— Fiara fiară răpune, animalul sălbatic animal ucide. 

— lar tu, excelenţă, şi voi excelenţelor-voastre, oameni 
sărmani. Da? lată, n-am să te răpun. Te voi pofti numai să ne 
luptăm împreună. Tu ai voie să mă ucizi, după legea ta. iți 
acord acest privilegiu de... cuceritor. Nu care cumva nu vei fi 
vrând...! Nu şovăi, viteazule vicerege Vojerix, purcede-n 
dreptul tău şi dă, loveşte. 

Ofensat iarăşi peste limitele acceptării, Vojerix dă, dar nu 
cu paloşul, ci în clocot de mânie: Rage: „Tu calci, dac 
troglodit, în picioarele tale nespălate, onoarea mea de celt şi 
de vice-rege?! Apucă viforos paloşul strigând ca apucat: „In 
gardă, canalie, în gardă!” 

— Hoo, stai. Nu te repezi aşa. S-o luăm cu treabă bună, 
amice, răspunde cu reţinut tumult înăuntrul său Burebista, 
înlăturând cu mâna, lin, paloşul ridicat în văzduh al amicului. 
Mai trage-ţi niţel sufletul... (câtă vreme îl mai ai în tine, zice-n 
sinea lui). Uite, facem legământ: Tu vei lupta, de data 
aceasta nu împotriva câinilor de la stânele şi cătunele 
noastre, ci cu mine, tu folosind - ca un semn al îngăduinţei 
noastre - toate sculele de care ai trebuinţă: suliță, paloş, 
scut, iar eu cu mâinile goale, întocmai ca mişeii contra cărora 
ai purtat război mare de... cucerire! 

Dacă izbuteşti să mă învingi, atunci se cheamă că ai 
cucerit de-adevăratelea această ţară şi-această seminţie, dar 
dacă nu, atunci faci degrabă calea-ntoarsă la ai tăi, vă 
strângeţi, tot în grabă, bulendrele, încărcaţi harabaua, vă 

ridicaţi corturile şi o luaţi la sănătoasa cât mai repede cu 
putinţă de-aici. Şi să mânaţi de zor carăle voastre, până nu 
vă ajunge din urmă vijelia. 

Tace câteva clipe, apoi detună cu asprime-ntunecată-n 
glas asupra lui: Loveşte! (Dacii şi celții se dau deoparte ca să 
le facă loc). Loveşte, scrâşneşte strecurând în vorbă 
ucigătoare otravă, Burebista. 

Vojerix ezită, ca paralizat o clipă de privirile adversarului. 
Adversarul, însă, de unde până atunci îi cuvânta în surdină 
aproape, amabil, acum irumpe brusc asupra lui cu voce de 
tunet: „Loveşte, mă, când îţi poruncesc! şi înalţă asupra lui, a 
excelenţei-sale, nişte braţe albe, păroase cât nişte fluiere de 
picioare muşchiuloase foarte... Repede, că mă grăbesc, n-am 
timp*, sau, în sinea sa - «îmi trebuie timpul pentru alte 
treburi mai folositoare». 

Vojerix atunci lasă paloşul la o parte şi apucă, ridicând, 
sulița. Cu faţa spre cer, ca vitejii de la nordul blond când aud 
glasul scalzilor, strigă: „În gardă! În gardă!” 

— Nicio grijă, răspunde liniştit, dar foarte atent, Burebista. 

— Am să te rostogolesc la pământ şi-apoi am să te jupoi de 
viu ca pe urs, cască gura, dilată ochii şi ameninţă celălalt. 
Face mai multe gesturi de lovire - un fel de fente - dar 
Burebista rămâne nemişcat, dar foarte atent, cu privirea ţintă 
la mişcările adversarului. 

Celălalt, cu un icnet mare, dă să împlânte sulița în duşman; 
Burebista se fereşte scurt, ghicind cu precizie intenţia 
adversarului. Suliţa însă nimereşte într-un trunchi de arbore 
din marginea pădurii. Burebista surâde. Asistenţa celtă 
tresare cu frică şi-şi duc cu toţii palmele la gură, vrând parcă 
a zice ceva dar neîndrăznind. Ceilalţi din asistenţă, în schimb, 
privind unii la alţii, dau din cap şi râd discret ca şi cum s-ar fi 
întâmplat ceva ce ei ştiau de la bun început că se va 
întâmpla, un lucru obişnuit. Cunoşteau ei bine extraordinara 
dibăcie-n luptă a craiului lor. 

Luptătorul, adică Vojerix, şovăie o clipă între mânia sporită, 
ciuda aprinsă-n el năprasnic şi simţământul unei eventuale 
expuneri la lovire din partea adversarului... îşi revine însă 

repede, deoarece Burebista porunceşte celor cinci celți să-i 
aducă înapoi sulița pe care, cu mare grabă se reped buluc s-o 
aducă, unul dintr-înşii, mai iute în mişcări, o apucă şi i-o şi 
aduce, dar o ţine-n mâini neştiind ce să facă, cui s-o deie. Se 
uită la unul, se uită la celălalt întrebător, până ce Burebista 
face semn să i-o înmâneze celui care o pierduse. 

Vojerix prinde atunci mai mult curaj. larăşi ridică-n aer 
sulița, face iarăşi câteva fente subtile şi câteva fandări 
derutante, şi chiar graţii din fese, ocheşte cu viclenie, şi iarăşi 
lansează sulița asupra lui Burebista cu mai multă ahtiere. Dar 
Burebista iarăşi se fereşte scurt cu o sutime de clipă înainte 
de a-l atinge sulița, rânjeşte senin, amuzându-se, şi din nou 
sulița nimereşte cu vârful, mai adânc în pădure, în trunchiul 
altui arbore. 

In ăst timp, Dorada, lipită de trupul lui Micapor, încolăcită 
cu braţele de jur-împrejurul pieptului acestuia, stă speriată, 
cu privirile-n pământ, neîndrăznind să ridice ochii de frică. La 
scurte răstimpuri doar ridică cu viclenie capul, priveşte scena 
de luptă pentru câteva secunde, apoi iarăşi îl apleacă 
închizând ochii, fie bucuroasă de ceea ce vede, fie înfricoşată. 

Şi se adună şi mai tare, mai strâns lipindu-se de trupul lui 
Micapor, la subţiorii lui. Micapor însă nici măcar nu simte 
apropierea deoarece el este tot numai un strigăt de admiraţie 
pentru marele său prieten, fără niciun pic de îndoială că 
răfuiala avea să se termine nu altfel decât credea dânsul, 
deoarece ştia el prea bine că pentru Burebista această aşa- 
zis înfruntare nu era altceva decât prilej pentru el de a face 
nişte demonstraţii, un fel de antrenament. 

Adversarul de data aceasta rămâne descumpănit şi intră la 
idee, dar preopinentul îl aduce-n fire şi-l cumpăneşte din nou, 
zicându-i: 

— Aide, nu te speria. Lasă naibii sulița aia netrebnică şi 
poftim - îi întinde paloşul - dă cu ăsta. 

Vojerix îl apucă aproape smulgându-l din mâna lui 
Burebista şi se şi asmute îndată ca un vultur, cu hainele 
pestriţe de pe dânsul vânzolindu-i-se prin văzduh, aidoma 
unor pene de curcan înfoiat, dar când să trăsnească venind 

cu unealta nouă de sus în jos, ca un arhanghel cuprins de 
mânie, Burebista iarăşi s-a cârmit cu neobservată repeziciune 
într-o parte, iar adversarul său a nimerit, de data aceasta, 
îndoindu-se din mijlocul trupului său domnesc, mult înainte, 
cu paloşul, icnind, în pământ. Mica galerie a dacilor râde cu 
hohote, în timp ce galeria celților nu se simte deloc bine. 

— Încă odată, mai cu putere, şi mai cu atenţie, îl îndeamnă 
aproape cu rugare, de batjocură, Burebista. 

Celălalt îşi iese cu totul din minţi: înşfacă viforos paloşul, cu 
ambele mâini, şi dă să lovească întocmai cum ai da cu 
toporul într-un buştean, isterizat până la incandescenţă, 
transportat într-o demenţială stare eroică. 

Burebista însă, omul naibii, face iarăşi o altă mişcare 
fulgerată, adică un pas înapoi, cu înclinarea mult în spate a 
corpului pe cât de puternic pe atâta de suplu, pentru ca 
sublim lansatul în atac Vojerix să vină cu botul peste paloş, 
paloş care s-a înfipt cu tăişul, adânc, tot în pământ. Era şi 
firesc, având în vedere forţa cu care a fost lansat. 

Dacii râd din nou zgomotos, iar celții se adună ca prinşi de 
frig unul într-altul. Burebista îl ajută, cu tandreţe chiar, pe 
Vojerix să se ridice, şi-i înmânează din nou paloşul ţinându-l 
întins în palme ca la un ştiu să spun care anume ceremonie 
cavalerească. Zice, cu protocolară gentileţe: „Mai daţi o dată. 
Acum nu mă mai feresc. Dar repede că n-am timp de 
pierdut”. ÎI respinge cât colo şi repetă cu asprime 
rugămintea: „Dă, mă! N-auzi?” 

Vojerix, exasperat, se concentrează adânc, apoi încearcă 
de data aceasta nişte figuri de luptă din paloş şi din corp, 
mult mai ale dracului, mai iscusite, mai iuți, mai subtile, mai 
imprevizibile, mai şirete, caută să ochească locul unde va 
trebui să lovească, cu ascuţită atenţie, face scherţouri şi 
fandări derutante, aproape că s-ar fi angajat într-un fel de 
dans de caracter... Când socoteşte că e momentul să 
lovească la ţintă, Burebista aruncă neaşteptat, ca şarpele 
piton, braţul asupra braţului care manevrează paloşul spre 
lovire, şi-l prinde brusc în mâinile sale ca-ntr-o menghină. 

În clipa aceasta Micapor se apleacă drăgăstos peste umerii 


73 


Doradei şi-i băsneşte la ureche încet, alintând-o: „Uite-aşa a 
apucat în mâinile sale şi lăboacele ursului celui mare. Vezi?” 

— ÎhîÎ, a dat din cap Dorada, trecându-i nasul ei mic pe sub 
nasul lui mai mare. 

—  Întocmai aşa, întăreşte Micapor. Şi tot aşa are să-l 
ţintuiască-n loc şi pe acest cocoş uriaş cu penele vâlvoi la 
această oră. Ai să vezi îndată. Aşteaptă numai niţel. Un bob 
zăbavă... 

La aceste vorbe duioase şi înflăcărate de fericire, Dorada 
exclamă, revărsându-se parcă toată, ca-ntr-o stare de 
beatitudine, din ochii deschişi mari, a uimire şi-a altceva, 
greu de numit, către bărbatul bărbos, Achile sobru şi-nţelept, 
şi straniu fachir totodată: „O, zei din Cogainon, cât este de 
frumos!... Apoi, foarte confidenţial, vrând să-l sărute pe 
Micapor, dar neîndrăznind, suflându-i doar din nările-i 
vibratoare în obraz cu moft: „Dar să ştii că tot mi-e frică de 
el”. 

Căpetenia chelţilor acuma îşi pierde cu desăvârşire minţile 
şi, ieşindu-şi din fire ca din nişte cratere plesnite, vuieşte: 

— Tâlharule!... Lotru de codri!... Cum ai cutezat a pune 
mâna pe mine?!... 

Burebista însă, întunecat de tot de mânie, se dezlănţuie din 
toate brâiele asupra excelenţei-sale, aidoma unei furtuni de 
grindină peste o pădure arzând în flăcări. Pădurea era 
Vojerix. 

— Tâlhar în casa mea?! detună nimicitor Buerebul. 
Împotriva cui, mă, tâlharule, tâlhar? Îi apucă-n mâna stângă 
şi cealaltă mână a lui vice-regele Vojerix, apoi, încet, sigur, 
întocmai ca pitonul, constrictor peste victimă, cu linişte 
înfricoşată şi străpungându-l drept în ochi adânc, din priviri, 
înaintează cu mâinile peste braţele excelenţei-sale de parcă i 
le sfărâmă după cum se schimonoseşte dânsul la faţă şi 
scânceşte, ajunge la umeri, îl apleacă din umeri cu destulă 
uşurinţă în genunchi, după care, izbindu-l cu podul pălmii 
peste ceafă îl prăvale grămadă la pământ. 

Cei cinci celți cad în genunchi şi, târându-se înspre 
picioarele regelui, imploră cu mâinile împreunate ca-n faţa 

icoanelor, iertare: 

— Nu ne ucideţi! Nu ne ucideţi! clamau ei în cor. Fie-vă 
milă de vieţile noastre, de vieţile copiilor noştri! 

— Noi nu suntem ucigaşi, se sumeţeşte dând răspuns 
Micapor. 

— Intocmai precum ai auzit din gura acestui tânăr al 
nostru, nici noi, nici înaintaşii noştri şi nici cei care vor veni 
după noi nu trăim, nu am trăit şi nu vom trăi din ucideri 
cuceritoare, jafuri şi tâlhărirea muncii altora. Noi ne hrănim 
din munca şi necazul nostru. 

Un mare străbun al meu, prin gura marelui nostru Poet- 
Vates, pe nume Eminens, i-a răspuns unuia ca tine astfel: 


...„Eu îmi apăr sărăcia şi nevoile şi neamul. 
Şi de-aceea tot ce mişcă-n ţara asta: râul, ramul 
Mi-e prieten numai mie, iară ţie duşman ţi-este”... 


Auzit-ai? Ascultă, cu luare-aminte, şi ia seama, deci, 
înfoiatule. Un alt al nostru mare poet, Argedas, ar zice mai cu 
patos decât mine: „Boboşatule, bubosule, umflatule”... 

Şi-acum te poftesc să te ridici şi să-ţi scuturi straiele vice- 
regeşti de praf, deoarece praful este al nostru şi el trebuie să 
rămână aici, pe pământul din care s-a ridicat, şi... mână iute. 

Cum Vojerix nuse-ncumetă a se ridica de jos, nedumerit, 
dar în acelaşi timp, păstrându-şi întreagă demnitate, sfidător 
din privire, privire pe care de data aceasta o mişcă de jos în 
sus la propriu, spre adversar, Burebista insistă politicos: Nu 
care cumva grămada de podoabe de peste tine, din tot soiul 
de metale, nu te lasă... îţi îngreunează scularea de jos? Ei 
vezi, dacă nu te pricopseai cu ele şi nu te îngreunai într-atâta 
întru mulţumire de tine însuţi, n-ai fi căzut astăzi cu atâta 
uşurinţă... Mă, când mă uit mai bine la tine, îmi dau seama că 
tu nu semeni atâta a om, cât a un fel de paparudă dintre- 
acelea cu care dacii noştri combat seceta, adică, vreau să 
spun, sau a ceva perete din grinzi, tot de prin casele noastre, 
încărcat cu tot soiul de blide pictate, numai că acele blide nu 
zornăie ca blidele de pe pieptul tău, ci stau acolo la locul lor 

cuminţi ca nişte semne magice... Adevărata, singura podoabă 
este virtutea dovedită şi nu tinichelele atârnate ca prapurii pe 
piept şi peste pântece. Aşa ceva se cheamă, în vorbirea 
grecilor, paranois. Şi mai cunoaştem noi şi alţii ca voi 
suferinzi de o asemenea boală, căreia ei, în plinătatea lor de 
sine înşişi găunoasă, îi zic mesianismos. 

Ori poate ai adormit ameţit de cădere - ca de trufie un 
anghel - şi-atunci să poruncesc oamenilor mei să aducă iute 
apă rece de izvor - auzi-l cum descântă colea lângă inima 
pădurii pre limba lui - şi să te trezească? 

Dacii intră iute în alertă, bat paşii pe loc precum caii 
nărăvaşi şi fugoşi - numai de-ai dracului ce sunt - cătând a se 
repezi către izvor care mai de care mai repede... Burebista 
însă le curmă elanul: Staţi în loc, nu-i trebuinţă; păstraţi-vă 
elanurile pentru alte mai vrednice fapte. 

În ăst timp Vojerix se urneşte de jos cam descumpănit, dar 
nu lipsit totuşi de-o anumită magnificenţă în atitudine, mai 
mult impusă decât firească, mai mult a unui altuia decât a lui 
cel de acuma. 

De îndată ce s-a ridicat şi s-a aflat în picioare, faţă către 
faţă, frunte către frunte, Buereba îi zice, liniştit dar apăsat: 

— Şi-acum, excelenţă, pe-aici ţi-e drumul... îi arată o 
cărare ce se scufundă-n codru. N-ai trecut cu vrednicie peste 
proba noastră, la care ne supune legea pământului nostru, 
deci, nu eşti cuceritor. N-ai cucerit nici măcar cu sabia 
această ţară care a stat, după cum bine şi cu plăcere ai 
constatat însuţi chiar acuma, înaintea superbiei tale cu 
braţele goale... Acasă, aşadar, la tine şi la ai tăi, şi nu numai 
singur, ci cu toţi ai tăi câţi v-a adus apa şi v-a mânat vântul şi 
sminteala minţii, aici, peste noi. N-avem nevoie de stăpâni. 
Ni-i destul necazul nostru cât îl avem... şi ne prisoseşte. 

Celţii, şi nedumeriţi, dar şi bucuroşi, cată a o lua din loc 
uitându-se ciondâş spre locul unde stăteau armele aruncate 
aiurea. Totuşi pornesc şovăind, cu spatele înainte. 

Burebista, intuind ce anume gândeau ei atuncea când se 
uitau cu jind înspre grămada de arme, adaugă: Daţi-le şi câte 
o bâtă-n mână să aibă cu ce se apăra de piaza rea în calea 


76 


lor. 

Nici n-au apucat musafirii bine a se mişca din loci şi câinii, 
care până atunci au stat la o parte respirând din greu şi 
arătându-şi limbile mari şi roşii, aidoma unor suporteri 
civilizaţi şi la locul lor la un spectacol sportiv din zilele 
noastre, s-au ridicat brusc - parcă bucăţi din pământ vii s-au 
smuls din el în chip de dulăi enormi - mârâind mânioşi şi 
mişcând viguros cozile miţoase în văzduh şi aşteptând 
poruncă de la stăpânii lor înspre care tot roteau ochii... 
Porunca stăpânilor a fost să stea-n loc. S-au aşezat iarăşi 
peste labe cu boturile, căscând a lehamite cu jalnic schelălăit 
scurt. 

Vojerix nu ştie ce să creadă: Mărinimie din partea 
adversarului?... Aşa ceva era cu neputinţă în felul său de-a 
gândi. Atunci capcană? ... In cazul acesta va trebui să fim 
ageri şi s-o ocolim. Mai degrabă este batjocură... Nu-i bai: va 
trece şi o vom uita. Deocamdată e bine să scăpăm cu viaţa şi 
nu mă priveşte prea mult din ce cauză barbarul ăsta care-şi 
zice rege ne dă în felul acesta ciudat slobozenia. Aşa gândea 
în sinea sa excelenţa-sa celtul, şovăind între a-şi păstra 
demnitatea de rix şi un impuls elementar omenesc de-a 
prezenta mulţumiri. Dar, ce fel de mulţumiri unei brute - îşi 
zicea iarăşi în sinea-i de cuceritor - unui păcurar sălbatic şi 
necioplit ca ăsta, cu cămaşă de canabis peste el, piele de urs 
peste umeri şi încins peste mijloc tot cu un fel de piele dură şi 
lată cât de trei ori latul pălmii şi bătută-n ţinte de aur? 

— Spune-i lui Critosiros, îl opreşte din mers Burebista, că 
nu i-aş dori să dau cumva cu dânsul faţă. 

Celţii au luat-o din loc cu bâtele-n mâini, cam spăsiţi, dar 
cu o anume stare de vioşie în ochi şi tot cârmind înapoi 
capetele să vază ce anume au de gând să facă ceilalţi: 
întocmai ca aceia cărora li se dă drumul să plece, pentru ca 
în clipele următoare să fie ucişi pe la spate. Se bucură în 
sinea lor tot mai mult - lucrul acesta devine din ce în ce mai 
vizibil - căci inamicii stau în loc uitându-se unii la ceilalţi şi 
zâmbind fie a dispreţ, fie a distracţie, şi dau ceva mai iute 
drumul la pas. 

Duras se burzuluieşte: „Să nu-i urmărim?” 

— S-ar putea întoarce cu vicleşug asupră-ne, îl 
completează Badras. Să-i urmărim, să-i însoţim. Bine zice 
Duras. 

—  Urmărească-i şi însoţească-i corbii, aruncă vorbă 
Burebista. Dacă s-ar întoarce cumva asupră-ne cu vicleşug?... 
Asta ar însemna că singuri şi sigur se dau pieirii. 

— Eu totuşi mă gândesc, intervine şi Dăziu în discuţie, dar 
cu o uşor de înţeles insinuare, să le dăm şi ceva merinde cu 
dânşii, căci nu se cade a suferi de foame nişte fiinţe alese ca 
acestea şi cu atâta ifos împodobite pe dinafară... Nu care 
cumva să flămânzească trupurile lor gingaşe, deosebit 
plămădite şi alcătuite decât ale noastre... mărita-ta. 

— M-aş duce eu după excelenţele lor, sare cu vorba tot 
cam în felul lui Dăziu, şi Dorada, împreună cuuu... (priveşte 
cu subînţeles spre Micapor) şi-aş chema şi dulăii, şi i-aş însoţi 
până ce ajung departe, departe, de unde nu se mai află 
întoarcere ... Păcat să rătăcească drumurile şi să... 

— Şi... îi smulge din gură vorba Doradei Burebista, să nu 
cumva - mă tem - să rătăciţi voi drumul şi cărările cele 
drepte şi de cinste ale vieţii... 

— ...Că nu-i tare departe până la taberele şi aşezările lor, 
intră-n vorbă şi naivul Micapor, cel în a cărui plămădire nu se 
strecurase încă nici strop cât de vag de ceea ce retorii 
numesc perversitas, perversitas în a cărei farmacotomie intră 
şi ironia, şfichiul veninos. (Dar trebuie să completăm că, 
totuşi, ironia este o iscusită armă de luptă împotriva ticăloşiei 
şi-a nesimţirii.) 

— Au nasurile lungi, de vulpi, n-aţi băgat de seamă? Vor 
dibui ei cu adulmecare fină potecile care duc spre rosturile lor 
şi se vor descurca şi îndruma cu pricepere. Să-i lăsăm în plata 
lor. 

Regele devine dintr-odată grav, sumbru, preschimbat ca 
printr-o vrajă în vultur, întinde mâinile toată prin aer, mâinile 
se preschimbă-n aripi, apoi acele aripi se lasă să cadă de-a 
lungul trupului său statuar, după aceea le desface din nou, 
mai face cu ele un ocol prin aerul din jur, apoi le împreună, 

parcă foşnind uşor, peste piept. Zice: 

„Bravii mei soţi, a sosit timpul să trecem da faptele cele 
mari. Proba morţii şi-a bravurii aţi trecut-o cu toţii fără 
vătămare. Am privit îndelung şi cu adâncă cercetare, adânc 
după voi de pe stânca ce se cheamă Marea Caraulă, ca să 
văd ce se petrece cu voi; la fel a făcut - dar în felul său - şi 
marele nostru sfetnic departe văzător în vremi şi-n zodii, 
Deceneu, de pe cealaltă stâncă, Priveghiul Veşnic, dar 
niciunul dintre noi n-a putut desluşi cât de cât o vedenie 
măcar despre muncile voastre cele cu primejdie. 

Doresc să aflu desluşit, de la voi, totul. Spuneţi, cum s-au 
petrecut faptele. Duras, întreabă El, răsucindu-se uşor înspre 
acesta, spune, cum ai răpus cerbul?”. 

Duras, arătare zveltă, cu părul mai mult vâlvătaie decât 
păr peste o frunte lată, albă, cu irizări albastre, limpezi, 
frunte dintre acelea care nu cunosc nici şovăiala nici frica, 
dar nici nesăbuinţa, cu ochii de un albastru atâta de pur şi de 
strălucitor încât credeai că-l ţin deasupra pământului, într-o 
intenţie tainică de a-l sui la cer, cu mijlocul subţiratic dar 
înaintând cu pieptul înspre umeri într-o deschidere amplu 
triunghiulară pentru a face legătura cu superbu-i cap de zeu 
barbar, ramat de buclele bărbii ca de focuri vălurite, cu un 
gât numai muşchi şi artere atroce, toate acestea purtate pe 
nişte picioare parcă înaripate, de Hermes, începe a cuvânta, 
întâi dibuind cuvintele anevoie, apoi izbucnind în ceea ce 
astăzi se numesc rafale: 

— M-am suit în arin, arborele care umbreşte şi colorează 
atâta de ispititor apa râului de sub el, acolo unde pârâul face 
un ademenitor loc de odihnă pentru cerbi, un fel de bulboană 
liniştită care-i place mult cerbului - ştiu aceasta de la bunicul 
meu după mamă, Bucubala, şi unde-i place să vină să se 
adape după ce a fugărit cerboaica, şi să se ogoiască. E umbră 
şi e răcoare-balsam pentru trupul istovit de goană şi de alte 
cele... Şi a venit, cu răsuflet greu, şi şi-a adâncit botul în 
mrejele apei limpezi şi pustii la acea oră, tot pustie şi ea, şi-a 
pornit a înghiţi pierdut de plăcere, ca-ntr-o pierdere din 
împreunarea puterilor vieţii. Şi, când el gemea mai cu poftă, 

eu i-am sărit precum un ghepard în spinare. A ridicat nările-n 
aer şi-a slobozit geamăt mare din piept, a întunecime 
săgetată. Parcă la fel de tare mă durea şi pe mine durerea 
lui. Am lăcrimat în sinea mea, dar nu m-am lăsat biruit de 
simţămintele ce mă cuprinseseră faţă de amarnica lui stare. 
Apoi ne-am tot dus împreună. Eram una şi aceeaşi forţă, una 
şi aceeaşi viaţă, una şi aceeaşi moarte. Sărea, îndoind 
genunchii până sub burtă, cu atâta disperare, încât am crezut 
că va zbura şi că mă va trece dincolo, în cer. Dincolo de 
negură şi de vedenii. 

Apoi l-am apucat strâns de rămurişul coamelor, cam de pe 
la rădăcina lor, cu toată puterea muşchilor ce se zvârcoleau 
în mâinile mele ca nişte şerpi ai iadului, i-am frânt grumazul 
cu coame cu tot şi l-am prăvălit sub mine la pământ. Am tras 
jungherul de la şerpar şi l-am mântuit. Apoi l-am jupuit, 
mărturisesc drept, la lumina nu a zilei, ci a lacrimilor... Asta a 
fost. Aşa s-a petrecut, încheie Duras relatarea. 

— Dar tu, Badras, se răsuceşte înspre acesta cu august 
surâs Burebista, cum ai izbutit a răpune dihania aceasta 
zurlie de mistreţ? 

Badras, cel care pare turnat în bronz viu, într-atâta este de 
ars de soare, aproape pământiu la culoarea pielii - mai bine 
zis culoarea lutului decât a pământului - (cel cu faţa tăiată în 
colţuri lungi şi încadrată de revărsarea pletelor arămii şi 
aspre ca părul de la coamele cailor şi în continuu 
neastâmpăr, cu sprâncene nefiresc de lungi şi foarte drăceşte 
arcuite peste ochii cam lunguleţi şi de culoarea oţelului 
atunci când arde-n soare, pe cât de ademenitoare - pentru 
anumite fiinţe - pe atâta de tăioasă pentru alţii, cu pupilele 
negre aşezate mult peste mărgeaua teribilă, arzătoare ca un 
vârf de suliță, cu muşchii clădiţi peste dânsul cu atâta tărie, 
încât aveai nălucirea că dacă i-ai fi atins şi strâns în palme ar 
fi răsunat, într-atâta de metalomorfozată a fost carnea de pe 
el, cu buzele gurii tăioase, în arcade fin şi sever desenate, şi 
încordate, în aşa fel ca să se potrivească întocmai cu nările şi 
mai încordate, ca-n zăbale, ale nasului puţin cam lătăreţ şi 
osos, cu spetele late, cât poarta cetăţii, legănându-se el 

ameninţător din mersul picioarelor vag crăcănate, dar sigure 
pe dânsele şi dure ca nişte promontorii, cu pumnii mâinilor, 
atunci când îi strângea - şi-i strângea la dese răstimpuri din 
cauza unui anume neastâmpăr al firii - ca nişte adevărate 
ghioage, cu barbă deasă dar aspră, de ţap arămiu), şi-a 
alungit colţurile buzelor diavoleşti într-un fel de surâs numai 
al său, cu stranie chemare în el, şi a început a cuvânta: 

— A fost circ, măria-ta, mai ceva decât cel din pieţele 
romane: Au fulgerat în el, în ochii lui, ieşindu-i înainte, cu 
ţâşnire de săgeți. Cum ştiam că este prost din născare - şi 
este într-adevăr, a dovedit-o chiar şi-acum - s-a mâniat cu 
nesăbuinţă mare şi-a pornit-o puzderie spre mine. Ca bolidul 
venea, grohăind întunecat ca din fundul iadului, cu colții 
strălucitori ca nişte junghere gata gata să rupă şi să spintece. 

Eu stam bine proptit cu spatele de un gorun. Când să 
repeadă colţul-jungher în mine, m-am cârmit iute deoparte, 
aşa încât bietul mistreţ a izbit cu toată puterea mâniei, 
orbeşte, taman în trunchiul gorunului. Până să se 
dezmeticească l-am înjunghiat eu cu repeziciune şi-a căzut 
prăbuşit. Apoi l-am jupuit... după cum se vede. (Arată înspre 
pielea-trofeu din spate.) 

— Ştiu că te pricepi şi în a ademeni şi-a prinde lupi. Cum 
anume îi dibăceşti? mai face regele întrebare. 

— Asta treabă este ceva mai la îndemână, măria-ta. Mă 
strecor târâş, ca şarpele, din partea opusă bătăii vântului, ca 
să nu mă adulmece, până-n vârful măgurii unde ei prăznuiesc 
la lună, în cumetrie, cu cântece şi hăulituri prelungi. Săgetez 
de mai multe ori, năprasnic, într-unul din ei, de regulă în 
starostele lor, cel care stă în coadă, drept în mijlocul 
sindrofiei, ca un preot atunci când slujeşte unei taine, el fiind 
cel mai mare şi cu hongul sus sunător; din locurile săgetate 
începe a curge sângele şi, cum pe lupi îi impresionează mai 
tare vederea sângelui decât participarea la extaze lunare, se 
arată mult mai interesaţi de spectacolele sângeroase, decât 
de cele mistice - ca muţi dintre semenii noştri oamenii de 
altfel - ceilalţi lupi sar „ca lupii” asupra rănitului, îl smulg din 
el însuşi, din pielea-i de bulibaşă-prelat respectat şi adorat 

până atuncie, şi se pun pe devorate. Atunci eu trag cu 
grămada de săgeți în grămada de lupi ospătari - adică puşi 
pe ospăț - ei se învălmăşesc unul peste altul făcând prin aer 
figuri de dansatori, şi dansează astfel cu disperată voie bună 
- în care timp eu îi mântui până la unul. Apoi - treabă ceva 
mai grea şi mai plicticoasă - urmează belirea. 

Ultima dată, când am lichidat o asemenea sindrofie de 
casapi comitagii, unul, viclean din cale-afară şi cu un instinct 
de apărare personală excesiv de ager, bănuind el că s-ar 
putea întâmpla să fie astfel atacați, s-a cam ferit de grup 
dând târcoale mai pe de lături ceremoniei selenare, ţinându- 
se la distanţă, ca şi cum ar fi efectuat un act de vigilenţă, s-a 
ferit din raza săgeţilor mele şi-a supravieţuit masacrului. 
Apoi, în loc să se cuminţească, dimpotrivă, a purces a face 
mari pagube, pe furiş, asupra oilor, mai ales asupra mieilor 
viţeilor şi mânijilor, ca un fel de răzbunare. Intra chiar în 
curtea gospodarului atacând orătăniile, pe copii la nevoie, şi 
se încăiera cu câinele, de multe ori sugrumându-l. 

Până la urmă i-am venit de hac şi acestuia, într-o seară 
ploioasă, când l-am pândit şi l-am răpus cu ajutorul şi-al 
dulăului nostru, care înainte de a-l junghia eu, îl înşfăcase el, 
câinele, cu dinţii de la fudulii, după ce-l răsturnase cu labele- 
n sus. 

Dar, ce să vedeţi, când să-l jupoi, am dat ochii cu faţa lui 
de lup parşiv, şi, spre înfricoşarea mea, faţa aceea nu era de 
lup, ci aievea de om! 

La rostirea cuvântului „înfricoşare” tocmai de către Badras, 
toţi au ridicat a uimire hazlie din sprâncene. 

— Şi ce-ai de gând a face cu atâtea pieile lor?, adaugă 
întrebare Burebista. 

— Le-am predat pe toate baciului Scubras, cel cu mâini 
măiestre, să le argăsească şi să facă din ele balauri vuitori 
pentru stindardele oştilor noastre cele mari. 

— Bine, foarte bine, Badras al nostru cel vrednic şi la faptă 
şi la cuget. 

Dar tu, şiretule - cuvântul şiretule este rostit cu drag - al 
nostru Dăziu, tăinuitorule de gânduri, în măsură de-a 

înfricoşa până şi moartea cu străşnicia ferecată în care ştii să 
te retragi - şi cuvântul tăinuitorule este spus cu alint - ce i-ai 
făcut bietului urs? 

Dăziu, cel cu înfăţişare de tânăr rege grec, cu aerul acela 
de demnitate rafinată, hieratică aproape, înaltă, având toate 
părţile alcătuitoare ale arătării sale articulate într-o armonie 
desăvârşită, cu mersu-i aproape aerian, de parcă paşii săi ar 
cânta un cântec de o rară, discretă solemnitate, cei cu faţa 
albă de tot, misterios încadrată de pletele-i negre, cârlionţate 
şi de barba tot neagră-cărbune şi numai în inele evoluând 
spre gâtul alb, vânjos, cu ochii aceia pe cât de absenţi pe 
atâta de pătrunzători dincolo cu mult de straturile materiale 
ale lucrurilor, ochi de culoarea verdelui crud cu şirete adieri 
căprui, cu nasul drept ca la statuile lui Miron, cu nările 
adulmecând atente în mai multe părţi deodată, bine înălţat în 
boiu, dar fără să fie prea înalt - ca Duras de pildă - nici prea 
lat - ca Badras - pe cât de strâmt în mijloc pe atâta de bine 
legat în spate, necontenit învăluit într-un fel de surâs 
vesperal, surâs enigmatic, vrând parcă a spune: „nu sunt 
ceea ce vădesc a fi, ci ceea ce ascund“, surâs al insului 
deţinător, numai el, al unei meniri de peste fire, sau al unui 
dulce, de negrăit secret, Dăziu îşi desface acel surâs către ai 
săi, cuprinzându-i ca-ntr-o boare boreală, ca-ntr-o înserată 
arătare de nefireşti cozi de păun, şi vorbeşte: 

— A fost circ mai de şagă decât acela despre care a 
mărturisit Badras al nostru mai înainte... Am legat un biet 
ied, dintre cei mai guralivi, de trunchiul unui fag, în inima 
pădurii, aproape de bârlogul boierului ... La rădăcina fagului 
am săpat o groapă mare şi adâncă, din care să nu poată ieşi 
afară, aşa fel tocmită, iar peste groapă am potrivit găteje şi 
rămurişuri, ca să o ascundă vederii, multe. Am presărat de 
asemenea peste găteje şi peste crengi frunze uscate ca să 
ascund şi mai bine capcana. Apoi m-am pitit, nu departe, într- 
o hăţaie. 

Măratul de ied, cuprins de spaimă în acea singurătate de 
abis al codrului şi-n starea-n care se afla, cu totul de 
neînțeles pentru puţina lui minte de ieduţ, unde n-a purces a 

striga mai rău ca din gură de şarpe. De bună seamă, zicea el 
ceva despre mine pe limba sa... Şi striga necontenit cu frică 
şi deznădejde mare. Ursul a auzit... din cămările sale ţipetele 
iedului: Ohohoo! Şi-o fi zis el în sinea lui, ia te uită ce mai 
trufanda, şi s-a lins îndelung pe bot cu limbă mare dar şi cu o 
tot atât de mare prostie, şi-a pornit agale, mârâind de 
plăcere, către locul unde trebuia să aibă loc festinul. Carnea 
de ied, se ştie, este una dintre cele mai gustoase şi mai 
sănătoase, deoarece capra se hrăneşte numai cu frunză şi 
mugure, şi nu numai pentru urs. 

Mergea alene - mai că nu-şi trecea labele peste burtă - 
aidoma unui stareţ gurmand înspre trapeza cu bunătăţi după 
ce şi-a terminat oficierea misterului. ledul meu - mi se rupea 
inima de mila lui - când a văzut cum vine spre el uriaşa 
dihanie brună, a încetat de-a mai ţipa, tremurând tot de 
groază, scâncea doar şi-şi aştepta, cu resemnare - ca orice 
victimă înaintea morţii - sfârşitul. Ce altceva poţi face când te 
afli faţă-n faţă cu moartea, decât sau s-o priveşti cu sfidare 
sau să i te oferi cu resemnare amarnică? Dar... când să mai 
facă un pas, iar apoi să se ridice-n două labe, ca oamenii, ca 
să apuce mizilicul de pe trunchiul fagului, buf! cu arhontele 
urs în groapa pregătită de mine. ledul, sărmanul de el, 
închisese ochii, vorba ceea, ca-n faţa morţii, dar, auzind 
bufnitura, s-a trezit brusc din acea stare de transfigurare în 
care te aduce apropierea morţii, a clipit din ochişorii lui gălbui 
a nedumerire, iar când m-a zărit şi pe mine că ies din 
bârlogul meu şi cu zâmbet mare pe faţă, s-a dumerit deplin şi 
unde n-a început să chiuie de bucurie şi să bată din lăbuţele-i 
vioaie nevoie mare. Tot sălta de fericire, aşa legat cum era, şi 
tot izbea din lăbuţe, strâmbând din năsucul lui de viitor tap 
către mine a complicitate. 

Ortacii râd cu poftă, Burebista surâde doar mustăcind. 
Zice: Şi? ... 

Dăziu, după ce face să se stingă pe faţa lui îmbujorată acel 
zâmbet enigmatic: pudoare şi încrâncenare totodată, 
blândeţe, dar şi primejdie, mărinimie şi, în acelaşi timp, 
mânie, bună-cuviinţă, şi, în egală măsură, distanţă, reia calm; 

— Şi am tăbărât asupra lui cu ghioaga, iar după ce l-am 
adormit din loviturile ghioagei, am sărit peste el în groapă cu 
jungherul... A gemut din străfundurile alcătuirii sale de urs, a 
răsuflat a uşurare mare şi s-a săvârşit. Asta a fost. 

— Dar tu, fericitule al nostru vlăstar, întreabă din nou 
Burebişta adresându-se cu vădită grijă şi simpatie lui 
Micapor, ia povesteşte-ne cum s-a petrecut întâlnirea şi 
drăgostirea - aici regele strecoară o undă de şagă privind eu 
subînţelesuri spre Dorada, care-l primeşte cu ochii superb 
măriţi - cu năpârca? Plăcut foarte i-a fost sărutul tău? 

— Plăcut şi dulce din cale-afară, măria-ta, încât cred că s-a 
tămăduit pentru toată viaţa ei şi-a întregii sale seminţii, de 
această satanaelie de plăcută boală; sărutul. 

— Spune-ne, te rugăm, amănunţit cum s-a petrecut... 
iubirea. 

— Păi cum să fi fost... măria-ta ... Am apărut ca năluca 
deasupra stâncii peste care ea se foia lin, desfătându-şi la 
soare broditu-i trup de viperă. Şi se părea că sta să aţipească 
în moleşeală dulce, mădărită-n căldura soarelui care o 
învăluia - ezită a rosti cuvântul următor, dar până la urmă, 
roşindu-se, îl rosteşte - ca-n sărutul cel din zorii zilei. (Se 
pierde într-o stare de sfială şi jenă feciorelnică. Dorada îl 
apără cuprinzându-l foarte aproape de ea, ceilalţi se uită 
îngăduitori, dar şi cu o oareşcare complicitate la el, Burebista 
tace.) 

Aflându-mă înaintea ei, am şuierat subţire şi prelung ca- 
ntr-o pustietate o chemare depărtată, urmează a povesti 
Micapor. Ea a foit încet, fie a deranj, fie a ispita cine ştie cărei 
amintiri cu dulce nălucă-n ea. Am fluierat mai departe: „mai 
încet, tot mai încet. Ea a deschis ochii somnoroasă şi şi-a 
ascuţit auzul ca să desluşească ce anume se petrecea, care 
depărtare o chema. Apoi, zărind chipul unui om înaintea 
cehilor - adică al meu - s-a agitat brusc, ca o regină ofensată 
- ca o regină de albine -, a ridicat capul şi l-a repezit asupra 
obrazului meu, mişcându-şi limba afară precum o săgeată 
trisulcă de foc. Când să lovească însă peste faţa mea, am 
retezat-o scurt din muchia pălmii stângi drept în grumaz, iar 

ea, icnind subţire, şi-a înclinat veul frunţii înaintea buzelor 
mele, şi eu atunci, scurt, l-am sărutat. 

l-am dat drumul: Ea s-a asmuţit cu şi mai mare iritare ca să 
muşte din bărbia prea... A doua oară am croit-o fulgerat sub 
acelaşi grumaz, şi a doua oară dânsa s-a frânt din guşă 
oferindu-şi fruntea spre sărutare buzelor mele, mărturisesc, 
uscate de emoție. 

— Foarte plăcut, foarte plăcut, intervine a şagă, Badras. 

— „„„Fireşte, răspunde Micapor, şi continuă: a treia oară s-a 
ridicat nu din guşă, ci de-a dreptul în coadă, lansând un fel de 
şuier sfâşietor, a mare mânie, cu ameninţare - de parcă şi-ar 
fi chemat într-ajutor oastea iadului - şi s-a repezit, vărsând 
spume din gură şi din coadă - spumă deasă, gălbuie - de 
data aceasta asupra creştetului din capul meu. N-a apucat 
să-şi vâre dintele-n mine, căci iarăşi am retezat-o nălucitor 
din muchia pălmii, de data aceasta şi eu nervos, nerăbdător, 
reacţie la care marele preot şi cu ai săi care urmăreau lupta 
de după stâncă nu la mare distanţă, sub streaşina codrului, s- 
au arătat îngrijoraţi, ea din nou şi-a oferit - ce era să facă - 
spre sărutare Veul ei afurisit, iar eu am sărutat-o a treia oară 
plesnind din buze, a ciudă. 

Ortacii mei şi discipoli lui Deceneu au râs. Le-am auzit 
râsul, numai vedenia lui, a celui alb, a rămas de gheaţă, ba 
chiar niţel îngrijorată de ieşirile mele afară din rigorile regulei. 

Îmbufnată şi întărâtată peste orice măsură - numai otravă 
era toată - a făcut o întoarcere, cu ţâfnă, a dinapoiului către 
mine şi s-a dus - împroşcând din coadă un fel de terci gălbui 
- nălucindu-se în văgăunile stâncii, prin nişte crăpături dosite, 
mistuindii-se-n hades. Neofiţii din preajma lui Deceneu au 
slobozit strigăte de bucurie, sărind în sus şi bătând din palmi, 
numai el, magistrul n-a râs, ci a arătat spre mine semn din 
degetul arătător, a dojenire... 

— Vrednic eşti de-a-i urma înaltului nostru cititor în vremi 
şi zodii, harismatule, multiscusitule al nostru Micapor, îi dă 
răspuns Burebista. Apoi continuă pe altă idee: bine, foarte 
bine, bravii mei soţi, de cuget, simţire şi fapte. lată: tu, 
Duras, vei lua sub comanda ta oştirea călare, cea alcătuită 

din cai albi şi care se va numi „Călărimea cerbilor”. 

Tu, Badras, vei conduce pedestrimea tânără alcătuită din 
Apuli, Suci, Carpi şi din Burii mei, căci de la numele lor mi se 
trage numele, şi care se va numi „Oştirea lupilor şi-a 
mistreţilor”; dar să ai grijă să faci din lăcomia lupilor şi 
nesăbuinţa mistreţilor mari virtuţi şi fără de seamăn renume. 

Tăinuitorule, tu, Dăziu, tu vei strânge laolaltă pe toţi Dacii 
Mari de la miazănoapte, îi vei însoţi cu Geţii, cu odrişii din 
râpile stâncoase de la sud, îi vei spori cu scordişcii cei cât 
nişte zimbri de mari şi de furtunoşi, şi vei aţine cu acea oaste 
calea trecătorilor peste munţi, precum şi trecerea peste ape. 
Ca urşii şi zimbrii veţi sta acolo unde am poruncit, şi nu vă 
veţi clinti de-acolo decât numai la porunca mea. Oricare ar fi 
vrăjmaşul, să se izbească de tăria voastră mai dur decât de 
promontoriile romanilor, şi să se facă râpă şi pulbere. 
„Oştirea urşilor” să se cheme oştirea de sub porunca ta, şi-a 
„Zimbrilor”. 

Nu apucă a termina vorbirea regele, căci Micapor se arată, 
stând cuminte la locul său, tare mâhnit. Regele observă. Zice 
oftând a necaz: 

— Ce supărare ai, Micapor? Ce gânduri amare te muncesc? 

— Ai spus, Măria-Ta, despre scodrisci, că arată ca nişte 
zimbri, şi chiar aşa este, asemănă leit cu zimbrii, mai cu 
seamă la mutre: frunte, priviri şi nasuri. Desprinde-i, te 
rugăm, de sub porunca lui Dăziu, şi să facem din ei încă o 
călărime, neagră ori murgă, şi care să se cheme „Călărimea 
Zimbrilor”, care să stea sub porunca mea. 

— Micapor, dă răspuns Burebista cu faţa şi vocea elevate, 
tu eşti menit luminii şi nu luptelor. Altul este rostul tău. Marile 
tale războiri sunt acelea pe care va trebui să le porţi cu tine 
însuţi, pe acel câmp de luptă al marilor şi înfricoşatelor tăceri 
şi singurătăţi pe care nimeni nu le vede decât numai cel ce le 
încearcă, şi Zamolxe. Cu fiecare asemenea bătălie asupra ta 
însăţi câştigată înseamnă că ai cucerit o nouă treaptă pe 
scara care urcă în Lumină, precum şi o mai cuprinzătoare 
zare asupra înţelegerii şi cunoaşterii. Drumurile care ne 
aşteaptă pe noi ceştialalţi au trebuinţă de oameni duri, iuți şi 

aprigi, şi chiar vicleni, şi nu gingaşi, sfielnici, candizi şi deplin 
încrezători în semenii lor ... 

La auzul acestor cuvinte, mai ales cele de la urmă, Micapor 
a aplecat cu amărăciune capul şi şi-a şters cu mâneca tunicii 
nişte lacrimi, ca un copil căruia i se interzice să intre în joacă. 

— ŞI, totuşi, Măria-Ta, se roagă el cu mâneca peste ochi, 
faceţi şi-o călărime a zimbrilor şi... jur pe Zamolxe, că mă voi 
preschimba din tânărul sfios şi gingaş şi cuminte cum aţi zis, 
într-un adevărat zimbru furtunos. 

— Întocmai, întoarce vorbă Burebista: în zilele ce urmează 
vei căuta în poienile marilor dumbrăvi de la muntele Haţegus, 
zimbrul cel mare, cel alb ca neaua, îl vei vâna, îl vei înfrunta 
şi, dacă-l vei dovedi cu braţul şi iscusinţa ta de viteaz, sub 
mâna ta să stea oştirea călăreţilor-zimbri. 

Învăluit de-o mare lumină sufletească, Micapor priveşte 
spre Dorada, apoi zice către rege din toată fiinţa sa: 

— Va fi întocmai precum ai spus, Măria-ta! 

Dorada, fără a-şi da seama de primejdia în care se avântă 
Micapor, absorbită de gândurile proprii, rănită, se pare, în 
amorul ei pentru că n-a fost deloc luată-n seamă, sare 
burzuluită, cu ochii şipletele-n flăcări: 

— lar eu cine sunt aici? ... Nimeni? ... 

Micapor dă răspuns prompt la tresărirea indignată a 
Doradei: 

— Ei să-i dăm o oştire de melci... de melci călări, Măria-Ta! 
Nu-i va ajunge din urmă nici vântul, nici gândul. 

— la nu te ţine atâta de grozav, i-o retează Dorada, că... (îl 
caută în creştetul capului, printre valurile părului, a ghiduşie), 
uite, au şi-nceput a-i miji-n capul ăsta mintos corniţele de ... 
zimbru. 

Cei trei - râd; Burebista tace cu luare-aminte către cei care 
râd. 

— Tu, Dorada, zice Burebista, îndreptând privirea şi cuvânt 
către ea, ai să iei calul acela năzdrăvan din grajdurile mele, 
cel care a rodit în pântecele iepei cu chip de meduză, adusă 
de mine din câmpiile geților nemuritori, din sămânţa depusă- 
n trupul ei de un zmeu coborât din Cogainon, zmeu centaur, 

armăsarul cel cu aripi pe umeri, şi-ai să fii săgeata zburătoare 
care va face legătura nentreruptă dintre ostile mele şi 
câmpurile de bătaie. Dacă-ţi va ieşi în cale om bun ori 
vrăjmaş, celui bun îi vei da bineţe lăsându-l în voia lui, iar pe 
vrăjmaş, după ce-l vei descânta..., căci te pricepi de minune 
în această diavolească artă, aşa după cum am înţeles din 
povestea melcului acela..., vei zbura din calea lui săgetându-l 
în piept, prin răsucirea trupului tău de tânără amazoană 
călare, şi vrăjitoare, dându-l morții. 

lar dacă vor fi mai numeroşi, vei înfige adânc pintenii în 
pântecele calului, care va ţâşni în zbor şi va dispareânt r-o 
clipă în nouri. 

Săgeata-ştafetă trainică şi neîntreruptă dintre noi să fii! 

Nu termină bine vorba Burebista, căci se porneşte vuiet 
mare din fălcile înfricoşător desfăcute ale dragonilor steag 
care veghează pe stâncile cele mari, mai ales de pe cea care 
se înalţă drept înaintea lor, nu la mare depărtare, ridicându- 
se spre soare parcă aievea unui braţ uriaş, a ameninţare, de- 
a dreptul din trupul întunecimilor codrului. 

Cu toţii - Burebista mai puţin - rămân tăcuţi şi ascultă, 
cuprinşi de-o stranie înfiorare. 

Vuietul cuprinde, străbate în ecouri şi răscoleşte pădurile, 
coclaurii, toate tăcerile, toate depărtările şi cerul, care se 
tulbură şi el şi începe a tălăzui. 

Vuietele se izbesc de stânci, se întorc în ecouri repetate, se 
contopesc, se adună apoi într-un fel de stâlp sonor uriaş, şi 
năzuiesc, arzând parcă, într-o univocă vuire de proslăvire sus, 
parcă înaintea porţilor cetăţii celei din cleştare, din de 
dincolo, a lui Zamolxe. 

Tac cu toţii, uniţi şi îngemănaţi şi ei într-un alt fel de 
columnă sonoră, dar mută: - o singură forţă şi năzuinţă către 
înălţimi - şi ascultă, şi se ascultă. 

APARE DECENEU CU Al SĂI. SACRIFICAREA LUI 
MICAPOR 


Sub streaşina pădurii de dimprejur se năzăresc albe năluci 
mişcătoare. Nălucile înaintează lin, tăcute, aproape plutind 
deasupra ierbii, cu privirile pierdute-n nicăieri sau spre 
undeva anume unde numai, ele desluşesc şi văd aievea ceva 
„.„. lucruri şi semne pe care mulțimile oarbe nu le văd ori nu 
au îngăduinţa a le vedea. 

Erau, arătările acelea, egal de înalte toate, auster 
mlădioase şi veşmânttate-n cămăşi lungi, până la glezne, 
albe, din in ales, şi încinse la mijloc cu şnur, tot alb şi tot din 
in şi acesta, purtau coroniţe peste frunte din flori de 
albăstrele, iar în picioare, sandale uşoare din lemn de molid, 
legate-n barete din piele de căprioară şi, în continuare, cu 
nojiţe, tot din aceeaşi piele, şerpuind până sub genunchi. 

S-au desprins din intunecimea verde şi răcoroasă a 
codrului, au înaintat cât au înaintat, iar apoi; s-au desfăşurat, 
alcătuind unii dintre ei - căci aţi ghicit cine erau - un fel de 
grup compact cu suliţele strâns strânse-n mâini şi cu 
vârfurile-n sus, iar restul rânduindu-se mai la distanţă de 
primii, într-un fel de cerc rărit. S-au oprit din mişcare şi cei 
grupaţi în centru şi cei aranjaţi în cerc de jur-împrejurul lor. 
Regele surâde înalt, ceilalţi cinci de lângă el se minunează, 
tot înalt, dar se şi înfioară... Pe creastă sttâncii ce se ridică 
de-a dreptul din genunea codrului ca un înfricoşător semn de 
piatră, piatră-strigăt către cer, mut, apare ca zămislit prin 
farmec din văzduhuri, alb, înalt, mult mai înalt decât cei 
rânduiţi jos, într-o hieratică tăcere, marele preot al Daciei, 
Deceneu, chiar sub stindardul-balaur care urlă întruna, până 
departe foarte, deavălmăşindu-şi urletul cu al celorlalte toate 
care vuiesc de peste tot, răguşite. 

Cei cinci, răsucesc gâturile încet spre acel loc al arătării şi 
privesc, cuprinşi de răcori. Sunt palizi, vădit înfioraţi. 

Burebista însă pare mai puţin, dacă nu deloc, înfiorat de alba 
vedenie. 

Vedenia coboară lin, abia atingând pământul cu tălpile, iar 
în ăst timp, celelalte vedenii albe, alcătuite-n cerc sau 
grupate stog în centrul cercului, murmură stins ceva ca un 
cântec foarte misterios, în care bucuria nunţii îndelung 
aşteptate se contopeşte parcă în albul morţii care aşteaptă. 

Departevăzătorul se opreşte. Acum se vede limpede că 
este mai înalt decât toţi ceilalţi, poartă aceeaşi cămaşă din in 
ales, tors şi cusut de mâini neprihănite, şi cu mijlocul 
subţiratec strâns bine într-un fel de brâu de culoare galbenă. 
Peste fruntea-i înaltă, pleşuvită şi lucioasă ca de porțelan, cu 
stranii palori pâlpâind ca un fel de nimb în jurul ei, poartă şi el 
cunună, dar nu de albăstrele, ci din flori galbene, presărate 
ici colo cu argintii, de colţ. 

Cântecul tinerilor neofiţi - amuţeşte, preluat parcă şi - topit 
în adâncuriile codrilor de către marginile lor mişcătoare. 
Tăcere albă s-a lăsat apoi peste toate... 

Deceneu învăluie pe rând cu privirea ochilor săi prelungi, 
crepusculari, în a căror cuprindere albul arctic străjuieşte 
nişte încercuiri de un albastru glacial, pur, pe cei cinci, apoi, 
oprindu-se în faţa lui Burebista, cuvântează limpede, rar şi 
înalt, ca-ntr-o bazilică fără de margini, înăuntrul căreia 
mulţimea nesfârşită a brazilor ţine loc de cavaleri falnici în 
smerenia lor, opriţi într-o uimită aşteptare, florile poienii ţin 
loc de lumini şi făclii, iar bolta albastră, cu albe mişcări de 
nouri-, parcă pictaţi, şi cu soarele - uriaş oandelabru în 
crucea ei, atârnând peste capetele oceanului enoriaş, 
închipuind catapeteasma: 

— i-am cetit şi ţi-am auzit, rege Burebilsta, gândurile 
toate... Drepte şi măreţe gânduri. Din împlinirea lor se va 
naşte - o mare, frumoasă şi perenă statornicie a noastră. Ai 
strâns laolaltă, fulgerător, sub un singur sceptru, toate 
triburile din provincia Transcodrinia şi o bună parte din cele 
din Geţia şi din ţinutul Tiras. Acum desluşesc cu mândrie în 
mintea şi inima ta temerară cum că plănuieşti să strângi la 
sânul Daciei, întreagă seminţia daco-getică de pe oriunde ar 

fi ea răzleţită prin Evropa: din miază-nopţile neguroase - 
până-n vijelioasa Machidonie a fratelui tău întru geniu şi etnie 
- dar nu şi întru ideal - căci el a făcut războaie de mare poet 
şi cuceritor, nu de aducere la împlinire a ceea ce se cere de 
la sine de-a fi împlinit, el fiind fulgerul îndreptat împotriva 
satrapiei, iar tu uriaşul magnetism al seminţiei tale - cu 
acelaşifoc vuitor în sâng-ele lui ca şi tine..., peste Tracia 
celuilalt frate al tău, teribilul braţ, cum nu va mai vedea altul 
ca el soarele pe acest pământ, al gladiatorilor, ai dreptăţii 
împotriva domniei tiranice, Spartacul ... de la câmpiile 
apusului până la cele ale răsăritului ... 

Vei afla însă de la noi şi vei şti că nimic din ceea ce avem şi 
nimic din ceea ce vom mai dobândi, pe drept, nu vine de la 
noi, din vrednicia noastră numai - vrednicia însăşi este un dar 
şi un har -, ci de la Zamolxe, marea putere din Cogaionon. El 
este creatorul şi mânuitorul a toate câte sunt, şi trăieşte, şi 
lucrează în două ipostazii, în două persoane, ca să zicem aşa 
ca oamenii; deci Zamolxe este doi în aceeaşi fiinţă: unul care 
sălăşluieşte în lumea de dincolo de ceruri şi dirijează lumea 
aştrilor, arătându-se uneori şi dinicoale de aştri, în nourii 
furtunii ascuns şi-n pânzele ninsorii, şi pe cea a sufletelor, iar 
altul sălăşluieşte în cămările pământului, adânc în el - 
aceasta este fiinţa tectonică a aceluiaşi Zamolxe - şi de-aeolo 
dă naştere vieţii de pe pămârut, mână apele, aşază 
zăcămintele şi face să răsară în lumină toate formele de 
vieţuire câte sunt în lumea vegetală, animală sau 
subpământeană. Două principii sunt îngemănate creator în 
fiinţa sa: cel celest şi cel teluric, htonic. 

Deci, tot ce avem şi vom mai avea, de la El vine. A noastră 
este numai dăruirea de noi înşine, vitejia şi mărinimia, 
bunătatea şi înţelegerea: ofrande aduse pentru a ne face 
vrednici de-a primi ceea ce El ne dă. 

Lumea nu este nici pomană, nici întâmplare oarecare. 
Lumea nu este o vomitaţie oarbă a mişcării materiei in 
aeternum aşa cum crede un filosof grec nebulos şi 
fantasmagoric, Heraclit, ci creaţia unui geniu care stă în şi 
deasupra ei totodată. Deci viaţa este ceva ce trebuie luat 

foarte cu atenţie în preţuire. O preţuieşti, vei fi prețuit, o 
dispreţuieşti, vei fi disprețuit; o degradezi vei fi degradat, o 
respecţi vei fi răsplătit; o brutalizezi vei fi mai de vreme ori 
mai târziu aspru pedepsit. Acestea toate să le ştiţi şi să luaţi 
seama la ele pururea şi pretutindeni unde vă veţi afla. 

Tot ce ni se întâmplă în viaţă - sau mai bine zis în vieţile pe 
care ni-i dat să le trăim - ne vine fie din iubire, din respect, 
din voie bună, din gratitudine, fie din mânie, amărăciune, 
jignire, indignarea ori, trebuinţa de-a pedepsi a acelor genii 
ascunse care creează şi cârmuiesc. 

Oricât de puternic ar fi pumnul tău, oricât de înalt braţul 
tău regesc, oricât de temerară inima ta, oricât de înţeleaptă 
mintea ta, oricât de cumplită şi neînduplecată puterea voinţei 
tale, nimic n-ar preţui ele pentru noi, nimic nu ne-ar da ele 
nouă, dacă prin ele n-ar lucra mâna, braţul, inima, cugetul, 
voia bună şi mărinimia lui Zamolxe - Biens, şi n-ar gândi şi n- 
ar hotărî mintea lui cea dinlăuntrul şi de peste toate. Răul 
care ne tulbură şi ne amărăşte într-atâta nu e altceva decât 
condiţia binelui, fără de care binele n-ar avea rațiune de-a 
exista; existenţa răului este hrana mirifică a virtuţilor. 

Dacă răul n-ar exista, virtuțile şi-ar pierde obiectul asupra 
căruia să se afirme. Răul adevărat, răul-răurilor este 
renunţarea de-a lupta împotriva lui, iar renunţarea la 
afirmarea virtuţilor înseamnă abolirea, nimicirea lor, iar 
atuncea răul devine divinitate, iar omul o deriziune şi-o 
măturătură. Cu cât răul e mai rău, cu atât virtutea va trebui 
să fie mai înaltă, mai vrednică de numele său şi de darul care 
de la Zamolxe vine. 

Aşadar, Virtuţile tale toate nu sunt ale tale, adică de la 
tine, ci date ţie pentru a împlini un ideal, de la geniul 
protector al acestui pământ al Daciei. 

Să luăm aminte, deci, şi să nu alunecăm căzând în 
greşeala de moarte a nesocotinţii acestor adevăruri: că nimic 
nu se primeşte pe nimic, darul se dă pentru a fi dăruit la 
rându-i; nimic nu e al nostru cu adevărat, decât în măsura în 
care-l merităm de a-l avea. Nimicul se plăteşte cu nimic, iar 
pomana nu-i un dar, ci o ruşine; nu e favoare de la zei, ci 

cădere şi mizerie, căderea şi mizeria aceluia care a ieşit în 
afara cercurilor universalei armonii şi solidarităţi întru 
menţinerea eugeniei acelei armonii. 

Pentru tot ceea ce ai primit de la zeu până acuma, ca şi 
pentru ceea ce năzuieşti a mai primii, va trebui să dai la 
rândul tău - adică la rându-ne - cu egală mărinimie şi curăţie 
sufletească. 

Ai unit triburile din Transcodrina, Geţia şi Tiras într-un 
singur trunchi viguros, călcând în picioare pe toţi aceia oare 
au cutezat a se împotrivi. Crezi, oare, că la picioarele tale i-ai 
doborât?... Nuu! La picioarele aceluia care a voit şi ţi-a 
poruncit să faci această unire au îngenuncheat sfruntaţii, căci 
prin voinţa ta lucra voinţa Lui. Acuma pândeşti cu nerăbdare 
clipa când să zbori în cele patru puncte cardinale ale marei 
noastre seminţii, pentru a o aduna pe toată sub acelaşi 
acoperământ  şi-acelaşi sceptru. Află că în această 
cutezătoare voinţă a ta lucrează voia lui Zamolxe-Biens, 
părintele protector al seminţiilor toate câte sunt, pe când tu 
eşti braţul lui. 

Pentru a împlini acest măreț şi firesc lucru, va trebui să 
înfrunţi promonitoriile romane, cele rânduite pe coasta 
Pontului Euxin, cetăţire dinspre noi. Va trebui iarăşi, atunci 
când vei începe lupta, să înfrunţi aceleaşi ziduri şi 
promontorii în mişcare, adică legiunile Romei. Cu cât îţi va fi 
mai greu de a le înfrânge, cu atât mai frumoasă şi mai curată 
va trebui să fie jertfa către El şi darul Lui. Nu trebuie să 
dăruieşti orice şi oricum... şi nici, mai ales, pe oricine. 
Dărnicia marelui nostru zeu va fi cu atât mai mărinimoasă şi 
mai de preţ, cu cât prima noastră danie, cea de 
preîntâmpinare a darului, va fi mai curată şi mai frumoasă... 
şi mai dureroasă. 

Zeul nu cunoaşte prihana, de aceea pofteşte lucruri ale 
neprihanei. Numai oamenii, în nesăbuinţa lor, au căzut din 
starea de graţie în cea a dizgraţiei! 

Cu cât jertfa noastră va fi făcută mai din adâncul curăţiei, 
din cerurile încă albe ale inimii, din arderile încă fără scrum 
ale iubirii, cu atât dărnicia celui de deasupra noastră va fi mai 

luminătoare departe şi mai mănoasă. 

Toţi cinci îl ascultă uimiţi şi cu mare luare aminte, numai 
Burebista pare mai puţin uimit, ca unul care a mai auzit acele 
vorbe, sau ca unul oare nu are voie a se minuna copilăreşte. 

Marele solomonar face un răgaz în vorbirea lui, ridică ochii 
albaştri spre albastrul încins de soare al amiezii, apoi 
îndreaptă un surâs săgetător de senin asupra lui Micapor. 
Zice: 

— Cel mai curat, mai frumos, mai iubit şi mai bun de dăruit 
la acest ceas al nostru, la această hotărâtoare cumpănă 
este..., şi îşi aşază palmă albă, ou degetele resfirate magic, 
peste pletele lui Miicapor. 

Acesta tresare uşor, ezită, un tremur îi cutreieră lin 
întreagă fiinţa şi dă să scape de sub mâna oblăduitoare a 
albei fantasme, dar lent, îşi revine ca la o chemare căreia nu-i 
poate rezista, păleşte şi se resemnează, privind, totuşi, 
implorator, când spre Burebista, când spre Dorada, când 
înspre ceilalţi trei, care tac. 

Dorada, după ce - s-a întunecat toată la auzul cuvintelor 
rostite de marele preot - înțelegând ea foarte bine unde 
anume băteau, s-a simţit cuprinsă dintr-odată de furtună ca 
marea, şi din mare răscolită s-a preschimbat, iarăşi dintr- 
odată, într-o înfricoşată flacără năzuind cu strigăt mare către 
cer: „Nuuu! Nuuu!” 

Strigătul gemut către cer al Doradei a cuprins într-însul, 
arzându-l şi preschimbându-l în scrum, textul rostit în 
continuare de către albul sacerdot oare a replicat: 

— Totul este rânduit, zice, şi face un semn enigmatic către 
tinerii neofiţi grupaţi stog şi cei desfăşuraţi în cerc. 

— lată, continuă Deceneu, suliţaşii şi arcaşii pe care i-am 
ţinut în curăţie desăvârşită timp de una rotire a lunii pe cer şi 
i-am primenit îmbrăcându-i în albe straie de in spălate-n ape 
de izvor şi zvântate la vânturile de pe culmi, aşteaptă 
îndeplinirea înaltei datorii. 

Face alt semn către tinerii în alb, iar aceştia, la semnul 
primit, pornesc tăcuţi, în acelaşi pas lin spre poalele stâncii 
înfricoşate. Acolo, unii se strâng stog, înfig şi mai zdravăn 

suliţele-n pământ, cu vârfuriile-n sus, ceilalţi se rânduiesc în 
cerc şi ridică-n văzduhuri arcurile... Marele preot atunci s-a 
îndreptat spre Micapor, adresându-i acestuia nu cuvânt, ci 
gestul ferm de a-l urma. 

— Nuuu! a urlat şi mai cu sfâşiere, cu mai neagră durere 
acum Dorada, târându-se în genunchi şi implorând - dar în 
pustiu - clemenţă, îndurare, când spre preot, când spre 
picioarele regelui, când spre Duras, Badras şi Diaziu, acesta 
din urmă dovedindu-se mai slab de suflet căci i s-au arătat în 
colţurile ochilor mărgele lucitoare, şi-a mângâiat-o lin peste 
păr... 

Deceneu ţine stăruitor ochii asupra lui Micapor - pe Dorada 
nici nu o bagă-n seamă - şi îi surâde misterios înfricoşându-l. 
Micapor nu ştie ce să creadă la început: Se uită la rege, la 
Dorada, la ceilalţi trei, aşteptând parcă gest de împotrivire la 
semnul preotului, iarăşi priveşte spre Dorada, care cu ochii 
încinşi şi şiroind în lacrimi urlă necontenit.: „Nuuu! Nuuu! se 
zbuciumă, geme, suspină din străfund şi se agaţă de el cu 
deznădejde vană, căci Deceneu îl smulge lin pe Micapor din 
încleştarea braţelor ei - regele face împlătoşat într-un fel de 
înţeleaptă învârtoşare a inimii - îi surâde hipnotic, de data 
aceasta de foarte de aproape, ochi în ochi, şi-i face semn să-l 
urmeze. 

Palid, şovăind, speriat la început, Micapor acum se 
dumireşte că nu este scăpare şi se supune voinţei albe. Frica 
de până atunci se preschimbă lent într-un fel de resemnare 
îndurerată, apoi trece dincolo şi de resemnare, într-un fel de 
mândrie sfidătoare. 

Inainte de-a porni după preot la gestul acestuia, s-a mai 
uitat odată la Dorada, care a rămas cu ochii a groază dilataţi 
asupra lui. El îi zâmbeşte nefiresc de duios, străbătut ca de-o 
aripă de vânt rece de dorul de ea. Patul lor nupţial va fi 
stânca aceea oribilă. O altă cămaşă şi mai aibă decât cea de 
in de pe trupul său cel fără de pată se arată acum 
îmbrăcându-l: jalea celui fără de nicio scăpare, deznădejdea 
pură, candida accepţiune. Inainte de-a porni, face un ultim 
gest: pune mâna pe umerii ei... Ea se cutremură toată. 

Surâsul lui - ultimul - la început podidit de licăriri, se 
preschimbă într-o stare de beatitudine. In faţa morții, 
voluptatea devine stare paradisiacă. 

Dorada îl cuprinde, cu ultimă disperare şi dorinţă, parcă nu 
în braţe, ei în întreg trupul ei năpădit de plângeri, şi geme cu 
rupere grea, pentru ultima oară: „Nuuuuuu!” 

— Nuuuuuu! au răspuns ecourile, de pretutindeni, mai ales 
acela care veneau direct din peretele stâncii sacrificiilor, cu 
stindardul-lup urlând răguşit deasupra ei. Urletele acelea s-au 
adunat laolaltă cu vuietele ecourilor, cu „nuuu-rile” acelea 
venind din toate părţile, într-un singur vuiet în formă de 
piramidă sonoră, s-au ridicat spre cer, l-au despicat în două, 
din acea desfacere în două a cerului s-a arătat o zare albă de 
tot, nefiresc de albă, dincolo de el, şi, din zarea aceea a 
nefirii, s-a desprins un nour negru, nourul apoi, mişcându-se, 
a luat forma unui vultur uriaş, care a pornit a face ocoluri, 
răcnind la răstimpuri, peste păduri, peste cataracte, peste 
prăpăstii şi genuni, pesite ape, apoi peste grupul de oameni 
din mijlocul poienii, şi s-a oprit, aşezându-şi pentru câteva 
clipe umbra-i imensă peste statura lui Burebista care tăcea 
ca de piatră. Apoi vulturul acela mare s-a răsucit cu pliscul în 
sus, a răcnit din nou puternic, despicând din nou văzduhurile 
în două abisale clinuri, din nou s-a arătat acea zare nefiresc 
de albă dincolo de văzduhurile desfăcute-n două, şi a zburat 
ca o întunecată, gigantică săgeată, pierzându-se acolo, în 
acea zare alburie a nefirii în care s-a mistuit, iar cele două 
clinuri ale văzduhurilor despicate s-au strâns din nou laolaltă, 
omogen. 

Micapor porneşte supus ca un miel mănar după cel care 
tace şi înaintează spre creasta stâncii de pe care va fi 
sacrificat, iar în vremea aste, Dorada, scâncind înăbuşit, 
aproape şi ea resemnată, cu glasul stins, umilă, se aruncă pe 
rând la picioarele lui Burebista, ale lui Duras, ale lui Badras, 
stăruind mai mult la acelea ale lui Dăziu, cel cu surâsui acela 
enigmatic, în care au licărit mărgele de rouă. 

— Nuuu! Nuuu! mai mult îngăimând şi suspinând de data 
aceasta decât strigând. 

— Acesit nu al tău, strigăt al intonericului, răspunde din 
mers albul eleusin, ar trebui să fie un da al luminilor... şi-şi 
continuă drumul cu Micapor după dânsul. Urcă peste funesta 
stâncă amândoi şi din ce în ce mai mult plutind decât 
călcând.  Urletele  stindardului-lup devin parcă mai 
puternice, ca şi cum ar da un anume, misterios semnal. 
Micapor nu mai priveşte înapoi, ci-l urmează pe vrăjitor, 
pierdut, ca-ntr-o hipnoză. 

Rămasă singură de tot, Dorada nici măcar nu se mai uită 
spre nimeni, ci stă ghemuită, scâncind stins din când în când, 
cu suspine. Ceilalţi patru tac şi aşteaptă. Stogul de suliţaşi de 
la poalele înfricoşatei, stânci foiesc între dânşii, apoi împlântă 
puternic coada suliţelor în pământ, aşijderea şi cei rânduiţi 
circular, îşi încearcă arcurile. Apoi, toţi, cu feţele ridicate spre 
cer aşteaptă încordaţi. 

Deceneu şi Micapor au atins creasta stâncii. Balaurul-steag 
şi-a surdinizat urletul, apoi a amuţit de tot, cu, gura sa de 
dragon fioros căscată-n văzduhuri. Se arătau dinţii aprigi 
îimplântaţi în nişte maxilare feroce. 

Preotul îl dezbracă încet pe Micapor de tunică şi-l lasă 
numai în cămaşa albă de in. Braţele albe ale preotului care 
ies afară din mânecile cămeşii sunt din cale-afară de lungi şi 
de tăcute. Apoi se face linişte deplină, până şi-n frunzarele 
codrului dimprejur. Tânărul, la un alt semn al marelui oficiant, 
ridică spre ceruri faţa-i transfigurată, albă ca de var - e uşor 
palid peste albul de var şi pare cuprins de-o înfrigurare 
ciudată - ridică apoi încet şi braţele, şi se aruncă-n aerul din 
abisul de sub stâncă, zburând şi săgetând cu un strigăt 
sfâşietor văzduhurile şi pădurea, până ce cade-n vârful 
suliţelor din mâinile neofiţilor. 

Strigătul s-a stins, câştigând şi, totodată, pierzând din 
intensitate, înainte de a atinge vârful suliţelor, deoarece, în 
timp ce cădea zburând, arcaşii cei rânduiţi în cerc l-au 
săgetat toţi deodată, aşa că, atunci când a căzut peste suliţi 
poate că era deja mort, căci el trebuia să moară oricum, de 
aceea se luau măsuri suplimentare, ca nu cumva jertfa să 
dea greş şi să nu fie primită. 

Odată stins strigătul lui Micapor, alte strigăte au ţâşnit, din 
piepturile neofiţilor de data aceasta de bucurie mare că 
Zamolxe este fericit. Pe vârful stâncii, sub steagul-dragon, 
care parcă râde, nu rânjeşte, preotul alb nu mai arăta a ins 
omenesc ci a surâs îmbrăcând formă omenească, căci era tot 
numai un surâs de fericire. Regele a aplecat capul a nu se 
putea înţelege ce anume stare de spirit, ceilalţi trei au 
respirat uşuraţi: - bine că s-a terminat - Dăziu oftând discret 
în sinea lui, iar Dorada încolăcită-n ea însăşi ca un şarpe - 
durere mută, ajunsă dincolo de orice rostire - tăcea 
Sufletul ei era o văgăună neagră. 

Strigătul sacrificatului, mistuit în strigătele neofiţilor a luat 
chip, iarăşi, de uriaşă săgeată sonoră care a despicat 
văzduhurile în două prăpăstii, şi iarăşi s-a arătat vederii acea 
zare nelumească, alburie, din adâncul căreia, iarăşi, s-a 
desprins un nour care s-a preschimbat, mişcându-se, în 
vuitor, vulturul acela a început a face rotiri largi sub soare, 
apoi iarăşi s-a oprit runic pentru câteva clipe aşezându-şi 
umbra peste statura magnifică, magnific reculeasă a lui 
Burebista. Şi iarăşi a săgetat drept în sus mistuindu-se în 
acea zare alburie de dincolo de cele două prăpăstii ale 
văzduhurilor, după care cerul şi-a revenit la starea lui de 
albastru omogen. 

Tinerii neofiţi aduc pe suliţi în mijlocul poienii trupul lui 
Micapor, împlântă suliţile cu vârfurile de data aceasta în 
pământ, roiesc şi adună, şi aduc trunchiuri de brad şi alte 
feluri de lemne pentru foc, ridică un fel de rug mare, îl aprind, 
bolboroselile flăcărilor întunecate şi îmbălsămate-n mireasmă 
de răşini se îmbină cu îngânările unui fel de cântec tenebros 
ce ieşea din gura tinerilor, dar şi din aceea a preotului alb, 
care coborâse de pe creasta stâncii, iarăşi au ridicat în vârful 
suliţelor trupul mort al lui Miicapor bolborosind cântecul acela 
- un fel de pean barbar - şi l-au purtat până la marele rug în 
flăcări fumegoase, l-au aplecat şi l-au aşezat în mijlocul lor, 
spre ardere. Şi, după nu mult timp, trupul fără de prihană, 
dar şi fără de viaţă al lui Micapor s-a prefăcut în cenuşă şi 
funigei. Dorada, ghemuită-n durerea ei mută simţea ca şi 

cum acea ardere a trupului mort al lui Micapor în trupul ei s- 
ar fi petrecut şi nu în limbile de foc ale rugului. Mai geme 
doar atâta: „Vai mie!” şi iarăşi se scufundă-n văgăunile negre 
din fiinţa ei singură, pustie. 

Nu s-au potolit bine flăcările care l-au mistuit pe Micapor, 
nici n-au apucat a termina de cântat tinerii albi împreună cu 
preotul alb, că de peste tot, stindardele-lupi au pornit a mugi 
umplând văzduhurile toate de răscolire şi tumult. Şi urlau pe 
felurite şi mulţimi de răgete, încât s-a cutremurat pământul 
cu pădurile şi apele toate, tălăzuind a ceas rău şi-a- 
nfricoşare. Prăpăstiile s-au întunecat la faţă. Din această 
răvăşire a stărilor din natură se desprinde într-o clipă o 
nălucă. Aceasta ţâşneşte din pădure, aleargă şi se opreşte 
drept înaintea regelui şi-a preotului şi gâfâie abia trăgându-şi 
răsuflarea. Este un om al pământului; împreună mâinile la 
piept, apleacă - frânge aproape - capul gol cu pletele lungi, 
ude şi răvăşite, de comat, înaintea celor doi şi zice, gemâna: 

— Rege al nostru şi părinte al Daciei, satele şi cătunele 
noastre au fost atacate cu foc mare şi ard până la cer. 
Oamenii fug îngroziţi şi se strecoară ca şerpii în văgăunii. Cei 
neputincioşi sunt călcaţi sub copitele cailor ori răpuşi din 
săbii. Unii din năvălitori poartă-n vârful săbiilor şi-al suliţelor 
trupuri de copii care se zbat încă. Femeile ţipă disperate cu 
pruncii atârnând de ele. Soții lor zadarnic încearcă a se 
opune, căci sunt sfârtecaţi, iar dânsele atunci ţipă şi mai tare 
dimpreună cu copiii, care le sunt tăiaţi şi azvârliţi în toate 
laturile în bucăţi, iar mamele lor sunt târâte de vrăjmaş după 
dânsul de pletele părului... Cotropitorii răcnesc precum 
fiarele turbate, beţi de bucuria biruinţii asupra unor necăjiţi, 
şi împroaşcă sudălmi cumplite asupra bietelor femei care 
cutează a se împotrivi. Unele sunt fioros necinstite, în chiote 
diavoleşti şi-n faţa bărbaţilor şi-a pruncilor care se tânguiesc 
acoperindu-şi ochii cu pălmile ca să nu vază ce se petrece. 
De aceea urlă fără contenire dragonii Daciei de pe toate 
crestele. Scapă-ne, Măria-Ta, a mai apucat să îngaime omul 
pământului, apoi s-a prăvălit şi şi-a dat duhul. 

— „Blestemul! Blestemul cel mare!” ţâşneşte din bezna 

grea în care stătea ghemuită Dorada, strigând. Ochii ei par a 
fi două vetre aprinse în fundul unei tenebre. 

Scrâşnind cu aprindere întunecată, Burebista detună 
apăsând puternic pe litera u: 

— Duras! 

— Poruncă, Măria-Ta! aruncă răspuns Duras din toată fiinţa 
sa, încremenind cu faţa spre rege şi aţintind aprig privirea 
asupra-i. 

— Vei trăsni grabnic dinspre miazăzi, pe Alutus şi apoi pe 
Marisia. Nu vei face ostateci. Nu avem timp. Ridică ochii spre 
cer, stă puţin cu ei fixaţi acolo undeva, apoi scrâşneşte 
cuvânt de groază: Pe Zamolxe! Nici pulbere nu va rămâne din 
ăi! 

Duras se răsuceşte fulgerător şi dispare înghiţindu-l 
pădurile. 

Burebista se îndreaptă către cealaltă căpetenie şi strigă 
apăsând lung şi dur peste litera a; 

— Bădrăs! 

— Aici, Măria-Ta, răspunde în poziţie împietrită, Badras. 

— Vei izbi dinspre miazănoapte, de-a lungul Samusei şi-a 
Cerusiilor făcând legătura cu celelalte fronturi care vor 
înainta dinspre miazăzi. Ca lupii să sfâşie lupii tăi şi ca 
mistreţii să intre-n ei cu jungherele. Fără nicio cruţare. Nu vei 
face nici tu ostateci! Badras se răsuceşte şi el, cu mâna pe 
jungher, şi se avântă din loc nălucindu-se. 

— Daziu! strigă regele către al treilea oştean, iarăşi cu 
apăsare peste litera a: 

— Ascult, Măria-Ta, răspunde Dăziu stând drept şi cu 
acelaşi surâs enigmatic pe faţă, singurul senin în acele clipe, 
căci însuşi Deceneu părea tulburat foarte. Privindu-l pe Dăziu 
parcă şi chipul lui Burebista s-a înseninat oarecum, ieşind la 
lumină din negura care-l acoperea. 

— Vei lovi cu puhoaiele de zimbri şi prăvălirile de urşi, 
căzându-le în spate. Vei şti tu cum să te strecori neobservat. 
Precum muntele să te surpi asupră-le şi ca uraganul să 
nimiceşti tot vrăjmaşul în calea ta. Eu voi fi prezent 
pretutindenea. Îşi întoarce lin capul către Dorada, cu înţeles. 

Dorada stă încolăcită-n ea însăşi şi mai ziscânceşte la 
răstimpuri. Totuşi i-a simţit mişcarea - poate că şi gândul şi s- 
a liniştit deodată. Burebista zice mai departe către Dăziu: 
nălucile albe ale călărimii mele vor zbura de la un capăt la 
altul al vijeliei. In toată clipa voi fi alături de voi. Ne întâlnim 
la munţii cei mari de la Alpi. Acolo le vom face numărătoarea 
înainte de a-i înghesui în trecătorile prăpastiei, încheie 
apăsat, scrâşnit. 

— Poate că era mai înţelept, îndrăzneşte a adăuga vorbă 
Dăziu, să nu le fi dat drumul la... 

— Cu zâmbetul tău enigmatic vezi pe cercuri largi, dar nu 
şi ascuţit, Dăziu. Mai ai de învăţat încă multe până să ajungi 
să înţelegi. 

— Dar cu cei statorniciţi în cetatea Tomisia de pe ţărmul 
mării noastre, ce facem, Măria Ta? 

— Nu le purta de grijă, Dăziu, le vine şi lor rândul. Singuri 
s-au îmbrăcat în cămaşa morţii. 

Dăziu îl acoperă pe craiul său în vraja plină de iubire, 
admiraţie şi ascultare a ochilor săi, cârmeşte din trupul său 
suplu şi se năluceşte şi el în pustia pădurii. 

— Slăvite al nostru întru veghe înţeleaptă, Deceneu, vei 
păzi rânduielile palatului şi-ale ţării până la întoarcerea 
noastră. Ne bizuim pe iscusinţa luminăţiei tale întru toate. 
Apoi vocea lui devine tunet: „Să urle dragonii toţi peste întreg 
pământul Daciei noastre! Peste toate măgurile, peste toate 
piscurile şi la toate vămile ... Să se aprindă focurile cele mari 
de semnale şi legătură între oşti pretutindeni. E ceasul cel 
înalt al limpezirii neamului şi ţării... Sunaţi din buciumele 
toate, măăiii! 

II înghite şi pe el ca pe ceilalţi trei pădurea şi tumultul de 
buciume şi de dragoni ce s-au dezlănţuit ca din temeliile gliei 
şi-ale tuturor timpurilor ei, de peste tot. Ca din adâncul 
ponoarelor se învălmăşesc armonios trâmbele şi răsunetele, 
şi mugetele. Parcă ar fi începutul lumii, ori sfârşitul ei. Pentru 
unii una, pentru alţii celălalt. 

Vedenia albă a preotului se mistuie şi ea prin văzduhurile 
de dincolo de stânca sacrificiilor. A suit-o încet, încet, până 

ce, odată ajuns în vârful ei, a fost încorporat, inspirat ca un 
abur într-însa, luând parcă înfricoşata stâncă înfăţişare de 
uriaş druid. 

Stolul de suliţaşi care până atunci tăcuseră albi ca şi cum 
n-ar fi fost acolo, s-a mişcat aranjându-se în şir lung şi s-au 
strecurat şi ei în întunecimea pădurii, tăind prin ea ca o 
cărare mişcătoare de năluci. 

Numai Dorada a rămas singură în locul pustiu, ghemuită în 
durerea ce pulsa şi zvâcnea tot mai din adânc în fiinţa ei, 
toată, în părul ei negru cu tot nefiind altceva decât o încâălcită 
rană neagră. Inalţă capul, roteşte privirea, o opreşte asupra 
stâncii de pe creasta căreila a fost azvârlit Micapor, o 
întoarce înspre locul unde înălţară rugul care l-a mistuit în 
flăcări şi l-a prefăcut în cenuşă şi funingini, şerpuieşte până 
acolo, mai face câteva ocoluri împrejur cu ochii - nu zăreşte 
nimic şi pe nimeni, numai păduri, văzduhuri şi singurătăţile 
lor - apoi cuprinde-n palme cenuşa iubirii, o alintă, o 
amestecă din plin cu lacrimi, o aduce în pălmi, când la 
obrazul drept când la cel stâng, o aduce şi-o apasă peste sâni 
şi începe a se legăna din umeri şi din cap tânguind şi alintând 
totodată sacra nimicnicie din pălmile făcute căuc. Apoi tace, 
se opreşte din legănare, lasă să se scurgă ca dintr-un 
orologiu solar, o clepsidră, cenuşa peste pământ şi-n vânt, 
strânge pumnii, îndreaptă bustul într-un soi de superbie şi 
mânie totodată, îşi adună toate puterile rănite dintr-însa - 
parcă o uriaşă rană năpădită de stindarde ardea năzuind cu 
vuiete în văzduhuri - şi, ca rupte din acea rană-n flăcări, rană 
incendiară, întâi încet, din adânc, apoi din ce în ce mai în 
izbucuri, cuvintele se desprind din inima ei şi se pierd în 
ecourile ce vin de pretutindeni, din toate depărtările şi de 
sus, a iureş de luptă. Un zigurat-vindictă, o vedenie 
pedepsitoare, cu mâinile ridicate la cer păreau cuvintele ei 
încorporate laolaltă: 

„Pustiu ca mine acuma să răamâi în pustia din tine, atunci 
când lumea va fi toată a ta! Atunci când vei fi stăpânul ei 
deplin, pustiul să stăpânească asupra ta, el să-ţi fie zeu şi 
iubire. Aşternut să-şi facă năpârcite cele păroase-n inima ta, 

şi ca vipera să umble şi să şuiere prin vinele tale sângele-ţi, şi 
să te zvâncoleşti ca şarpele lovit, de când răsare şi până când 
apune soarele, apoi iarăşi de la scăpătat până la ivirea zorilor 
- ploaie măruntă de veninuri peste nesomnul şi rănile tale. 

Să urli de sete, iar când atingi izvorul ori pârâul, izvorul şi 
pârâul să sece într-o clipită dinaintea buzelor tale aplecate ca 
să beie. Aşa precum mă doare pe mine dorul după el şi mă 
usucă vântul chemării lui, aşa să te zvârcoleşti tu sub 
scorpioni şi să te usuci după apa pe care nimeni nu ţi-o va 
îmbia. Buzele tale să cheme neîncetat numele cel drag, 
noaptea sub dunele neauzirii, în zorii dezmeticirii din tainiţele 
somnului, în amiaza nemişcării, când te răstigneşti pe stâlpul 
de foc al soarelui în oprire absolută deasupra, seara - când te 
hăituiesc de oriunde, nemilos harpiile căinţelor, iar numele 
acela după care strigi, de nicăieri să nu-ţi răspundă, 
niciodată, niciodată. În muţenie desăvârşită să răsune el... 
Lumea să-ţi aştearnă la picioare toate frumuseţile şi bogăţiile 
ei, iar tu să te uiţi la ele cu încrâncenată greață, silă şi 
amărăciune. Urâte să-ţi fie toate ca urâtul din tine, şi spre 
niciuna să nu te-ndemne dorinţa apropierii. Stăpânul peste 
toate bunurile pământului să ajungi, iar în mijlocul lor să te 
simţi pustiu de sărac, ticăloşit de simţămânitul unei fără de 
margini goliciuni a sufletului tău, fără tămăduire de singur, 
sărac şi ocolit de orice bucurie. 

Toată puterea lumii să se adune sub pumnul tău, iar 
pumnul tău să atârne nevolnic, mort de-a lungul trupului tău 
scârbit de el însuşi, putrezind de el însuşi. 

Noaptea să-ţi străjuiască la porţi, noaptea la ferestrele 
sufletului, noaptea să-ţi fie aşternutul şi cu vedenia nopţii 
desăvârşiite să te acoperi în somnul tău cu foire de vipere şi 
libărci, sub coaste şi la căpătâi. Bezna cea grea să-ţi fie 
acoperământul casei şi-n beznă să sfârşeşti, fără nimeni a 
veghe şi-a mângâiere-n preajma ta. Noapte să se arate-n 
toate uşile intrărilor din tine şi din casa ta. Hidra cea neagră 
să te pustiască, şi să fii numai o pustiire de hidră, aşa cum 
mă pustieşte pe mine-acum nempăcarea. Aşa cum nimeni nu 
mă aude, nimeni să nu te audă nici pe tine la ora marilor 

cumpăniri. 

Oricine va încerca să se apropie de tine, tu să simţi acea 
apropiere ca pe-o fantasmă de ciulini şi ca pe-o gheară de 
vârcolac. 

Năpârca verde sa te muşte; vicleană şi unduitoare să ţi se 
strecoare-n inima ta răvăşită, şi de-acolo, din rănile ei, să 
muşte, să smulgă, să rupă! ... În otravă şi-n sânge să te 
adune sărutarea ei satanaelică. (A se ţine minte acest 
moment al blestemelor Doradei, pentru că el ne va ajuta să 
înţelegem nişte lucruri ce se vor petrece către sfârşitul 
acestei istorisiri, şi, de asemenea, să vedem cum unele din 
aceste vorbe oarbe se împlinesc într-un anumit fel, aievea.) 

Ghemuit în otravă şi sânge să te adune ... şi să te muşte 
harpiile, aşa cum muşcă din mine şi mă rup şi mă sfâşie, şi 
mă deapănă... 


şi m-adună 

în abur de mătrăgună, 
noaptea-ntr-una, 

fără stele 

fără lună 

în de negre flori cunună, 
de nebună! 


Nu se poate înţelege limpede împotriva cui anume erau 
îndreptate aceste imprecaţii, dar împotriva marelui deţinător 
de taine nu erau îndreptate în niciun caz. Impotriva altcuiva 
se năpusteau cuvintele lovind în deşert - dar totuşi 
deşertându-i sufletul de amarul dintr-însul - iar dacă priveai 
mai adânc în ele şi înţelegeai ceea ce scapă înţelegerii, o altă 
faţă a urii, chiar opusa ei se arăta, se năzărea. Parcă erau, 
cuvintele acelea ale blestemului, bucăţi rupte dintr-o inimă 
de două ori rănită: o dată pentru că i s-a luat ceea ce era al 
ei, iar a doua oară pentru că cel de la care aştepta să 
intervină şi să oprească sacrificiul, şi pentru care nutrea nu 
numai simţăminte de admiraţie, ci, undeva, în adâncurile fără 
de înţeles ale fiinţei sale de fată, şi un altul... care o tulbura şi 

o înfricoşa totodată plăcut, nu intervenise, ci rămăsese de 
piatră. 

A fixat ochii din nou asupra vetrei de cenuşă şi parcă 
simţea nevoia s-o cuprindă şi s-o adune-n fiinţa ei, dar cum 
tot privea şi se gândea s-o cuprindă-n braţe, minune mare s-a 
arătat ochilor ei: Din liniştea cenuşii care a pâlpâit câteva 
secunde şi-a vibrat încet s-a ivit chip de pasăre, pasăre care 
nu semăna cu niciuna din câte se cunosc pe acest pământ al 
Daciei, care nu era nici lăstun, nici vrabie, nici presură, nici 
graur, nici gae, nici rândunică, nici cuc, nici ciocârlie şi nici 
privighetoare, niciuna din câte se cunosc pe nume, dar avea 
trup cenuşiu, cioc şi gât alb, coadă de asemenea albă, era 
mare, hai să zicem, cât un uliu, dar, spre marea şi 
înspăimântata ei uimire, avea ochii şi privirea aidoma ochilor 
şi privirii lui Micapor. 

Şi pasărea aceea, privind stăruitor la ea, s-a pornit îndată a 
cânta nestăvilită, tot mişcând de sus în jos, repede, coada, iar 
cântecul ei aducea cu al lăstunilor şi-al privighetorii uneori, 
alteori cu al mierloiului şi-al ciocărliilor, ba chiar cu strigătele 
sfâşietoare ale eretelui peste munte, dar nu era al nici uneia 
din păsările acelea, şi, mai ales, lăsa impresia că era mai 
degrabă un fel de vorbire decât cântec glasul ei. 

Dacă ai fi avut ureche de solomonar, ai fi putut desluşi din 
acele ciripituri cântate ori vorbite, de pildă, aceste înţelesuri: 
despărţirea noastră este nu spre pieire, ci spre o alta, mai 
înaltă reîntâlnire... Trecem prin toate formele de fiinţare 
supuse timpului, locului şi vremelniciilor, pentru a ne putea 
reîntoarce şi regăsi întru desăvârşirea statorniciei pure. Viaţa 
noastră este făcută din nişte picături, nişte picuri care au 
scăpat afară din izvorul fără de început, fără de capăt şi fără 
de curgere, iar picurii aceia îmbracă toate formele pe câte le 
implică viaţa, le trece prin sita timpului, le zvântă şi 
descânttă în cămările spaţiului, le supune la fel de fel de 
ispite şi încercări, şi, astfel purificate - nu se poate afla în 
numele cărei legi, raţiuni sau cerinţe suntem supuse acestei 
purgatoriale treceri - să se readune şi să se regăsească 
reîncorporându-se în lumina fără de curgere a eternului izvor. 

Cam aceste ciudate înţelesuri ar fi putut  desluşi 
solomonarul în ciudatele cuvinte-cântec ale păsării aceleia 
străine de lumea noastră. 

Speriată, a dat să fugă din acel loc al înfricoşărilor. S-a 
strecurat pe cărarea care tăia şerpuitor pădurea şi şi-a iuţit 
paşii. Pasărea aceea însă nu dispărea şi nici nu rămânea în 
poiana pustie ca să-şi spună mai departe cântecul-vorbire 
cine ştie cui, ci, cu înverşunare, o urmărea, când din dreapta 
de pe-o creangă, când din stânga pe alta, când, mai ales, 
stăruitor, înaintea ei, pe cărare ori pe-o altă creangă ce se 
înclina peste cărare. Uneori, Dorada resimțea trilurile păsării 
parcă pe buzele ei cântând, aidoma unor ciudate, reci 
sărutări, iar alteori se simţea toată cuprinsă ca-ntr-o nuntă în 
vraja acelui cântec-omilie ale neomenescului sol. 

Când a intrat ca năluca prin porţile palatului, glasul păsării 
a încetat deodată, iar pasărea -sol s-a făcut nevăzută, de 
parcă ar fi intrat în pământ. 

O sfâşietoare tristeţe a cuprins-o, fără de margini. A alergat 
drept în camera reginei Chimbria, care şi ea la rându-i sta în 
jilţ şi tăcea mohorâtă, cu bustul drept şi ochii aceila 
crepusculari împresuraţi de neguri lucitoare. În clipa aceea îl 
pierdea şi ea pe cel care era al ei, pe cel care era, tot, numai 
ea. 

Şi-au oglindit îndelung singurătatea în oglinzile ochilor 
fiecăreia, apoi Dorada a îngenuncheat, i-a cuprins în braţe 
genunchii stăpânei, învăluindu-i până dincolo de glezne, 
peste lespezile podirii, în căldura neagră a pletelor ei 
revărsate, a culcat obrazul în poala reginei, şi-a adormit 
acolo, dormind până târziu, sub mângâierile blânde şi tandre 
ale singuraticei Chimbria, cea care de la un timp simţea un 
fel de muşcături câinoase-n sânul ei. 

La răstimpuri, după ce Dorada s-a trezit şi continua să-şi 
aline pustiul cu faţa-n poalele reginei, răsucea obrazul şi 
întâlnea ochii celeilalte: aveau, în adâncul lor, luciri mari de 
aştri şi ei. 

Ochii Donaţiei şi ochii reginei - două ceruri care se răsfrâng 
unul în celălalt euharistic. 

PARTEA A DOUA 


sau 


MARELE VULTUR DESFACE ARIPILE 

1. UN ASEDIU CU BUCLUC 


A fi început operaţiunile militare printr-o mişcare de 
învăluire totală, venind, cu una din aripile oştirii sale, dinspre 
miazăzi, pornind de dincolo de Danubiu, acoperind toată 
Geţia şi înaintând spre miazănoapte, cu ocoluri prin sud-vest, 
iar cealaltă aripă mişcându-se tot dinspre miazăzi, dar de la 
gurile Danubiului înspre miazănoapte, curăţind astfel ţara 
carpilor, a tira-geţilor şi-a costobocilor - de nefastele 
cuibărituri de celți, escaladând munţii şi străbătând pădurile, 
ar fi însemnat o adevărată risipire de forţe, vană, cu riscul ca, 
în loc să atingă ţinta cea mare, să se destrame în neant. 

larăşi, a fi atacat înspre Danubiu, chiar de-a lungul lui, prin 
învăluirea, izolarea şi nimicirea aşezării celtice zdravăn 
apărată de ziduri groase şi oştire multă, Singidunum, ar fi 
însemnat să smintească tihna şi bunul trai al oamenilor din 
coloniile de pe Pontul Euxin şi din castrele de pe decindea 
Istrului, toate sub tutelă romană, şi, prin această manevră să 
stârnească mânia romanilor care, la cererea celților - cu 
oferte politice şi materiale zdravene - să intre-n luptă 
împotriva „marelui vultur”, aşa cum îl porecliseră acele cetăţi 
şi colonii pe Burebista. Căci intrase de mult viermele neliniştii 
în inima Romei, de când Burebista, întunecatul rege dac, 
unise, mai degrabă cu puterea geniului şi a necesităţii, 
mulţimea de triburi de aceeaşi seminţie a tracilor, şi de când 
îi ghiciseră gândurile ce se mişcau în mintea lui ca nourii 
înainte de furtună și, mai ales, de când intuiseră forţa 
geniului care lucra în el şi-i văzuseră, în ceasurile de nesomn, 
vedenia venind cu vânzolire mare, albă, de oşti, în urma ei, şi 
astfel aşteptau prilej potrivit pentru a-l ataca, a-l învinge şi a-l 
vedea purtat la Roma, pe Via Apia, în cuşcă, după carul de 
triumf al împăratului, mai cu seamă că acel împărat nu era 
orişicine, ci lulius Cezar Divul, care mai purtase astfel după 
carul său triumfal, în cuşcă, şi pe alţii, printre care pe 

frumosul, falnicul, tânărul şi sfătosul Vercingetorix al Galilor. 

Riscurile unei atari cutezătoare acţiuni ar fi fost din cale- 
afară de mari. Numai un smintit de capul care nu l-ar fi avut 
decât spre sminteală, în a cărui încăpere ar fi vuit trufia goală 
şi exaltarea de sine însuşi s-ar fi asmuţit într-o atare 
prăpastie, nu însă şi sobrul, sumbrul, limpede văzătorul 
departe, temerarul chibzuit şi inexpugnabil în fermitatea sa 
care era regele Burebista al Daciei în acele timpuri vultureşti. 

Aşadar, s-a gândit el să purceadă cu treabă bună, încet şi 
modru, luând rând pe rând lucrurile şi fiecare la vremea sa, 
întocmai ca bunul şi înțeleptul gospodar dintotdeauna şi de 
pretutindeni în lumea asta. 

Văzând furia oarbă, nimicitoare a tot ce-i ieşea în cale, 
chiar bătrâni, femei şi copii, a lui Vojerix - cel căruia i-a cruțat 
viaţa şi i-a redat libertatea şi care acum bântuia peste ţară cu 
foc şi fier, drept răsplată - a dat poruncă, spre nepriceperea 
şi mirarea tristă a căpeteniilor şi oştirii lor - după ce opusese 
o slabă rezistenţă atacurilor furibunde ale vrăjmaşului, cu 
totul de neînțeles pentru firea lui războinică ce nu ştia a da 
înapoi în luptă, ba dimpotrivă, lovea cu mai multă tărie şi 
iscusinţă pe măsură ce duşmanul sporea opintirile năvalnice 
- a dat poruncă lui Duras şi lui Bardas să se retragă în mare 
grabă, chiar în neorânduială vădită şi vădită derută, cu 
întreaga oştirea lor între zidurile cetăţii celei mari, ridicată 
anume pentru a supraveghea asupra dealurilor mănoase din 
centrul Transcodrinei, cele care, pe lângă alte bunătăţi, dau şi 
acel minunat vin, fără seamăn, căruia băştinaşii îi spun „fetia 
împărătească”, strălimpede de auriu la culoare şi înalt 
ademenitor în mireasmă şi tărie, între zidurile duble ale 
Buridavei, cetate de scaun. 

El însuşi a făcut primul acel lucru, spre mâhnirea amarnică 
a lui Duras şi Badras care credeau că regele lor este, vai! sau 
ar fi, un laş, şi nu un zeu, aşa precum li se arătase în atâtea 
prilejuri până atunci... Dar unde se afla Dăziu cu oştirea lui de 
urşi şi de zimbri? Nimeni nu ştia nimica; nimeni dintre cei 
întrebaţi - nici chiar regele - nu dădea răspuns. L-ar fi 
încercuit, poate, întinzându-i o cursă, celții şi l-au nimicit de 

tot cu toată oastea. Apă şi pământ l-or fi făcut! îşi ziceau cu 
mare mâhnire ceilalţi. De aceea, poate, atunci când apleci 
urechea la pământ şi asculţi cu atenţie mare, într-o tăcere 
desăvârşită, auzi cum se ridică din adâncul pământului şi de 
sub ape, stranii mârâituri de urşi în pâlnia urechii, şi tropote 
de zimbrii. 

Porunca însă a fost poruncă, iar ei au fost nevoiţi a o 
îndeplini. Abătuţi ca de moarte, cu suliţele îndreptate-n jos, 
ca la îngropăciune, şi scuturile atârnându-le amărâte de-a 
lungul genunchilor, s-au retras, au intrat ca o apă tulbure pe 
porţile uriaşei cetăţi, închizând şi ferecând cu mare scrâşnire, 
după dânşii, grelele porţi, cu drugi şi grinzi de-a latul şi de-a 
lungul lor şi de-a curmezişul, apoi grupându-se ici colo 
posomorâţi au înclinat falnicele lor frunţi în pământ... Ce 
putea să-nsemne una ca asta venind chiar de la rege? Aşa 
ceva nu găsea înţeles în minţile lor viteze, dar cam puţine. L- 
or fi călcat umbrele cele mari ale nopţii, îşi ziceau în taină, 
pentru că de frică ori de laşitate nu putea fi vorba în niciun 
caz, căci îi cunoşteau bine firea... În loc să se preschimbe în 
incendiu, aşa cum îi este felul, şi să pârjolească toată 
inamiciţia din cale-i, el, neînfricatul şi vijeliosul Buereba - aşa 
îl mădăreau ei prieteneşte - se adună în cochilie precum 
marele melc acela - cu care se sfătuia omeneşte Dorada, îşi 
ascunde coarnele ca-n faţa primejdiei morţii, coarne din care 
trebuia să arunce limbi de foc, şi, pitiş, pitiş se retrage din 
faţa - inamicului... mişeleşte, (se loveau peste gură) într-o 
altă cochilie - cetatea, îşi mai ziceau ei în gândul lor amărât. 
Acest lucru... aşa ceva nu are înţeles. 

Regele însă tăcea şi, pipăind cu mintea lui ascuţită 
gândurile ce-i munceau în căpăţânile lor posomorâte, 
surâdea înalt şi viclean totodată, spre şi mai marea încâlcire 
din - labirintele creierilor de sub sfătoasele lor căşti. 

Părea chiar vesel şi mulţumit regele, lucru care pe ei Îi 
descumpănea de tot, iar vistiernicul cetăţii, cel care deţinea 
cheile intrărilor în depozitele cu bucate şi udături de tot soiul 
ale cetăţii, trecea dintr-un loc într-altul fluierând şi cărând 
felurite feluri de bunătăţi şi împărțindu-le oştirii, care, şi ea, la 


112 


rându-i, nu ştia ce să facă: să mănânce, ori să azvârle cât 
colo demâncarea şi să plângă jalea luptătorilor daci. 

Altă nedumerire care stăruia necontenit şi-i biciuia cu 
întrebarea usturătoare era aceea a sorții lui Dăziu. Ce să se fi 
întâmplat cu el?... Unde a dispărut cu totul din faţa vederii şi- 
a înţelegerii?... L-a înghiţit pământul? - căci se aud aievea, 
când clipa se opreşte din mers, mârâituri de urşi din adâncul 
pământului şi ropote de zimbri - apele? - căci aceleaşi semne 
ne vin şi se aud şi de sub ele, noaptea când se opresc din 
mers pentru câteva răstimpuri -, sau l-au risipit vânturile în 
pustie? - căci şi glasul vântului aduce a glasul lui, al lui 
Dăziu... Numai regele ori marele deţinător al tuturor tainelor, 
Deceneu, puteau slomni şi desluşi cât de cât vreo noimă în 
toate acestea lucruri ciudate. 

Dar de ce - se întrebau iarăşi ei în sinea lor - de ce regele 
nostru îl porecleşte pe Dăziu „tăinuitorul”? Să aşteptăm să se 
limpezească de la sine, în timp, lucrurile, suspinau ei din 
rărunchi răspuns la întrebare, şi să mai vedem ce ne mai 
aşteaptă. 

Ce altceva să-i aştepte, sărmanii, decât doar necazuri, şi 
încă dintre cele mari, căci la scurt timp după ce s-au închis în 
cetatea cea mare care cuprindea între zidurile ei duble o 
întreagă măgură cu suprafaţa de peste o mie de leghi, celții 
sau şi năpustit după dânşii slobozind din piepturile lor de 
biruitori nişte răcnete şi nişte urlete atâta de mari încât 
burdufurile văzduhului, cutremurate, s-au rupt, şi unde n-a 
pornit a ploua ca din jgheaburi. „Parcă ar ploua cu capete 
bărboase şi cu... de femei despletite”, a aruncat vorbă 
metaforică Duras, vărsându-şi afară dintr-însul zăduful. Ploaia 
a copleşit urletele de biruinţă ale oştirii triumfătoare, dar a 
răcorit, totodată, şi inimile dacilor, mâhnite, refugiaţi ca vai 
de ei între zidurile sure. 

Vojerix, căci el era fericitul comandant de oşti celtice, a 
strigat porunci aspre, şi îndată, armata sa a purces a se 
aşeza în poziţii anumite, întinzând corturi de jur-împrejurul 
asediaţilor şi rânduind posturi de veghe şi de iscodire la locuri 
potrivite. Apoi, ca să le facă în ciudă sălbaticilor şi fricoşilor 

daci, celții s-au apucat a-şi pregăti de mâncare: au fript în 
frigări boi întregi, ghiboli, porci şi berbeci, chiar şi tapi, 
noateni şi viței - chiar şi cocoşi, emblemele lor de pe coifuri şi 
scuturi - iar în nişte cazane mari, au făcut fierturi felurite, 
căci se ştie prea bine că celții erau mari mâncăi, aşa cum 
sunt şi urmaşii lor din zilele noastre, aruncând înăuntrul 
cazanelor, găini, rațe, gâşte jupuite cu grijă, potârnichi, peşti, 
chiar fazani şi curcani de toată frumuseţea, precum şi toate 
măruntaiele de la ele ca şi de la vitele mari sacrificate şi care 
acuma sfârâiau fumegând în frigări cât ţepile lui Dracula - 
chiar mai mari - apoi au desfătat acele bunătăţi din cazane şi 
frigări cu mirodenii multe şi alese, încât parcă le lăsau gura 
apă nu numai celților şi dacilor, dar chiar şi dealurilor 
dimprejur, doldora de rod. 

Astfel trebuiește a se ospăta o adevărată armată 
aparţinând unei seminţii avansate-n civilizaţie, şi pe deasupra 
şi biruitoare, nu ca cea a oropsiţilor de daci. Şi s-au pus dînşii 
pe hrănite. Dacii, în ăst timp, sătui la rândul lor, dar - mâhniţi 
pentru că nu ştiau ce-i aşteaptă, îşi arătau de după crenele 
doar niţel din profilul lor năsos, trăgând cu: un singur ochi, şi 
săgetau din când în când pe câte unul, poate tocmai când 
acesta îngurgita mai cu plăcere dumicatul. Celţii se mâniau 
indignaţi cum de mai şi îndrăznesc încarceraţii în cetate să 
mai şi tragă cu arcul, şi iarăşi ridicau pumnii şi glasurile lor 
spre cer, amenințând cu talare străşnicie. Drept răspuns, 
dacii mai săgetau încă în vreo câţiva care se rostogoleau pe 
spate strigând de durere şi căscând gurile pline cu dumicat 
de-ţi venea nu atât milă cât greață de ei. 

Au replicat şi ei săgetând asupra dacilor, dar fără ţintă, 
decât doar în zidurile morocănoase şi nepăsătoare ale cetăţii 
sau în golul dintre crenele. 

Aşa cum bine ştim şi aşa cum este şi firesc, după nişte 
antreuri atât de bogate, variate şi gustoase şi, mai ales, după 
nişte bucate atât de consistente şi copioase, se recomandă 
băuturi şi fructe. Băuturi mai aveau ei în burdufuri şi ploşti, 
iar cât despre fructe, n-aveau decât să cotropească viile şi 
livezile cu pomi fructiferi care gemeau - vorba aceea - de rod 


114 


pe dealurile din jur-împrejur şi care le stăteau la libera lor 
voie şi plăcere, ispravă pe care au şi făcut-o turnând cu 
nemiluita în burdihanurile lor pline de cărnărie şi brânzeturi: 
struguri, mere, persici, pere şi prune, şi alte cele... 

Dar, ciudat, nici dacii nu păreau a aduce lipsă de bucate, 
dovadă voioşia şi roşeaţa de pe feţe atunci când se arătau 
pieziş de după crenele, mai şi lansând la răstimpuri şi câte o 
săgeată - drept desert - în pântecele asediatorilor. 

Dezmăţul acelei orgii de nutremânt însă se potolea cu 
fiecare zi care se scurgea, deoarece proviziile se terminau - 
iar pe dealurile năpădite de rod nu rămăsese nici măcar 
frunza, într-atâta au fost de jefuite, încât vântul şuiera printre 
crengile pomilor şi butucii viilor şi se văita ca - un copil 
părăsit de părinţi. Problema s-a rezolvat însă urgent: 
Serviciile de aprovizionare ale armatei lui Vojerix au început 
lucrarea... Au pornit-o voioase cu carele lor înzestrate cu roţi 
de fier - în vreme ce ale dacilor erau din lemn răsucit - care- 
ncotro, ca să aducă hrană. Hrană era din belşug şi se vedea 
cu ochiul liber pe dealurile nu prea depărtate, peste care 
păşteau liniştite cirezile de bovine, turmele de oi, hergeliile 
de cai - şi celților le place să mănânce şi carne de cal - şi pe 
altele, nici ele prea depărtate, de pe clinurile cărora îmbiau 
strugurii şi fructele în pârg, neatinse încă de mâna omului. 

A fost, astfel, amiază, şi-a fost seară în prima zi a acelei 
acţiuni de manutanţă, dar oştirea lui Vojerix a aşteptat 
zadarnic să sosească demâncarea, căci demâncarea nu se 
arăta, iar cei plecaţi ca s-o procure nu se arătau nici ei, nici 
cum, de nicăieri, nici măcar semn cât de cât despre viaţa lor 
nu se arăta, de parcă i-ar fi înghiţit pustia pământului sau i-ar 
fi preschimbat în vedenii de pulbere vântul. 

Se lăsase noaptea, iar cei trimişi să aducă hrană nu se 
arătau, nu se arătau. A cinat atunci armata asediatoare, cu 
noduri în gât, de năpârcă, din ce nevoia le mai rămăsese. 
Parcă le venea să plângă copilăreşte, căci aşa se-ntâmplă 
când te obişnuieşti prea tare cu binele: îţi vine foarte greu să 
te obişnuieşti apoi brusc cu lipsurile şi devii nevricos, îţi pierzi 
chiar controlul asupra comportării tale, uitând de tot de 

demnitatea şi mândria pe care le arborai ca pe scenă până 
atunci. Şi cum să nu te indignezi şi să devii nevricos când 
bărboşii aceia de daci acum ieşeau mai des la vedere, cu faţa 
întreagă, şi rupând fiecare cu poftă din câte o halcă de 
berbece? Cum naiba să nu crăpi de ciudă şi să nu te mânii pe 
nişte asediați care te sfidează cu atâta neruşinare? Îşi vor fi 
bătând ei joc de moarte, dar nu şi de noi, îşi ziceau ei, celții, 
cu stropşeală. 

Au trimis celții alte aşa zise-servicii de aprovizionare, 
însoţite de detaşamente armate ca să le protejeze, dar s-au 
făcut şi aceştia toţi nevăzuţi, cu toate ale lor. Nicio urmă 
după dânşii... 

„Ce se-ntâmplă aici, omule, se întreba vibrând de necaz şi 
mânie Vojerix, tremurând, trepidând, bătând pământul sub 
tălpi, dar nu aşa cum îl baat feciorii din Maramos la joc, ci 
aşa, ca apucat de pântecăraie. 

Să se fi preschimbat oamenii lui toţi în nişte dezertori? Dar 
la cine dezertori? la nişte nemernici? Să-şi fi schimbat 
identitatea aşa într-o clipă? Cu neputinţă la un celt. Atunci 
care să fi fost misterioasa cauză?... Nu care cumva s-au lipit 
de muierile acestui pământ şi s-au dedat unui alt mod de 
viaţă, legat de rosturile casei şi-ale familiei şi nu vânzolelii 
cuceritoare şi cruzimii mesianice, căci, este lucru ştiut, 
femeile acestui neam au, cum nu au toate celelalte muieri de 
pe întreg pământul, un fel de talant al lor de a atrage la 
dânsele pe bărbat şi de a-l robi apoi trupului lor alb şi 
frumuseţii şi înţelepciunii lor, tot albe. S-a mai întâmplat aşa 
ceva şi cu alţi cuceritori veniţi peste ei, care până la urmă, 
acei viteji şi îngâmfaţi cuceritori de oameni şi pământuri, şi 
bunuri nu de dânşii lucrate, s-au dedat cu multă plăcere şi 
sârguinţă pe lângă iele şi casa lor, la altfel de trai”. 

Astfel cugeta în amărăciunea şi nedumeririle sale Vojerix, 
iar apoi, pentru că oştirea mârâia a răzvrătire, a poruncit să 
fie tăiaţi caii, proprii lor cai, şi mâncaţi aceştia până una 
alta... 

Îţi era mai mare mila de sărmanii cai... De atunci, de la 
acea tristă întâmplare, urmaşii celților au deprins obicelui de 


116 


a mânca sălămuri făcute din carne de cal. 

Dar afurisiţii aceia de daci - asediaţii - tot mai cu sfidare se 
arătau vederii la crenele, rupând cu dinţii lor de fiare din 
hălcile de carne friptă, apoi, râzând cu hohote, turnau 
gâlgâind vinul din ulcioare şi bărdăci pe estuarele grumaijilor 
lor la vale. Ba, ai naibii, la răstimpuri chemau și un soi de 
cântăreţi din strune sau suflătoare ca să le cânte şi se 
porneau a juca, ai naibii. 

După ce au mântuit pe toţi bieţii cai, cu iepe şi cu mânji cu 
tot, fireşte că nu era cazul a se apuca să se înjunghie pe ei 
înşişi şi a se trage-n frigări, ca pe cai, pe boi, pe porci ori 
berbeci, („Ehei! dumnezeieşti zile de mai deunăzi, cât de 
repede aţi trecut!” oftau ei în adâncul fiinţei lor pustii şi 
flămânde.) de aceea... 

De aceea rexul lor, atunci, copleşit de mânie - oricât a 
încercat şi oricum să trimită după hrană, cei trimişi nu se mai 
întorceau - urlând ca un leu turbat - adică pierzându-se de 
tot cu firea - a ordonat pregătirile pentru asaltul cetăţii. Până 
atunci nu asaltase, deoarece era sigur că dacii, încercuiți şi 
rămaşi fără pâine, fără apă şi nici ajutoare din vreundeva s-ar 
fi predat în mâinile lor cu cenuşă-n cap şi sărutându-le 
picioarele. 

A dat aşadar ordin pentru asalt, adică îşi săpa una după 
alta gropile în care-l - ademenea să cadă, cu liniştită viclenie, 
celălalt rix, Burebista. 

S-au săpat şi s-au ridicat cu chiu cu vai, căci hrana se 
împuţinase de-a binelea iar cei cu aprovizionarea se 
profuzionau, valuri de pământ înaintea zidurilor cetăţii ca să 
se suie pe ele şi de-acolo să salte înăuntrul cetăţii, au tocmit 
scări lungi ca să le proptească de ziduri şi astfel să le 
escaladeze, au motroşit, de asemenea, din lemn de brad şi 
pin uscat îmbibat cu răşini, şomoioage mari care, odată 
aprinse, să lanseze asupra inamicului nu numai pale de foc, ci 
şi trâmbe de fum des, înnăduşitor, ca să se aiurească şi să nu 
vază ţinta, a umplut cu nisip şi pământ (saci mari în dosul 
cărora să poată înainta fără a fi săgetaţi, precum şi alte 
mijloace şi obiecte necesare atacării şi cuceririi unei cetăţi. 

Astfel, într-o urgisită dimineaţă, au răsunat cu stridenţă 
înfricoşată trâmbiţele lor toate, şi asaltul s-a dezlănţuit. „Nici 
urmă să nu rămână din ei şi nici pulbere din cetatea lor!” a 
urlat către oştire cu glas mare Vojerixul, a ridicat sabia în 
semn de atac, iar oştirea lui, atunci, într-un iureş (catastrofic, 
acoperită de nouri de fum şi de strigăte de luptă, s-a năpustit 
asupra zidurilor cetăţii. Furtună de oameni şi de urlete era 
priveliştea asaltului şi nu armată în mişcare, încât s-a 
cutremurat pământul, a tremurat văzduhul, au îngheţat apele 
în albii şi şi-au oprit codrii şi dealurile din depărtări răsuflarea. 
Uragan părea să se fi dezlănţuit asupra cetăţii nu asalt de 
oaste. Cerul s-a întunecat, iar dacii, cuprinşi, se părea, de 
spaimă, tăceau ca - vorba aia - purceii în cucuruz, 
aşteptându-şi moartea. Oştirea vrăjmaşă a început a urca, 
urlând, valurile de pământ, cărând unii dintre ostaşi scările 
peste care, după ce le vor propti de zidurile cetăţii, mulţime 
de atacanţi să deie năvală căţărându-se repede, repede, de 
fuștei şi ajungând cu strigăt de biruinţă sus, pe platforma 
marelui parapet. Odată ajunşi însă acolo cu chiote de triumf, 
în loc să zboare asupra cetăţii ca vulturii şi s-o preschimbe-n 
scrum - iar pe aşa-zişii ei apărători să-i treacă prin vârful 
suliţelor şi-ai săbiilor, ei s-au pomenit în faţa unui hău care se 
deschidea între zidul cel mare dinafara apărării şi un altul, 
(afurisit, ceva mai scund decât primul, pentru a nu putea fi 
descoperit, care înconjura cetatea pe dinlăuntru. De după 
acel zid blestemat s-au arătat ca un al treilea zid, dar lacesta 
mişcător, dacii, cu arcurile încordate-n braţele lor vânjoase, 
cari, în scurt timp, i-au săgetat pe celții biruitori ca-ntr-o 
furtună de grindină, de-au căzut ei, văitându-se, clătinându- 
se şi rostogolindu-se, fie în hăul mlăştinos dintre cele două 
ziduri colcăind de mormoloci, broaşte şi şerpi, fie căzând pe 
spate ca nişte trunchiuri de lemn, peste locurile de unde 
începuseră suişul. 

„In zadar striga [Vojerjx] ca şi leul în turbare. 

Umbra morţii se întinde tot mai mare, şi mai mare...” vorba 
poetului profet al acestei seminţii a dacilor. 

Şomoioagele aprinse şi fumegoase le-au căzut din mâini 

taman peste ei înşişi, pârjolindu-i. 

Au mai încercat odată celții asaltul, cu mai puţină 
convingere de data aceasta, dar s-a petrecut din nou aceeaşi 
tărăşenie: i-a înghiţit fie hăul dintre ziduri, fie spaţiile libere 
dinafara celui exterior. 

Într-o astfel de situaţie, un conducător de oşti căruia i-a 
mai rămas niţică judecată omenească - în cazul că trufia 
paranoică nu i-a anulat-o de tot - nu are altceva mai bun de 
făcut, decât să ordone retragerea. Şi Vojerix, cu adâncă 
tristeţe, aproape plângând de ciudă, a ordonat despresurarea 
satanaelicei cetăţi şi retragerea în grabă înspre poziţiile de 
unde au purces, nu de altceva, decât că viaţa, salvarea ei, 
stă mai presus de orice altă vanitate, oricât de măreaţă ar fi 
ea. 
Şi de îndată ce s-a trâmbiţat semnalul de retragere, unde 
nu s-au pornit asediatorii, a fugire, mai ceva decât iepurii, în 
salturi mai mari decât ale cerbilor, în şerpuiri mai nălucitoare 
decât ale şerpilor şi în înaripări mai agere decât ale găilor şi 
potârnichilor, cuprinşi, în acelaşi timp, şi de spaimă - căci 
veneau cu nemiluita asupra lor săgețile dacilor care ţâşniseră 
de-acum pe porţile cetăţii afară şi-i fugăreau săgetând după 
ei - dar şi de o oarecare veselie. 

Picioarele lor înaripate au prin avânt şi mai mare în clipa 
când, ridicate peste tot deasupra cetăţii, stindardele-dragoni 
ale dacilor au pornit a vui, în urma lor şi peste ei a întunecată 
urgie venind parcă de altundeva, de dincolo de lume. in 
avântul nestăvilit al iureşului de-ndărătelea, însă celții s-au 
izbit ca berbecii şi mistreţii orbi de un alt zid, nu din pietre şi 
bolovani durat, ci din nişte arătări, când albe, când sure, când 
brune, dar toate mişcătoare, arătări de urşi având în mijlocul 
lor, arătările acelea, o alta mai înaltă decât toate şi parcă 
înaripată, cu înfăţişare de om, om tânăr, frumos şi falnic, cu 
un foarte enigmatic surâs în ochi şi pe buze. 

Ai ghicit, iubite cititorule, de îndată, cine erau urşii aceia şi 
cine omul acela, aşa cum au ghicit şi cele două căpetenii, 
Duras şi Badras, care acuma se ţineau de pântece de atâta 
râs cât îi pălise deodată. Burebista însă surâdea înalt, 

trăgând cu coada ochilor către ei, cei care abia acuma se 
dumireau de năstruşnica strategie a sa. 

Atunci abia s-a lămurit şi Vojerix că asediatu/, adică 
Burebista, era adevăratul asediator, iar asediatorul, adică 
dânsul, era cel asediat cu adevărat. Şi, ca un vrednic celt ce 
era, şi încă pe deasupra şi rix, Vojerix s-a oprit în loc, a 
meditat câteva clipe, apoi s-a îndreptat cu mers falnic și 
hotărât spre Burebista, iar când s-a apropiat cam la câţiva 
paşi depărtare de acesta, a slobozit armele toate de pe 
dânsul - aidoma fratelui său întru seminţie, înaintea lui Cezar, 
Vercingétorix - la pământ, la picioarele întunecatului vultur, a 
smuls şi-a aruncat, aşijderea, tot înaintea aceloraşi picioare, 
şi toate zorzoanele zornăitoare de pe piept, cu multă şi 
magnifică sfidare, şi-a sfâşiat hainele de pe dânsul, apoi, 
încrucişându-şi braţele şi ridicând sfruntător capul, în semn 
că de nimic nu-i pasă, a privit drept în ochii lui Burebista 
fulgerându-l aprig şi nepăsător de orice i se putea întâmpla 
şi-a zis, precum Danton, un alt celt, în faţa eşafodului: „lată- 
mă la picioarele tale, învins de tine! Fă tot ce pofteşti cu 
mine, dar cruţă-mi, te implor, oştirea. Am, Măria Ta, toată 
încrederea în mărinimia care vă împodobeşte brava şi 
înţeleaptă fire. Mi-aţi arătat-o şi altă dată... De această dată 
nu o mai merit, dar arătaţi-o sărmanei mele oştiri, căci nu are 
nicio vină pentru ce a păţit. Vina este numai a mea, toată, şi 
faceţi cu mine ce poftiţi: pedepsiţi-mă exemplar, chiar 
înaintea ei”. 

— Adună-ţi de pe jos straiele, strânge-ţi de pe unde se află 
îngrămădită şi risipită oştirea, şi întoarceţi-vă la rosturile 
voastre, adică acasă la voi, lăsându-ne pa noi, părăsiţi, a ne 
vedea de treburile noastre, fără săbiile şi sfaturile cu care ne- 
aţi onorat, a dat răspuns Burebista, privindu-l cu teribilă 
asprime drept în albastrul ochilor pe Voje-Rix, iar acestuia nu- 
i venea să creadă... 

— Repede, până nu mă răzgândesc, a adăugat regele dac. 
Spășit, şi el şi ai săi, Voje-Rix a poruncit să se trâmbiţeze 
peste oştirea lui risipită şi dosită pe unde a apucat, adunarea, 
iar apoi, înclinându-se înaintea milostivului adversar, a pornit- 

o agale la drum. 

— Cu o condiţie, l-a oprit din mers Burebista reluând vorba 
apăsat: să te retragi drept pe acelaşi drum pe unde ai venit... 
pe unde ai pustiit cu jaf şi omor, ca să simţi şi tu, pe spinarea 
şi sufletul tău obida, foamea, neajunsurile şi moartea. Aşa 
poruncesc! Aceasta este singura condiţie pe care ţi-o 
impunem, nu ţi-o punem. Nu de alta, dar ca să nu faci şi-n 
alte ţinuturi, prin alte locuri de trecere ceea ce ai făcut pe 
unde ai trecut la venire. Atât! Drum bun. 

Voje-Rix a dat din cap a încuviinţare, apoi s-a urnit din loc 
cu întreagă oştirea, bine înţeles, dezarmată. Numai lui Voje- 
Rix în semn de respect pentru rangul său de rix i-a îngăduit 
să poarte asupră-i arma albă, adică spada. Şi s-au dus ei cu 
capetele în pământ, amărâţi, dar şi bucuroşi într-un fel, pe 
undeva în sinea lor, c-au scăpat cu viaţă, întunecând încetul 
cu încetul zarea. 

lar regele i-a chemat pe ai săi, care iarăşi au rămas în 
cumpănă neştiind ce să înţeleagă din modul cum stăpânul 
lor, care spusese cândva „nici pulberea nu va rămâne din ei”, 
acuma îi lăsa slobozi... 


— Duras! 

— Aici, Măria Ta, ţâşneşte înainte-i Duras. 

— Badras! 

— lată-mă, Măria-Ta, ţâşneşte înainte-i şi Badras. 
— Dăziu! 


— Poruncă, Măria Ta, răsare înainte-i şi Dăziu. 

— Fiţi cu băgare de seamă: insul acesta, pe cât de viclean 
pe atâta de prost - de altfel viclenia este sora prostiei şi 
inteligenţa prostului - pe cât de îngâmfat pe atâta de găunos, 
îşi caută cu lumânarea moartea. La urma urmei n-o să avem 
încotro şi-o să i-o dăm. Până atunci însă mai are de nădăjduit, 
şi trebuie să-l lăsăm să-şi ducă până la capăt neghiobia şi 
viclenia care, fără să-şi dea seama, asupra ei însăşi lucrează. 
l-am arătat înţelegere şi mărinimie odată când l-am lăsat să 
plece din strânsoare... El, după ce a mulţumit cu plecăciuni, a 
răspuns, la scurt timp, cu jaf, omoruri şi alte nelegiuiri. l-am 
dat a doua lecţie de mărinimie şi de învăţare de minte, acum, 


121 


nu de altceva, dar ca să vadă şi ei ce înseamnă a trăi în obidă 
şi, mai cu seamă, pentru ca şi ai noştri să-i vază pe ei în 
necaz şi suferinţă, pentru a-şi răcori cât de cât rănile din 
suflet şi a îngădui durerea celor de pe trup. Să nu credeţi că i- 
a venit cumva, în orgoliul său incurabil, mintea - pe care n-o 
are - în capul - pe care iarăşi nu-l are, decât pentru a-l legăna 
cu sumeţire-n văzduhuri. 

Mare lucru n-aţi înţeles din cele ce v-am spus. Să lămurim, 
deci: omul nostru nu se va retrage, aşa după cum a făgăduit, 
şi ne-am înţeles, pe drumurile pe unde a venit şi pe care i le- 
am impus, pentru motivele mai sus pomenite: să nu facă 
pagube şi-n altă parte, să încerce şi ei bucuria necazului şi să 
dau cât de cât puţină mulţumire celor care au pătimit din 
cauza lui. Orgoliul şi sfidarea sunt pentru dânsul funestele 
călăuze care-l îndrumă spre pieirea sigură, chiar dacă mai 
târziu niţel decât s-ar fi cuvenit. Noi nu ne-am grăbit, dar este 
aici în această ne-grabă a noastră un anume tribut pe care 
suntem datori să-l plătim zeilor, adică raţiunilor care 
acţionează de dincolo de necazurile şi voinţa noastră, a 
oamenilor... Cei cu adevărat puternici sunt generoşi; opuşii 
puternicilor sunt tiranii. 

Aşadar, va face calea-ntoarsă nu pe unde-l obligau 
angajamentele asumate faţă de noi, ci pe unde-i va căşuna 
lui, şi anume pe cursul Marisiei cu pământurile-i mănoase, 
doldora de rod, neatinse încă de mâini de hapsâni binevoitori, 
ca să aibă cu ce-şi îmbelşuga rânza de cuceritor şi să-şi 
refacă energiile irosite-n cursul asediului. Asta am văzut-o, 
am cetit-o şi-am înţeles-o de la bun început atunci când - m- 
am uitat pentru prima dată în ochii lui tâmpi de albaştri. 

Deci: deşi le-am dat îngăduinţa de a-şi înmormânta după 
legea lor morţii; deşi le-am redat viaţa şi libertatea; deşi - aici 
regele strecoară puţină ironie - le-am dat şi hrană rece de 
drum pentru zece zile: câte un turtoi de fiecare şi o legătură 
cu dulceaţă făcută din fructe-căzături, căreia i se mai spune 
şi mormoladă - ei vor dispreţui aceste daruri ale noastre şi 
vor apuca - au şi apucat-o - pe drumul pierzaniei totale. 

Acum aţi înţeles: tu, Duras, vei zbura pe drumuri ascunse 

şi-i vei ieşi înainte la pădurile ce coboară dinspre Zaradnia. 
Chiar din păduri. Şi-i vei da onorul, aşa cum se cuvine unui 
cuceritor şi... cum bine ştii tu să-l dai. 

Tu, Badras, vei înainta pe dreapta, tot pe drumuri ocolite, 
ca să nu prinză de veste şi, la semnalele pe care le voi da eu 
prin urlete de balauri, vei strânge dinspre dreapta cercul. 

Tu, Dăziu, vei înainta, protejându-l, ca nu care cumva să 
rătăcească drumul, dinspre stânga, tot pe cărări de taină... 
aşa cum îi stă bine unui tăinuitor ca tine. 

Din urmă voi venii eu, purtându-i... cum se spune, apa 
sabatului. Căci războiul cu ăştia este nu numai luptă, ci şi 
circ, distracţie, antrenament. Şi, spre nefericirea bietului rix 
cuceritor, lucrurile s-au petrecut întocmai cum le-a prevăzut 
regele dac: în ziua a cincea a lunii Cuptor, sărmanul Voje-Rix 
a intrat în pălălăile adevăratului cuptor. 

Ducea cu dânsul prăzi smulse din nou de ia bieţi oameni 
cărora le spunea în discursuri înflăcărate şi zdravăn 
statornicite logic şi dialectic, cum că el nu a venit să 
cotropească, ci să mântuie pe daci de barbarie şi să facă din 
ei un popor fericit, sivilizat, (rixul era cam peltic şi nu putea 
pronunţa litera ce, pronunţând în locul ei pe siflanta s, de aici 
pronunţarea greşită) liber şi stăpân pe soarta şi avutul său, 
că regele lor este un tiran, care, pentru a-i conduce mai uşor, 
îi amăgeşte cu minciuni fumigene şi cu alte bazaconii mistice, 
decheneşti şi-i menţine astfel în necunoaştere şi întuneric 
etc. etc. 

Ce mai tura-vura: el era trimisul fericirii, în timp ce (celălalt 
era duhul adâncurilor celor obscure. 

Când din nou au apărut la faţă, de jur împerjurul lui, cerbii, 
mistreţii, urşii şi lupii şi zimbrii, el a ridicat braţele către cer 
cerând îndurare de la zeii celtici, apoi le-a aplecat înaintea lui 
Burebista, cerându-i şi acestuia, ca unui zeu - pentru că, la 
nevoie, omul pe care l-ai disprețuit poate să se preschimbe-n 
zeu, după cum cere ceasul şi interesul - pentru a treia oară, 
iertare, implorând din nou clemenţa „mărinimiei-tale”... 

— Şefule, superbule, excelenţă, de data aceasta ai băgat-o 
pe mânecă, cum se spune la noi, a întors răspuns răspicat 

Burebista. A ierta la nesfârşit, vreau să spun - mai mult decât 
este îngăduit, înseamnă că în sinea ta tolerezi la nesfârşit 
ticăloşia, deci: eşti mai ticălos decât ticălosul care o practică. 
Nu ticălosul este mai vinovat pentru nelegiuirile sale, ci acela 
care, având puterea de a-l - strivi, nu-l striveşte, ci-l 
tolerează, ba, mai odios, dă mâna cu el şi se îmbrăţişează şi 
stau la masă împreună veselindu-se. O viaţă întreagă de 
cuceritor şi făptuitor de dreptate n-ai izbutit a face altceva 
decât să-ţi sapi, cu fiecare ispravă la ticăloşiei tale drapată-n 
vorbe mari şi răsunătoare, groapa. Astăzi, aici, la poalele 
Zaradniei, ai aruncat afară din groapă ultimele lopeţi. Nu voi 
face altceva decât să pecetluiesc ceea ce tu însuţi ai făcut cu 
multă şi magnifică osârdie. 

Apoi, regele a poruncit, cu asprime înfricoşată, căpeteniilor 
sale: „Dezbrăcaţi-l” 

Spre îngrozirea oştirii celte, care - uitasem a vă spune la 
timp - a fost sporită cu alte nişte grupări înarmate pe care i le 
trimisese repede într-ajutor mai marele peste rixii celți, 
Critosiros pe nume, dar care oştire, când s-a dumirit cum 
stau lucrurile, s-a mulţumit doar să-i însoţească şi să-i ajute-n 
retragere, ajutându-i şi încurajându-i de fapt la jafuri şi 
blăstămăţii civilizatoare, decât să se angajeze-n luptă cu 
vicleanul rege dac, varvar între varvari. 

Şi căpeteniile l-au dezbrăcat de îndată, de l-au lăsat cu 
goliciunile toate la vedere... Mare şi de neînchipuit ruşine ca 
un rege să-şi arate mulţimii, propriei sale oştiri, părţile 
ruşinoase ale trupului său îmbrăcat în porfire şi mătăsuri: 
până atunci, deşi, la urma urmei, munca lor, a mărimilor, 
ăstora regeşti, îndeletnicirile lor - ale unora, vreau să spun, 
ca să nu absolutizăm - nu sunt altceva, decât o necontenită, 
preaslăvită şi mereu felurită dare-n vileag a goliciunilor, ce-i 
drept, regeşti, o dare-a poalelor peste cap ca boiemienele. 
Dar nici răzbunare mai dreaptă, nici bucurie mai îndreptăţită. 
nu există pentru cei încălcaţi şi batjocoriţi, ca aceea de a-l 
vedea pe asupritor exact în starea în care se afla acuma, 
fălosul cândva în lume, Voje-Rix! lar în mijlocul acelui loc 
deschis se afla un uriaş stejar! Şi, tot la porunca aspră a lui 

Burebista, l-au legat de trunchiul acelui stejar - după ce l-au 
uns cu miere şi mirodenii, ca pe un adevărat rex - şi l-au 
lăsat acolo legat, ca să-l ciugulească păsările, să-l lingă şerpii 
şi să-l sugă viespii, tăunii şi căpcăunii... Albinele şi fluturii nu 
s-au atins de el, nici măcar nu s-au apropiat cât de cât. Şi 
bine-au făcut. Cinste lor. Au venit însă peste noapte 
lighioanele şi l-au devorat până ce n-au mai rămas din fiinţa 
sa regească, decât osemintele atârnate de trunchiul 
Stejarului, care, zice o legendă, s-ar fi veştejit şi uscat 
imediat în zilele ce-au urmat. 

lar oştirii lui i-a dat slobozenie, fără arme, să plece către 
trecătorile cele mari de la Munţii Alpi. Ştia el de ce, după cum 
vom afla mai târziu, din povestirea noastră. 

2. MAREA BĂTĂLIE DE LA FOSATUM MAGNUM 


Burebista ştia foarte bine că şeful suprem peste celții din 
Răsărit, Critosiros, nu va uita lecţia dată de el lui Vojerix, 
care, pe deasupra, mai era şi ginerele lui Critosiros, nu-l va 
ierta şi că îl va pedepsi cu asprime şi neîndurare. 

Adevărata confruntare dintre băştinaşii daci şi viiturile 
dinspre apus - singura de altfel năvălire dinspre soare-apune 
a fost cea a celților, pe care i-a pulverizat Burebista - era să 
aibă loc abia după aceasta, şi Burebista nu numai că se 
pregătea, dar chiar o aştepta, o dorea. 

Marele rege celt, un fel de Vercingetorix al răsăritului, 
căzut însă pradă nu lui luliu Cezar, ci lui Burebista, îşi avea 
reşedinţa undeva pe minunat cântătoarele poieni din ţara 
Boilor, trib celtic a cărui denumire nu are nimic comun cu 
numele, acelaşi, pe care-l poartă blândele, răbdătoarele şi 
folositoarele patrupede la arat... Aici, în această ţară cucerită 
şi stăpânită cândva de celți - până când i-a spulberat dacul 
Burebista - s-a născut o seminţie nouă, care poartă nume 
paleo-slav şi vorbeşte idiom slavon, dar dare la temelia 
alcătuirii ei are trei trainice plămezi. 

Avea, aşadar, Critosiros, marele şi temutul rege al celților 
care stăpâneau peste aproape toate teritoriile Evropei de 
răsărit: Panonia, Boemia toată, o parte din Mezia şi Iliria cu 
Singidunium, puternică cetate şi centru administrativ, care se 
infiltraseră şi aproape împânziseră întreaga ţară a dacilor, pe 
Samusa - nume celtic, pe Cerasii, Tiranave şi Alutus, 
încercuiseră amenințând cu dispariţia statul dac şi cu 
mistuirea seminţiilor traco-ilire. Se strecuraseră şi-n sudul 
Istrului, smintind bunăcurăţenia şi bunăstarea neamurilor 
tracice de aici. 

Cele două puncte de control - adică de jugulare treptată, 
lentă a lumii tracice, aidoma unui măgăruş prins în 
strânsoarea şarpelui boa, erau cetatea Tomis de pe Pontul 

Euxin şi cetatea Singidunum de pe partea dreaptă a 
Danubiului. Critosiros acela nu numai că era un iscusit 
strateg, dovadă cuceririle făcute şi apoi rânduite şi 
organizate, dar, era, mai ales, şi un cap politic departe- 
văzător. 

Într-o asemenea situaţie, de organism năpădit de viruşi şi 
fără putinţa de a ieşi din mediul infestat, trebuia să pună în 
mişcare două forţe: unirea sub o singură comandă a tuturor 
triburilor din Dacia - unire pe care a făurit-o, şi nu chiar cu 
vorba bună - iar apoi folosirea întregului său geniu şi toate 
virtuțile de războinici ale dacilor pentru nimicirea bacteriilor 
cuibărite-n trupul Daciei, iar apoi imunizrea acelui trup prin 
statornicirea definitivă şi menţinerea pentru eternitate a 
uriaşei uniri. 

În Carpia, de pildă, şi-n Costobocia atâta de numeroşi erau 
celții, încât unii au scornit teoria cum că moldovenii îşi 
bucovinenii n-ar fi daci la obârşie, ci celți romanizați, drept 
dovadă, argumentează dânşii, aceştia, ca şi galii din ţara 
frâncă, sunt foarte îndemânateci şi plini de talent în arta de-a 
vorbi frumos şi cu multe subiînţelesuri, ca şi de-a scrie 
frumos, dar rămân cu desăvârşire afoni - tot ca şi galii din 
Francia - în ceea ce priveşte muzica poporană, muzică fără 
seamăn de bogată şi variată şi frumoasă la cei din 
Transcodrina şi din Geţia boreală. 

Să ne întoarcem însă la oile noastre: Burebista, uriaşul braţ 
făuritor al strângerii la un loc, în jurul aceleiaşi vetre şi sub 
acelaşi soare a tuturor triburilor dacice, ştia că va fi atacat de 
Critosiros cu gândul, de data aceasta, de a nimici pentru 
vecie statul dac şi de a-i îngropa în neființă seminţia şi 
numele... iar în lupta începută mai de mult între cei doi 
adversari, Critosiros înfipsese câteva suliţi şi săgeți în poziţiile 
deţinute de Burebista, prin infiltrările celților în diferite coaste 
din trupul Daciei, despre care am pomenit mai sus. 

Ştia, de asemenea, că va fi atacat din două părţi, de la sud, 
dinspre Sciţia-Minor şi dinspre Mezia, şi dinspre nord, din ţara 
Boilor, cu grosul oştirii condusă de chiar măria sa Critosiros. 
Mai exista un alt pericol: cel al unor explozii din interior, prin 


127 


lovituri pe la spate date de cuibăriturile celtice - adevărat 
arhipelag în apele oceanului tracic, (aliate eu triburi dacice 
care se opuneau unirii. A se fi rejpliat în cetatea munţilor în 
scopul de a se apăra astfel, lăsat nu ar fi însemnat apărare, 
ci, până la urmă, capitulare ca aceea a lui Vercingetorix din 
Masivul Central al Galiei. 

A fi crezut că-l putea ademeni pe Critosiros să se 
aventureze şi să intre pe văile viclene ale muntelui unde l-ar 
fi aşteptat noaptea veciei, ăsta ar fi însemnat iarăşi nu atât o 
aventură pentru regele celt, ci, mai degrabă, pentru el însuşi, 
care s-ar fi oferit singur drept victimă, printr-un asediu 
continuu din partea lui Critosiros, adăugând la aceasta şi 
libertatea celților răzleţiţi, plus a dacilor în răzvrătire faţă de 
politica de unificare a lui Burebista, de a se organiza şi de a 
se alătura oştilor celtice ajutându-le şi ducând război de 
gherilă. 

Într-o atare situaţie, singura cale de urmat era, deci, nu 
apărarea, nu un război defensiv, ci atacul şi, pe cât cu 
putinţă, în afara graniţelor. 

A înaintat, aşadar, cu întreagă oştirea înspre nord-vest, 
întâmpinând pe Critosiros cu asemenea manevre încât acesta 
să crează că dacul intenţionează să-l atace pe la spate, dar în 
fond dacul urmărea lovirea şi din faţă şi din spate şi de pe 
aripi a armatelor celtului. 

Potrivise în aşa fel lucrurile şi mişcările de trupe încât să 
apară chiar la locul unde trebuiau să facă joncţiunea cele 
două oştiri celtice, una înaintând dinspre miazăzi, cealaltă 
dinspre miazănoapte, iar pentru a înlătura orice mişcări de 
răzmeriţă ivindu-se dinlăuntrul ţării, fie a cuiburilor celtice, fie 
chiar din partea unor căpetenii dacice nemulţumite de ceea 
ce făcuse Burebista, deoarece, considerau dânşii, le ştirbise 
puterea deplină de care se bucuraseră până atunci asupra 
tribului pe care-l cârmuiau şi care, bucuroşi, s-ar fi aliat cu 
duşmanul - aşa cum s-a mai în ltâmplat în istorie şi continuă 
să se întâmple - ca să-şi recâştige vechile poziţii şi privilegii 
şi pentru a se răzbuna, a lăsat în interiorul ţării o parte din 
oştire sub comanda bătrânului oştean Diurpas, om de mare 

credinţă şi încercat luptător, ca să sugrume-n faşă orice atari 
încercări, iar el, regele, cu restul, a înaintat spre locul de 
întâlnire cu Critosiros. lar acel loc, afurisit, un fel de Chinos- 
Chefaleea, Granicos, Canae, Catalaune, Austerlitz, Waterloo 
sau Verdun al istoriei dacilor se chema, atunci, Fosatum, 
denumire ce se păstrează până astăzi în Dacia şi anume 
Fosatum Magnum. 

Aici, pe loc deschis - de neînțeles pentru daci, oameni de 
munte, adică tot atâta de neînțeles ca şi retragerea - din faţa 
lui Vojerix între zidurile cetăţii Buridava ... Ce anume gânduri 
umblau prin mintea negurosului rege dac, ce anume demoni 
bântuiau prin inima lui de Pluto ermetic, nimeni nu putea 
dibui, decât doar Marele Zamolxe; care, de altfel, şi lucra prin 
el. 

Odată ajuns acolo, înainte cu mult de sosirea lui Critosiros, 
a ordonat să se sape, în linie dreaptă - iarăşi de neînțeles - şi 
pe o lungă distanţă, un şanţ larg şi adânc, pe care l-au 
acoperit cu crengi, iar peste crengi au aruncat un - strat nu 
tocmai gros de pământ. Apoi a efectuat câteva exerciţii de 
rânduire şi plasare a trupelor pe diferite poziţii şi aliniamente, 
precum şi de mişcare în luptă a acestora, a făcut manevre de 
bătălie împărțind oştirea în două armate şi două fronturi 
„duşmane”, încât ea ştia acuma pe de rost ce anume trebuia 
să facă în timpul angajării în luptă cu armatele lui Critosiros. 
Ei, dacii, trebuiau să se mişte şi să acţioneze aşa cum se 
mişcă şi lucrează mâinile măiestrului cântăreţ peste clape, 
peste găurile suflătorilor sau pe strune, în timp ce inamicul s- 
ar fi mişcat ca unul care atunci învăţa cum anume trebuie 
umblat. Apoi oştirea s-a odihnit întru hrană şi voie bună, 
aşteptând arătarea celților, iar aceştia s-au arătat. 

Intâi s-au ivit patrulele de cercetare, care-au fost, repede, 
unele capturate, altele ucise, iar altele fugărite îndărăt ca să 
raporteze lui Critosiros că inamicul se află cu toată oştirea sa 
nu departe, pe loc neted, şi să-l atragă, astfel, spre poziţiile 
ocupate şi rânduite deja de către Burebista şi unde urma să 
se poarte bătălia. Drept în faţa marelui şanţ mascat - de 
unde şi denumirea locului de Fosatum de mai târziu, care 

înseamnă săpătură, gaură, groapă, - în spatele căruia era 
plasată, pe trei poziţii, oştirea dacilor - una aşezată frontal şi 
condusă chiar de rege, a doua, cam pieziş, pe aripa dreaptă, 
sub comanda lui Duras, iar a treia, tot cam pieziş, pe aripa 
stângă a frontului, sub comanda lui Badras - se întindea o 
pădure, la distanţă destul de mare. Ştafetele şi grupurile de 
cercetaşi din avangărzile lui Critosiros, care fără doar şi poate 
au fost trimise să iscodească dacă nu cumva barbarul rege 
pripăşisie acolo în pădure vreo armată cu care să-l atace pe 
la spate, n-au găsit în acea pădure, pe care au scotocit-o 
până-n ultima buturugă, nici ţipenie de pasăre, darămite de 
om ... Şi, de asemenea, se întorceau, patrulele de cercetare, 
întregi la număr şi tefere de orice vătămare. 

Ei bine, tocmai dinlăuntrul acelei păduri goale de orice 
Iviaţă, afară de cea vegetală, era să-i vină lovitura de trăsnet, 
pentru că, aţi ghicit, cred, totul, acolo se afla ascuns una cu 
pământul, pădurea şi tăcerea desăvârşită, tăinuitorul Dăziu, 
cu urşii şi zimbrii săi. Unde anume erau strecuraţi?... poate că 
în nişte găuri subterane ca şerpii ori în vreo prăpastie neagră 
din spatele pădurii, naiba ştia şi, sigur, Burebista. 

Şi, într-o dimineaţă, pe la sfârşitul lui Răpciugă lună, 
dimineaţă îmbrăcată în stranii răcori aromate de brumă, cele 
două oştiri s-au aflat faţă-n faţă, cu cei doi regi în fruntea lor, 
călări, Critosiros pe un cal roşu - calul roşu - poate din 
apocalipsa lui loan, şi Burebista pe unul alb. Hainele de pe 
cavalerul călare pe cal roşu ca şi podoabele de pe dânsul 
erau multe, pompoase, strălucitor multicolore: roşii, verzi, 
galbene, azurii, mov; cele ale dacului - adică - numai hainele 
căci podoabe nu avea - erau de fapt una singură şi tot albă şi 
ea ca şi calul, încinsă la mijloc ou un șerpar foarte lat, bătut 
în ţinte de aur, şi cu două junghere cu mânere scump 
meşteşugite înfipte-n el. În mâna dreaptă, Critosiros ţinea 
sceptrul puterii, iar în cea stângă sulița, în timp ce Burebista 
în dreapta ghioaga, iar în stânga gladesul cu vârful cârmit în 
sus. 

Nu mult timp au stat cele două oştiri aşa, faţă-n faţă, pe de 
o parte cu Critosiros în frunte afişând un aer regesc, de 

orgoliu şi siguranţă de sine, iar de cealaltă parte cu 
Burebista, cam... „nesigur” şi „amărât”. Dar, aşa alb cum era 
veşmântat şi călare tot pe cal alb, părea mai degrabă 
vedenie din cealaltă lume decât arătare aievea de om, lucru 
pe care regele celt îl resimțea, la răstimpuri, ca pe-o undă de 
răcoare ce-l furnica lin pe la genunchi şi alte încheieturi. 

Şi totuşi, în aparenţă - amărâtul Burebista a dat semnal 
aripilor oştirii sale, prin vuiete de buciume într-un anumit fel 
slobozite, ca şi din grumaijii stindardelor dragoni, să atace 
puternic. 

indignat de această cutezanţă, Critosiros a ordonat la 
rândul său armatelor sale să-l contraatace cu străşnicie şi să 
zdrobească cele două flancuri ale armatei inamice care au 
îndrăznit să-l atace. Încăierarea a fost însă foarte dură. Duras 
şi Bădras atacaseră furtunos cu oştirea călare, ceea ce l-a 
obligat pe Critosiros să atace şi el, tot furtunos, şi tot cu 
oastea călare. Au fulgerat şi-au scăpărat atunci spadele, 
suliţele şi ghioagele-n aer, umplând văzduhul de scântei ca 
de o altă galaxie a laptelui. Strigau celții cu atâta pornire, 
încât parcă plesnea pământul şi se rupeau cerurile ca 
retezate de mari şi nevăzute tăişuri, iar dacii, într-o tăcere de 
neoameni, numai izbeau, mereu, cu surdă înverşunare, icnind 
doar din când în când. Înaintările, din cale-afară de lente şi 
anevoioase alternau, dintr-o parte și dintr-alta, făcând scurte 
breşe în rândurile inamicului, când la celți, când la daci. 

Cei doi regi, Critosiros - nervos - în fruntea cavaleriei sale 
de elită, şi Burebista - întunecat - în fruntea - unei pedestrimi 
inerte, urmăreau desfăşurarea luptei de pe flancuri. Celţii 
devin din ce în ce mai aprinşi, atingând incandescenţa în 
angajamentul lor de luptă, în timp ce dacii - răspund cu 
lovituri de ghioagă, rece, topindu-le astfel focul, aşa fel, încât, 
încetul cu încetul păreau că izbutesc să împingă îndărăt pe 
adversar, spre ieşirea cu totul din fire a lui Critosiros care 
spumega pe gură şi nări de mânie, ca limbile mării când se 
izbesc de ţărmi. Atunci s-a gândit el în sinea lui, cu iuţeală: 
am să atac în vijelie cu cea mai mare parte a cavaleriei de 
sub comanda mea, frontal, nemerniea asta de pedestrime 

care stă ca o momâie şi nu face nimic, în faţa mea, am s-o 
strivesc sub copitele viforoase ale cailor mei, am s-o rup în 
două nimicindu-o, şi-am să mă răsucesc în arcuiri prin 
dreapta şi prin stânga ca să le cad astfel în spatele celor care 
îmi înghesuie din aripi frontul oştirii mele. Astfel prinşi ca-n 
cercurile morţii vor fi striviţi şi aceştia, iar bătălia va fi 
încheiată. 

Zis şi făcut, dar întocmai ce gândise şi bănuise că se va 
întâmpla regele dac, şi nu cel celt. 

O parte, aşadar, din cavaleria de elită s-a repezit să susţină 
flancurile care începuseră să se cam clatine, iar cealaltă, 
grosul, s-a năpustit în iureş vijelios asupra pedestrimii care 
sta gură-cască dincolo de marele şanţ, în frunte cu enigmatic 
de nepăsătorul, aproape nehotărâtul şi timoratul Burebista. 
Pedestrimea lui Critosiros primise ordin să rămâie pe loc până 
la noi dispoziţii. 

Atunci s-a întâmplat minunea aceea monstruoasă săvârşită 
nu de vreo putere supranaturală ci de mintea diavolească a 
tenebrosului rege varvar, când, lansată într-un iureş infernal, 
cavaleria lui Critosiros a nimerit de-a dreptul în infern, 
căzând, adică prăvălindu-se, cai şi călăreţi de-a valma, unii 
peste alţii în lungul, largul şi adâncul şanţ (fosatum) camuflat, 
ce aştepta să facă primirea generoasă în răcoarea lui, a 
armatelor inamice lansate orbeşte în atac. Dacă atacul nu s- 
ar fi făcut cu atâta avânt, pierderile ar fi fost mai mici, aşa 
însă au fost tot atât de mari ca şi elanul cu care s-a 
declanşat. 

Mare hohot de râs s-a ridicat de pe marginea cealaltă a 
urgisitului şanţ, iar Critosiros atunci, turbat de ciudă când şi-a 
dat seama de cursa în care a căzut, a urlat către oştirea 
angajată-n luptă pe aripile frontului pe viaţă şi pe moarte, 
pentru a stăvili şi-a zdrobi asalturile lui Duras şi ale lui 
Bâdras, care deveneau tot mai puternice, iar apoi, răsucindu- 
se către pedestrimea care stătea încremenită de cele ce 
vedea, a răcnit şi către ea, tot cu turbare - ochii îi erau 
bulbucaţi şi-i ardeau ca-n orbite de balaur, aruncând din ei 
limbi mari şi veninoase de foc - să se năpustească alături de 

cei care scăpaseră neînghiţiţi de săpătura diavolului şi care 
umblau acuma încoace şi-acolo, pe jos sau călări, dar şi unii 
şi alţii cam zăpăciţi - frontal şi mortal asupra acelei oştiri 
pedestre de popândăi de sub comanda însăşi a regelui ei, alt 
popândău. 

Şi aşa a fost: trecând şanţul blestemat peste podul viu 
format din trupurile cailor şi-ale oamenilor acolo prăvăliţi, şi 
mulţi încă vii, mai ales dintre cai, s-au rostogolit cu atâta 
forţă şi înverşunare asupra pedestrimii dace, cu atâta ură şi 
dispreţ - ca un uriaş tăvălug urlător - încât, întunecatul rege 
în veşmânt alb o - nouă stratagemă vicleană, iarăşi, sau? ... - 
a trebuit să bată în retragere. 

Dar, tocmai în acele clipe, când pedestrimea celților venea 
precum o cascadă asupra dacilor, în strigăte tot ca de 
cascadă, regele lor, care se înseninase brusc văzând deruta 
pedestrimii celuilalt rege, şi urmărea cu săltăreaţă veselie 
desfăşurarea încleştării din faţa ochilor, în care ai lui se 
dovedeau în mod vădit biruitori, ş-a fost nevoit - tot brusc - 
să răsucească din frâu, cu smucitairă aprigă, gâtul calului 
spre stânga, să-nfigă-n pântecele lui pintenii până la sânge, 
şi-apoi să se facă nevăzut, zburând aproape, ca-n poveşti, 
peste acea porţiune a câmpului de bătălie care rămăsese 
liberă. 

Ce se întâmplase? Ce înfricoşată vedenie i s-a arătat 
ochilor lui de rix în acea clipă? Ce auguri funeşti îi şoptiseră, 
şi ce anume la ureche, în taină mare, de-a săgetat cu cal cu 
tot în necunoscut, tocmai atunci când oştirea lui era pe 
punctul să decidă în favoarea lui netă soarta bătăliei? Ori 
poate l-a pălit sminteala minţii şi-a luat-o razna?... 

Nu, n-a fost niciuna, nici alta, ci, din gheena pădurii aceleia 
care se afla în spatele poziţiilor ocupate de armata celtă, în 
care cotrobăiseră şi scotociseră patrulele de cercetaşi cu de- 
amănuntul fără să găsească, nici măcar ţipenie de pasăre ori 
gâză, darămite de fiinţă omenească... venea zguduind 
pământul şi  cutremurând  văzduhurile sub  urletele 
stindardelor-balauri purtate-n goana vântului deasupra lor, şi 
galopând cum uraganul, oştirea de urşi şi de zimbri, cu 

zimbrul zimbrilor în frunte: sfielnicul, tăinuitorul şi 
imprevizibilul Dăziu. 

Văzând limpede, şi amarnic, că a căzut într-a doua cursă, 
din care nu se întrezărea nicio licărire de speranţă de 
scăpare, şi mai văzând fulgerătoarea întoarcere a pedestrimii 
comandată de Burebista asupra armatei lui de elită care 
ataca frontal, şi tăbărând acea pedestrime, de popândăi până 
mai adineaori, ca nişte vulturi albi asupra alor săi cei 
înghesuiți din nou în blestematul şanţ, ridicând gorgane şi 
tumuluri de trupuri omeneşti asupră-i, şi-a adus el aminte de 
vorba veche care zicea că „fuga-i ruşinoasă, dar e 
sănătoasă”, precum şi de un alt adevăr care spune că viaţa-i 
stă mai presus şi este mai scumpă decât onoarea, mai ales 
viaţa celor puternici... a luat-o la sănătoasa şi nu s-a mai oprit 
decât acolo unde - tot după cum mărturiseşte o altă vorbă 
veche - şi-a înţărcat dracul pruncii, dincolo de munţii cei mari 
de la Alpi, având în drumeţia aceea lungă şi pitorească fericit 
prilej, de-a învăţa şi el ce-nseamnă să-ţi câştigi pâinea şi 
adăpostul în viaţă, prin muncă proprie şi necazuri, şi nu 
primite de-a gata şi încă în castele dintre cele ridicate-n soare 
pe creste de munte, pe insule, pe ţărmuri de ocean, la 
izvoarele fluviilor ori în inima codrilor... lar oştirea lui, prinsă 
în cercul acelui zid mişcător de fier şi foc, s-a luptat cât s-a 
luptat - în disperare -, ca să iasă din încercuire, dar zidul se 
strângea tot mai dur asupra ei, şi văzând că nu e nici o 
scăpare, s-a împroşcat afară printre fisurile şi crăpăturile 
zidului mişcător - câţi au scăpat cu viaţa, bineînţeles - şi-au 
luat-o la fugă risipindu-se-n toate direcţiile câte i se iveau 
înainte, întocmai precum şobolanii când presimt scufundarea 
corabiei, precum păsările de curte când au simţit aripa 
uliului, precum tăunii din scorbură atunci când un om coţcar 
şi rău a vârât într-însa un băț, smintindu-i şi împrăştiindu-i în 
văzduh cu bâzâială mare. 

lar cealaltă oştire, a zimbrilor, a cerbilor, a urşilor şi lupilor 
şi mistreţilor, adică a zidului acela umblător, zid boa- 
constrictor, după ce a trecut prin vârful săbiilor şi-al suliţelor 
şi-al săgeţilor pe mulţi, s-a pus pe urmele fugarilor, gonindu-i, 

hăituindu-i, hărţuindu-i, săgetându-i, până ce, îngrămădindu-i 
în trecătorile munţilor celor mari de la Alpi, acolo, precum 
caprele pe strungă, le-au făcut, întocmai după cum a făgăduit 
Burebista-Rege în poaiana ce se cheamă Inima Codrului, de 
unde s-a pornit războiul, numărătoarea. 

lar Burebista-Crai zbura deasupra urgiei, alb, pe calul alb, 
înaripat şi acesta, aievea unui vultur alb cu aripile întinse 
peste tot, până la marginile marginilor. Era, El, parcă 
văzduhurile toate ale Daciei, şi cele dinlăuntrul ei şi cele de 
deasupra şi de primprejur, astfel întruchipate emblematic, 
sub forma acelei arătări albe, alb înaripate la acel ceas. 

lar aceste două bătălii, cea de la Buridava, câştigată 
asupra lui Vojerix, şi cea de-acum, de la Fosatum Magnum, 
repurtată asupra lui Critosiros, au însemnat nu numai două 
mari succese militare, ci şi alte două lovituri politice şi 
anume: alungarea celților de pe teritoriul ţării şi sporirea prin 
acea alungare şi întărirea armatelor din Galia ale lui 
Vercingétorix, ce luptau împotriva lui Cezar, singurul 
adversar demn de statura geniului lui Burebista, cu care 
urma să se înfrunte în final... singura înfruntare care-i dădea 
de gândit în mod serios, până la insomnii, redutabilă cu 
adevărat şi inevitabilă. 

Şi pentru a câştiga încă un aliat împotriva „marelui 
înfumurat” - cum îi plăcea lui să-l alinte pe Cezar, de la Roma 
- dar nu numai pentru asta -, a luat în căsătorie pe prea 
frumoasa, misterioasa Chimbria, cea care părea să se fi 
zămislit de-a dreptul din negurile albe ale Walhalei ca o 
legendă şi-un cântec de demult din alte înalte sfere sora 
viteazului Ariovistus, căpetenia triburilor germanice care 
luptau împotriva legiunilor lui Cezar, alături de Gali. 

Vestea victoriilor catastrofice asupra celților a cutremurat 
din temelii Roma. Vestiţii ei senatori, arătări de marmoră ori 
de fildeş cu creiere liniştit implacabile, au început a foi la 
dreapta şi la stânga, mişcând capetele albe îşi uitând a le mai 
opri, de parcă nu senatori erau, ci nişte manechini în vitrinele 
super-marketingurilor, iar la Athena cea cu fantezia-i bine 
cunoscută l-au poreclit „kelto-ctonos” care pe limba elinilor 

se tălmăceşte ucigătorul de celți... aşa cum aceiaşi greci l-au 
poreclit pe Vasile cel Mare de la Vizantion, „bulgaro-ctonul”, 
adică ucigătorul de bulgari, ajuns Vasilie acela, cel mai mic 
dintre cinci fraţii săi, împărat din grăjdar, întâi la monastire, 
apoi la grajdurile unui arhonte, iarăşi grăjdar la o arhontesă 
de data aceasta, iar de aici, din staulele arhontesei, printr-o 
minune în care s-a arătat extraordinara lui forţă şi vitejie, de- 
a dreptul în porfira jilţului împărătesc. 

Aşa a fost să fie cu celții taurisci ai regelui Critosiros, aşa 
au fost ei alungaţi şi împuţinaţi foarte de către Burebista, 
uriaşul rege dac. 

3. CUCERIREA CETĂȚILOR DE PE PONTUL 
EUXIN. UNIREA CU DACIA A TRIBURILOR 
TRACICE DIN 
SUDUL DANUBIULUL ÎNFRÂNGEREA LUI 
HIBRIDAS GUVERNATORUL MACHIDONIEI, ŞI 
ÎNVĂLUIREA DALMAȚIEI 


Drumurile întoarcerii la bucuriile şi tihna casei au fost 
aşternute cu flori, scoarţe nemărginite, cântece şi urale. 
Vulturi zburau liniştit în cele patru timpuri peste pământul 
Daciei în semn de omagiu şi bună-vestire, iar dragonii vuiau 
necontenit de-a lungul drumului, la toate răspântiile, la toate 
vadurile şi peste toate înălțimile munţilor. 

Deasupra mult, sus de tot, în chiar crucea mişcărilor 
siderale, în dreapta amiază, stătea desfăcut în două fără de 
capăt prăpăstii cerul, iar în lumina alburie ce se arăta dincolo 
de cele două prăpăstii ale cerului, se putea vedea limpede 
uriaşul vultur stând nemişcat, cu aripile întinse până peste 
marginile cele de dincolo ale lumii. 

Serbările de la Daci-Dava, cettea de scaun a ţării, au durat 
zile de-a rândul, cu jocuri în care feciorii se lansau pierduţi şi 
deveneau când fiinţe zburătoare, când creste mişcătoare, 
când brazi în legănare, iar fetele, prinse şi ele în vârtejul 
horelor se preschimbau fie în flori pe înalte tulpini, fie în 
fluturi - care tot un fel de flori sunt, dar care zboară, fie în 
şerpuitoare plante căţărătoare. 

Cele trei căpetenii s-au pustiit (năpustit mai degrabă) în 
aşternuturile casei lor, iar acolo, lângă şi întru fiinţele 
frumoase îndelung visate şi dorite-n greul luptelor, nopţile nu 
erau nopţi, ci galaxii fuzionând între ele până la contopirea în 
Lumina celei dintâi zile a Creaţiunii, iar zilele nu erau zile, ci 
zări înstelate, iar ei şi cu fiinţele lor de lângă ei - adică ei 
înşişi cei din ele înşile şi viceversa - erau parcă marile duhuri 
albastre ce se mişcă de jur-împrejurul aştrilor, susţinându-le. 
Binemeritată răsplată! Mult binemeritată, sau, aşa cum 

ghersuieşte un mare poet frânc: „O, recompense, après une 
pense” - adică o, răsplătire a unei mari fapte, în cazul de 
faţă. 

Regele, retras în sala de odihnă şi dormire, cea cu 
catapeteasma înaltă, în unghi drept, stătea de-amar de timp, 
drept, în mijlocul ei, cu regina Chimbria împletită cu braţele ei 
alb-gălbui pe după gâtul lui vânjos şi ars de vânturi aspre, 
venind din soare, şi cu capul culcat cu adâncă tandreţe peste 
umerii lui laţi şi puternici... Dar regina, învelind şi spatele lui 
şi ochii ei cu părul de culoarea mierei de mai, plângea mut... 
A bucurie din cale-afară de mare plângea, ori a alt oarecare 
presimţământ pe care numai ea îl cunoştea? Nu se vedeau, 
dar ea le vedea prapurile negre care atârnau din ultimul 
ungher al încăperii până peste cele mai tainice cămări din 
adâncul sufletului ei trecut parcă în tăcerea de dincolo pe 
jumătate, şi le auzea freamătul prin sânge ca vântul în 
preajma iernii prin desişurile pădurii. Parcă ar fi fost însăşi 
luna coborâtă pe pământ în chip de regină şi atârnată - ca 
după o foarte îndelungată chemare şi căutare, întâlnire - de 
umerii soarelui, coborât şi el pe pământ în întruparea unui 
bărbos rege dac. lar în genunea aceea eteric înstelată, de 
după aceea..., în clipele de supremă înluminare, din ochii ei 
crepusculari, de culoarea înserării vreau să spun, izvorau 
lacrimi ca nişte minusculi luceferi din depărtate şi dulci zările 
dimineţii. lar când el, simțind şi văzând acele lacrimi ale dis- 
de-dimineţii în ochii ei, în temutele depărtări din ei, a 
întrebat-o îngăimând: „de ce plânge, regina mea?”, ea, drept 
răspuns, l-a acoperit într-un sărut adânc, nepământesc, şi- 
ntr-o îmbrăţişare mistuitoare, după ce l-a zvântat în adierile, 
ca de pe nişte piscuri venind, ale unui transfigurator surâs: - 
deschiderea porţilor parcă spre cealaltă zare a vieţii. 

În preajma lor, şi atunci - când şedeau în picioare încleştaţi 
unul de celălalt, şi când stăteau culcaţi alături, respirându-se 
şi absorbindu-se în dincolo de ei, o umbră vicleană veghea, 
rânjind parcă, aşezată-n jilţul din unghere. 

Acel fel de-a sta uniţi era, cum să spun, nu ca-o 
împreunare, ci ca o ciudată despărţire fără de întoarcere. 

lar în ziua când a fost să pornească din nou ostile pentru 
stăpânirea ţărmurilor Pontului Euxin, cu atâta de crâncenă, 
mută durere s-a încleştat de umerii lui - magnific grup 
statuar burgund de o severă, tragică demnitate rece - într- 
atâta de fierbinte îl aduna în adâncurile pecetluite dincolo de 
orice cuvânt şi orice altă arătare din ea, încât ca un fior de 
gheaţă a trecut prin toată oştirea, care a lăcrimat..., fior pe 
care l-au resimţit până şi caii, fiindcă au aplecat capetele în 
pământ şi-au plâns şi ei, mişcând hieroglific din copite. 

În acele zile de sărbătoare pentru întreagă cetatea şi 
întreagă ţara, numai Dorada avea sufletul acoperit în doliu, 
iar superbul ei trup alb, în negru. In zadar aruncau asupra, ei 
bărbaţii priviri cu jăratec în ele, în pustiu bătrânul Deceneu îi 
predica în taină despre sufletul fericit al lui Micapor dăruit 
jertfă lui Zamolxe, ea tăcea, ca noaptea şi nu răspundea nici 
vorbelor deşarte ale preotului, nici privirilor acelea doritor 
admiratoare. Doar arareori, la negre - răstimpuri îi ridica - 
negre pumnale sângerânde - asupra lui Burebista, care 
rămânea în fulgerată cumpănă, şi nu ştia, nu putea şti a ce 
anume grăiesc acele priviri: a ură? a pedeapsă? a mustrare? 
a blestem? ori a cine ştie ce altceva... 

Când ea i-a văzut cuprinşi pe cei doi în acel înfricoşat grup 
statuar, a simţit ea un geamăt ce se ridica din adâncul 
cămărilor din fiinţa ei, iar în gândul ei, s-a arătat atunci 
vedenie înaltă: parcă luna se agăța de discul soarelui 
contopindu-se încet ea în celălalt, parcă apele, oprite din 
mers, încleştau pământul mistuindu-se în el, parcă pământul 
se prindea cu mii de tentacule de cer, absorbindu-l. lar 
Deceneu sta retras în cel mai înalt unghi al cetăţii, slomnind 
de-acolo, toată noapte-n stele, şi vorbind în şoaptă cu cineva 
ori cu ceva ce îşi arăta numai lui în acele clipe când, zice-se, 
se dezvăluiesc mistere, taina, faţa. 


XX x 

Cetățile de pe Pontul Euxin, de la Olbia până la 
Dionisopolis, locuite în bună parte de greci, în care demult se 
spune că nu trebuie să ai încredere: „Greca fides nula fides” 
spuneau romanii, adică încrederea în geci este egală cu zero, 
sau tot vorba romanilor, „timeo Danaos et dona ferentes”, 
adică mă tem de greci chiar şi când aduc daruri, precum şi de 
celți în parte, mai ales Tomisul, în care iarăşi nu puteai avea 
încredere, mai ales după cele întâmplate cu Vojerix şi 
Critosiros, cetăţi aflate toate sub tutelă romană, altă sursă nu 
numai de neîncredere, dar şi de primejdie, trebuiau cucerite 
şi supuse, pentru întărirea apărării frontierelor statului dac 
unit. 

Ceea ce înfăptuise Burebista până acum părea lucru uşor 
faţă de ceea ce urma a fi înfăptuit: menţinerea a ceea ce 
statornicise şi, mai ales, confruntarea cu Roma, cu „marele 
înfumurat”, Cezar. 

Cu Vojerix, fanfaronul, şi cu Critosiros, sărmanul, a fost 
cum a fost, dar nu tot aşa de uşor era să înfrunţi legiunile 
romane, mai cu seamă acum când în fruntea lor se afla nu un 
fanfaron, niciun sărman, ci... „marele înfumurat”, dar mare 
cu adevărat. 

Trebuia întărită disciplina în oştire, înăsprită instrucţia, 
îmbunătăţită mult dotarea cu arme şi echipament, şi cu 
ofiţeri destoinici şi viteji. Apoi trebuiau slăbite treptat forţele 
lui Iuliu Cezar, sau să aştepte epuizarea lor, odată angajate 
atât în Galia cât şi în războiul civil dintre el şi Pompei. In acest 
scop a sporit armatele galilor şi germanilor care puneau la 
cale răscoale împotriva ocupaţiei romane în acea parte a 
imperiului cucerită de Cezar, apoi a trimis un corp de oştire, 
sub conducerea lui Scupras, la Farsala, ca să dea ajutor lui 
Pompei, care se bătea acolo cu înfumuratul, căruia i-a cauzat 
mari pierderi şi care era cât pe-aci să şi piardă bătălia, dar 
oameni ca Cezar au nu numai geniu, ci şi noroc, căci prin 
noroc a scăpat basma curată acolo, în Tesalia, la Farsala, şi 
pe măsură ce slăbeau şi se împuţinau forţele divinului 
înfumurat, sporeau şi se întăreau ale sale, iar la ceasul 
potrivit urma să atace. Etapa următoare în acest plan 

strategic era să întărească şi să asigure liniştea frontierelor 
de la sud ale regatului, deci cucerirea cetăților de pe ţărmii 
apuseni ai Pontului Euxin, faptă pe care a şi îndeplinit-o. 
Cetățile care s-au opus voinţei lui au fost asediate, 
înfometate şi obligate să deschidă porţile - deoarece 
aprovizionarea lor cu hrană se făcea exclusiv cu bunuri din 
interiorul Daciei, din care mai şi exportau, din belşug, 
îmbogăţindu-se, de la pâine, carne, vinuri, brânzeturi şi 
lemne de foc până la fructe, vinuri, sare şi miere - iar cele 
care s-au încăpățânat în a rezista au fost cucerite până la 
urmă prin foc şi fier. 

Momentul pornirii ofensivei era prielnic, deoarece armatele 
Romei angajate parte-n Galia, parte-n războiul dintre 
frumosul Pompei şi rafinatul Cezar, nu le puteau veni într- 
ajutor bietelor garnizoane care aveau în sarcină apărarea 
prosperelor colonii de la Pontul Euxin. 

Cu prilejul acelor cuceriri de colonii s-a arătat în fapte şi o 
altă parte a firii regelui dac, partea justiţiară, atunci când a 
ucis cu propria-i mână pe toţi aceia dintre ostaşi cari s-au 
dedat la jafuri, prădăciuni şi violuri - şi, slavă zeilor, erau 
femei din cale-afară de frumoase şi foarte odihnite în acele 
colonii - precum şi alte asemenea fărădelegi oarbe. 

Erau, ziceam, în acele colonii greceşti, femei fericit şi 
diavoleşte corcite cu geţi, sarmaţi, romani, sciți şi soldaţi 
romani aparţinând cine ştie căror ţări, seminţii sau continent, 
încât puteai vedea, spre mare şi crâncenă tulburare a 
sângelui, unele cu ochii negri mari, în formă de ştiuci, la 
umbra unor plete bogate şi lungi, dar aurii, altele cu ochi 
azurii, dar adulmecând şi iscodind de la umbra unui păr bogat 
şi negru ca iadul, altele cu păr ca para focului şi ochii verzui, 
suple şi tremurate-n mers ca vedeniile din visurile sihaştrilor, 
altele înainte, cu ochi cenuşii şi păr coliliu, în contrast cu 
altele, durdulii şi fundoace, sprâncenate, măslinii şi cu păr 
inelat, negru şi ochi rotunzi căprui şi, în sfârşit - ca să nu 
pomenim decât de tipurile dominante - femei cu trupul 
sfâşietor de alb şi ochii şi părul de culoarea negrului blasfem, 
sau castaniu-beţie. 

„Noi nu suntem tâlhari, nici fiare ale pustiei, nici leviatani!” 
răcnea regele către nelegiuiţi, de se cutremurau văzduhurile, 
în timp ce le reteza fulgerător capetele. 

Singura cetate cruţată de la necazuri şi pârjol a fost 
Dionisopolis, şi aceasta din cauză că acolo, printre arhonţii de 
la chinotita politiei se afla unul Acornion pe nume, mare 
admirator şi prieten lui Burebista. Acest arhonte Acornion a 
reuşit să lămurească atât pe cei din chinotită (administraţia) 
politiei (coloniei), cât şi pe întreagă suflarea omenească 
înăuntrul ei trăitoare, să se supună regelui Burebista, căci era 
ecornion om cu minte şerpească şi vorbire iscusită, încât, 
până la urmă cetatea l-a declarat eroul ei salvator şi i-a 
ridicat lui şi statuie în platee. 

lar Burebista, după ce i s-au deschis porţile şi-a gustat din 
pâinea şi sarea oferite lui pe tavă de aur de către însuşi 
fericitul său prieten Acornion, a intrat în cetate cu alai mare, 
copleşit de urale şi nouri de flori, şi cântări. 

„Zito! Zitooo! Zitooo! Zito o bazilefs!”, strigau grecii din 
răsputeri în felul lor aprins, adică: trăiască bazileul (regele), 
dar mai din inimă şi mai cu aprindere strigau grecoaicele 
ochioase şi toată mulţimea de femei frumoase aşa cum le-am 
evocat în treacăt mai sus. 

Apoi a rânduit conducere nouă în cetăţile cucerite, din 
oameni nu numai de încredere, dar şi destoinici şi cinstiţi, 
după ce i-a deposedat şi de putere şi de averi pe 
administratorii dinainte care se  opuseseră lui cu 
încăpățânare, şi i-a pus pe ei să deprindă meserii, chiar şi 
munci manuale simple, cum ar fi măturatul străzilor şi munca 
săpatului şi-a aratului şi-a hamalâcurilor de tot soiul, ca să 
înţeleagă şi ei şi să se bucure cinstit de venitul unei munci 
cinstite, adevărate şi folositoare oamenilor, iar pe soldaţii şi 
ofiţerii din garnizoanele romane care s-au luptat cu 
demnitate şi eroism, a dat poruncă - după ce i-a lăudat şi le-a 
strâns mâna regeşte, să fie îmbarcaţi pe corăbii, apoi conduşi 
şi predaţi, cu arme cu tot, lui Pompei - în niciun caz lui Cezar 
- şi ştia el bine de ce face aceasta... 

A mai profitat de faptul că armatele imperiului erau 

angajate în războiul civil dintre pieptosul Pompei şi mintosul 
Cezar - două orgolii egal de mari, dar nu şi egal de 
îndreptăţite - precum şi în luptele care nu mai conteneau în 
Galia Transalpină unde se răzvrăteau când Cimbrii, când 
Teutonii - triburi germanice aliate cu gali -, când Belgii, când 
Volsgii, întăriţi cu ceea ce a mai rămas din celții lui Critosiros 
măturaţi din ţara şa, şi a luat legătura numaidecât, cu Cotiso, 
căpetenia Geţilor şi-a Sciţilor din Sciţia-Minor pe care şi l-a 
făcut aliat credincios, a înaintat spre miazăzi, peste 
pământurile celui mai puternic regat trac din acea parte a 
Hemusului, cel al Odrizilor, peste care domnea viteazul şi 
înțeleptul lor rege Oroles, cel care, ca şi Burebista, nutrea în 
mintea sa să adune laolaltă, sub unic sceptru, pe toate 
triburile tracice din sudul Danubiului, până dincolo de 
Olimbos: Odrizi, Besi, Agrigeni din patria lui Spartacus, Pieri, 
Peoni, Scupi şi Turgi, toţi din patria lui Alexandros, precum şi 
toate celelalte, mai mărunte ca: Amuri, Gorni, Bruzvaiii cei 
năvalnici şi pietroşi, Brezi şi Maracacioni, aceştia toţi din 
patria lui Pyrus, şi, în deplină înţelegere cu acesta, au purces 
la împlinirea marelui vis pe care l-au şi înfăptuit nu cu prea 
mici eforturi, dar nici cu din cale-afară de mari. In felul acesta 
se năştea un imperiu în răsăritul şi sudul Evropei cum nu 
văzuse altul soarele pe pământ mai puternic, mai omogen, 
decât poate doar cel al manciurienilor din extremul orient... 
nu unul pestriţ, ci unul format din cea mai numeroasă şi mai 
ea însăşi seminţie, şi mai bravă, din câte trăiau atunci pe 
pământ, după spusele lui Herodot, încât albeau văzând cu 
ochii la vestea înfăptuirii acelei „monstruositas” cum numeau 
retorii de la Roma imperiul tracilor, nu numai vestiţii senatori 
ai Romei, consuli, tribuni şi guvernatori, ci, mai ales, capetele 
marilor elini, căci elinii erau mai la-ndemână. 

Pentru ca acel imperiu, astfel zidit, să dureze-n timp, 
trebuia distrusă puterea invincibilei până atunci stăpâniri 
romane, iar acesta era un lucru mult mai greu de isprăvit 
decât grandioasa unire de la Maramos la Olimbos, şi de la 
Tiras la munţii cei mari de la Soare-Apune a întregii stirpe 
tracice, şi decât spulberarea viiturilor celtice. Şi, întrucât ca 

să te poţi consolida în tihnă trebuie mai întâi să creezi liniştea 
deplină la fruntarii şi s-o consolidezi şi pe aceasta, a atacat... 
Primul adversar care i-a ieşit în cale, dar şi prima victimă a 
acelei temerare acţiuni, a fost Hibridas, guvernatorul 
Machedoniei. 

Acel Hibridas, după cum ne dezvăluie lămurit însuşi 
numele ce-l purta, fie că era adevărat, fie poreclă, tot adevăr 
grăia, era o corcitură dintre acelea care ştiu să răzbată şi să 
se impună. Făcea parte din tagma marilor parveniţi, care ştiu 
să-şi atingă orice ţintă, până chiar pe ultima treaptă a scării 
lui Avraam, neavând nicio altă virtute decât dorinţa de-a fi şi 
dispreţuirea cu cinism a oricăror elementare îndatoriri 
omeneşti, afară de cele care privesc şi satisfac exclusiv 
propriile lui pofte şi plăceri, şi desfătări. Deci, ambiţie 
delirantă dublată de neruşinea proxenetă. Satisfacţia lor 
continuă şi supremă este apăsarea şi înjosirea lumii. Dar, şi- 
aici doar zeii mai pot dibui vreun înţeles, ei singuri fiind 
răspunzători de atari orori, mai puţin bieţii oameni... 

Deci, Hibridas, nume edificator, o îmbinare de alban şi de 
patlagon, de banglad metisat cu claponi, intrat repede, (prin 
practicarea delaţiunii pe scară înaltă şi pe coordonate vaste 
şi variate, a linsului şi servilismului celui mai stăruitor, 
practicat în cele mai rafinate şi mai multiple chipuri, a celei 
mai odioase duplicităţi, împinse toate aceste „virtuţi” până la 
asceza iluminată) în grațiile Romei, ajungând astfel 
guvernator şi năzuind chiar la jilţul de împărat - şi de ce nu la 
urma urmei: s-au mai văzut cazuri, şi nu puţine, - avea 
nefericita cinste de a-şi măsura puterile şi vrednicia - hai să-i 
zicem aşa - cu întunecatul rege varvar Vuierevistus - aşa 
pronunţa dânsul..., era peltic şi vorbea ca retorii greci cu v în 
loc de b, cu ţe în loc de ce, şi se în loc de ş. 


XX x 


Înainte de începerea ostilităţilor pe câmpul de luptă, 

Burebista a făcut să se strecoare cineva, un tânăr, nu numai 
până-n reşedinţă, ci chiar de-a dreptul în inima lui Hibridas, şi 
să se deie drept inamic de moarte al lui Burebista. 

Acel tânăr iscusit, în jur de treizeci de ani, frumos şi 
mlădios, dar mai ales ager din cale-afară la minte, cunoscând 
la fel de bine limbile latină şi elină, distins cunoscător al 
filosofiei şi poeziei din cele două limbi, îndeosebi din cea 
elină, printre multele secrete pe care i le-a dezvăluit în 
pauzele dintre îmbăierări ori în timpul copioaselor ospătări, a 
fost şi unul din cale-afară de important, hotărâtor în 
câştigarea bătăliei dintre el şi negurosul rigă dac, ceva care 
ţinea de şiretlicurile strategice ale celui din urmă: „O să ne 
cadă-n gheare prin propriile sale arme şi şiretlicuri şi-o să fie 
prins în propria-i cursă”, îi şoptea lui Hibridas la ureche 
tânărul fugar gâdilându-l plăcut cu suflarea din nări în ceafă 
pe guvernator. „Una din cursele pe care obişnuieşte a le 
întinde inamicului, continuă destăinuirile intrusul, este şi 
aceea că se lasă asediat în cetate prefăcându-se înghesuit de 
adversar, dar până la urmă din asediat devine asediator iar 
asediatorul adevărat se pomeneşte a fi cel asediat fără 
scăpare. li vom face aceeaşi figură; îi vom scoate ochii cu 
propriile lui gheare”, broda ispita, când pe limba latinească 
când pe cea elinească iscoada. 

Apoi, nu peste mult timp i-au ieşit înainte barbarului cu 
mare siguranţă şi măreție. Burebista, în marş liniştit, a 
înaintat spre sud-est, a trecut fără necazuri, ca pe sub nişte 
uriaşe, abrupte arcuri de triumf prin înfricoşatul defileu zis al 
Catarei, unde gândea că-l va întâmpina Hibridas, căci era cel 
mai potrivit loc pentru romani ca să dea bătălia, unde bănuia 
că va avea pierderi, trebuind să se caţăre pe stânci şi 
prăpăstii, biruind muntele, şi astfel căzându-i în spate şi 
închizându-l în defileu, operaţie grea şi riscantă, chiar dacă 
dacii erau renumiţi în iscusinţa de a se căţăra pe munţi, „Daci 
inhaerent montes”, zice proverbul, dar Hibridas, sfătuit de 
Brustor - acesta era numele tânărului „dezertor” din oastea 
lui Burebista - l-a întâmpinat pe câmpul dintre defileu şi 
puternica Cetate de Argint, Arghiro-Castrum. 

Cele două armate au stat faţă-n faţă ore întregi, niciuna 
neîndrăznind să înceapă lupta, Hibridas lăsând impresia că 
şovăie dinaintea temutului barbar, aşteptându-l pe acesta să 
atace primul, Burebista, la rândul său, părând şi el că nu 
cutează a ataca, impresionat că se află - chipurile, pentru 
prima dată în faţa superbelor legiuni romane, în secret însă 
fiecare fiind sigur de victorie, mai ales Hibridas, care se uita 
cu subiînţeles către Brustor, cel călare lângă el acum, şi 
zâmbindu-i,  zâmbindu-i foarte mulțumit... Brustor îi 
răspundea tot cu zâmbete, dar, în adâncul tenebros al fiinţei 
sale mai zâmbea el şi altcuiva, dar acestui altcareva în - cu 
totul altfel. 

Au stat, aşadar, vulturii romani şi lupii-balauri daci faţă-n 
faţă, ore în şir, vulturii privind de sus şi de departe cu 
împărătesc orgoliu, lupii rânjind foarte de - aproape, feroce. 

Când soarele - mai avea câteva strămurări până să apună, 
cohortele din mijlocul aliniamentelor romane s-au pus în 
mişcare. Ziduri mişcătoare în mare şi egal ropot păreau a fi, 
iar atunci când s-a pus în mişcare întreg exercitul, nu zid 
părea, ci promontoriu înaintând asupra inamicului. 
Întâmpinând cu mişcare înainte, au răspuns şi dacii, tot cu 
unităţile din centrul frontului lor, şi s-au izbit între ele, zidurile 
romane în mişcare, de stâncile dacice, tot în mişcare, 
întocmai cum s-ar izbi în coarne doi uriaşi berbeci din basme, 
pe vreun alt tărâm de lume. Parcă o fortăreață în marş s-ar fi 
lovit orbeşte de o abrupţie a muntelui, în marş şi aceasta, aşa 
păreau cele două oştiri învălmăşite-n luptă, iar zgomotul 
suliţelor şi-al săbiilor care loveau în platoşe şi-n scuturi era ca 
acela al unei năruiri în două părţi a doua baraje. 

Nici cohortele romane, nici satiile dacilor nu izbuteau a 
face niciun pas înainte, iar - peste cei care cădeau se iveau 
alţii care le luau locul, şi lupta continua, pe loc, cu egală 
încrâncenare. Şi dârzenia aceasta din ambele părţi se datora 
faptului că romanii nu ştiau ce-nseamnă a da îndărăt, iar 
Dacii ştiau - cu-nverşunare că trebuiau să biruie, căci aşa le- 
poruncea firea lor şi viteazul rege Burebista. 

Lupta a durat aşa, egală, mult timp, iar zgomotul ei de 

ponoare ale Hadesului făcea să se-ntunece locul de jur- 
împrejur până departe, în vreme ce defileul Catara, în care 
pătrundea, vuia ca un sobor de fiare din apocalipsă. 

Când lumina zilei amurgea, dacii, mai numeroşi, au forţat 
înaintarea, lucru pe care Hibridas îl aştepta, şi-au făcut breşe 
în zidul roman forțându-l să dea-ndărăt. Ca să-şi ascundă 
gândul din planul său strategic - acela de a se retrage în 
cetate simulând că-i asediat, pentru ca astfel să-l asedieze 
dânsul pe adversar până la urmă..., Hibridas a ordonat 
aripilor armatei sale să intre în acţiune şi astfel flancurile 
celor două armate s-au angajat şi ele în luptă. În scurt timp 
aripile dacilor fuseseră pe cale să le rupă pe-ale romanilor, 
aşa încât aproape întreagă oştirea guvernatorului să fie 
încercuită şi nimicită. (Ehei, face aici paranteză povestitorul, 
dacă în locul bătrânelor legiuni ar fi apărut faimoasele falăngi 
ale lui Filipos, rege al Machidoniei, iar în locul lui Hibridas să fi 
fost Parmenion, Filotas ori Perdicas, ori însuşi Alexandros, 
alta ar fi fost soarta bătăliei...) 

In această situaţie - lucrurile se desfăşurau taman cum le 
plănuise şi le dorise el, - Hibridas a ordonat retragerea-n 
cetate. 

Burebista, în loc să forţeze lupta atacându-l viguros din 
spate şi prin învăluire - căci putea s-o facă - s-a prefăcut că 
şovăie, amuzându-se de manevrele naive ale guvernatorului, 
victimă uşoară. Dar şi Hibridas se amuza, din punctul său de 
vedere, grozav, săltând într-un picior de bucurie, ca un copil, 
tot bătându-l pe umeri şi îmbrăţişându-l pe Brustor. 

lată-l aşadar asediat pe... Burebista, căci, în toate punctele 
de acces şi de ieşire din încercuire erau ascunşi pe după 
stânci ostaşi, şi alţii în gropi oarbe, cu poruncă aspră de a 
ucide fără cruţare pe toţi aceia care ar fi îndrăznit să iasă din 
zona asediului afară, după hrană ori alte lucruri trebuitoare 
asediatorului. 

Linişte deplină a domnit timp de mai multe zile, în ambele 
tabere, şi nu numai linişte, ci şi o deplină voie bună... Numai 
că, numai că după ce au trecut nu multe zile, ci o mulţime, 
Hibridas şi cu oastea sa întreagă zadarnic aşteptau să iasă la 

crenele înfulecând din hălci şi turnând pe grumaiji din ploşti 
vinuri roşii, ca să le facă sânge rău şi otravă dacilor asediați 
şi flămânziţi, deoarece inşii care învârteau pe jăratec, în 
frigări, necontenit, batalii, şi rupeau din hălci şi se îndestulau 
cu vin, şi jucau şi cântau, şi chiuiau erau tocmai dacii. 

E lesne de închipuit, iubite şi cinstit cititor, ce s-a petrecut: 
Burebista a poruncit serviciilor aprovizionării să iasă şi să 
aducă cele de trebuinţă pentru oaste. A poruncit însă şi lui 
Duras să însoţească, pe-ascuns, la distanţă oamenii serviciilor 
de manutanţă. Aceştia au fost atacați neaşteptat, de către 
ostaşii pitiţi după stânci şi-n gropi camuflate de guvernator, 
cu o violenţă orbitoare, dar din lături a apărut Duras cu ai săi, 
iar încăierarea a fost ca de fiare, din cale-afară de dură şi de 
sângeroasă ... pentru ambele taberi. Lucrurile însă le-a 
lămurit Dăziu tăinuitorul, care a căzut ca trăsnetul în spinarea 
inamicului de-acolo unde fusese pitit anume cu poruncă de la 
Burebista, din văgăunile lui Beelzebut, cu oştirea lui - călare, 
aşa încât de-acuma oştirea dacilor putea fi aprovizionată în 
tihnă şi din belşug, în timp ce în cealaltă armată începuse a 
urla pustiul foamei. Asediatul care se credea asediator a 
devenit un asediat în toată puterea cuvântului datorită 
naivităţii şi credulităţii lui, iar asediatorul pe care el, 
guvernatorul, îl socotea asediat, adică prins în cursa propriei 
sale perfidii, jubila liniştit în chip de asediator în toată legea. 

Şi unde n-au început să apară l-a crenele soldaţii 
guvernatorului şi să plângă acolo - lucru nemaiintâmplat 
până atunci cu armata romană - de foame şi sete, ca nişte 
copii, mai jalnic atunci când dacii rupeau din ciozvârtele 
fripte, ba fiarele, mestecau şi înghiţeau cu poftă sălbatică. 

Atunci Hibridas, fără a mai sta mult pe gânduri, s-a prins 
de braţul lui Brustor, a aplecat cu duioşie capul pe umerii 
acestuia şi i-a zis: „Frate drag, şi drag prieten, suntem învinşi. 
Viclenia lui a fost mai mare decât a noastră. Să deschidem 
deci porţile cetăţii, să mergem să depunem armele la 
picioarele lui, ale biruitorului - vorbea gâfâind şi suspinând - 
şi să implorăm cu demnitate, îndurare... căci am auzit despre 
el că ar fi un generos. Haide, dragul meu!” „Şi lacrimile îi 

curgeau şiroaie pe obrajii palizi, nu cu multe zile înainte 
rumeni...” aşa relatează geograful Strabon în lucrarea sa, la 
pagina 103. 

S-au deschis larg porţile, au ieşit pe sub ele afară din 
cetate, Hibridas aproape atârnând de braţul prietenului iubit, 
au înaintat cu frunţile aplecate - mai aplecată o ţinea, al 
naibii, chiar Brustor - până - ce-au ajuns în dreptul regelui. 
Acolo ajunşi, Hibridas a aruncat la picioarele varvarului 
armele şi-a îngenuncheat implorând cu voce foarte lirică, 
îndurare. 

Întunecatul varvar şi-a aşezat palma lui lată şi grea peste 
chelia rece asudată a guvernatorului - căci lepădase el, odată 
cu armele, şi somptuosul coif - în semn de blagoslovenie, 
apoi zâmbindu-i cu luminoasă admiraţie şi simpatie tânărului 
Brustor, l-a cuprins l-a piept şi l-a ţinut acolo strâns îndelungă 
vreme. „Preţuieşti, Brustor al nostru nepreţuit, cât toate cele 
câteva mii de oameni pe care iscusinţa şi cutezanţa ta i-a 
cruțat de la pieire”. Aşa a zis atunci Burehista, iar Hibridas, 
văzând scena şi ascultând cele spuse de regele dac tânărului 
Brustor, a stat o clipă în cumpănă, cu ochii larg căscaţi a 
deplină nedumerire — abia acum îşi dădea seama cât a putut 
fi de tâmpit, şi, fulgerat de un gând magnific, a smuls dintre 
armele care zăceau grămadă la picioarele biruitorului 
gladesul şi, Ave, Hibrida! l-a vârât între coaste adânc, în 
inimă, până-n mâner, şi-a căzut. 

— Vezi, Brustor, cum moartea înnobilează până şi prostia, 
şi ticăloşia, a zis Burebista către ambasadorul său. 

— E singura scăpare şi spălare de orice ticăloşie şi 
neruşine, mai cu seamă atunci când ţi-o oferi singur... a 
răspuns celălalt. 

— Numai că ea nu este o pedeapsă destulă pentru răul cât 
s-a săvârşit... Este doar o soluţie, hai să-i spunem, onorabilă. 

— Partea nerăscumpărată rămâne în seama zeilor. 

— Aşa este - ... din păcate. Cu ce drept am pretinde noi să 
ştim şi să făptuim totul?... Decât doar cât ne este îngăduit şi 
menit, să ştim şi să făptuim. 

Apoi regele a înrolat întreagă armata capturată în propria 
sa oştire, lucru lesne de făcut, întrucât majoritatea absolută a 
acelei armate eră formată din traci şi iliri. 

Pe cei înaintați în etate, aş a numiții veterani, zişi mai 
târziu bătrâni, i-a trimis la vetre... 

S-a arătat însă, printre ofiţerii lui Hibridas, unul sebit 
foarte, şi ca înfăţişare şi ca purtare. Avea părul arămiu, 
retezat peste o frunte lată, de sub care te ţintuiau rece nişte 
ochi de culoarea oţelului, avea faţa pătrată, cu maxilarele 
anguloase, încleştate-n craniu, şi un nas drept, uşor agvilin, 
sub care se desena o gură de-o bărbătească frumusețe, care 
şi-atunci când ar fi surâs, mai degrabă ti-ar fi lăsat impresia 
că te taie, gură în continuarea căreia se rotunjea o bărbie 
teribil răsucită-n sus şi cu gropiţă-n mijloc. Era lat în spate, nu 
prea înalt, dar armonios şi masiv dăltuit, ca o statuă. Stătea 
înaintea regelui cu piciorul drept împins înainte, a sfidare, cu 
mâna stângă-n şold şi capul uşor răsucit în sus, uşor spre 
dreapta, aşa fel încât privirea lui reteza de jos în sus pe rege, 
şi cam pieziş, de nu-ţi puteai da uşor seama care dintre ei era 
învinsul şi care învingătorul. 

— De unde eşti, din care latură a imperiului, l-a întrebat cu 
admirativă bunăvoință, Burebista. 

— Nu sunt din nicio latură, ci sunt roman, a retezat răspuns 
celălalt. 

— Şi cum te cheamă? 

— Mucius Apenius. 

— Deci din Latium. 

— Întocmai. 

Regele, după o pauză gânditoare: 

— Vrei să-mi slujeşti? 

— Un roman nu slujeşte decât Romei. 

— Ai părinţi? 

— Părinţii mei sunt Roma şi Senatul Romei. 

— Dar genitorii îţi trăiesc? 

— Atâta timp cât eu trăiesc în cinste se cheamă că trăiesc 
şi ei, dacă însă aş fi o canalie, ei ar fi murit în clipa când m- 
am născut. 

— Fraţi mai ai? (îl amuza pe rege dialogul.) 

— Da. Mai am doi, care au murit în Galia, slujind Romei. 

— Şi tu ai venit să mori aici, în patria lui Alexandros? 

— Voi muri acolo unde-mi va hotărî moira. 

— Eşti un tânăr brav şi înţelept. 

— Într-adevăr, astăzi aş fi vrut să fiu brav, dar iată că mă 
văd a fi doar un prizonier. 

— Slujeşti unei mari minciuni: imperiul. 

— Imperiul roman este creaţia nu a unei sminteli mesiano- 
paranoice, cât a unui geniu anume, al unei forţe care 
operează cu puterea destinului... deci el este o realitate, nu 
0... minciună. 

— Este, să zicem, mai degrabă o idee năzărită-n minţi 
nebuneşti şi criminale, bolnavă de cuceriri şi de jafuri şi de 
neruşinea de-a trăi din munca şi pe agoniseala altora. 

—  Întocmai precum face Măria-Sa, cel de faţă stătător 
nouă. 

— Noi împlinim o lege: unirea întru unitate a întregii 
noastre seminţii, şi asta nu este idee, ci un adevăr şi-o 
datorie. Din tot marele vostru imperiu nu va rămâne până la 
urmă decât doar o amintire. 

— Da, dar sublimă şi exemplară. 

— ... Şi o singură realitate: peninsula unde v-a fost dat să 
vă naşteţi şi să trăiţi întru voi şi venitul muncii voastre. 

— O peninsulă aureolată de lumini, ca de cântece înalțe, în 
aeternum: luminile a ceea ce a creat ea pentru dreptatea şi 
demnitatea vieţii. Imperiul roman nu este o plăsmuire a 
minciunii şi lăcomiei, a jafului şi a crimelor în masă, a tiraniei 
şi-a cinismului balonat mesianic peste neamuri, ci este un dat 
al înţelepciunii revelată şi dăruită de zei, înţelepciune 
dătătoare de mari virtuţi şi dată la rându-i tot de virtuţi. lată 
de ce el va exista şi după ce nu va mai fi. Atunci când nu va 
mai fi, el va aparţine tuturor neamurilor. 

— Nu eşti numai un brav oştean, ci şi un iscusit retor. 

— Nu eu sunt cel care-ţi vorbeşte, ci inima Romei. 

— Bine. Foarte bine. 

Apoi regele a poruncit lui Badras să-l conducă pe ostatec în 
cortul său, al regelui, în cinste, cu toate armele asupră-i. 

Acolo, în cort, într-o taină deplină, Buerebul a folosit toată 
iscusinţa sa diplomaţieească, întreagă delicateţea, farmecul 
personal şi întreagă generozitatea, oferind ofițerului roman 
absolut tot ce poate da pământul şi - viaţa de pe pământ: 
titluri, onoruri, putere, averi, cinstea de-a fi sfetnicul său cel 
mai apropiat şi prieten, toate acestea pentru a-l câştiga de 
partea sa. 

— Vei avea din partea noastră tot ce-şi poate dori un 
tânăr... ales. 

— ... se întunecă, tăcând, din priviri celălalt. 

— Vei avea aur cât să poţi zidi cu el un palat şi bogății cât 
împărații cei din depărtatul Zbare-Răsare... 

— ..., tace Mucius cuprins parcă de o undă de mâhnire. 

— Vei dobândi toate onorurile lumii şi te vei îmbrăca în 
toată cinstea... 

— ..., tace din nou ostatecul, mijind surâs din buzele-i 
sever desenate. 

— Vei avea putere cât un rege, vei fi mâna mea cea 
dreaptă. Putere de viaţă şi moarte vei avea. Vei face doar 
semn şi ţi se va pune ţie înainte tot ce vei pofti... 

După o tăcere grea, liniştită, ridicând genele şi împlântând 
oţelul ochilor în ochii regelui, ofiţerul - roman, în sfârşit, 
răspunde: 

— Dacă regele ştie că un ofiţer roman nu se vinde, de ce 
încearcă să-l cumpere... lar dacă cumva îşi închipuie că s-ar 
vinde, la ce ar mai avea nevoie de el... 

La primirea acestui - răspuns, regele a tăcut în reculegere 
câteva clipe, apoi s-a ridicat în picioare (acelaşi lucru l-a făcut 
şi interlocutorul) şi, ieşind din cort, i-a chemat pe ai săi la 
poruncă, iar ei au venit de îndată. 

— Veţi da acestui roman tăbliță scrisă, cu sigiliu, de liberă 
trecere pe la toate vămile şi posturile noastre de caraulă. Îi 
veţi da aşijdere cal dintre cei mai chipeşi şi-i veţi lăsa la 

purtare toate armele de pe dânsul. 

Apoi a adăugat sentenţios: 

— Luaţi seama: pe tăria de caracter a acestui om şi pe 
aceeaşi, dovedită de încă doi, unui anume Fabritius, înaintea 
lui Pyrus, şi altul, Cato, înaintea lui Handbal, şi-a altora mulţi 
încă precum Mucius Scevola, Coriolan, Marcelus, Fabius, 
Cincinatus, Scipio, s-a zidit un imperiu magnific, cum nu va 
mai vedea altul soarele pe acest pământ... Dacă şi voi veţi fi 
ca el, împărăţia noastră asupra noastră înşine va dăinui şi va 
străluci ca soarele. Acolo unde se ivesc atari oameni ca 
acesta - chiar dacă şi-n chip de cuceritori - acolo nu se poate 
naște decât o lume liberă, dreaptă şi demnă. Pildă să vă fie. 
O astfel de lume aş vrea să ctitoresc, în care slujitorii toţi din 
cămările cârmuiri să gândească şi să se poarte întocmai 
precum acest ofiţer Apeninus, şi precum Fabritius, 
ambasadorul Senatului Roman la curtea lui Pyrus. Vicleanul şi 
viteazul rege al Epirului a încercat, ca şi mine astăzi, să-l 
cumpere pe emisarul Romei, oferindu-i tot ceea ce poate să 
ofere un rege, dar Fabritius a refuzat totul cu demnitate. 
Atunci, Pyrus văzând că nu-l poate îndupleca nicicum cu 
binele, a încercat cu răul, adică l-a scos în afara porţilor - 
palatului, pe un câmp pustiu, şi-a asmuţit acolo către el nişte 
elefanţi, furioşi ca să-l calce sub tălpi şi să-l motroşească-n 
trompe. Astfel a crezut bietul rege că va înfricoşa şi că îl va 
câştiga de slujitor al său pe Fabritius. 

— Hei, Fabritius, te dai ori ba? a întrebat triumfător regele. 

— Mai degrabă îşi schimbă soarele mersul său pe cer, 
decât să se abată Fabritius de la datoria sa. Aşa a răspuns 
ambasadorul Romei. Cum şi ce mi-a răspuns mie astăzi acest 
tânăr ofiţer, am să vă spun altă dată. Acum faceţi cum v-am 
spus. 

A strâns apoi mâna ostatecului - căruia îi licăreau parcă 
ochii aceia de culoarea oţelului - şi s-a retras în cort ca să fie 
singur. 

Acolo, în singurătatea cortului, pânză neagră s-a lăsat 
peste sufletul său şi-a adormit sub acel zăbranic de pânze 
negre, şi-a avut un tulburător vis. Se făcea că se află pe 

malul unei ape mari, curgătoare, iar peste valurile line ale 
apei plutea o nălucă omenească îmbrăcată-n alb iar năluca 
aceea întinsă cu braţele către ţărmuri era vedenia Reginei 
Chimbria, care parcă-l striga să meargă cu ea. Şi strigătul 
acela era, pe măsură ce năluca înainta pe ape în jos, tot mai 
sfâşietor. A dat să se trezească, dar din nou a căzut în somn 
şi iarăşi i s-a arătat altă vedenie. Se făcea că pe-o măgură 
undeva, oameni îmbrăcaţi în alb ridicau un rug mare, apoi 
dădeau foc acelui rug, iar fumul şi flăcările ce se ridicau luau, 
sus, înfăţişarea aievea a vedeniei aceleiaşi regine, care 
năzuia surâzând înalt şi până foarte deoparte, lui. Apoi 
vedenia aceea de fum şi flăcări s-a tot subţiat ca un fel de 
strigăt de chemare după el şi s-a topit în azurul cerului şi 
dincolo de cer. 

S-a trezit, s-a simţit cuprins de un fel de tremur ciudat, şi-a 
chemat să vină cântăreții din suflătoare şi strune, şi 
dansatorii, şi bardul cel bătrân, mare rostitor de legi şi stihuri 
poetice, Aetus pe nume. lar aceştia toţi au venit pe rând. 
Intâi, echipa de dansatori din Geţia, care au dansat, zburând 
aproape, ca nişte fluturi mari prin aer, apoi cea din 
Machidonia executând un dans pe cât de lent pe atâta de 
grav, de o tragică superbie. Parcă se răzbunau prin acele 
atitudini de  magnifică  bărbăţie nu ştiu ce anume 
supraomeneşti dorinţi neîmplinite, de neîmplinit. 

Apoi au apărut, în grupuri compacte, ca de pe-o altă 
planetă, puşi parcă s-o cucerească pe aceasta a noastră, 
izbind cu mânie, toţi deodată, ritmic din picioare, a grea, de 
moarte cotropire, tot un fel de răzbunare exprimând asupra 
vieţii, însă mai încifrată, dansatorii din Maramos. 

In răstimpurile dintre dansuri, se produceau rostitorii de 
stihuri şi de legi stihuite, însoţiţi de cântăreții cu vocea. 

Regele sta şi asculta şi se înlumina şi i se înceţoşau ochii. 
Se vedea limpede acea ceaţă în ochii lui la auzul cântecelor 
în care se spunea aşa: 


„Arde mi te-ai, codru des. 
Din tine să nu mai ies! 

C-am intrat la tinerețe şi-acuma-s la bătrâneţe 
„sau: 


Codrule răcătănat 

Cătră mine te-ai jurat, 
Că-ţi-a rămânea frunza 
Toamna ca primăvara... 
Vezi, codrule, c-ai mințit: 
Frunza-n tine-o-ngălbenit. 


Măi, codrule, nu mă da 
Că-s tânăr şi te-oi prăda. 
Măi codrule, nu mă vinde 
Că-s tânăr şi te-oi aprinde. 
De nu te-oi aprinde eu. 
Te-a-aprinde coconul meu: 
Și te-a aprinde plângând 
De-i arde până-n pământ; 
Și te-a aprinde cu jale 

Și-i arde până în stele”. 


Apoi s-a ridicat de la locul său bardul cel bătrân şi-a recitat 
noimi, adică legi stihuite. lată reproducem câteva din acele 
legi-stihuri: 


„Fiți demni. 

Căci numai demnitatea este liberă. 

Și fiti cinstiţi. 

Căci cinstea este legea demnității. 

Fiți drepți. 

De vreţi să dobândliţi cuviințarea de-a privi spre 
soare. 

Nu ascultați chemarea parvenirii: 

Ea e ruşinea şi mormântul tuturor virtuților. 

Mândria voastră? 

O singură mândrie omenească: Munca. 

O singură grandoare: Modestia...” 

La urmă, acelaşi bard bătrân cât toate poveştile din 
pământul Daciei, i-a spus regelui poeziile care-i plăceau lui 
deosebi, cele despre moarte şi iubire, despre Nesus şi Ulyse... 
care încep aşa: 


„Nu credeam să-nvăț a muri vreodată. 
Pururi tânăr înfăşurat în mantă-mi. 
Ochii mei ridicam visători 

La steaua singurătății...,” sau: 


„De pe litnan pe golfuri privirea ţi-o roteşte: 

E linişte ca-n ziua când mă-ntorsei hoțeşte 

Si ţi-am golit de oaspeți ograda, pragul, tinda: 
la seama, Penelope, ce netedă-i oglinda..., ” sau 


„Vin păsări dinspre țărmuri, a nu ştiu ce vestina, 

Cu strigăte deasupra, vâslind a mare spaimă... 

Vânturi funeste-ncoace a secetă se-ntind, 

Și-ultima  stea-n deşertul de sus, descânt 
îngaimă...” 


Stihurile citate sunt ale marilor poeţi ai Daciei, Ermin 
Eminens şi Celestin Lebădă-Neagră, iar ultimele ale unui alt 
poet dintre cei neînsemnaţi, Agri Amidazia, cel de la Tracii lui 
Spartaeus. 

Şi s-a retras, după terminarea programului de încântare, 
iarăşi în cortul său, dar mai ales în acela al sufletului său 
mâhnit ca de moarte, iarăşi cuprins sub acele pânze cernite, 
şi iarăşi şi-a simţit ochii înceţoşaţi şi cu un amar nod oprit în 
guşă. 


Ceea ce s-a făptuit până acuma, adică strângerea într-o 


156 


singură vatră uriaşă a tuturor vetrelor răzlețe până mai ieri 
ale seminţiei, risipirea-n vânt a celților, cucerirea cetăților de 
pe Pontul Euxin şi biruinţa asupra lui Hibridas a fost cum a 
fost, dar greul cel mare urma să vină după asta, iar greul 
acela era înfruntarea cu Roma însăşi, mai ales acuma când în 
fruntea ei se afla marele Cezar, care n-avea să-l ierte pentru 
cucerirea Pontului Euxin, ajutorarea lui Pompei şi jignitoarea 
înfrângere a lui Hibridas. Dar nici Burebista nu putea rămâne 
nepăsător faţă de intenţiile Cezarului de-a cuceri Dacia. 

După ce fixase, fruntariile stăpânirii sale pe uscat şi-şi 
asigurase controlul peste ţărmii de apus ai Mării-Negre, 
trebuia să-şi asigure şi peste ţărmii de răsărit ai Adriaticei 
același control, drept care, profitând de faptul că Roma era 
angajată într-un război civil dezastruos - ca orice astfel de 
război - şi că popoarele dinspre şi din Dalmatia în majoritatea 
lor erau înrudite cu tracii, vorbind aceeaşi limbă, cu mici 
deosebiri fonetice, a pornit în iureş şi, în scurt timp, a pus 
stăpânirea sa peste ţărmii Adriaticii, cucerind şi încorporând 
la marele regat pantracic, Iliria toată şi Dalmația, fără 
sacrificii, deoarece a avut de lucru doar cu nişte biete castre 
presărate ici colo care s-au dat bătute fără bătaie. 

Armata de care dispunea acum se ridica la 350.000 de 
ostaşi toţi aproape din aceeaşi stirpe a neamurilor traco- 
daciei, sporite acum cu furtunoşii iliri, trupeşi şi bruni şi cam 
zurbâlici din fire. 

Aştepta, deci, şi se pregătea tăcut şi de zor, întâlnirea cu 
marele înfumurat. Aveau a se izbi cap în cap cum se spune, 
munţii... Moira însă a vrut să fie altfel: Cezar a fost curând 
asasinat în forum, dintre asasini făcând parte însuşi fiul său 
adoptiv Brutus - de aici credem noi, sau și de aici, se trage 
calificativul de brută dat unor inşi cu apucături lombroziene - 
asasinat pus la cale de senat, pentru vină de uzurpare a 
rânduielilor democratice ale respublicii, dar nici Burebista n-a 
avut o soartă mai bună, deoarece, tot prin uneltirile diavoleşti 
ale aceluiaşi senat, a fost, exact în acelaşi an, ucis şi el ca 
unul care întruchipa o înfricoşata primejdie pentru imperiu. 

Cum anume a fost asasinat Burebista vom afla mai târziu, 

reținem însă, căci este cu adevărat demn de reţinut, 
amănuntul care ne va aminti de aceeaşi tărie şi măreție de 
caracter la romani, aşa cum le-am văzut la Fabritius şi la 
Mucius Apeninus, ca şi la celălalt Mucius, cel Scevola, şi 
anume: atunci când conjuraţii asasini loveau în el cu 
pumnalele, Cezar, într-o augustă indiferenţă, nu făcea altceva 
decât să-şi aranjeze toga peste corp aşa fel, încât să moară 
într-o atitudine demnă de un adevărat împărat roman... Pe 
bună dreptate îl poreclea Burebista Marele înfumurat, căci 
înfumurare magnifică, se cheamă a sfida în felul acesta 
moartea, de roman. 

TRIUMFALA ÎNTOARCERE 
SAU 
MOARTEA STĂ DEASUPRA ADEVĂRULUI 


În interiorul aşezământului regesc de la Dacidava, de-acum 
capitala marelui regat unit, domnea o atmosferă pe cât de 
simplă şi de sobră pe atât de crepusculară şi de înalt 
tulburătoare. 

Stâlpii de susţinere, pereţii, podelele, bolta, toate sunt din 
lemn cioplit ciclopic, lemn tare - unele sunt trunchiuri întregi 
de gorun, cojite doar - afumat de vremi. În faţa peretelui din 
dreptul intrării stau două tronuri, tot din trunchiuri de lemn 
ciclopic cioplit, lemn de fagus alpinus, închipuind în speteze 
dragoni daco-geţi în felurite atitudini. 

Acele închipuiri himerice sculptate pe spetezele tronurilor 
mai erau ţesute şi brodate cu o misterioasă măiestrie şi peste 
velinţele, albe, albastre, solare, şi peste scoarţele, cergile şi 
plocăzile care acopereau pereţii, toate închipuind zări oculte 
şi stări de suflet geometric sugerate. Vasta sală - parcă 
acoperită de brume - se înnoda şi se încheia sus de tot... în 
nouri ai fi crezut, în ascuţite unghiuri sfâşietoare. Spetezele 
tronurilor erau acoperite cu nişte cergi miţoase cât întreg 
amurgul şi-nserările Daciei. 

In semicerc, înaintea tronului stau rânduite scaune fără 
speteze dar aşternute şi acestea cu saturnale scoarţe. 
Ferestrele sunt mici, unele pătrate, altele rotunde, altele în 
triunghi, tocmite cu lărgiri de planuri laterale înăuntru, aşa fel 
ca să ai orizont de vedere cât mai larg, ca la cetăţi. 

Singur în mijlocul sălii pustii, ca un alt stâlp alb oare ar 
susţine-o din centru - misterioasă cariatidă - stă, veghează, 
visează sau aşteaptă susţinând, fantoma străvezie a marelui 
preot de data aceasta adus niţel din umeri... ca să pară şi 
mai aievea o cariatidă ce duce-n spate altundeva, sub o altă 

zodie, zidirea. 

Tălăzuiesc undeva departe vuiete de bucium şi urlete de 
dragoni-lupi precum şi puternice, uriaşe urale cu ecourile 
revărsate parcă-n nişte genuni albe. Uralele şi urletele, 
vuietele şi mugetele, freamătul adânc al întreg pământului se 
aud tot mai aproape, a furtună care înaintează larg, torențial 
ca un prea înalt perete alb în mişcare. 

În ăst timp, scârţâind sfredelitor, se deschide încet o uşă în 
rama căreia se iveşte silueta unei fiinţe tăcute, toată 
îmbrăcată-n negru. 

Nu i se zăresc din noianul negru ce o acoperă, decât ochii, 
ca nişte lumini de ceară luminând peste un adânc, nevăzut 
mormânt, şi nasul de sub mahrama neagră cu ciucuri lungi 
până la brâu, care-i ascunde restul feţii. Odată cu intrarea ei 
în sumbra încăpere, din cele patru colţuri, patru bufniţe au 
slobozit patru sunete - vreau să spun patru strigăte - de-ale 
lor, a întâmpinare ori a ceea ce doar ele şi Dorada ne-ar 
putea lămuri cât de cât. Poate că a funestă prevestine, căci 
Dorada s-a înfiorat atâta de tare încât se vedea prin 
veşmintele-i negre cum îi tremură albul trup de fecioară. 

Cetatea de scaun era ridicată pe-o înălţime cu clinurile 
toate abrupte, peste care şerpuiau nişte drumuri cifrate, ce 
se pierdeau acolo de unde porneau, adică în nişte hăţaie pe 
care nici şerpii nu le puteau străbate, nici vântul, decât numai 
băştinaşii, oameni de încredere ai regelui şi duhurile cele 
negre. 

Zidirea era împresurată, la depărtări nu prea depărtate, de 
crestele orgolios albastre ale munţilor. 

— Aprinde torţele! s-a auzit glas stins dar poruncitor, 
venind parcă dintr-o altă temelie a lumii acesteia. Parcă 
lumina unei mari luminări ce se termină era glasul acela 
poruncitor. 

Umbra aceea neagră căreia nu i se zăreau decât ochii, 
nasul şi uneori gura - atunci când îşi aducea mâna albă la ea 
ca să-şi potrivească mahrama - străbate lin încăperea, trece 
într-alta, pe-o portiţă care scârţâie altfel, iar după câteva 
clipe reapare cu un muc de lumină într-un vârf de toiag, apoi, 

tacticos, dă foc torţelor din unghere - nişte şomoiage mari 
îmbibate cu răşini de pini, molid şi brad. Ca nişte mumii- 
vestale stăteau acele şomoioage acolo în ungherele pustii. 

— Unde se află alaiul? se aude a doua oară glasul, aceleiaşi 
fiinţe eterice. 

— De abia au cotit după muncelul cel mare, răspunde 
Dorada cu o voce ca din adâncurile unei nopţi spuzită eu 
stele, căci ea era umbra neagră ce bântuia cetatea şi strania 
sală la acel ceas. 

— Am privit din foişorul cel mare îndelung, cu palma 
streaşină peste ochi, să văd dacă e teafăr... dacă toţi patru 
sunt întregi, dar ochii nu mă mai ajută la vedere... N-am 
desluşit decât o vălmăşire aburoasă de oameni şi arbori... Tu 
te-ai uitat? 

— Intr-o doară, răspunse cam urâcios Dorada. 

În vinele ei albastre ca azurul, şerpuind printr-un trup alb 
ca albul pâinilor de la sărbători, pâini liturgice, curge parcă 
sânge negru, într-atâta îi este vocea de neagră şi de grea, pe 
cât de pură. 

— Sunt toţi patru? 

— Toţi, răspunde ea indiferentă. 

— Întregi? 

— Întregi... 

— Falnici, aşa cum arătau la plecare? 

— Ce folos ... răspunde ca pentru sine Dorada. 

— Trebuie să ne bucurăm. Trăim zilele celei mai mari 
dărnicii pe care Zamolxe a coborât-o asupra noastră. Toate 
apele seminţiei s-au adunat într-un singur fluviu uriaş şi 
liniştit şi limpede, revărsându-se în aceeaşi mare a noastră. 
Nu ne ajută cuvântul nici sufletul ca să putem mulţumi aşa 
cum se cuvine şi să răsplătim prin cântece de laudă şi stihuri 
de  preamărire Stăpânului din  Cogainon pentru atâta 
mărinimie cu câtă şi-a îndreptat dărnicia înspre noi. 

— Da, răspunde tot ca pentru sine Dorada, marele fluviu se 
varsă în marea cea mare, numai eu nu mă vărs nicăieri... 
Numai apele amărăciunii mele nu se varsă, niciunde, ci le 
înghite deşertul sau zac în heleşteiele pustiului din inima mea 

moartă. 

— Fără jertfa ta şi fără sacrificarea lui Micapor n-am fi 
primit de la zeul cel mare nimic. Nici ceea ce avem n-ar fi 
rămas să fie al nostru. Nu poţi primi dacă nu dai la rândul 
tău. Orice primire înseamnă o dăruire, sau aşa ar trebui să 
însemne. Ceea ce primim nu este altceva decât, altfel întors 
spre noi a ceea ce am dăruit. Şi cu cât dăruieşti mai din 
adâncul şi din curăţenia inimii tale, cu cât e mai iubit şi cu cât 
doare mai mult darul oferit, cu atât mai generos, mai frumos 
şi mai de durată va fi dărnicia care vine din darul tău. 
Sacrificiile noastre cu cât sunt mai curate sunt tot atâtea 
clemenţe şi ofrande de generozitate ale lui Zamolxe. Fără 
dăruirea lui - cel mai frumos şi mai pur - nimic n-am fi fost 
vrednici de-a primi de la El. 

El, Zeul n-a creat lumea pentru ca ea să stea la deplina 
îndemână a poftelor egoismului nostru, a împlinirilor vanităţii 
noastre, ci pentru ca noi s-o înfrumuseţăm şi s-o sporim în 
nobleţe necontenit şi cu iubire, înfrumuseţându-ne şi 
înnobilându-ne la rândul nostru. lar Dacia nu ne-a fost dată, 
aşa bogată şi frumoasă cum este, ca să ne dezmăţăm întru 
bunurile şi frumuseţile ei, desfigurând-o, ci ca s-o ridicăm la 
ceruri şi s-o-ntoarcem celui ce ne-a dat-o, sporită-n bogăţie, 
frumuseţe şi lumină. 

Fără sacrificarea lui Micapor n-am fi dobândit nimica, 
pentru că ceea ce se primeşte pe gratis nu este altceva 
decât, fie pomană - iar noi nu suntem cerşetori mişei -, fie 
ruşine, fie chiar nelegiuire uneori, iar neruşinea, nelegiuirea, 
dispreţuirea darului şi-a omenescului fel de a fi vor veni 
pedepsite mai devreme sau mai târziu. Noi nu ştim cum şi 
când şi nici nu avem dreptul de: a şti. Noi avem un singur 
drept: acela de-a preţui darul vieţii, oricât de amară şi de 
dureroasă ar fi dăruirea... Da, daaa, va veni... Căci viaţa 
noastră cea adevărată nu este cea care începe la data 
naşterii şi sfârşeşte la data morţii, ci este cea care am fost 
înainte, în lanţul nesfârşit de înainte întruchipări, şi, mai ales, 
cea care urmează după ce nu mai suntem. Eu, tu, el existăm 
infim de puţin faţă de noi cei din nesfârşitul lanţ în care 

suntem prinşi şi trăim cu adevărat. Eu înseamnă e; şi ele, iar 
tu ele şi ei. Eu înseamnă accidentul, în cel mai fericit caz 
evenimentul, în timp ce e; înseamnă eternitatea, perenul. la 
seama, deci, ce trebuie să însemni pentru ei, ele, noi cei în 
care şi prin care trăim cu adevărat, şi, mai ales, ia seama ce 
anume faci, cum răsplăteşti darul care de dincolo de tine şi 
de ei toţi ţi s-a dat ție. 

Nevrednici ne-am fi dovedit a fi înaintea zeilor, şi ticăloşiei 
şi nemerniciei ne-ar fi menit, dacă n-am fi jertfit... Jertfa către 
zei este asemeni - aici druidul dac stă puţin în cumpănă, 
atins de aripa unei îndepărtate melancolii - sărutului -, face 
pauză, cu ochii închişi -, sărutării pe care bărbatul iubit o 
depune pe buzele femeii dorite... 

— Putea fi altul, dă răspuns înveninat Doradia, tot ca 
pentru sine, dar fără să rămână nepăsătoare la cele 
îndrugate de marele vates alb. 

— N-am găsit un altul, oricât de mult am cugetat şi 
cercetat, mai bun, mai curat, mai frumos, deci mai potrivit 
pentru a face bucuria zeilor, decât el. Nu doare decât ceea ce 
iubeşti, şi nu ajunge la zei, nu este auzit de ei decât ceea ce 
doare şi se dăruie din mare şi adâncă iubire, şi nimic nu 
doare mai tare decât pierderea iubirii, iar noi am săvârşit un 
dublu sacrificiu: iubirea ta pentru el şi-a lui pentru tine. 

Deci, am adus ofrandă lui Zamolxe pe cele mai pure şi mai 
frumoase iubiri, care tot de la El izvorăşte şi vine. Fii, aşadar, 
fericită, şi nu păcătui cu mâhnirea ta fără de capăt. Fii 
fericită, căci numai bogăţie şi fericire înseamnă adevărata 
dăruire, şi nu mă gândesc la bogăţia avuţilor, ci la bogăţia 
săracilor, şi nu la fericirea neruşinii, ci la cea a cuviinţii. Fii 
fericită! 

— Aşa după cum mă vezi... 

— Şi să-ţi mai spun ceva: fii fericită şi pentru faptul că prin 
pierderea lui ai pierdut şi ai ieşit din blestemul păcatului 
vieţii. Căci este mai bine să duci cu tine-n viaţă povara 
amintirii celui care nu mai este, decât ca pe-o crimă, ca pe 
nişte crime de neiertat, grele cât greul vieţii, povara celor 
care îi aduci pe lumea aceasta, pe o lume ca aceasta..., căci 


164 


nu se ştie, dar se presimte, dacă nu există o alta mai bună. 

S-au rânduit toate cele de trebuinţă şi de cuviinţă? 

— Toate, îngână răspuns lăcrimat, Dorada. 

— S-a pregătit camera? S-a încălzit apa pentru îmbăiere? 
Am coborât astă noapte în prăpastia cu izvorul apelor celor 
vii de la adâncuri, dar, semn funest, izvorul se uita la mine ca 
faţa unui mort... A secat, se pare pentru noi... S-a pus în 
ulcioare licoare cu mireasmă de brad şi de floare de codru 
pentru îmbălsămarea apei, aşa precum îi place lui? 

— Da. 

— Cei treizeci de berbeci, de fiecare seminţie a Dacilor 
câte unul s-au jupuit? 

— Mai adineauri au detunat din gropile cu spuză, dar nu 
treizeci la număr, ci patruzeci, adică şi de fiecare seminţie 
tracică adusă şi adunată la marea vatră, din miazăziua 
Danubiului, câte unul. 

— Aşa trebuia să fie. Bine ai gândit... Apoi, după o scurtă 
meditaţie, ca pentru sine, Deceneu îngaimă: atât avem cât 
dăm; atât ne aparţine cât oferim celorlalţi din noi şi 
dimprejurul nostru în lume... 

lar Dorada, vorbind tot sieşi, îngaimă şi ea: „Soarele s-a 
oprit în icrucea cerurilor îmbătat de miresme şi parcă nu mai 
vrea să părăsească pământul Daciei Mari. Toate cele de la 
sânul ei şi toţi par ameţite de aroma berbecilor fripţi 
haiduceşte şi de risipa adormitoare a duhurilor expirând din 
flori, şi toate se îngână a iubire... Apoi îngână şi ea lin un 
cântec: 


Toată lumea-i dintr-un neam. 
Numai eu pe nimeni n-am... 
Toată lumea-i dintr-un sânge. 
Numai inima mea plânge... 


— Cei trei cerbi, de fiecare căpetenie câte unul, s-au 
sacrificat de asemeni? reia întrebările Deceneu. 

— După cum ai poruncit, dar nu trei, ci patru, căci printre 
cei trei se numără şi-al patrulea, viteazul Oroles, regele 

Odrizilor până deunăzi, şi-al Beşilor, cei mai numeroşi de la 
miazăzi de Istrus. 

— Cum anume horeai mai adineauri în sinea ta? Mai cântă-l 
odată cântecul acela să-l aud mai desluşit... Parcă aşa ziceai: 


„Toată lumea-i dintr-un neam. 
Numai eu pe nimeni n-am... 
Toată lumea-i dintr-un sânge. 
Numai inima mea plânge”. 


— Aşa cânta cântecul? 

— Întocmai, răspunde Dorada podidită de noapte şi de 
nevăzute ploi căzând în noaptea aceea. 

— Te porţi cu păcat. Vei mânia cu purtarea ta pe cel ce stă 
în Cogainon. Simţămintele tale amarnice, neguroase, pustii, 
acuma, când toţi dacii se veselesc pe bună şi slăvită şi 
binemeritată dreptate (nu ca atunci când beau cu nemăsură, 
numai pentru a bea şi a se sminti de cap...) mă tulbură până 
dincolo de marginile lumeşti ale fiinţei mele. Este ca şi cum 
ar prevesti un mare rău, tocmai astăzi, în cea mai falnică şi 
mai larg însorită zi din viaţa de până acum a Daciei. 

— Să sperăm că vor mai veni asemenea zile... dar eu... tot 
tristă voi fi şi-atunci, şi pururea. A pierit ce era al meu, eu nu 
mai sunt nici eu... Decât doar un strigăt şi-o chemare după 
nimeni şi nimic... Mai fericită este regina Chimbria, care nu 
mai este... Sărmanul rege! ... 

Cuvintele de mai sus au fost spuse privind cu ochii aiurea, 
foarte departe. 

Uralele, strigătele, vuietele, buciumele, trâmbiţele se aud 
tot mai aproape, a uragan. 

— Ai grijă cum vorbeşti despre ea, o roagă Deceneu cu 
mare blândeţe în glas, aşa... pe-ndelete, cu vicleşug ales, 
câte puţin, nu-l răni dintr-odată, cu grijă şi alint aşa cum ştii 
tu să farmeci şi să descânţi... 

— Aşa cum am ştiut, precizează Dorada. 

— Cunogşti bine cât de mult a iubit-o... 

— Cunosc mai ales cât de mult l-a iubit ea pe el. 

— Tot atât de mult cât a iubit-o şi el pe ea. 

— Nu ştiu... Eu cunosc doar simţămintele mele şi după ele 
judec şi pe cele ale altora. 

— Crezi cumva că l-ai iubit tu pe Micapor mai mult decât el 
pe tine? 

— Numai noi femeile ştim ce-nseamnă a iubi. Bărbaţii ştiu 
doar să dorească şi să stăpânească. lubirea femeii este cea 
adevărată, ea fiind o însuşire strict legată de alcătuirea ei, a 
femeii, numai a femeii. lubirea bărbatului este un nonsens, a 
femeii, însuşi sensul şi raţiunea ei de-a fi, pentru că aici, la 
femeie ea înseamnă dăruire şi jertfire de zi cu zi, de clipă cu 
clipă. Viaţa femeii este o iubire continuă, pentru că ea este 
dăruire continuă. lubeşte şi se dăruie ca fecioară, iubeşte şi 
se dăruie ca mamă şi soţie, iubeşte şi se dăruie senin ca 
bunică.  Egoismul femeii este o  îndatorire, egoismul 
bărbatului o... gogomănie şi-o barbarie. Jertfire de sine 
necontenită şi-n tăcere este iubirea femeii, iar singura lor 
mângâiere este plânsul: singurele bucurii, lacrimile. Işi 
sacrifică întâi frumusețea şi  neprihana  dăruindu-se 
bărbatului, apoi viaţa, dăruindu-se casei, copiilor şi soţului, 
nepoților. Voi - la acest cuvânt rostit cu oarecare mânie, 
aruncat a răzbunare asupra lui Deceneu, acesta a tresărit cu 
mare frică - nu sunteţi decât fericiţii profitori ai tuturor 
iubirilor şi sacrificiilor noastre. 

Ma-i întrebat dacă nu cumva gândesc că l-am iubit eu mai 
mult pe el decât el pe mine? Adevărul s-a dovedit atunci... cu 
prisosinţă. Căci dacă m-ar fi iubit cu aceeaşi tărie cu care l- 
am iubit şi-l iubesc eu, atunci ar fi rămas cu mine, aici, al 
meu, şi nu s-ar fi dus după chemarea ta precum un nătâng 
miel mănar. Eu în locul lui, în loc să fi dat urmare chemării 
tale, dădeam mai degrabă cu pietre-n tine şi-n ... oricine! 

— ţi voi spune ceva în legătură cu bărbatul şi femeia. 
Ascultă-mă: Ea este pământul roditor, iar bărbatul este 
soarele care-l face să rodească. Ea este vraja ce-o revarsă 
peste lume luna, bărbatul este dogoarea şi puterea de a face 
să reînvie lucrurile, a soarelui. Femeia este apa, nestatornicie 

întru eternă statornicie, iar bărbatul este constelația care 
cade adânc în ea, oglindindu-se acolo şi cunoscându-se pe 
sine astfel în albiile ei misterioase, tăcute, ale femeii. 

Principiul forţă, el, principiul acumulării şi prefacerii de 
forţe, ea. Risipă de forţe, el, preluare şi perpetuare de forţe, 
ea. Activitatea pasivă şi pasivitatea activă: cele două surse 
antagonice creatoare de viaţă. lar filosoful acela elin, Platon 
pe nume, care pe limba noastră se tălmăceşte pieptosul - 
căci, într-adevăr, pieptos era şi ca înfăţişare, dar şi ca putere 
a gândirii -, spune undeva, în scrierile sale, cu un orgoliu şi 
bărbătesc dar şi grecesc: „Mulţumesc zeilor pentru trei 
favoruri ce mi-au dat: că m-au făcut om şi nu animal, grec şi 
nu barbar, bărbat şi nu femeie”. Zice dânsul ceva în această 
butadă, dar nu tot adevărul, adevărul cel de dincolo de 
aparenţe, el, creatorul, adică descoperitorul adevărurilor 
arhetipale. Asta se cheamă filosofie de arhonte, nu de 
înţelept. Diogenes, cinicul, nu şi-ar fi putut permite a rosti un 
asemenea cinism. 

Spui c-a venit atunci la chemarea mea ca un biet miel 
mănar?... Află că mielul este unul din semnele zodiei noastre 
a Dacilor, iar în ziua aceea de atunci, crugurile toate stăteau 
rânduite-n jurul zodiei mielului... 

— Nu picura venin peste veninul din mine. Nu-l tulbura şi 
mai mult. Nu vreau să-mi aduc aminte. 

— Ai scos din lăicere plocăzile, velinţele, scoarţele, 
covoarele lucrate la război şi la cicrichi cu mâinile ei, la 
timpul cât el a lipsit?... Strigoiul nefiinţei ei mai stăruie încă 
şi-acum în căldura ori răcoarea lor întunecată... Sub acele ale 
lor acoperăminte doresc să se odihnească trudit de războaie 
şi nesomn trupul său. 

— Amarnică odihnă, răspunde murmurându-şi iarăşi sie 
Dorada, în care lacrima ochilor se îmbie cu picurul sudorii 
celei reci de pe frunte. Apoi, şi mai pentru sine, cu o plăcere 
diavolească: Acum, în sfârşit, va înţelege şi el cât de cât din 
ceea ce înseamnă durerea de-a pierde pe cineva drag, drag 
mai presus decât propria ta fiinţă... durerea de-a fi singur 
când lumea e toată a ta. 

Afară, uralele, sunetele de bucium şi răsunetele de trâmbiţi 
au inundat curtea aşezământului. Oamenii tălăzuiesc în 
tumult, bărbaţi, femei, copii şi bătrâni de-a valmla. Şi strigă 
cu toţii din răsputeri, aclamând oştirea care se întoarce 
biruitoare şi pe cei cinci supraoşteni din fruntea ei. 

— Au sosit! exclamă cu înaltă bucurie, Deceneu. Du-te şi 
grijeşte de buna rânduire a toate câte trebuie. 

— A toate ... răspunde cu amar, dar şi cu o de neînțeles 
bucurie de femeie, Dorada, apoi iese. 

Uşa marei încăperi se deschide brusc şi intră prin ea bei 
cinci: Burebista, Oroles, Duras, Bădras şi Dăziu. Sunt toţi 
acoperiţi de pulberi şi de niscaiva brumă pe bărbi şi-n plete. 
Au trecut zece ani de când i-a prins vijelia războaielor şi i-a 
mânat departe. Afară, în curţile cetăţii şi dincolo de zidurile 
ei, uralele şi răsunetele se potolesc încetul cu încetul, iar 
oştirea, câtă a adus după sine regele, îşi aşază corturile 
şuguind şi îmbrăţişându-se cu mulţimea care o aclamă. 

Aici, în marea sală vastă şi înaltă, durată din lemn, 
întunecat de-acuma, preotul alb îl strânge la piept îndelung 
pe Burebista, apoi la rând pe ceilalţi patru. Inaintea lui 
Oroles, cel lat în spate cât un părete, cu păr argintiu în 
cârlionţi pe cap şi-n barbă, şi cu privirea aspră, şi faţă 
leonină, oricât de mult s-ar sili să zâmbească, druidul albit de 
ani şi înţelepciune şovăie parcă. Din surâsul celorlalţi patru, 
însă, a înţeles ... şi l-a îmbrăţişat şi pe acesta, ţinându-l 
îndelung lipit de pieptul său firav. Dorada a intrat şi ea între 
timp şi şade de-o parte, zâmbind, cu faţa uşor înclinată 
pieziş. Se bucură, dar ca pe un talaz al unei mari tristeţi. 
Bucurie şi întristare egal îngemănate. Se răscolesc şi înviază 
în fiinţa ei, mai vii ca oricând, amintiri ca strigăte, dar odată 
cu această sfâşiere strigată, şi un simţământ eludat care nu i- 
a încercat niciodată până atunci, decât ca o undă doar, 
înfricoşată. A rămas cu ochii aţintiţi ca furată de-o stare de 
vrajă adâncă, asupra regelui. Şi nu se-ndură, nu poate să-i 
abată de la el. Ar plânge eu hohote şi-ar râde hohotind în 
acelaşi timp... 

— Bine-aţi sosit la cuiburi, vulturi ai Daciei nemuritoare, 

ridică braţele şi întâmpină cu vorbă înaltă pe războinici, 
Deceneu. 

— Bine să-ţi fie ţie în veci, înaltule păzitor, răspunde 
Burebista cu linişte mare. 

— V-a fost greu, reia Deceneu. 

— Nu atât de greu cât putem noi îndura, dă răspuns din 
nou regele. 

— Despre vrednicia şi vitejia voastră fără de seamăn am 
aflat lucruri mari şi minunate... şi le-am aflat nu numai eu, ci 
lumea întreagă. 

— N-am făcut nimic deosebit decât ceea ce era drept şi 
firesc să facem. Şi l-am făcut. Ceea ce este firesc şi drept a 
face nu e lucru cu neputinţă de-a-l face; totul e să vrei, şi să 
poți. Ce poate fi mai frumos şi mai minunat şi mai uşor de 
împlinit decât firescul? Noi am împlinit ceea ce era menit de 
sus, de la Zamolxe, ca să împlinim. Atât. Nimic mai mult. 

— Uneori, însă, reia cu viclean alean Deceneu, lucrurile se 
petrec pe de-a-ndoaselea... Se săvârşeşte mult mai cu 
uşurinţă nefirescul, odiosul, oroarea, decât ceea ce este după 
legile firii de a se săvârşi. 

Aceasta este una din feţele cele mai de neînțeles ale 
lucrurilor. Aceasta din urmă, adică ceea ce-i drept, dorit şi 
frumos nu numai că ajunge a fi cu neputinţă de înfăptuit, ba 
m-ai mult: făptuirea lui este socotită a fi o mare primejdie, o 
crimă, o tâlhărie, şi se pedepseşte cu moarte şi schingiuire. 
Se întâmplă des ca oamenii să obţină nu ceea ce li se cuvine 
după legile firii, ci ceea ce le oferă grozăvia unor apucaţi 
ajunşi zeități printr-o iarăşi de neînțeles mişcare de la locul 
lor, a lucrurilor, prin smintirea legilor firii. Şi, pentru că 
oamenii întâi şi-ntâi vor să trăiască şi după aceia să-şi 
înfrumuseţeze viața, acceptă  nefirescul,  monstruosul, 
prostituţia, ba ajung până acolo încât îşi preamăresc căderea, 
moartea decrepitudinea. Căderea din eden nu este altceva 
decât o răzvrătire a nefirescului împotriva firii - care nu s-a 
terminat atunci, ci continuă a se săvârşi mereu în zilele 
noastre şi-n cele pe vor veni - o faptă monstruoasă, săvârşită 
la îndemnul demonului celui mai hidos la faţă şi la cuget, 


170 


Beelzebut. Avem destule pilde de adorare a decrepitudinii, a 
supunerii faţă de ea şi a căderii în ea, în lumea barbară. 

«Să fie, oare, Zamolxe o brută, un monstru», se întristează 
Burebista. 

— Un tânăr grec cu minte aprinsă şi mâncărici mare la 
limbă a scris despre vrednicia ta lucruri măreţe. Şi le-a scris 
cu fervoarea care-i defineşte pe ei. Am trimis după el soli ca 
să-l roage să vină până la noi, ca să-l vedem şi să-l 
cunoaştem şi noi cum arată. Solii au plecat demult şi-n zilele 
acestea sperăm să sosească dimpreună cu el. 

Dar, ca un făcut, de-afară din curtea aşezământului de 
scaun se aud vorbe aspre, iar dintre ele se desprind altele 
stăruitoare, şerpeşti, care stâlcesc limba pământenilor Daciei: 
„trebuie, trebuie neapărat, lăsaţi-mă vă rog... Este ţeva 
foarte urdzent. Lăsaţi-mă sa intru la redzele, la redzele!” 

— lată minune: a sosit înainte de-al aduce solii trimişi de 
noi. A pornit din propriu îndemn, ca să te vază şi să te 
cunoască aievea. Auziţi-l. El este. Se luptă ou străjile ca să-l 
lase să intre ... şi când un grec vrea ceva cu tot dinadinsul, 
nimic nu-i stă în cale, zice Deceneu. 

— Să intre la noi numaidecât, dă răspuns Burebisita. 

După câteva clipe este introdus în sala cea mare un tânăr 
nu prea tânăr, mărunţel, cu privirea neagră, ageră şi limbut 
din cale-afară şi arzând de înflăcărare, cu barbă şi chică 
negre şi inelate şi cu buze mici, rotunde, pline. Este suplu şi 
foarte elocvent în mişcările mâinilor. Poartă tunică albastră 
peste cămaşa albă în pliuri, până la genunchi. În picioare 
sandale de lemn ca ale romanilor, încheiate sub genunchi în 
cureluşe roşii, precum nojiţele la daci. Zice cu înflăcărare 
căscând şi mai mari ochii, şi-aşa exoftalmici, de sub nişte 
sprâncene negre, dese, unite între ele ca la pizmaşi: 

— Ne închinăm cu respect şi admiraţie mare înaintea 
marelui Buerebista! Glorie în aeternum numelui său! Se 
apleacă făcând cu mâna un gest larg în lături ca pe scena 
teatrului din Epidavros, ca şi cum ar vrea să şteargă ceva de 
pe jos. In mână ţine un papirus şi-un soi de condei. 

— Cine eşti şi ce anume pofteşti de la moi, tinere cu 

şerpească înfăţişare elinească?... întreabă regele. 

— Intâi şi-ntâi, ca să văd cum arată măria-sa, răspunde, cu 
faţa-n transă aproape, musafirul. 

— lată-mă, acesta sunt. 

— Lumea povesteşte cum că aţi semăna cu un munte care 
umblă pe picioare de Om, că v-ar fi trimis pe pământ zeii cei 
albi ai negurilor din Boreal. Că aţi fi centaur şi inorog înaripat 
ca vulturul cel mare. Că vocea voastră răsună ca tunetul de 
peste creste în prăpastie ... Că ochii pătrund cu vederea 
dincolo cu mult de marginile acestei lumi, pe care le sfarămă 
cu puterea lor, că acolo unde cade pumnul vostru ţâşnesc 
izvoarele morţii, iar acolo unde mângâie mâna apar izvoarele 
apei celei vii... 

— Fantezia lumii se aprinde iute, mai cu grăbire a voastră 
a grecilor. Voi aţi creat cu ajutorul ei şi-a virtuţii de-a vă 
înflăcăra înaintea lucrurilor frumoase, înaintea enigmelor, o 
filosofie, o artă şi-un album de mituri şi de legende cum nu va 
ajunge să le facă vreodată vreun alt neam. Superbă amăgire. 
Noi aceştia din seminţia tracilor trăim acele lucruri: într-o 
stare nebuloasă, iar trăirea aceasta poate să întreacă tăria 
sentimentelor voastre, dar nu izbutim a le da trup viu în 
cuvânt, marmoră sau gândire precum voi... Ne vom strădui 
să creăm putinţa de-a izbuti. 

— Mărite Burebista, numai atunci când are de ce şi din ce 
să se aprindă acea fantezie a noastră numai atunci se 
aprinde... ca de pildă în faţa unor oameni ieşiţi din obişnuitul 
oamenilor, cum este Măria-Ta. 

— Aşa cum am spus, vouă grecilor, însă, vi se aprinde 
deosebit de repede şi de vâlvăitor, şi-atunci vedeţi în lucruri 
şi-n fapte chiar şi ceea ce nu se arată-n ele, ceea ce se află în 
adâncul de dincolo din ele. Fantasia nu născoceşte, aşa cum 
spun cârtitorii neputincioşi, ci răscoleşte adânc până sub 
peceţile marilor taine şi tăceri. Ea nu este o scornitoare de 
himere, ci o gândire vizionară, o cunoaştere creatoare. 
Această goană a voastră neîncetată şi mereu însetată după 
chemările ei  şi-acea năzuinţă tragică după adevăruri 
absolute, şi-acel cult fanatic al libertăţii vă călăuzese şi-n 

viaţa politiei, drept care şi datorită cărora aţi descoperit şi-aţi 
impus cu înverşunata voastră fervoare după tot ce poate fi 
bun şi-mpotriva a ceea ce este urâtul vătămător omului 
social. Democraţia, alt mare dar făcut de voi omenirii ... (În 
sinea lui: în zadar). 

— Creatoarea celor mai înălţătoare simţăminte şi vizii 
departe, dar şi a celor mai oribile ... intervine în discuţie, fără 
a-şi spune până la capăt gândul, Deceneu. 

— Este tocmai aşa cum spuneţi, mărite rege Burebista, şi 
cum adaugă marele vostru departe-văzător. 

Voi fi scurt. Nu vreau să vă răpesc din timp. Pentru oameni 
ca Măria Ta timpul se identifică cu însuşi omul, cu însăşi 
lucrarea lui. Voi pune, cu îngăduinţa Măriei-Tale, doar câteva 
întrebări... necesare pentru... 

— Necesare la ce, răspunde întrebând regele. 

— Doresc să scriu o geografie şi-o istorie a lumii... 

— ŞI... cu ce-ţi pot fi eu de folos la aceasta? 

— Cu numele şi faptele cele mari. Şi, ca să nu ajungă la 
mine măsluite acele fapte - se mai întâmplă, cunoaştem 
multe cazuri - sau ca să nu-şi însuşească altcineva munca 
mea - căci am mai păţit-o - am venit însumi în faţa 
adevărului, pentru a-l afla din gura celui care l-a înfăptuit, şi, 
văzându-i cum arată, adevărul şi făuritorul lui, am vrut să-l 
pricep şi eu mai adânc, mai departe şi mai adevărat. 

— Adică vrei să faci ... 

— Vreau să fac o istorie a Pământului şi să dau un pământ 
istoriei. 

— Minunat gând. 

— Lucrează-n adâncul firii noastre, a oamenilor, o năzuinţă 
stranie, chiar dacă de râs şi de jale: dorinţa de nemurire. 
Nevoia de-a dăinui cu numele - dacă nu se poate cu viaţa - 
cât timpul şi chiar cât veşnicia. Vanitate mizeră, dar eroică ... 

— Atunci când această năzuinţă se acoperă de fapte mari, 
intervine din nou Deceneu, nu pe turpitudine şi sminteală. Pe 
ce răspunde aşteptării şi dorinţii tuturor oamenilor şi nu 
stihiilor târâtoare din minţile puţine dar supraîncântate de ele 
înşile ale căpcăunilor în care nu sălăşluieşte decât spectrul 

urâciunii şi-al spurcăciunii... Şi care făptuiesc totul nu după 
voia oamenilor, ci după cum pritocesc noaptea-n cămările 
turpitudinii, aşa-numitele, din greşeală, capetele dânşilor. 

— ŞI... vrei să rămâi..., reia ideea Burebista fără s-o 
termine. 

— Da! Prin tine, mărite Burebista, prin faptele tale 
strălucite; consemnate de mine chiar aici, acum. 

— Mi-e să nu fie pe dos, răspunde zâmbind Burebista. 

— Nu înţeleg, se miră Strabon. 

— Adică eu să fiu cel care va rămâne prin consemnările 
tale, numele meu să rămână prin numele tău, insinuează 
premoniţie regele. 

— Precum Hector şi Achile, Eneas şi Ulyse, Paris şi Priam, 
Agamemnon şi Menelaos şi alţii şi... altele care au rămas în 
amintirea lumii prin numele lui Homerus? A, nu! nu! se 
leapădă de păcat cu mare scuturare din cap Strabon. Măria 
Ta este pe deplin vrednic de-a fi asemuit cu Hector şi Achile, 
dar mai cu seamă cu Alexandros, eu însă în niciun caz cu 
Homeros.  Asemănarea, apropierea ar însemna nu o 
necuviinţă ci un sacrilegiu. 

— De ce nu, tinere, replică Burebista, care pare a fi săgetat 
în inimă de-o nelinişte, de-un gând scormonitor, de-o 
nedumerire: neapariţia, încă, a reginei, oare?! 

— Pentru că eu sunt doar un biet istoric şi-un sărman 
geograf... răspunde Strabon cu tulburată modestie. 

— Istoric a fost şi Herodotos ... şi geograf. 

— Da, dar el avea într-însul pe marele daimonion... al 
fantaziei vizionar creatoare. Eu nu sunt decât o biată pasăre 
de curte, în timp ce ei, Herodotos şi Homeros - acel uriaş 
vultur orb, orb tocmai pentru ca să poată vedea dincolo de 
ceea ce se vede - sunt mari păsări ale văzduhurilor de peste 
vremi. Zborul şi planările lor şi ocolurile se arată dincolo de 
vremi şi deveniri. 

— După cum te aprinzi de frumos şi de sus s-ar părea că şi- 
n tine se ascunde daimonion mare... Aşadar, spune ce anume 
vrei să afli chiar de la noi? 

(În tot acest imp cât a durat conversaţia dintre Burebista, 

Strabon şi Deceneu, cei patru viteji, Oroles, Duras, Bădras şi 
Dăziu au stat tăcuţi la locurile lor, ca nişte adevăraţi viteji, pe 
scaunele masive, acoperite cu scoarţe calde închipuind 
vedenii cu ademenire de descântec în ele, se uitau la 
răstimpuri unii la ceilalţi, făcând ochii mari, mai puţin Dăziu, 
şi se minunau de minunatele cuvinte ce se înaripau de pe 
buzele celor trei interlocutori. 

lar Dorada, singură şi dreaptă şi învăluită toată-n negru, şi 
peste ea şi peste înăuntrul ei, tăcea între lăicere ca o vestală 
a întunecimilor, acolo vie, ca o torţă neagră, înaltă. Asculta şi, 
pe măsură ce asculta, se umplea de răni cum zarea dintre 
piscuri se umple de stele. Toată parcă era un geamăt cântat 
în pustie şi de nimeni auzit. Întreagă fiinţă ei care până atunci 
se aduna şi se destrăma întru amintirea lui Micapor, acum 
parcă îşi îndrepta antenele înspre o altă zare, un alt deşert. 
lar privirile ei, cu toate că stătea cu spatele către ea, 
Burebista le simţea cum îi pătrund; adânc în întunericul 
alcătuirii lui bărbăteşti, ca nişte gladesuri roşii, până-n 
plasele.) 

— Umblă ştire prin lume, reia Strabon, cum că i-ai fi nimicit 
până la ultimul pe celții taurisci ai lui Critosiros - aţi fost chiar 
supranumit celtoctonul, care pe limba noastră a elinilor 
înseamnă ucigătorul de celți, şi - că pe el, pe Critosiros l-ai fi 
ciopârţit în ciozvârte şi l-ai fi dat spre îndestulare năpârcilor şi 
corbilor. 

— Tinere, răspunde Burebista cu surâs pe sub mustata 
deasă; neagră încă spre deosebire de barbă şi plete peste 
care au mijit brumele, nu este în firea noastră a dacilor de a 
face  grozăvii demenţiale de felul acesta; alţii au fost 
înzestrați cu astfel de talent, de-a omori numai din îndemnul 
poftei de-a omori şi încă eu savantă voluptate. lată, îţi voi cita 
nişte cazuri despre atari demenţiale plăceri săvârşite de 
seminţiile pustiei. Nişte căpcăuni din neamul caphanilor au 
tăbărât la o nuntă de-a noastră, au tăiat mirelui mădularul 
bărbătesc, râzând ei eu poftă de această ispravă, i-au pus-o 
în gură, râzând şi mai cu poftă, apoi au despicat pe mireasă, 
din săbii, de jos, de la născătoare, până la grumaz, tot 

râzând, apoi l-au prins pe nunul mare şi pe preotul lui 
Deceneu care slujeau legilor nunţii la noi, i-au dezbrăcat în 
pielea goală şi, cu un fel de suflător de-al lor diavolesc le-au 
tot suflat din guri aer în maţe până ce, umflându-se, nunul şi 
cu popa au plesnit cu detunare mare, fapt ce i-a înveselit din 
cale-afară de mult pe vitejii ispravnici. Acestea se cheamă 
răbufniri ale laşităţii şi neputinței, şi-ale unei alte porniri 
bolnave din fire pe care nu ştiu cum s-o numesc, căci nu o 
cunosc. Bine că nu mi-au căzut în mână, pentru că m-aş fi 
dovedit atunci de mii de ori mai crud decât orice cruzime. 

Nu i-oi fi omorât eu chiar pe toţi, aşa cum spune legenda, 
pe celți, dar, s-o recunoaştem: nici prea mulţi n-au rămas 
dintr-înşii pe-aici. 

— Dar doresc să aflu: de fălosul lor rege Critosiros şi de 
aghiotantul său, paiaţa aceea de Vojerix ce s-a ales?... Odată 
s-a înfăţişat Vojerix acela şi la noi, la Athena, nu ştiu în ce 
anume provlimă - parcă pentru a cere sprijin diplomaticesc 
împotriva Măriei-Tale - dar se purta aidoma unei foarte 
graţioase putane, făcând graţii din umeri şi din dinapoi şi 
trimițând bezele viclene, cu tâlc, în dreapta şi la stânga. 

Cum a putut fi un asemenea papagal căpetenie de oaste, 
pentru mine nu are niciun înţeles... Vreau, dacă îngăduiţi, a 
vă cere, să aflu care le-a fost sfârşitul... 

— Ca nişte adevăraţi celți ce erau, când au văzut că n-au 
scăpare, au alergat la druizii lor, preoţi ciudaţi, trăitori în 
întunecimea din desişurile codrilor, şi i-au chemat la ei, şi i-au 
rugat să-i ucidă după datina lor... ŞI, fireşte, i-au ucis după 
datina lor... Nu-i aşa? întreabă răsucindu-se către Duras şi 
ceilalţi mijind surâs din coada ochiului. 

— Chiar aşa... dar nu chiar tocmai aşa, frate Burebista, 
răspunde Duras cu şireată vorbă. 

Apoi, ridicând cuvânt Deceneu zice: 

— Ca să se dovedească ceea ce s-a spus de către 
înțeleptul care zice, că toată pasărea pre limba sa piere, iar 
Strabon cel ager la minte, preluând vorba Deceneului, 
completează la rându-i: 

— Sau ce-şi face omul cu mâna lui nici dracul nu-i poate 

face, şi râde greceşte. Şi din nou îndreaptă întrebare către 
Burebista: spuneţi-ne mărite Burebista, prin ce minune aţi 
reuşit să faceţi din nişte oameni ticăloşiţi prin desele 
învrăjbiri dintre dânşii, printr-o viaţă de  desfrânare 
nemăsurată, cu beţie şi încăierări de moarte, cu înjunghieri 
unul pe altul, printr-o risipire descreierată de energii în pustia 
nemerniciei, printr-o neunire aducătoare de haos şi zavistie 
necontenită... o lume unită sub un singur scut şi-o singură 
lege a voastră, de care să se teamă azi şi să-i viseze-n somn, 
noaptea, năluca-i uriaşă însăşi magnifica Romă?... Cum aţi 
izbutit să întemeiaţi într-un timp atâta de scurt această mare, 
înţeleaptă şi teribilă rânduială omenească? 

— Prin muncă şi cumpătare şi ascultare de îndemnuri 
înțelepte, dar nu numai prin acestea, mai adaugă privind 
pieziş către ai săi. Dar, mai ales, prin aceea că ceea ce am 
făcut se cerea de la sine, imperios, cum spun romanii a se 
face. Nu a fost o halucinație ca acelea care năzăresc în 
minţile apucate de daimonul cuceririlor ale câte unui Darius 
sau alţi darivişti îmbătaţi de propriul lor mare fecul, ci un 
adevăr ce se cerea prin însăşi puterea lui de-a fi preschimbat 
în realitate. Aparenţe şi fenomene disparate care se cereau 
integrate-n arhetip cum ar spune filosoful atenian. Eu, noi toţi 
- priveşte spre cei patru viteji, făcând semn ou mina în sensul 
de-a cuprinde întreagă acea irealitate - n-am făcut nimic 
altceva decât să împlinim ceea ce se cerea imperios a se 
împlini. Noi n-am fost decât braţul făptuitor. 

— Se vorbeşte de asemenea, reia cu nebăgare de seamă, 
săvârşind ceea ce se cheamă o gafă, Strabon, despre un 
mare preot alb care ar trăi între nişte prăpăstii înconjurate de 
păduri fără capăt, ca despre un fel de... „şarlatan”... 
(Burebista şi ceilalţi patru se burzuluiesc ridicând din 
sprâncene şi iscodindu-se între ei a mirare) Da, da, reia 
Strabon, aşa se spune... Cică ar fi un ins foarte misterios, 
făcător de miracole, un fel de Pythia a voastră bărbat, care 
cică ar fi umblat prin Eghipet, unde ar fi deprins anumite 
taine şi semne prin care tălmăceşte voinţa zeilor, şi că dacii îi 
atribuie puteri peste fire de mari. 

— Credinţa noastră în zei, răspunde cu înalt şi înţelept 
surâs Deceneu, se arată a fi alta decât a voastră şi-a altora. 

Intâi de toate noi nu avem zei, chiar dacă ei există şi chiar 
dacă îşi arată puterile de pretutindeni. Noi ne suntem nouă 
înşine zeii. Zeii noştri sunt legile noastre, ale pământului şi 
vieţii noastre pe acest pământ. Ele ne vin din adâncuri şi ni le 
arată unica putere în care credem, Zamolxe, legea legilor, a 
armoniei universale, a celui ce a creat-o şi-o stăpâneşte şi-o 
susţine. Zeii sunt abateri orgolioase de la această lege a 
armoniilor. Mai degrabă ei sunt daimoni şi nu zei. Zei se 
cheamă că sunt atuncea numai când lucrează înlăuntrul 
acelei armonii pentru menţinerea şi ridicarea ei mai sus în 
lumină. lar când se arată nedrept Zamolxe, atunci îl sfidăm şi 
pe el şi asmuţim săgeți asupră-i, deoarece legea legilor 
pentru noi este să nu ne temem de nimeni şi de nimic, decât 
de propria noastră cădere de la această lege. lată de ce ni se 
spune c-am fi nemuritori. Şi de ce să te temi într-o viaţă care 
nu se termină niciodată, nicăieri, şi-ntr-o lume despre care 
niciodată nu vom şti nimic despre cum şi în ce scop a fost 
creată, a apărut... 

— ... Ca dovadă despre cât de mult ascultă dacii de 
puterile lui este şi aceea că s-au lăsat convinşi să stârpească 
viţa de vie şi să se lepede de năravul de-a bea vin, ca şi cum 
- aici grecul devine puţin linguşitor - a-i convinge spe oameni 
de a nu se îmbăta şi să nu se smintească la cap prin băutură 
ar fi o... - priveşte admirativ spre Deceneu, şarlatanie. 

— Cât despre această şarlatanie, reia Deceneu, iată, chiar 
acuma am să vă servesc un vin de Apulum, bătrân cât pletele 
mele, ager ca mintea matale şi aprig precum sângele acestor 
viteji ai mei. Face un semn către Dorada care arde o torţă 
neagră, molcom, în ungherul ei. 

— Nu se mărturiseşte chiar tot adevărul în ceea ce se 
spune, dar nici prea din cale-afară nu se greşeşte, subliniază 
Burebista, iar ceilalţi râd, în timp ce marele preot zâmbeşte 
cu viclenie superioară. Apoi, tot Burebista către Strabon: 
altceva? 

— Uimire mare s-a arătat în lumea-ntreagă despre felul 

cum ai fulgerat asupra cetăților de la Pontul Euxin: Olbia, 
Tyras, Tomis, Histria, Apolonia, toate tutelate de Roma. Dar s- 
a arătat bucurie mare la cetatea Dionisopolis pentru că aţi 
cruţat-o de lovire datorită înțelepciunii lui  Acornion, 
arhontele. 

— Singuri s-au cruțat, şi cu ajutorul prietenului nostru 
Acornion, aşa cum aţi spus. 

— Ştiaţi că locuitorii din această cetate Dionisopolis a 
voastră îi ridică acum lui Acornion, în semn de recunoştinţă 
veşnică pentru că i-au salvat de la urgie, un mare şi frumos 
monumentum în platee? 

— Minunat lucru. 

— umblă zvon prin lume, de asemenea, cum că oamenii 
acestui pământ al tracilor într-atâta de mult v-au cuprins în 
sufletul şi sângele lor, încât cată a vă înălța o mare de tot 
statuă, călare pe cal alb, în piscul cel mai înalt al munţilor 
voştri, cu nişte urme uriaşe de-a dreapta şi de-a stânga ei, 
care să arunce spre cer, în stele, necontenit, zi şi noapte, 
uriaşe flăcări iar el, cel de pe calul alb, înaripat, să poată 
vedea departe, limpede, până la capătul vremii şi-a lumii, iar 
tinerii toţi ai acestui pământ să-l poată vedea la rându-le de 
pretutindeni unde s-ar afla, la ceas de moarte ori de iubire, 
ori la ceasul altor necazuri... 

— Nu eşti chiar pasăre de curte cum ai spus despre tine... 
Uneori zbori vultureşte ca acuma, de pildă. 

— ... Şi că oamenii, continuă eu şi mai mare aprindere 
Strabon, acestei ţări vă pândesc trecerea în mare taină ca să 
vă prindă umbra şi să v-o cuprindă răsturnând-o în brazda 
aratului... La fel fac aceeaşi oameni atunci când îşi zidesc 
casa: vă pândesc trecerea pe-aproape şi vă prind umbra şi v- 
o zidesc la temelii... La fel fac şi păcurarii atunci când îşi 
statornicesc stânile: cată a vă prinde umbra ca să v-o aşeze 
la temelia lor ca un fel de scut al apărării din adâncuri... 

- Acelaşi lucru misterios am făcut şi eu cu ei: i-am prins şi 
i-am răsturnat pe toţi, cu toată fiinţa şi sufletul lor în sufletul 
şi fiinţa mea. Deci suntem pentru vecie una şi aceeaşi casă, 
una şi aceeaşi viaţă, una şi aceeaşi temelie, unul şi acelaşi 

ideal. 

„„astfel, reia Strabon firul ideilor sale, încât sufletul, 
spectrul, uriaşa umbră a sufletului tău stă ca o crucificare sub 
temeliile acestei seminţii şi ale acestui tărâm. 

— Întocmai aşa am dorit să fie... Altceva? 

— Mult se minunează iarăşi lumea de felul cum s-au 
alăturat ţie toţi cei oropsiţi şi împilaţi ai locurilor pe unde aţi 
călcat şi trecut cu oştirea... Oum se explică această minune? 

— Se explică prin aceea că nu le-am adus şi nu le-am dat 
moarte, amăgiri şi minciună, ameninţări şi batjocură, ură, 
discordie şi frică de ei înşişi şi de puterea mea tiranică, ci le- 
am dat omenie, adevăr şi dreptate. M-am înfăţişat lor nu cu 
trufie şi făţărnicie ca un laş, ci cu deplină mărinimie ca un 
trac. Aşa m-am străduit să mă port. 

— Tot astfel cum a făcut uriaşul tău frate de la miazăzi, din 
muntele Rodopos, Spartanul! Gladiatorul şi atletul fără de 
seamăn în lume al tuturor oropsiţilor şi împilaţilor, steaua 
nădejdii tuturor robilor. 

Între timp, revine Dorada aducând şapte cupe. Toarnă în 
ele vinul care curge chihlimbariu uleios. Burebista priveşte 
roată a nedumerire. Zice: 

— Cine este femeia aceasta? Să-şi ridice marama de peste 
faţă ca s-o vedem. 

Dorada se descoperă la faţă cu o mişcare ceremonioasă şi 
tandră,  ademenitoare totodată. Burebista îi surprinde 
privirea. Da, da, am privit în ochii ei şi-am văzut-o toată, nu 
era nevoie a se descoperi... Dorada fuge pe uşă, Burebista se 
uită lung după ea. Zice stând cu ochii înspre uşă prin care ea 
a dispărut: Să ştii, Dorada, că şi el a fost cu noi în toată clipa 
grea şi la tot pasul încercării. Năluca jertfei lui ne-a călăuzit şi 
ne-a arătat ca prin minune drumul spre biruinţă. Prin el am 
învins. Fii mândră. Peste sângele lui a curs sângele nostru şi 
peste sufletele noastre a vegheat umbra sufletului lui... Dă să 
ridice cupa cu vin... Rămâne-n cumpănă... Zice înnegurat la 
ochi: este aici lipsă cineva... cineva care trebuia să mă 
aştepte mai altfel decât... mai presus ... De ce nu...? De ce nu 
mi-a ieşit întru aşteptare? 

— Dorada tocmai s-a dus s-o poftească şi s-o aducă. Pe 
semne a durat mult găteala şi va fi fiind prea emoţionată. 
Niţică zăbavă, rege Burebista, niţică zăbavă ... Va să se arate 
curând. 

Spusele bătrânului vrăjitor au fost învăluite într-o rece, 
surâzătoare înceţoşare. 

Burebista, convins de cele spuse de Deceneu, de adevărul 
din ele, ridică cupa şi închină către Strabon: 

— Pentru gloria şi eternitatea frumoaselor tale gânduri, 
tinere elin! În sănătatea tinereţii tale ... 

— Pentru gloria şi eternitatea faptelor tale, mărite 
Burebista - închină cu toţii -, pe care am să le scriu eu. 

— Mai aşteaptă, mai aşteaptă... Va trebui să aştepţi mult 
timp după ce am murit, pentru ca să se arate limpede dacă 
am lucrat bine sau nu, dacă am împlinit lucru trainic ori faptă 
deşartă ... Mai am de dat vreun alt răspuns, la altă întrebare? 

— Voi spune lumii, în scrierile mele, cum ai adus tihnă şi 
împăcare, pretutindeni unde trăiesc seminţii tracice, cum i-ai 
retezat din lungimea nasului de tapir al lui Hibridas 
sfruntatul, şi nătărăul, cică guvernator al Machidoniei! că te- 
ai strecurat ca şarpele cel mare prin trecătorile munţilor de la 
sud şi-ai zburat vultureşte asupra lliriei, aducând sub uriaşele 
tale aripi, într-un singur cuvânt şi-o singură poruncă toate 
vetrele nemuritoarei seminţii a lui Spartacus... că romanii - 
însuşi marele Cezar - tresar la auzul numelui tău, şi că Elada 
cea dăruită de zei, harismata, aşteaptă să fie eliberată de sub 
sandala Romei, prin braţul tău. 

— Mulţumim din inimă pentru vorba frumoasă şi frumos 
meşteşugită. 

— Am scris şi-un imn de salvă, o odă mare pentru 
preamărirea numelui tău... Scoate un papirus lung, începe să- 
| desfiăşure şi să citească dintr-însul... 

— Îţi mulţumim... Lasă-l pentru când nu voi mai fi. Dacă 
atunci va suna frumos şi adevărat, atunci să ştii că ai făcut 
un lucru minunat; dacă, însă, atunci va suna fals şi de ruşine, 
nu avem trebuinţă de el, nici noi, nici tu. 

— Ştiţi că sunteţi iubit şi prețuit de toţi scriitorii şi artiştii, şi 

toţi cuvântătorii? 

— Ştiu, ştiu că sunt iubit şi admirat, dar n-aş vrea să fac 
parte dintre ei... decât numai - surâde - dacă aş fi unul dintre 
aceia care stau deasupra lor... Se ridică de pe jilţ. Strabon 
înţelege că trebuie să se retragă. 

— Mulţumim din inimă regelui că ne-a cinstit primindu-ne şi 
ne cerem iertare pentru că l-am tulburat. 

— Mi-ar părea bine şi m-aş bucura să te reîntâlnesc, 
răspunde Burebista. 

— De bună seamă, de bună seamă, intervine Deceneu, 
timpul nu cunoaşte oprire, iar lumea nu are margini; într-o 
atare stare totul este cu putinţă. De bună seamă că vă veţi 
întâlni şi reîntâlni. Aceasta este una din legile consolării 
noastre. Vă veţi întâlni. 

— Aşa să fie, aprobă Strabon. 

— Şi-atunci se va vedea limpede cine dintre noi doi a avut 
astăzi mai multă dreptate ... şi care din noi va rămâne prin 
celălalt, răspunde regele, iar Strabon încheie: 

— Unul fieşteeare după vrednicia sa. 

— Să fie dăruit cu daruri dintre cele mai scumpe şi mai 
frumoase ale noastre, încheie regele. 


Înainte de a părăsi aşezământul de scaun al Daciei, 
Strabon a asistat, chiar a doua zi, la cutremurata ceremonie a 
sacrificării celor patruzeci de tineri neprihăniţi, unul mai 
frumos ca altul, de fiecare trib tracic câte unul. 

Au fost suiţi pe stânca aceea ce se înălța ca un țipăt către 
cer, cerând alte şi alte sacrificii parcă, şi-au stat roată în jurul 
marelui preot alb. Erau toţi îmbrăcaţi în cămeşi albe de in. 
Jos, la picioarele acelei dacice Tarpei stăteau Unduiţi într-un 
cerc larg, săgetătorii, iar în mijlocul cercului acela, în stoguri 
strânse, având suliţele îndreptate cu vârful în sus şi 
împlântate puternic în pământ cu cozile, stăteau şi aşteptau 
tăcuţi grupurile suliţaşilor. Toţi, şi aceştia şi arcaşii erau 
îmbrăcaţi în alb, iar albul acela oglindit în genunea verde a 
codrilor din jur, dădea fiori de spaimă. Şi-au început a zbura 

unul după altul feciorii imaculaţi, prin văzduh, fără strigăt - 
tăcerea lor era parcă un strigăt mai mare şi mai sfâşietor - iar 
cel care nu mureau săgetaţi, mureau, sigur, atunci când 
cădeau în vârful suliţelor. 

Niciunul n-a scăpat, şi nici nu putea scăpa, viu, lar dacă, 
totuşi, se întâmpla să scape prin minune, era aruncat în râpa 
cu şerpi şi tăuni, drept pedeapsă că n-a fost vrednic a fi 
primit ca jertfă de către marele zeu de dincolo de văzduhuri. 

Tare s-a înfricoşat Strabon de acea privelişte. „Tromeros, 
tromeros”, îşi zicea în sinea sa, „megăli, tromeri varvaria”, 
adică: „îngrozitor, îngrozitor, mare, îngrozitoare barbarie”. 

— Ce zici de acest liturgic sacrificiu? l-a întrebat Dăziu. 

— Ce să zic, a îngăimat abia Strabon. Crimă să piară aşa 
tineri frumoşi. Noi şi romanii procedăm mai civilizat: în locul 
tinerilor sacrificăm de pildă, nişte porumbei, pe altarele 
zeilor. 

— Va trebui să treacă multă vreme până să atingem şi noi 
acest fel de a judeca, a răspuns Dăziu. Aş fi vrut să strig, să 
se oprească - nelegiuirea această monstruoasă, dar legile 
sunt mai tari decât voinţa mea. Aşteptăm să le vină sorocul 
pieirii şi-a înlocuirii lor cu altele mai înțelepte. 

— Mie unul mi-e teamă, reia vorba Strabon, să nu care 
cumva să se perpetueze sub alte forme deghizat acest obicei 
barbar, adică, vreau să spun, să nu care cumva să fiţi sortiţi 
pe mai departe a sacrifica mereu ceea ce este mai de preţ în 
fiinţa voastră... 

— Şi spartanii aruncau în prăpastia muntelui Taiget copiii îl 
pune la punct Duras. 

— Da, dar ei sacrificau, în numele eugeniei vieţii, pe cei 
schilozi şi smintiţi de la naştere, nu pe cei mai frumoşi şi mai 
curaţi, ceea ce este cu totul altceva, îl pune la punct şi mai 
exact pe Duras care tace, Strabon. 

— Noi ţinem mai mult la ceea ce stă dincolo de viaţă, decât 
la viaţa însăşi, nu se lasă învins și replică tăios Duras. 

lar după ce lumea s-a retras din poiana aceea şi s-a lăsat 
noaptea, rugurile au fumegat până-n stele cu freamăt de 
şerpi uriaşi, iar haite de lupi cu boturile îndreptate spre cer, 

psalmodiau cu urlete prelungi ca fâşiile de fum, nimeni nu 
ştie ce anume lamentaţie. Una din acele haite se suise chiar 
pe vârful stâncii de pe care au fost aruncaţi tinerii jertfă. 
Florile din poiană toate s-au smuls din rădăcini şi, prinzându- 
se în hore concentrice, jucau şi cântau în felul lor, de parcă 
tinerii sacrificați şi-ar fi arătat astfel bucuria lor cea de 
dincolo, sau... mâhnirea. 


Revenit în marea sală, după plecarea lui Strabon, Burebista 
glăsui: 

— Cele făptuite din voinţa şi prin harul marelui Zamolxe a 
fost uşor. Ceea ce urmează să făptuim noi, prin voinţa şi 
virtutea noastră va fi cu adevărat greu. Greul cel greu de- 
acum începe. Este uşor să cucereşti, dar este greu să păstrezi 
ceea ce ai cucerit. Este mai lesne să agoniseşti, decât să faci 
să rodească agoniseala ta. Este uşor să stăpâneşti atunci 
când ai toată puterea în mâna ta, dar este mai anevoie să 
statorniceşti. Lucrarea ce urmează să o făptuim este una de 
aşezare trainică, de întărire a trăiniciei, de veghe activă şi 
luminoasă statornicire. Flacăra bravurilor de până acum va să 
fie preluată de către minţile înțelepte şi braţele ziditoare de 
bine şi frumos; elanurile bărbăţiei va trebui să se preschimbe 
în fapte de mărinimie, iar fervoarea, într-o voinţă vizionară şi 
solid cumpănită. lată ce vom avea de făptuit pe mai 
departe... şi nu va fi uşor. 

Până acum ne-am luptat cu prezentul; de-acum încolo va 
trebui să ne luptăm cu viitorul... ca să lăsăm un trecut 
urmaşilor demn de noi şi de gândurile noastre cele bune, un 
trecut mare cât întreg timpul şi adus ofrandă celuilalt timp, 
cel fără de trecere, Marelui Timp-lzvor, cel de dincolo de 
vremi. 

Aţi stat destul aici, continuă privindu-i drept în ochi pe 
ceilalţi patru. Aţi stat zece and alături de mine ca leii. Aţi 
tăcut destul... Duceţi-vă acum la soțiile voastre... ca să mai 
tăceţi şi lângă ele ... despre altceva. 

Timpul de şedere acasă vă este scurt şi ne este de 

asemenea scurt. Soţiile v-au aşteptat cu ardere şi răbdare 
îndelungă... şi-o să vă mai aştepte încă. Bucuraţi-le după 
vrednicia deplină a lor, și bucuraţi-vă după a voastră deplin 
dovedită vrednicie în lupte. 

Căci lupta noastră n-a fost purtată din viclene îndemnuri 
hoţeşti, nici din tenebroase porniri dezumflate peste alţii, a 
zgomotoaselor burduhane tembele dar mereu nesătule, nici 
pentru a acoperi trecătorul nostru nume cu gloria 
deşertăciunii. Nu. Mâinile şi braţele noastre au fost braţele şi 
mâinile Daciei care ne-a poruncit să împlinim ceea ce de la 
sine se cerea împlinit şi nu din nebunia din capul vreunui 
îmburicat căpcăun. Marele strigăt unit într-un urlet de uragan 
al celor peste patruzeci de triburi din seminţia tracică 
răzleţite de la matcă, ba uneori în sângeroasă pornire unul 
împotriva altuia, acel strigăt al tuturor a devenit uragan în 
voinţa noastră de-a înfăptui unirea şi unitatea ne-a fost 
poruncă şi îndemn şi ţel... şi ne va fi în viitor lege a legilor, 
bucurie deasupra bucuriilor şi datorie mai presus decât toate 
celelalte. 

Cei patru răspund cu strigare din adâncuri: în unison: „Aşa 
va fi! Suntem ai tăi şi-ai Daciei eterne până la sfârşitul cel 
mare, zeescule Burebista al nostru!” 

Apoi pe rând: 

— Vifor al sufletului nostru nemuritor! strigă Duras. 

— Vijelie a inimilor noastre, ale Daciei perene! strigă şi 
Badras. 

— Furtuna braţelor noastre în luptă, înfricoşata furtună 
albă, sloboade glas din străfunduri şi Dăziu. 

— Cer veşnic înstelat şi liniştit peste toate acestea! încheie 
uralele Oroles. 

— Avem de păzit şi de păstrat ceea ce am făptuit din 
poruncă divină. Va fi mai greu ca până acum. Vom face din 
veghea noastră neobosită, necontenită, mereu trează, 
suprema noastră datorie. Din bucuria de-a ne jertfi vom face 
ultima „noastră mândrie. Din. mândria de-a ne dărui mereu 
vom face ţinta cea mai de sus a orgoliului nostru. 

— Aşa va fi! răspund cu toţii în acelaşi glas. 

— Răspoimâine-n zori, plecăm. Tu, Duras, braţ de uriaş al 
meu  şi-al Daciei, vei păzi hotarele de la miazăzi. Tu, 
nestăvilitule al meu Badras, vei veghea asupra fruntariilor de 
la soare-răsare. lar tu cel iute al meu la minte şi iute la picior 
ca cerbul, Dăziu, aprig ca lupii şi neclintit ca ursul, ai să-mi 
păzeşti hotarele dinspre soare-apune, aşa precum le-am 
statornicit. Pe cele dinspre miazănoapte le veghează tânărul 
cu ochi de pajură, minte fără odihnă şi braţ fulgerat, Scorilos. 
lar eu voi fi prezent pretutindeni şi oricând, urmat la dreapta 
mea de preacredinciosul nostru întru ideal frate, bravul şi 
liniştitul Oroles. 

Apoi regele se înnegurează la faţă şi pare că se retrage 
înăuntrul său, cel al marilor tăceri. Zice molcom: Mă încearcă 
un ciudat presimţământ nou... că în curând Zamolxe îmi va 
acorda marea favoare... taina de-a putea fi prezent pururea, 
oriunde, aici şi-n veac, acum şi oricând, în aeternum ... Că voi 
fi o prezenţă perenă, pretutindeni şi-n toată clipa. 

lar acum, mergeţi... ca nu cumva femeile voastre să se 
ridice - cu tumult asupră-mi. Vă conjur: va fi mai greu să le 
stăpânesc pe ele de cât să mai fac odată ce-am făcut... Mai 
degrabă bat Roma, toate legiunile ei cu Cezar în fruntea lor, 
decât să înfrunt neamul femeilor din Dacia atunci când s-au 
pornit cu mânie. Porniţi, deci, degrabă. Ceilalţi râd, apoi ies. 
Zic la ieşire răsucindu-se toţi patru alene: suntem ai tăi, 
bazileu Burebista! 

Rămaşi numai ei doi, Burebista şi Deceneu, primul zice 
către celălalt: 

— Mă gândesc ca de mâine să ridicăm opreliştea pentru 
daci de-a bea vin... dar vom înăspri-o pe cea care pedepseşte 
folosirea peste măsură a băuturii: 

— Mărite, rege am şi ridicat-o, chiar cu începere de astăzi, 
în cinstea întoarcerii tale acasă... şi-a strângerii laolaltă sub o 
singură streaşină şi sub acelaşi Scut şi-acelaşi soare a întregii 
seminţii. 

Este, şopotesc eu, păcat mare ca atunci când zeul - te 
fericeşte, tu să nu te bucuri de acea fericire. Nu avem voie 
să-l mâhnim. Se poate mânia şi să ne pedepsească. Ne poate 

lua îndărăt ceea ce ne-a dăruit cu atâta mărinimie. Să fim 
deci şi noi mărinimoşi, atâta cu Zamolxe, cât, mai ales, cu 
bieţii daci. Cel ce nu bea vin n-are putere deosebită nici 
măcar la o adică, darămite la porunca ta? Cel ce nu bea deloc 
se împietreşte-n el de tot inima şi devine neom. Regele 
zâmbeşte-a râde... Deceneu continuă: Un vin bun sporeşte 
puterea şi bunătatea omului. Dacii sunt un neam de copii. 

— Oarecum la fel am gândit şi noi, întoarce vorba 
Burebista, dar neapărat trebuie înăsprită cealaltă poruncă a 
noastră de-a nu face din a bea vin veselie necurmată praznic 
fără capăt şi prilej de harţag. 

— Vom veghea şi asupra acestui... hotar al Daciei, fireşte 
mult mai greu de păzit decât cele temeinicite de tine cu 
sabia... Dar îl vom păzi. 

— Ce înseamnă întârzierea aceasta? întreabă copilăreşte 
aproape regele. Ce necazuri are regina noastră Chimbria de 
nu se arată? De ce nu mi-a i ieşit înainte? Ce se petrece cu 
ea? 

— Trebuie să apară... Puţină zăbavă încă, Mărit-Ta. S-a dus 
după ea s-o aducă aici Dorada. Pe semne că o găteşte şi-o 
împodobește ... ca pentru o atare întâmpinare. 

— Dacă-i aşa, atunci, până ce soseşte să te întreb ceva: 
aici totul s-a petrecut în linişte? Nimeni n-a cârtit? Nu ai avut 
niciun necaz? Au ajuns la mine zvonuri cum că unul Zurdas 
din Sargeţia ar fi cutezat să facă tumult cu răzvrătire asupra 
mea, asupra a ceea ce am făptuit din poruncă zeiască ... Ce 
este adevărat din ce am auzit? 

— Mmda, aşa a fost... Dar a căzut în laţul întins de noi în 
calea lui de mâinile acestea - le întinde către Burebista - de... 
şarlatan. Râde. 

— Şi care i-a fost pedeapsa, sfârşitul? 

— Cel pe care i-l vei hotări şi cea pe care i-o vei da. 

— Cum adică?! se miră regele, mai trăieşte? Se mai află 
printre Daci?! 

— Nu se află printre Daci..., se află printre cloţani... în 
beciul de sub aşezământ. Acolo se află. 

— Adu-mi-l la vedere. 

— Îndată. 

Deceneu iese strecurându-se pe-o uşă mică, ascunsă 
vederii. Se apleacă mult îndoindu-se pe sub arcada ei. Regele 
rămas singur cercetează cu luare-aminte toate cele din jur. 
Observă lucruri noi; velinţe, plocăzi, cergi miţoase aşternute 
şi atârnând peste lăicerele din unghere, în culorile toate ale 
curcubeului, măiestrit îmbinate, iar peste pereţii tocmiţi din 
bârne masive atârnă scoarţe mari cu tot felul de enigme şi 
poveşti ciudate ţesute-n ele. Recunoaşte mâinile care le-au 
lucrat. Se încântă şi se emoţionează adânc. Ingână ca-n 
apropierea unei mari iubiri. Aproape că-i tremură glasul şi de 
asemenea mâinile care se poartă peste cergi şi scoarţe a 
mângâiere: 

„Frumoasa mea iubire, frumos aşternută mie întru 
aşteptare... Totul şi toate adie aici a trupul şi-a frumuseţea ta 
cea fără de greşeală, şi-a iubire. Toate respiră fiinţa ta cea 
sublim pământească. Duhul şi suspinarea inimii tale stau 
sălăşluite ca mireasma în trupul florii, în aceste minuni 
împlinite de mâinile tale, şi toate vin spre mine aşa cum 
veneau, atunci, spre mine adierile buzelor, tale, aburul lor de 
caldă şi castă genune. Uite... (trece mângâind cu mâna peste 
plocăzi şi peste scoarţe) parcă dorm în adâncul lor şi-n 
depărtările din ele toate zăpezile fierbinţi ale trupului tău alb 
şi-ale sufletului tău fără de asemănare, înfăşurate într-o 
adâncă aşteptare şi-ntr-o fără de grai dorinţă. Nu apucă să 
termine incantaţia verbală că se deschide scârţâind aceeaşi 
uşă prin care s-a strecurat șerpeşte umbra albă a preotului. 

Regele tresare ca săgetat de-o chemare din altă zare a 
lumii. 

Apare pe uşă Deceneu iarăşi îndoindu-se mult şi târând 
după sine de juvăţ un dac zdravăn, ins jerpelit, cu veşmintele 
roase de soboli şi decolorate de întuneric, cu barba şi părul 
crescute într-o neorânduială umedă, sălbatică. E uscat la faţă 
de foame, dar din ochi aruncă flăcări de venin jur-împrejur. E 
lat în spate şi greoi din picioarele uşor crăcănate, din care 
cauză anevoie foarte se înghesuie să iasă pe uşă după 
Deceneu. 

— Tu eşti Zurdas din Sargeţia? întreabă cu asprime 
Burebista. 

— După cum mă vezi, răspunde ou întunecată sfidare, 
Zurdas. 

— Te-am lăsat aici cu poruncă să păzeşti fruntariile dinspre 
miază-noapte, de la munţii cei păduroşi, şi să veghezi asupra 
tihnei şi bunei stări din Transcodrinia, iar tu, nemernicule, te- 
ai răzvrătit cu tumult asupra mea şi-a celor împlinite de 
mine? 

— Chiar aşa am făcut, răspunde cu apăsare neagră 
celălalt. 

— Şi de ce ai făcut aşa?, i se strecoară ca un sfredel mare- 
n rărunchi cu întrebare Burebista. 

— Pentru că aşa mi-a plăcut, aşa cum ţie ţi-a plăcut să faci 
ce-ai făcut... Pentru că de când te-ai ridicat în capul nostru al 
tuturora, ne-ai îngenuncheat puterii tale şi-ai adus după tine 
veghea neîntreruptă şi netihha şi primejdii de tot felul, şi ne- 
ai răpit plăcerea belşugului unul-fiecăruia şi-al înfruptării în 
liberă voie bună de acel belşug. Nimeni nu ne lua în seamă 
până când ai... (cu sfidare) răsărit tu, şi ne era bine. Ne 
bucuram de noi şi de traiul nostru după placul nostru al 
fiecăruia. Dar de când te-ai sumeţit ca să arăţi că cine-mi 
eşti, toţi vecinii au ciulit urechile asupra noastră a primejdie, 
şi însăşi Roma şi-a aruncat privirile asupră-ne, văzând în tine 
mare duşman, şi va veni peste noi şi ne va supune cu război 
din cauza nebuniei din capul tău de... om neasemuit, menit 
să..., să nimica toată până la urmă. 

Ca să scăpăm de o atare mare pacoste şi să ne reluăm 
traiul nostru tihnit şi vesel dinainte... pentru aşa m-am ridicat 
împotrivă-ţi. 

—  ŞIi..., retează în completare Burebista cu silă, ticăloşiţi 
mereu de luptele, pizma şi omorurile dintre voi. Şi... pentru 
altceva, nimic? smintitule de cap! 

— Ba da, răspunde şi mai cu sfidare dacul murdar şi 
răpciugos cu ochii, nasul şi gura de-abia năzărindu-i-se dintre 
barba şi pletele slinoase, încâlcite; ca să te răpun. Să dărâm 
ceea ce ai clădit cu îngâmfare, şi să-ţi iau locul... Ne-ai ars 

până şi viile în nebunia ta de trimis al zeului. Ţi-ai zărit chipul 
în ape ca să-ţi dai seama cât eşti de derâdere şi de plin de 
deşertăciuni? 

— Dacă ai fi fost bărbat mi-ai fi luat locul înainte de-a-l lua 
eu. Dar tu nu eşti bărbat! Eşti o târâtură! apoi către Deceneu: 
cum i-ai venit de hac acestui zgriptor? 

— Cu braţul tânărului Scorilo, fratele Doradei, şi cu 
descântecele ei. 

— Şi, Scorilo se află acolo unde am lăsat eu poruncă să se 
afle? 

— Da. Păzeşte fruntariile de la miazănoapte în locul 
dihaniei acesteia pizmaşe. 

— Cu ... ce l-ai hrănit în cei ani petrecuţi în „tihnă şi 
deplină... voie bună” - face aluzie la cele debitate de Zurdas 
mai sus regele, - şi... „imbelşulgare”, jos în bezna din subsol? 

— Cu fiertură de verdeţuri şi cu boabe de orzişor mucezit. 

— Prea bine l-ai ţinut, răspunde cu răutăcioasa ironie 
regele. 

— Da... Numai că, adaugă preotul, şobolanii flămânzi, 
locuind dimpreună cu dânsul în acelaşi devălmaş, liberi şi 
nesmintiţi de nicăieri şi de nimeni, liber aşa cum el a dorit să 
trăiască dacii... se repezeau asupra blidului înaintea lui şi, 
până să înghită el de două ori din fiertură, şobolanii hlepăleau 
totul. 

— Eşti ruşinea acestui pământ al nostru, vorbeşte în scârbă 
către cel întemnițat, Burebista, ruşinea menirii noastre. Crimă 
mai odioasă, mai de neiertat decât aceasta de-a te ridica 
împotriva acelei moire a seminţiei şi să lucrezi pentru 
destrămarea a ceea ce s-a adunat laolaltă din iubire şi 
poruncă zeiască, nu se află alta. Să desfaci ceea ce s-a 
închegat, să tulburi ceea ce s-a limpezit, să deznozi 
spulberând ceea ce prin iubire şi jertfă s-a înnodat şi s-a unit, 
înseamnă să încalci legile cele din temelii ale armoniei celei 
universale. 

Ai umblat cu sfruntare şi neruşine întru nelegiuire, 
purtându-ţi picioarele murdare şi mâinile scelerate peste 
oglinda de rubin a sângelui vărsat de noi, şi-ai vrut s-o sfarmi 

şi să-i spulberi strălucirea. 

— Am făcut ceea ce mi-a poruncit voia mea şi n-am a-ţi da 
ţie socoteală. Trimite-mă la moarte. Nu şovăi, tu — cu sfidare 
şi sarcasm —, vijelia Daciei. 

— Nuuu, nu te voi trimite la moarte, nu-ţi voi face o atare 
cinste, ci - te voi azvârli în cel mai de jos buboi din 
măruntaiele hadesului... 

Înaltule veghetor, - se întoarce şi zice către Deceneu —, să 
fie legat la grota de la ponoarele cele mari, către râpa 
tăunilor şi aproape de locul care foieşte de şerpi veninoşi... 
să-l ciugulească păsările, să-l rupă lupii, să-l lingă libărcile, 
să-l încolăcească şerpii şi să-l împungă necontenit tăunii. 

— Voi fi, strigă răsucindu-se cu sfruntare şi plecând Zurdas, 
puterea care face să zboare pasărea, taina care face să 
alunece-n noapte şi să şuiere şarpele, scânteia care dă 
iuţeală şi săgetător venin viespilor şi tăunilor, şi demonul 
care dă recea moleşeală şi băloasa lunecare înceată libarcei! 
lese scuipând în urmă-i. 

— Atunci să-l lăsăm, întoarce vorba Burebista către 
Deceneu, să-l lăsăm pe mai departe în beci printre cloţani ca 
printre gândurile lui. Du-l din faţa ochilor mei! 

Dar, înţeleptule al nostru sfetnic alb, de ce nu... vin... ele? 

— După ce-l aşez pe acesta printre „gândurile sale”, mă 
voi duce să cercetez de ce nu se arată încă... Se strecoară 
îndoindu-se mult şi ducând de juvăţ după dânsul pe Zurdas, 
care, la rându-i se chinuie şi el să se introducă pe uşa mică, 
de taină, ce duce-n întuneric. 

Rămas iarăşi singur, Burebista îşi poartă din nou privirile-n 
jur, peste plocăzile, cergile şi scoarţele care i se arată-n faţa 
ochilor, aidoma unor fabuloase ţinuturi împărăteşti. Stăruie 
cu aceeaşi privire peste ungherele unde ard ca nişte vestale- 
mbrăcate-n negru şi roşu torţele fumegând miresme de 
răşină. Îşi vorbeşte şieşi: „lată-mă iarăşi cu tine ... Ce cald şi 
ce bine este aici”. Apoi îngână versuri din marele poet-profet 
ai Daciei: 


„Vino-n codru la izvorul 

Care tremură pe prund. 
Unde prispa cea de brazde 
Foi uscate o ascund”. 


Sau, ca un fel de presimţire funestă: „Zadarnic către 
umbra ta dulce le întind. 

Din valurile vremii nu pot să te cuprind”, tot din acelaşi 
poet. 

Nu a terminat bine de îngânat versurile de iubire şi moarte 
ale poetului şi, când să le îmbălsămeze şi să le alinte în 
câteva licăre de lacrimi - de ce n-ar plânge, la urma urmei, şi 
regele, oricât ar fi el de Burebista -, se deschide uşa cea 
mare din adâncul sălii şi apare, singură, Dorada. 

— Dorada, întreabă podidit de nu ştiu ce amărăciune grea 
el, unde este regina mea Chimbria? 

— Aici... Aici... Nu simţi?... Nu o vezi? dă magic răspuns 
Dorada. 

— Nu-mi vorbi în dodii... aşa cum ştii să vorbeşti cu melcii 
cei mari... Spune-mi drept, unde-i regina mea? 

— Aici, înfăşurată-n dorul după tine, întreagă, toată, dă 
răspuns deschizând tulburător ochii mari asupra lui, Dorada, 
aproape şoptit, ca-ntr-un aşternut de marş taină. 

— Unde? se nedumereşte ca un copil Burebista. 

— Acolo... arată ea cu mâna jur-împrejur, aici, şi-şi 
împreună aceleaşi mâini ca pentru rugă la pieptul lui. 

Burebista atunci îi cuprinde umerii... Ea tresare toată, din 
toată fiinţa, cuprinsă ca pădurea de molid de-un freamăt 
adus de vânturi ce bat de pe alte tărâmuri, ale adâncului. li 
spune: „Uită-te-n ochii mei... şi spune-mi lămurit unde este”? 
Ea ridică asupra lui ochii mari, negri stăruind şi lăcrimând pe- 
ndelete... Din adâncul ochilor lui răsar, ca stelele depărtării, 
lacrimi... Înţelege tot... O năpârcă parcă i se înnoadă-n guşă. 
Înţelege acum totul, dar mai înţelege încă ceva... de aceea îi 
aşază mâinile tremurător pe faţă, peste marama neagră... Ea 
se înfioară de-o fericire neaşteptată, dar ... Se adună la 
pieptul lui şi-acolo se porneşte să plângă încet a nu se putea 
şti ce anume... El nu ştie ce să facă ... Îi ridică faţa înspre 

ochii lui - ochii ei lăcrimaţi sunt chemări teribile, cărora nici 
chiar Burebista nu le poate rezista de a le privi şi asculta. Ea 
se pierde în ochii lui, şi nu se mai desprinde..., într-o 
înfricoşată aşteptare. El se apleacă încet şi-o sărută aspru, 
adânc, îndelung ... Ea îşi vâră pătimaş mâinile-n barba lui 
brumată, vălurită, cu miros de pulberi şi de zări străine şi de 
ploi acolo rămase... şi de duhul vânturilor care l-au bătut, şi 
de fiorul zăpezilor care l-au răcorit. 

Stând cuminte adunată la pieptul lui, Dorada îngaimă: 
„Miroşi a zări străine, a pulberile drumurilor pe care le-ai 
călcat sub copita calului, a vânturi pustii... În barba ta îşi 
ascund vedenia prelucile din ţara Carpaţilor, zăpezile de pe 
Hemus şi întunecatele ploi din ţara de la nord... În adâncul şi 
peste depărtările din ochii tăi scânteiază luminile cerurilor 
toate câte ţi-au acoperit nopţile şi ţi-au înstelat dorurile şi 
singurătăţile din tine... Să te speli... de ele toate. Am pregătit 
toate câte trebuie. Să te speli, căci mi-e frică. Se strânge cu 
tremur şi mai tare la pieptul lui... Mi-e frică... 

Dar el, cu fiinţa lui jumătate aici, ţinând-o pe ea în braţe, 
jumătate altundeva, întreabă murmurând: 

— Când?... Cum s-a întâmplat? ... A suferit mult?... 

— Mai mult decât de gândul morții, de dorul tău a suferit şi 
de grija ta. 

— Când a fost?... 

— S-au scurs de-atunci cinci ani. Avea numai treizeci şi era 
frumoasă ... ca o superbă durere..., nu ştiu cum să spun. Care 
zeu n-ar fi fost căzut după frumuseţea ei... ce zeiţă n-ar fi fost 
geloasă? 

— Şi plocăzile, cergile, velinţele, scoarţele acestea?... 

— Rodul mâinilor ei albe în timpul cât tu ai fost departe în 
războaie, şi minunat cântec răscolitor ţie. Le-a ţesut şi le-a 
brodat ea pentru voi doi. Sub calda, nebuloasa lor poveste 
trebuia să vă adunaţi alături atunci când ar fi fost să te întorci 
la ea. 

— lar tu ... ai fost bună cu ea? 

— Ea aşa zicea... Dar eu... nu ştiu ... Îl cuprinde din nou în 
vraja ochilor ei adânc scăpărători. 


193 


— Şi ce-ţi spunea, o strânge el şi mai tare la piept 
sărutând-o iarăşi cu asprime ca şi cum pe alta ... ar fi strâns-o 
şi sărutat-o. 

— Că nu-i pare rău, îngaimă de sub încleştarea gurii lui, 
Dorada, după nimic - el tresare -, decât după tine, şi îi 
linişteşte tresărirea, ... că ai să rămâi singur. 

— Cunoştea, de bună seamă, puterea iubirii cu care o 
iubeam... 

— Mult mai bine şi mai amarnic decât ai cunoscut tu 
puterea iubirii ei cu care te-a iubit ea pe tine. 

Se desprinde de trupul ei mângâindu-i pletele, apoi zice 
bâiguind: 

— Mâhnită este inima mea de moartea ei; mâhnit sunt ca 
niciodată. Mâhnită va fi toată viaţa mea de-acum. 

Dorada, la auzul acestor cuvinte, se întristează. Se 
îndepărtează şi îi dă răspuns: 

— Neputinţa mea va face tot ce poate, voi sacrifica totul, 
numai ca să nu fii pururea mâhnit. 

— Şi-aşa ai intrat în viaţă prin sacrificarea a ceea ce ţi-a 
fost mai drag şi mai de preţ, completează Burebista gândul 
Doradei, Micapor, aşa că aceasta pare să-ţi fie menirea: de a 
te sacrifica mereu. 

Dorada a simţit că este de trebuinţă ca el să rămână 
singur. A întrezărit în adâncul sufletului lui acea dorinţă de-a 
rămâne singur, iată de ce i-a zis şi-apoi a plecat: 

— Simt în tine dorinţă mare de-a fi, de-a rămâne singur 
cu... Aud cum te cheamă de departe şi din adâncurile 
depărtării altă chemare... Te las... singur. 

— Îţi mulţumesc, răspunde Burebista cu, dar şi fără prea 
mare, convingere... mângâind-o pe ochi şi tot pe ochi 
sărutând-o, nu cu asprime de data aceasta, ci cu un fel de 
suferinţă tandră. 

Îmi pare rău, îngaimă mai departe el, că nu ştiu şi eu să 
descânt şi să blestem (în gândul lui: - mai ales să blestem) 
aşa cum ai ştiut să faci tu atunci... Îţi aminteşti?... 

— Amarnic de bine, dă răspuns ea mâhnită, apoi se 
desprinde şi dispare. 

Din nou rămas singur în marea sală, roteşte ochii împrejur. 
Bufniţele bat din aripi... Torţele din unghere parcă încep să 
bolborosească, scoarţele care acoperă pereţii parcă încep să 
mişte, străbătute şi înfiorate de un duh străin. Burebista trece 
pe rând pe la fiecare lăicer şi mângâie lin plocăzile, cergile, 
velinţele de pe ele, apoi scoarţele de pe pereţi. Toate la 
atingerea mâinii lui se trezesc ca dintr-un somn şi unduiesc 
alene înaintea ochilor lui împăienjeniţi. Cade-n jilţul cel mare. 
Printre plocăzi şi scoarţe parcă a trecut o adiere de vânt. 
Foşnesc de parcă ar şopti ceva pe un grai necunoscut lumii 
acesteia. Îşi reazemă bărbia-n pumn, braţul pe genunchi, 
ascultă foşnetul, tace şi-l podidesc pe dinlăuntru ploile nopţii. 
Devine sumbru. Din adâncul inimii sau de altundeva, de după 
scoarţe şi velinţe de pildă, se aude desluşit un glas. Şoaptele 
acelea care foşneau mai înainte prin țesătura cergilor şi-a 
covoarelor au devenit acum cuvinte aburoase, nimbate. Se 
desprinde dintre acele lumi ţesute şi brodate în basme şi 
mistere, umbra reginei. Înaintează lin şi se opreşte înaintea 
lui. El tace sumbru, cu pumnul rezemând bărbia şi cu ochii 
închişi. 

„Sărmane om, al meu, cât poţi să fii de singur”, vorbeşte 
fără a-şi mişca buzele umbra reginei. El tresare şi se ridică 
brusc în picioare. 

„Cine este duhul care-mi vorbeşte?”, strigă. - „Cine este 
duhul care-mi vorbeşte?” îi răspunde ecoul, căci umbra s-a 
făcut nevăzută. 

„Eu, singur?! Nuuu! Am lângă mine toate seminţiile din 
ginta mea adunate pentru vecie laolaltă ... cu braţul meu 
acesta”. Ridică braţul în sus cu pumnul strâns şi-l arată 
ameninţător către cineva, către undeva. 

„Tocmai de aceea eşti şi mai singur, se aude din nou 
vocea. Îi ai pe toţi lângă tine, dar n-ai pe nimeni aproape... 
Eşti stăpânul a toate, dar nimic nu este al tău. li ai pe toţi, dar 
n-ai pe nimeni. Toată lumea este a ta, iar tu nu eşti al 
nimănui”. 

„Sunt al lumii pe care am creat-o!” 

„Eşti singur în acea lume”. Se uită jur-împrejur să vază 

cine-i vorbeşte. Umbra albă a reginei apare nălucitor pentru o 
fracțiune de clipă în fiecare ungher, făcând să se vază şi mai 
limpede torţele, şi iar se face nevăzută. Cuprins ca de-o 
deznădejde, strigă din toate puterile „Dorada! Dorada! 
Dorada!” Dar umbra se iveşte iarăşi, de data aceasta în uşa 
cea mare - el nu o vede - şi spune: „În van strigi după ea. Îi 
vei spori şi ei singurătatea cu deşertul din singurătatea ta. O 
vei face şi mai nefericită, şi mai singură, iar singurătatea din 
tine se va preface-n mânie de autopedepsire. Nu vei iubi-o. 
Acum când eu nu mai sunt, tu eşti mai înrobit mie decât 
atunci când eram. Nu vei iubi-o. Te vei dărui ei numai dintr-o 
pornire de răzvrătit împotriva ta însuţi, a singurătăţii din tine, 
pornire de autodistrugere, şi vei distruge-o şi pe ea, care te 
iubeşte cu adevărat, iar tu... nu. Nuuu! Nu vei afla linişte şi 
împăcare şi nu se vor risipi norii de deasupra casei tale decât 
numai atunci când te vei întoarce la mine. Până atunci, la 
acel ceas, duşmanul tău vei fi şi al acelora care te iubtesc. Eu 
sunt pacea şi odihna ta. Alta nu e. lar ceasul acela, al regăsirii 
noastre se apropie... este aproape”. Îi apare drept în faţă, îi 
surâde înlăcrimată şi-l sărută sorbindu-l parcă-n albul nălucirii 
ei. (Semn rău: Se zice din bătrâni, ca atunci când visezi că te 
sărută un mort, mai ales un mort drag, este semn că vei muri 
curând.) 

lar când el face mâinile roată ca s-o cuprindă-n braţe, 
umbra dispare într-o clipită din faţa lui în nicăierea. 

Rămas şi mai singur, strigă din răsputeri: „Dorada! Dorada! 
„„. Chimbria, regina mea!” 

Nu-i răspunde nimeni, decât ecoul, dar apare-n uşa cea 
mare Deceneu ca o vedenie de ger. Înaintează fantomatic şi 
zice: 

— Să fiu iertat că tulbur liniştea regelui meu... A sosit la 
curtea noastră un trimis al lui Acornion, prietenul credincios 
al măriei-tale de la cetatea Dionisopolis, şi cere să intre... 

— De la Acornion!, se bucură Burebista. Să poftească, să 
poftească îndată... Dar ... înaltule veghetor al pravilelor şi 
departe-văzător sfetnic al nostru, unde mi-aţi înmormântat-o 
pe regina mea? 

— Nicăieri..., răspunde cu enigmă Deceneu. 

— Ce vrea să însemne vorba nicăieri? 

— Vrea să-nsemne că frumoasa noastră regină şi stăpână 
măriei-tale n-a primit lăcaş de odihnă în pământul acesta. 

— Dar unde atunci?! 

— În nourii pe care-i poartă vântul sub ceruri..., răspunde 
transportat departe, druidul, în adânci-le depărtări azurii, în 
văzduhurile toate câte stau acuma peste iaaarea ta 
împărăție. 

— Nu înţeleg. Lămureşte. 

— Regina Chimbria a Daciei... a fost... arsă, dă a 
confirmare din cap Deceneu. 

— Cum adică arsă? 

— Arsă pe piscul celui mai înalt munte al nostru, Nevulozul, 
seara când răsar aştrii... Ca s-o vază toate crugurile şi toate 
depărtările. 

— Şi de ce arsă? 

— Aceasta a fost voia ei. 

— A cerut ea să fie arsă? 

— A cerut, da ... şi încă cu blestem mare asupra celor care 
nu-i vor îndeplini dorinţa. 

— N-ai aflat de la ea, iscusitule vrăjitor, pentru care anume 
motiv a cerut arderea? 

— N-am aflat din gura ei - se jenează de pronunţarea 
cuvântului gură - dar am bănuit slomnind în taina gânduri lor 
ei. 

— Şi ce anume ai slomnit în negura gândurilor ei cele de 
dinaintea morţii? 

— Că dacă am fi îmbălsămat-o şi-am fi dus-o în cripta 
cetăţii, măria-ta, întorcându-te, ai fi văzut-o moartă, iar ea nu 
dorea în niciun chip să apară moartă înaintea ochilor tăi... ci 
să rămână doar în amintire, vie şi frumoasă, aşa cum s-a 
arătat întotdeauna iubirii tale... Să rămână în inima măriei- 
tale ca o floare fără de stingere... Nu rece, mută, moartă, cu 
ochii căzuţi în genuni şi gura întredeschisă înfricoşător, 
buzele vinete, întrezărindu-se dinţii de dincolo de ele ca nişte 
fierăstraie moarte. Că cenuşa ajunge la soare, în timp ce 

trupul mort ajunge hrană întunericului ... Că cenuşa ei te va 
întâmpina pe toate drumurile căutărilor şi-ale rătăcirii... (nu 
cutează a spune cuvântul ta/e) ca o şoptire cântată stins, în 
vreme ce trupul, destrămat în groapă, îl vei fi resimţit ca pe-o 
foitoare rană neagră-n inima ta... ... Că este mai curat să te 
înghită şi să te mistuie flăcările focului, decât viermii 
subpământului, mai frumos să te preschimbi în funigei decât 
în viermăraie ... 

— Bine... Bine... Am înţeles, sau, mai bine zis, m-au 
încântat cele spuse. Dar te rugăm, slomnitorule-n stele şi-n 
tenebre şi-n gândurile oamenilor, să-l pofteşti pe oaspetele 
acela să intre la noi. 

Deceneu iese. 

Burebista monologhează sau mirologhează din nou. (A 
mirologa înseamnă a rosti un bocet.) 

„Ca-n linţoliile unor cenuşi şoptitoare se-mbracă inima 
mea. Cenuşă risipită ca un cântec de nuntă peste toate 
văzduhurile sufletului meu eşti, şi tot ce-i frumos în lumea 
aceasta ţie îţi seamănă, de tine îmi aduc toate aminte. Prin 
pierderea iubirii tale am dobândit iubirea, pentru întreaga 
lume. lată, în toată noaptea sufletului meu, mă voi acoperi, 
ca sub cerurile înstelate ale pustiei munţilor şi-ale deşertului 
şi-ale apelor, sub plocăzile cenuşilor sufletului tău, tu, singura 
mea cu adevărat iubire! Ochii i s-au înceţoşat. Îi şterge şi-i 
limpezeşte cu mâneca. Reintră Deceneu cu doi musafiri după 
el. Zice: 

— lată-i. Aceştia ne sunt musafirii. Intră-n marea sală, 
călăuziţi de marele preot, un ciudat emisar, purtând în mâini 
un obiect foarte scump, însoţit alături de ceva şi mai foarte 
scump: o fecioară răpitor de frumoasă, cu păr solar, iluminată 
parcă de focuri adânci, ce o cuprind ca-ntr-un nimb mare cât 
făptura ei suplă, luminos tremurată, cu ochii verzui ca cerul 
iernilor şi trupul frământat în făini de smirnă vie şi-n ape vii 
din prăpastia nopţii. Este Elinia, căci aşa se numeşte. 

Emisarul lui Acornion, om mărunţel, cu ochi mici rotunzi, 
sfredelitori şi atenţi în toate părţile fără a se observa, subtil 
onctuos în fizionomia feţii, pirpiriu şi vibratil, aschimodie 

eugenică, marţafoi angelicos, este îmbrăcat precum arhonţii 
greci, zâmbeşte excesiv de binevoitor, dar mai mult pentru a- 
şi ascunde privirile care iscodesc pretutindeni, amănunţind - 
Deceneu l-a intuit - se înclină din puţinul său trup mlădios, 
până la pământ şi zice: 

— Viteazule între viteji Burebista!... Burebista însă a rămas 
cu ochii aţintiţi asupra fecioarei acoperită de nimbul unei 
nefireşti feminităţi. Alexandros al tracilor din Septentrion, 
braţ mai înalt şi mai dur decât al fratelui tău Spartacus, inimă 
mărinimoasă ca a lui!... Burebista continuă a se uita la 
Elinia... Cinste şi mărire perenă îţi dorim!, continuă peroraţia 
emisarul. Sănătate şi bucurie din partea preacredinciosului 
tău prieten Acornion de la Dionisopolis, care ne-a făcut 
cinstea de a ne trimite la măria-voastră. lată şi semnul prin 
care măritul rege va cunoaşte încrederea cu care s-a bizuit în 
noi... Scoate din tunică un mare şi gros inel de aur cu 
monograma lui Acornion şi efigia casei lui. Acesta - continuă 
emisarul - este inelul lui blazon. Îl cunoaşte măria-ta ... şi ne- 
a rugat să-l înmânâm măriei-voastre drept simbol al marei şi 
nobilei prietenii ce vă leagă şi v-a legat. Poartă numele-i 
încrustat pe el... II dă regelui. Regele se uită la inel îndelung, 
dar mai cu plăcere la Elinia, care-i zâmbeşte sfielnic precum o 
arătare celestă dintre negurile văzduhului, înspre seară. 

lar aici, continuă solul, şi dezvăluie de sub acoperitoarea 
ţesută-n fir de aur un alt dar, acest dar din partea locuitorilor 
din cetatea Dionisopolis, ca semn de recunoștință că i-ai 
cruțat atunci când i-ai lovit cu foc și fier pe ceilalţi, din 
celelalte cetăţi de pe Pontul Euxin, de la Oloia până la 
Apolonia... Depune înaintea regelui o frumoasă statuetă de 
aur închipuind Cavalerul Trac. 

lar aici, continuă şi arată parşiv de amabil emisarul spre 
frumoasa fată solară, aici avem a vă dărui un dar de la inimă 
a aceloraşi cetăţeni ai cetăţii lui Dyonisos, dar, mai cu seamă 
din partea aceluiaşi mare şi devotat prieten al măriei-voastre, 
Acornion, care ştiind că aţi rămas singur - ştia el de mult că 
frumoasa regină a murit dar v-a ascuns adevărul ca să vă 
cruţe de la mâhnire - vă trimite spre mângâiere..., consolare 

„.. Şi... încălzire (surâde subteran) acest dar. Îşi alunecă mâna 
cu degete lungi şi subţiindu-se mult spre vârfuri, de pe 
creştetul capului Eliniei până jos la cingători, peste umeri şi 
bust. Se uită la rege stăruitor, stăruitor surâzând a profundă 
amabilitate. Continuă vorbirea: este un semn că cetatea pe 
care aţi cruţat-o vă rămâne pururi cu recunoştinţă şi dragoste 
... A nu ne lua în nume de rău această dragoste, credinţă şi 
recunoştinţă pe care le datorăm şi vii le arătăm în chipul - 
arată iarăşi insidios spre chipul Eliniei - acesta. Cuvântul 
acesta îi rosteşte apăsat într-un anumit fel. 

— Care-ţi este numele?, o întrebă regele pe solara fecioară. 

—  Elinia este numele meu, răspunde ea cu discretă 
șăgălnicie cuviincioasă. 

— Din ce neam te-ai zămislit? 

— Din neamul elen, răspunde ea cu mândrie şi demnitate. 

— Aşa bălaie?... Te-au rodit, poate, spumele mării... 

— Întocmai... ca pe Afrodita, dă ea răspuns cam cutezător. 

— Ca tine arăta, se pare, şi-o altă odraslă a Eladei, tot 
bălaie, pentru care a fost nimicită o cetate şi-a pierdut un 
neam... Către Deceneu: Ce zici, departe văzătorule?... 

— Nimicirea Troei era de mult hotărâtă. Elena aceea n-a 
fost decât pricina acelei nimiciri. A fost o iscusită unealtă 
vicleană a zeilor. Apoi, privind stăruitor spre Elinia, adaugă: 
este atâta de frumoasă încât lumina şi strălucirea ei îmi 
închid vederea departe. 

Da, da, îşi reia ideea cu pieirea Troiei Deceneu, soarta 
acelei cetăţi era hotărâtă de zei, aşa precum aceiaşi zei se 
gândesc să arunce şi asupra celor care au nimicit-o pedeapsa 
cea mare, care va veni odată şi odată, şi tot dinspre ţara 
troienilor. Noi aceştia de faţă stătători aici şi acum vom fi de 
mult pieriţi, dar acea pedeapsă va veni. Eu o vâd venind. Vai 
vouă fii şi fiice ale Eladei, căci dinspre Troia vă vine urgia. 

— Să vină Dorada, porunceşte regele, şi să o conducă în 
cămările pentru oaspeţi de seamă. Să vină. 

Deceneu se duce şi deschide uşa cea mare. Face semne 
line cu mâna, stăruind. O cheamă... Dorada apare. Nu mai 
poartă maramă. Este îmbrăcată totuşi în negru, până la 

glezhe, şi-şi poartă capul cu faţa albă, ochii mari negri 
luminând un oval de medalie, şi părul revărsat ca o avalanşă 
mută peste negrul veşmintelor, cu o liniştită mândrie şi 
preţuire de sine. 

Câteva clipe se privesc şi se înfruntă din priviri cele două 
fecioare, una-n negru, cealaltă-n alb cu tiv albastru. Ochii 
negri ai Doradei fulgeră-n ochii albaştri-verzui ai celeilalte, 
care surâde solar. 

— Dorada, zice regele adresându-se ei, vei conduce pe 
această fecioară în cămările de sus, pentru oaspeţi aleşi, şi-i 
vei rândui toate cele ce trebuie. Nădăjduiesc că veţi fi bune 
prietene. 

— Ce fericită aş fi să fim într-adevăr prietene... Un 
sentiment de necuprinsă singurătate mă apasă cum n-am 
simţit niciodată până acum ... şi mi-e frică de ţara voastră, de 
pădurile ei, de oamenii bărboşi şi greoi ca nişte urşi... l-am 
văzut în drumul până aici şi m-am spăimântat. Către Dorada: 
Aş fi fericită să-ţi fiu prietenă în zilele cât voi sta aici. Te-aş 
iubi mult... Noi grecoaicele suntem filotime... 

— Nu ştiu. N-am avut niciodată o prietenă. (Pe regina 
Chimbria am adorat-o, mi-a fost mai presus decât prietenia). 
Soarta m-a menit altor rosturi. Aş fi fericită să te pot iubi. 
Dacă vom rămâne amândouă singure, aşa cum suntem 
acuma, ne vom iubi de bună seamă... Pofteşte te rog. Şi ies 
din marea sală. 

— Ce face prietenul nostru bun, Acornion? E sănătos? Ce 
veşti îmi trimite de la Roma? Dar de la parții de pe Eufrat? ... 

— Roma se clatină sub loviturile războiului civil care nu s-a 
potolit încă. Prietenii şi susţinătorii lui Pompei cel Mare sunt 
încă tari, se ţin tari, cu toate că pe el l-au fost ucis în Eghipet. 
Parţii, din cauza frământului de la Roma, au prins curaj şi-au 
întețit luptele împotriva legiunilor de la Eufrat. Zicea Acornion 
al nostru că aţi lucrat cu înţelepciune atunci când aţi făcut în 
aşa fel ca oştirea trimisă într-ajutor lui Pompei să nu ajungă 
la Farsalus, în Tesalia. Cezar a fost înştiinţat despre 
sentimentele măriei-voastre prieteneşti faţă de Pompeius şi 
s-a mâniat. Darămite să-l şi îl ajutat de-a binelea pe inamicul 

său! ... 

A mai aflat Cezar că purtaţi vorbe ascunse cu căpeteniile 
seminţiilor de la miazănoapte pe care vreţi, să le urniţi 
asupra Romei dimpreună cu măria-voastră. 

— Mulţumim... Ne bucurăm mult de veştile aduse. 

— Staţi!... Vă mai poartă mânie Cezar şi pentru că, 
alungându-i pe celții taurişci către soare-apune, au ajuns ei în 
Galia, sporind astfel armatele acelei ţări care poartă război cu 
Roma. 

— Nu ştiu dacă nu ar fi fost mai potrivit să fi făcut în aşa fel 
ca oştenii mei trimişi spre ajutor lui Pompeius să fi ajuns la 
timp acolo, la Farsalus. Poate că era şi mai bine încă dacă 
însumi mă înfăţişam acolo. Alta ar fi fost soarta bătăliei, care 
şi-aşa printr-un noroc numai - căci Cezar este un strateg de 
geniu, dar cu noroc - a fost câştigată de Caius lulius, şi astăzi 
ar fi fost împărat la Roma Pompeius cel Mare, prietenul 
nostru. Ce zici despre asta departe văzătorule al nostru 
Deceneu? 

— Zic, rege al nostru Burebista, că ai făcut bine aşa cum ai 
făcut. 

— De ce zici c-am făcut bine-aşa cum am făcut? 

— Pentru că, răspunde Deceneu, va fi fiind el, Pompeius, 
cel Mare, dar celălalt este şi mai mare. Căci Cezar acela are- 
n-sângele lui daimon de la zei dat lui. Supranumele de... cel 
mare i l-au dat lui Pompeius oamenii şi prietenii, Cezar însă 
nu este un nume, ci un numen, ceea ce înseamnă cu totul 
altceva, cu care l-au înzestrat puterile cele mari de dincolo de 
oameni. 

— Un mare rafinat plin de fumuri şi... de geniu. 

— Se zvoneşte la Roma, zice iarăşi prietenul şi iscusit 
iscoditor al măriei-voastre Acornion, că Cezar se pregăteşte-n 
taină să-şi arunce, după ce termină cu războiul civil, legiunile 
asupra Daciei ca asupra Galiei. 

— Să poftească, să poftească, noi îl aşteptăm, şi la fel îl 
aşteaptă munţii, pădurile şi apele. Apoi, întorcându-se către 
Deceneu, nu ştiu de ce - poate că vei şti tu înţeleptule al 
nostru Deceneu - dar astăzi doresc mai aprig ca oricând să 

mă bat... O sete de războire ca aceasta care mă încearcă 
astăzi nici când i-am spulberat pe celți nu m-a încercat. Ce să 
însemne aceasta pornire a noastră? Şi din nou către emisar: 
să poftească. Vom fi bucuroşi de vizita divinului Cezar. Nu-l 
vom ţine-n beciul cu soboli, ca pe Zurdas, ci-i vom face 
primire cu triumf, aşa cum îi place lui şi cum le place 
romanilor. Ce gândeşti, înaltule al nostru vraci Deceneu? ... 
Se ridică de plecare. 

— Inima dacilor este largă şi primitoare. Pâine, sare şi 
miere sunt din belşug în Dacia... Se va simţi ca-n vilele sale 
de pe Via Apia. 

— Ba să-l ţineţi într-o peşteră, intervine mieros musafirul, 
ca să se frângă-n el trufia şi să devină om - ca toţi oamenii. 

— Oaspetele nostru va fi ostenit de drumul până la noi. Să 
fie condus în cămările de odihnă. 

Deceneu merge şi deschide din nou uşa cea mare şi 
cheamă... Apare un băiat de curte în marea sală care-l ia în 
primire pe măruntul emisar şi-l conduce spre foişorul de 
dormit. 

Rămaşi numai ei doi, Burebista şi cu Deceneu, primul se 
adresează celui de-al doilea întrebându-l: 

— Ce citeşti tu în inima şi mintea acestor oaspeţi, ce 
gânduri, dincolo de ceea ce spun, desluşeşti în ei, departe- 
văzătorule-n viaţă şi moarte Deceneu al nostru? 

— Mărite fiu al lui Zamolxe, văd ceea ce tu însuţi presimţi 
că ar trebui văzut... 

— Adică?... 

— Ochii acestui pirpiriu diplomat, răspunde Deceneu, mi se 
par a fi din cale-afară de mici şi de sfredelitori... Parcă se 
uitau prin ei la măria ta toţi duşmanii noştri, pe cât îi erau de 
mici şi de mărunți. Parcă ar fi iscodit ochii sentului roman prin 
mărgeaua lor agilă. 

Atunci când se ridicau spre faţa măriei-tale păreau ba că 
plâng, ba că linguşesc, sau păreau că fac deodată acele două 
treburi. Ba râdeau, ba înveninau. Erau acei ochişori ai lui 
vulpeşti, când vârfuri ascuţite de suliţi, când limbuțe, şi îi 
mişca iute, iute de tot, aşa cum vipera îşi mişcă limba ei 

trisulcă... Şi vedeau, parcă, în aceeaşi clipă în toate părţile 
deodată. 

— Cu ascuţită băgare de seamă, completează regele, iar 
atunci când nu avea ce să spună... rămânea ca un popândău 
între spicele din ogor, ager şi atent foarte în toate laturile. 

— Roma are doi duşmani de moarte la această oră, reia 
gânditor Deceneu, şi cată să se scape de amândoi... Unul e 
Cezar, uzurpatorul ei, celălalt este măria-ta, cel care poate s- 
o surpe... într-o bună zi. 

Bine este, continuă el, să te temi mai mult de darurile 
prietenilor, uneori, decât de ura duşmanilor... Ce-ţi fură 
duşmanul poate să coste mai puţin decât ce-ţi dă prietenul... 
Dacii noştri mărturisesc acest adevăr într-o zicere de-a lor 
înţeleaptă ca multe altele: „Fereşte-mă, Zamolxe, de prieteni, 
că de duşmani mă feresc singur.” 

—  Întocmai... Printr-un asemenea dar preţios au nimicit 
danaii însorita cetate a Troiei. Dar s-o întrebăm şi pe Dorada, 
să vedem ce gândeşte ea cu mintea ei iscoditoare de 
femeie... Femeile înţeleg cu mai multă ascuţime unele 
lucruri... Au săgeți mai fine pentru a pătrunde în cunoaşterea 
unor noime. Chiar dacă sunt mai pătimaşe, sau poate că 
tocmai de aceea... S-o chemăm să vină aici. 

Deceneu iarăşi se duce la uşa cea mare, o deschide şi o 
cheamă să vină pe Dorada. Ea vine. Intră în sală. Se opreşte 
înaintea celor doi. Pare puţin, tulburată. Albul aproape 
nefiresc de pe faţa ei face să pălească uşor feţele celor doi, 
cea dură a regelui şi cea stafidită a preotului. 

— Ce gândeşti tu, Dorada, despre aceşti simandicoşi 
oaspeţi ai noştri? o întreabă Burebista. Vin ei oare într-adevăr 
cu gânduri bune şi simţăminte curate, sau...? 

— O să credeţi că vorbesc din ură şi pizmă, dar credeţi ce 
veţi pofti. După cum îmi spune mie simţul meu, ei nu sunt 
trimişii prietenului nostru Acornion, ci ai vicleniei cine ştie 
cărui duşman. 

Ar trebui degrabă daţi tăunilor şi năpârcilor din ponoare... 
şi-atunci, acolo, întrebându-i cu ce gânduri au venit la noi... 
solii lui... Acornion, şi cine i-a trimis anume, vor mărturisi tot, 

de-a măruntul. 

— Ura aceasta a ta, o necăjeşte Burebista, nu stă frumos 
frumuseţii tale, Dorada. 

— Pentru mama care-şi apără copiii, ura, atunci când este 
folosită ca o armă de apărare şi ca un mijloc de cunoaştere, 
este mai tare decât iubirea... este sacră, rege Burebista al 
nostru, răspunde tăios Dorada. 

— Dar tu nu ai copii, o răneşte de data aceasta, fără a-şi da 
seama, - şi regretă - regele. 

— Cel care nu are, are nesfârşit mai mult... N-am prunci de 
la Micador pentru că... (se uită sever şi la unul şi la celălalt) 
mi l-aţi răpit, dar am de apărat pruncii tuturor acelora pentru 
care mi l-aţi jertfit pe el... Apărând copiii Daciei, apăr sufletul 
nemuritor al lui Micapor... şi cinstesc aducerea aminte a 
iubirii lui. Părăseşte mânioasă sala. Burebista o petrece cu 
ochii până ce dispare pe uşa cea mare. A fost parcă mai 
frumoasă ca oricând ... gândeşte în sinea lui regele, apoi zice 
către Deceneu: 

— Să fie păziţi eu atenţie mare... Mai cu seamă el... [i-l 
dau sub directă supraveghere. Mai degrabă vom dibui noi 
gândurile Romei - căci de bună seamă Roma i-a trimis - 
decât ea pe ale noastre. Pe... fecioară voi avea-o eu sub paza 
mea, şi... bineînţeles, fără să i-o cerem, Dorada. 

Dar, - după o mică pauză, - ia spune-mi iscusitule văzător 
departe, ce ai de spus de ochii ei...? ai Eliniei... 

— Două cuiburi verzi-azurii... îngheţate. Răpitoare chemări 
către imperiul gerului ... Mi se pare mai cu primejdie decât el. 

— Ştiu bine că nu te-ai apropiat niciodată de trup de 
femeie... Cum se face, totuşi, că o cunoşti atât de bine şi poţi 
să spui despre ea lucruri atât de adânci? 

— Pentru că, răspunde Deceneu, atunci când renunti, 
câştigi mai mult decât dacă n-ai fi renunţat. Atunci când 
refuzi de a avea, ţi se dă ţie mai mult decât ai fi avut... Atunci 
când nu te sumeţeşti să afli cu tot dinadinsul, afli şi ştii cu 
adevărat. A nu avea şi-a - rămâne departe înseamnă a primi 
şi-a fi cât mai aproape de lucruri. Cel mai mult şi mai plăcut 
apropie oamenii, unul de celălalt, depărtarea ... Se uită cu 

subînţeles în ochii regelui, adânc. Acesta a înţeles aluzia. Se 
întristează şi lăcrămează uşor. A refuza prezentul şi-a te 
depărta de el, continuă preotul, înseamnă a fi primit de la zeu 
favoarea de-a putea cuprinde mai larg şi mai adânc 
înțelesurile... înţelesul lucrurilor, vreau să spun, şi nu lucrul, 
trup al înţelesului... 

— Nu pot să-ţi fiu discipol. Nu înţeleg ce spui, dar am 
presimţământul că rosteşti adevăruri mai presus decât 
înţelegerea... lată de ce te-am prețuit din totdeauna. _ 

Deceneu îi zâmbeşte cu iubire şi înţelegere mare. Il 
cuprinde lin de umeri. Îl scutură uşor a dragoste. Dă din cap... 
apoi iese. 

Rămas din nou singur, Burebista adastă, iarăşi, lung cu 
privirea peste plocăzile care acoperă lăicerele şi peste 
scoarţele care atârnă pe pereţi. Cotele unor ape tulburi urcă- 
ntr-însul încet, dar din ce în ce mai cu tumult. Parcă ar vrea 
să detune-n urlet, ca cerul înainte de ruperea furtunii... 
Oftează numai un fel de geamăt, suspinând lung după ceva... 
Rămâne o clipă descumpănit. Roteşte din nou ochii în jur, 
peste aceleaşi lucruri. Ele tac. Tac pedepsitor... Simte-n el 
singurătatea nu ca pe un deşert fără margini nici ţipenie de 
viaţă, ci ca pe un uragan în mişcare. Duce mâneca la ochi. 
Şterge, aplecând capul, ceva, acolo care îl supără lin. li vine 
să urle. Se clatină, ezită, se tulbură la cuget. Nişte tigri s-au 
sculat parcă din noaptea sângelui său şi aleargă acum 
flămânzi prin albiile acelui sânge, urlând feroce după ceva 
anume, o altfel de hrană, mai dorită decât cea obişnuită. 

larăşi se clatină, din nou inima lui pendulează când spre el 
însuşi când înspre prăpastia albă care, singură, acolo, 
aşteaptă să vină apele... să vină tigrul nopţii. Şi tigrii aceia 
oare urlau şi alergau prin sângele lui de bărbat singur şi-au 
unit urletele într-unul singur, devenind ei toţi el lânsusi. A mai 
şovăit câteva clipe, apoi izbucneşte ca la marea bătălie de la 
Fossatum Magnum - totul era un singur urlet, el însuşi, 
împotriva lui însuşi asmuţit - spre cămara aceea de sus. 

Cergile, plocăzile şi scoarţele încep parcă să foşnească şi 
să fremete. Jilţurile se clatină, scârţâind încet. Torţele din 

unghere se scutură de funingini, atinse ca de un nu ştiu ce 
fior... 

Bufniţile ţipă. Intră Dorada, în negru. Simte înfiorarea celor 
dinlăuntru ale sălii şi se înfiorează mai tare încă ea. Trece de 
la o torţă la alta... Le aţâţă... Rămâne între ele ca un funest 
spectru, ca o rugăciune de noapte, ca o mânie incandescentă 
de demon. Ascultă cu ochii mari freamătul şi foşnirea 
lucrurilor din jur... <«Sărmana mea regină, frumoasa şi 
credincioasa mea stăpână» -, îngaimă cu mânie înăbușită şi 
continuă a dialoga în şoaptă cu cea care nu mai este, dar pe 
care se vede că Dorada o simte prezentă în preajma ei, 
trecând prin scoarţe şi plocăzi ca o arătare de dincolo printre 
priveliştile paradisului... Pare bântuită de o fiară... Neliniştea 
o cuprinde ca-ntr-o tenebroasă pânză magică, o țesătură 
pizmaşă... Acea nelinişte devine încetul eu încetul stare 
halucinatorie... Acum, astfel intră în transă, prin excesiva 
tensiune din ea, Dorada ştie - pentru că vede ca-ntr-o zare de 
telepatie - tot ceea ce se petrece în cămara aceea de sus, 
pentru oaspeţi - foarte aleşi, unde a poposit ca o furtună 
regele. «Da, halucinează ea, a cuprins-o în nebunia lui ca-ntr- 
o vârtelniţă adâncă de şoapte, alinturi, sărutări oarbe, şi 
gemete... devin una şi aceeaşi furtună, apoi ea devine 
prăpastie ţipătoare-n stele, iar el un pisc de munte care se 
năruie peste ea, sau un fluviu de grindină care o umple cu 
vuiet rece şi uriaş. Fluviul acela cascadă acum s-a potolit şi 
curge adânc şi liniştit între malurile ei înflorate, care parcă ar 
cânta un nu ştiu ce anume cântec de bucurie, de împăcare. 

Ea este numai, toată, nişte ţărmuri înflorate şi înstelate 
deasupra, în timp ce el, un fluviu adânc şi tulbure, ale cărui 
ape se scurg peste maluri afară ca o plângere de om». 
Acestea toate le vede Dorada în starea ei halucinatorie, dar îi 
scapă, aşa - cum se va vedea mai încolo, un amănunt pe cât 
de tandru pe atâta de funest, şi anume lichidul acela verzui 
pe care i l-a strecurat prin buzele ei, ea, în gura lui istovită de 
sete şi de alte trudiri grozave. 

Dorada n-are ce face. Inţelege acum că partea ei de 
bucurie este renunţarea la orice bucurie... şi îndurarea 

tuturor nelegiuirilor şi ingratitudinii. O auzim monologânad: 

„O, Micapor! Micapor! Micapor al meu! Dacă nu mi te-ar fi 
răpus atunci, astăzi te-aş fi aşteptat şi eu pe tine aşa cum i- 
au aşteptat - soțiile lor pe Duras, cerbul, pe Badras, mistrețul 
şi pe Dăziu acela, ursul şi lupul. Te-ai fi întors la o bucurie mai 
mare decât aceea care ţi-o dă - câştigarea unei mari bătălii, 
la mine. Micapor!... Dar mie mi-este dat să fiu o jertfă 
continuă şi-o aşteptare fără capăt” ... Se uită stăruitor şi cu 
mânie aprigă în sus, spre foişorul unde se află - ei doi, 
Burebista şi Elinia... Continuă mai adânc încă rănită: „Şi sunt 
dispreţuită, Micapor... dispreţuită aici în casa şi inima mea... 
Aaah! Asta nu! Toate au o margine. Tăişurile toate au ajuns la 
os!” (Mai mult strangulează-n guşă cuvintele decât să le 
rostească întregi) ... Se-ntoarce-n trecut: „M-aş fi azvârlit şi 
eu atunci în vârful suliţelor şi m-aş fi dat amară pradă 
arcaşilor, ca să vin după tine, cu tine, dar... fără frumuseţea 
vie a trupului meu lângă al tău mort şi el... la ce bun? ... 

lar acuma sunt dispreţuită. Am ajuns târâtură, tâ-râ-tuu- 
răă! Micapor! Sunt toată numai răni, ca tine atunci când te 
săgetau arcaşii din zbor şi te împungeau suliţaşii. Stau între 
torţele acestea ca între cele patru vedenii ale pustiei. 
Fantasmă a pustiei şi-a restriştii sunt, Micapor, mai singură 
decât singurătatea în care te-ai pierdut tu... Geme surd: 
Nuuu! Asta Nu. lată cum frumoasa noapte a aşteptării din 
mine devine, devine foc răzbunător, iar aşteptarea, iubirea şi 
jignirea devin furtună înfricoşată... Ceva mai presus decât 
iubirea îmi cere să ucid ... şi voi ucide numaidecât. Amintirea 
reginei mi-o cere şi jăratecul rănii din mine... Mai priveşte 
odată stăruitor, aruncând parcă limbi de şerpi înspre cămările 
de sus... ale desfătării, şi-şi mai roteşte încă odată ochii la 
cele din jur. Nu se aude nicio mişcare, niciun foşnet. Toate 
parcă aşteaptă împlinirea hotărârii ei... „Şi eu ştiu cum se 
intră-n beciul unde zace Zurdas...” geme triumfător. 

Dispare în grabă, mânioasă, pe uşa aceea secretă care 
duce-n beciuri. Sala rămâne câtăva vreme goală, animată 
doar de adierile agitate ale torţelor din unghere, apoi Dorada 
apare aducându-l după dânsa, dezlegat, pe Zurdas. li zice cu 

zăduf: 

— Este sus, în braţele viiturii... 

— Nu va mai fi, mârâie hulpav Zurdas. 

— Cu sete şi năprasnă să loveşti, în amândoi deodată - (îi 
pune-n mână un fel de topor cu coadă scurtă) şi fără greş... 

— Trebuie să lucrăm, mârâie el în şoaptă, cu grijă mare... 
almintrelea îi cunoşti iuţeala şi năprasnica lovitură a 
braţului. 

— Nu-ţi face nicio grijă, sufletul lui este prăbuşit în 
moleşeala sărutului ei şi mai prăbuşit încă în dorul după 
regină. S-a depărtat de sine şi pluteşte rătăcind în lumea 
aducerii aminte. Trupul îi este istovit de dezmierdările şi 
îmbrăţişările pline de venin - ea vorbeşte şi mai cu venin -, 
ale viperei aceleia galbene. 

— Totuşi... putem da greş ... şi n-aş vrea să mor ucis de 
mâna lui... îi cunosc firea, dezlănţuirea furiei, iscusinţa şi 
iuţimea cu oare fulgeră lovitura şi... eu mi-am mai pierdut din 
vigoare... 

— Ura este o vigoare ce întrece orice forţă a trupului şi-a 
minţii, iar setea de răzbunare le întrece pe toate, îi răspunde 
Dorada. 

— Ura şi setea mea de răzbunare sunt înarmate cu sute de 
suliţi, spade şi lănci şi catapulte şi urlă toate-n mine 
nerăbdătoare să lovească precum furtuna cea mare din 
prăpăstii, dar nu trebuie, în niciun caz să-l lăsăm să lovească 
el primul. În niciun caz. Vom fi pieriţi. Nu putem fi mai ageri 
decât braţul şi mintea lui, dar vom putea fi şi trebuie să fim 
mai vicleni. Viclenia este arma de temut a slăbănogilor—. 

— Fii fără grijă... Cunosc eu o intrare de taină ce dă de-a 
dreptul la căpătâiul patului în care se desfată... Ajungem 
acolo tiptil... şi... când lor le este mai bine şi mai drag, loveşti 
scurt, fulgerat! Ultimile trei cuvinte le-a năpustit mai mult 
decât le-a rostit... Am să te ajut şi eu... 

— lar pe ea...! Pe ea, las-o-n seama mea! 

Dau să pornească, hotărâți şi cu mare grijă, dar ... în acea 
clipă se deschide cu violenţă uşa din alcovul regelui şi-al 
Eliniei, şi-apare ea. Elinia, despletită, aproape goală până la 

cingătoare, iar de la cingătoare-n jos atârnându-i un veşmânt 
galben aprins care greu se deosebeşte de culoarea de smirnă 
vie a carnaţiei de pe trupul ei. Frumuseţea ei este dezlănţuită 
într-o funestă strălucire lunară... Deschide larg fereastra şi 
strigă ca o nebună superbă: 

— Bărbaţi ai Daciei! Bucuraţi-vă! 

Dorada şi Zurdas rămân stane de pietre... 

Elinia continuă pe acelaşi glas aprins: „Zeul vostru cel 
mare l-a dus pe rege la el. Regele dormea adânc şi lin când, 
deodată, pereţii camerei s-au destrămat ca-ntr-o vrajă, 
deodată, şi un vânt pustiitor, venind din munte, cu flăcări 
într-însul, a dat buzna înăuntru, a învârtejit camera cu toate 
dintr-însa câte erau, l-a învălui pe regele vostru ca-ntr-un 
vârtej de nouri albi strălucitori, norii aceia s-au preschimbat, 
tot ca-ntr-o mare vrajă, în nişte cai albi înaripaţi, regele 
vostru a slobozit un chiot de mare, nemaipomenită bucurie, 
aripile cailor, cele de jos, căci cu cele de sus zburau, ei având 
patru perechi de aripi, i-au cuprins ca pe-o pasăre albă mare 
sufletul între ele şi... zbucnind afară cu vuiet înfricoşat l-au 
dus şi l-au urcat în muntele cel înstelat... Bucuraţi-vă, bărbaţi 
ai Daciei! Burebista nu mai este rege! Burebista s-a prefăcut 
în zeu! El veghează acum şi va veghea necontenit de-acolo, 
din muntele înstelat, asupra pământului şi sufletului vostru. 

Bucuraţi-vă şi vă veseliţi!” 

Pe rostirea acestui discurs apare ca de nicăieri năluca albă 
a marelui preot care se apropie de ea şi o trage îndărăt cu 
grijă pe cuvântătoare. Între timp apare ca din neunde şi 
pirpiriul emisar, care, retrăgându-se şi pitindu-se într-un 
ungher, îşi freacă pălmile cu reţinută, atentă satisfacţie ... 

Dorada în schimb s-a şi repezit cu ghearele-n grumajii 
Eliniei... care stă precum o pasăre albă, o lebădă în ghearele 
unei acvile, nezicând nimic decât căscând a: moarte ochii. 

— Ai grijă, Dorada, ce faci, să nu stârnim tumult afară, zice 
Deceneu către Dorada, care se pare că s-a prefăcut în 
panteră... 

Cu Elinia când între gheare, când între fălci, Dorada 
bolboroseşte cu strigare, apoi înăbuşit: „Năpârcă! Năpârcă 

galbenă! Regele meu n-a murit... Ci l-ai ucis... tv! Tu l-ai ucis 
„„. Şi dreptul acesta era al meu! Numai al meu, năpârrrcă!” 
Apoi, dând bineţe emisarului încolăcit aproape-n ungher: „Tu, 
şarpe pestriţ! Păianjen otrăvitori Tuu! ...” Aruncă ghearele și- 
asupra acestuia. 

Zurdas între timp stând ca o umbră blestemată alături, îşi 
revine la starea de trezie şi... dă să o zbughească afară 
strigând: „Popor al Daciei sunt liber, li...” dar exact în acea 
clipă intră-n sală ca o vijelie Dàziu. Strigă: „Ce se-ntâmplă 
aici?” ... Se uită întrebător la toţi. 

— Regele nostru a fost otrăvit... Această jigodie - arată 
spre musafir - ne-a întins o foarte iscusită cursă şi, folosind 
cutezanţa şireată şi ispita frumuseţii ei, a acestei vipere - 
arată spre Elinia, care stă încolăcită a spaimă - ca şi prea 
buna noastră credinţă în ei, l-au răpus. 

Dăziu zărindu-l limpede acum pe Zurdas, scrâşneşte: 
„Tu...? Aici...?7” 

Zurdas, în disperare sălbatică, dă să lovească cu toporul pe 
care-l ţine-n mână, dat de Dorada. Lupta dintre ei doi se 
arată a fi foarte scurtă, căci Zurdas cade ca trăsnit grămadă 
la pământ înainte de-a apuca să lovească el. Apoi, la 
repezeală mare, Dăziu smulge de la locurile lor pe cei doi 
musafiri, îi aşază pe fiecare la câte o subţioară şi întreabă pe 
Deceneu: „Ce facem cu ăştia, mărite sfetnic?... Am să-i ung 
cu miere şi-am să-i arunc de vii în râpa cu tăuni, acolo unde 
foiesc năpârcile noastre cele cu păr pe ele”. 

— Nu, răspunde Deceneu. Deocamdată du-i în beciul cu 
cloţani. Du acolo şi stârvul acesta al lui Zurdas ... să aibă cu 
ce se hrăni şi... cu cine povesti. 

— lar în râpa tăunilor şi-a năpâreilor mă duc eu... singură, 
murmură Dorada. 

— Şi... pe urmă?... face iarăşi întrebare către Deceneu, 
Dăziu. 

— ... Pe urmă vom mai vedea... răspunde cu gândul 
departe bătrânul Deceneu. Vom aştepta semne... Vom 
aştepta până când pământul Daciei, în care se întoarce acum 
trupul şi sângele lui va mai ridica din sânul său un alt braţ, tot 

atât de înalt şi de puternic ca al lui, va mai arăta din adâncul 
său o altă minte tot atât de temeinic cumpănită ca a lui, şi-un 
suflet, de dincolo de ceea ce este al lui, tot atât de luminat şi 
de temerar... Toate crugurile îmi slomneac acest adevăr, iar 
timpul împlinirii lui nu este departe. 

Deceneu apoi urcă încet spre foişor, Dăziu târăşte după 
dânsul stârvul lui Zurdas şi spaima celor doi emisari către 
locul de ispaşă, în subsol. 

Afară s-au stârnit dansuri furtunoase, barbare. Vârtejuri 
frenetice sunt ele, una cu pulberea stârnită. Chiotele taie în 
sus precum nişte săgeți şi se-mplântă, ai crede, în trupul 
zeului care se ascunde în nouri. 

Rămâne-n marea sală singură Dorada, între pâlpâirile 
torţelor, parcă mohorâte şi ele - peste plocăzi şi scoarţe 
parcă s-a lăsat o ceaţă subţire ca de giulgiu din fire de 
păianjen - şi între vuietele petrecerii de-afară, care se 
potolesc, se sting şi pier. Bufniţile mârâie... 

Cade în genunchi, îşi propteşte bărbia-n degetele mâinilor 
împreunate sub grumaz şi îngână singură de tot, din 
adâncuri, bocet: 


„Destramă-te, destramă. 
Platoşă de-aramă... 
Adună-te cu ger 

Inimă, de fier... 
Adună-mă ghem. 

Să nu pot să gem... 
Singură-n parâng. 

Să nu pot să plâng... 
Singură de toți. 

De morții nemorți... 


Singură-n pustie 
Să nu mă imbie 
Nimeni vreodată. 
Acolo culcată... 
Acolo uitată. 

Singură-n deşert 
Să nu pot să-mi iert... 


Destramă-te, destramă. 
Platoşă de-aramă. 
Și-adună-mă-n humă. 

-n văgăuna-mumă. 
Numai eu şi nimeni altul 
În adâncul tot şi-înaltul. 
Numai el şi numai eu 

În afundul empireu ... 


Destramă-te de-o mână 
ȘI te fă tărână 

Şi-n vânt te destramă. 
Platoşă de-aramă...” 


La rostirea ultimelor cuvinte din bocetul Doradei, apare 
exact, de acolo de unde a apărut şi Dorada, Burebista însuşi, 
întreg, aievea, împresurat de-o lumină ca de un nimb 
nepământească. 

Surâde înalt şi chemă la dânsul, cu putere: 

— Duras! 

— (Duras apare ca din pământ): Aici! 

— Bâdras! 

— (Bâdras apare şi el tot ca din pământ): Aici! 

— Dăziu! (Dăziu apare şi el ca din neunde): Aici! Burebista 
(cu Dorada încolăcită ca un mănunchi dureros de căinţi dar şi 
de altceva, mai greu de înţeles şi de desluşit, la picioarele, 
apoi în sus, peste picioarele lui...) zice: 

— Aici să rămâneţi, până la capătul veacurilor, cu mine, 
aşa cum v-am dorit şi v-am zidit eu. 

Răspund toţi trei într-un glas: 

— Aici, până la capătul veacurilor, cu tine, aşa cum ne-ai 
dorit şi zidit tu. 

U-ul din ultima vocabulă se învălmăşeşte, se mistuie în u-ul 

din urletul steagului-lup de pe turnuri şi se face una cu el. 

Oroles, venit şi el, dar ceva mai amânat, plânge, cât este 
de leu, oprit între uşorii uşii celei mari ce dă din sală în 
celelalte încăperi. 

Apoi a nins trei zile şi trei nopţi, fără contenire... 

Ţara era toată albă, alaiul ce aducea spre Cogainon era 
alb, jalea era albă, incinerarea a fost şi ea albă de tot, 
vuietele stindardelor-balauri albe şi ele. Numai peste Dorada, 
îmbrăcată toată-n negru, nu se opreau zăpezile. 

Cei patru i-au purtat trupul mort, pe umeri până acolo, sus 
de tot. 

